SERIA LUMEA DISC 


TERRY PRATCHETT 
STRANII SURATE 


Terry Pratchett este unul dintre cei mai cunoscuţi scriitori 
contemporani. Trăieşte în spatele unei tastaturi în comitatul 
Wiltshire din Anglia şi spune că nu crede că o viaţă are omul, 
pentru că lui i se pare că trăieşte trei vieți în acelaşi timp. A 
fost numit Ofiţer al Imperiului Britanic în 1998. Stranii surate 
este al saselea roman din seria de mare succes Lumea Disc. 


TERRY PRATCHETI 


STRANII SURAIE 


(În rolurile principale: Trei Vrăjitoare, dar şi regi, 
pumnale, coroane, furtuni, pitici, pisici, strigoi, spectre, 
primate, bandiți, demoni, păduri, moştenitori, bufoni, torturi, 
troli, mese rotitoare, bucurie generală şi salve-n cascadă) 


Ep 


"CE 


rao international publishing company 


Descrierea CIP a Bibliotecii Naţionale a României 
PRATCHETT, TERRY 

Stranii surate / Terry Pratchett ; trad.: Cezar 
Octavian Tabarcea. — Bucureşti: RAO International 
ISBN 978-973-103-457-7 


I. Tabarcea, Cezar Octavian (trad.) 


821.111-31=135.1 


RAO International Publishing Company 
Grupul Editorial RAO 
Str. Turda nr. 117-119, Bucureşti, România 
www.raobooks.com 
WWW.rao.ro 


TERRY PRATCHETT 
Wyrd sisters 
© Terry and Lyn Pratchett 1988 
Prima ediție a fost publicată de Victor Gollonez Ltd, London 
Toate drepturile rezervate 


Ilustraţia copertei 
© Josh Kirby 


Traducere din limba engleză 
Cezar Octavian Tabarcea 
© RAO International Publishing Company, 2007 
pentru versiunea în limba română 


decembrie 2007 


ISBN 978-973-103-457-7 


Vântul mugea. Trăsnetul străpungea pământul ici şi colo, 
ca un ucigaş nepriceput. Tunetul se rostogolea înainte şi-napoi, 
de-a curmezişul dealurilor întunecate, bătute de ploaie. 

Era o noapte neagră ca măruntaiele unei pisici. O noapte 
în care îți venea uşor să-ţi închipui cum zeii îi mişcau pe 
oameni ca pe nişte pioni în şahul sorții. Și drept în mijlocul 
stihiilor dezlănțuite, printre tufişurile ude de grozamă 
strălucea un foc, precum sclipirea nebună din ochiul de nevăs- 
tuică. La lumina flăcărilor se zăreau trei siluete ghemuite. În 
timp ce ceaunul clocotea, o voce ascuţită, venind, parcă, de pe 
altă lume, zbieră: 

— Când ne-om mai vedea noi trei? 

Câteva clipe de tăcere. 

În cele din urmă, un alt glas, mult mai firesc, îi răspunse: 

— Păi, eu aş putea martea viitoare. 


Prin hăurile fără fund ale spaţiului înoată Marele A'Tuin, 
testoasa stelară, ducându-i în spate pe cei patru elefanți uriaşi 
pe umerii cărora stă aşezată Lumea Disc. Prin jurul lor se 
rotesc un soare şi o lună minuscule, a căror orbită întorto- 
cheată dă naştere anotimpurilor. Aşa că, din când în când, câte 
un elefant trebuie să îndoaie piciorul, pentru ca soarele să 
poată trece — ceea ce probabil că nu se mai întâmplă nicăieri 
în multivers. 

De ce a fost nevoie de un loc ca acesta, nimeni nu ştie 
precis. Poate că marele Creator al universului s-a plictisit de 
chestiile banale precum axele înclinate, coeficienții de reflexie 
sau vitezele de rotație şi s-a hotărât ca, o dată în viață, să se 
distreze şi el puţin. 

Pare destul de firesc ca zeii unei astfel de lumi să nu joace 
şah — şi chiar aşa şi e. De fapt, zeii nu joacă şah nicăieri. Nu 
au atâta imaginaţie. Zeii preferă jocurile simple şi crude, în 
care Nu Dobândeşti Transcendenţa, ci Te Duci Drept în 
Uitare; dacă vreți să înțelegeți religia, gândiți-vă că distracţia 
preferată a unui zeu este un joc de Sus-Jos în care toate balus- 
tradele sunt unse cu grăsime. 

Lumea Disc este lipită pe la colțuri cu magie — magie 
născută din însăşi rotirea lumii şi ţesută ca mătasea din adân- 
curile fiinţei pentru a închide rănile realității. O mare parte din 
aceasta ajunge pe crestele munților Vârfu Berbecului care se 
întind din ţinuturile înghețate care împrejmuiesc Mijlocul, 
printr-un larg arhipelag, până la mările calde care se prăbuşesc 
veşnic în Abis, scurgându-se peste Centură. 

Magia în stare pură fierbe nevăzută din creastă în creastă 
şi se descarcă în munţi. De-acolo, din munții Vârfu Berbecu- 
lui, se trag cei mai mulți vrăjitori şi vrăjitoare care bântuie 
prin lume. Acolo, frunzele copacilor freamătă chiar şi fără 
vreo adiere. Seara, stâncile pleacă la plimbare. 

Până şi pământul pare, din când în când, să prindă viaţă... 


Din când în când, şi cerul. 

Fără discuţie, furtuna se străduia din toate puterile. Era o 
mare ocazie pentru ea. Vreme de mai mulți ani se tot fâţâise 
prin provincie, mai dăduse şi câte o mână de ajutor, foarte 
binevenită, în calitate de mică rafală, adunând experienţă, 
făcându-şi relații, năpustindu-se uneori asupra câte unui 
păstor luat pe nepregătite sau scoțând din rădăcini vreun 
stejar, dar numai dintre cei mici. Acum însă, se eliberase un loc 
în schema meteorologică, ceea ce-i dăduse prilejul să arate ce 
poate, aşa că se dezlănțuise, sperând s-o observe şi pe ea 
vreuna dintre marile arii climaterice. 

Și era chiar bună! Ştia cum să-şi dozeze efectele, era 
pătimaşă, iar criticii căzuseră de acord că, odată ce învăţa să-şi 
stăpânească tunetele, avea să devină, în câţiva ani, o furtună 
demnă de atenţie. 

Pădurile se cutremurau de aplauze, umplându-se de fuioare 
de ceață şi de vârtejuri de frunze. 

După cum s-a mai arătat, în nopţi ca aceasta zeii se joacă — 
dar nu şah — cu soarta muritorilor şi cu puterea regilor. 
E important de ținut minte că trişează întotdeauna — de la 
început până la sfârşit... 

Aşa că pe cărarea împiedicată, din pădure, venea legă- 
nându-se o trăsură care se clătina puternic atunci când roțile 
treceau peste rădăcinile vreunui copac. Vizitiul biciuia cau, iar 
plesnetele deznădăjduite ale harapnicului se armonizau destul 
de bine cu mugetul furtunii de deasupra. 

În urmă — din ce în ce mai aproape — se aflau trei călăreți 
cu glugile trase pe ochi. 

În nopţi ca aceasta se săvârşesc ticăloşii. Şi fapte bune, 
fireşte. Dar, una peste alta, mai mult ticăloşii. 


În nopţi ca aceasta, vrăjitoarele-şi încalcă hotarele. 

Mă rog, nu că ar pleca într-adevăr peste hotare. Mâncarea 
nu le place, apa n-o poţi bea, că cine ştie cu ce te mai 
molipseşti, ca să nu mai punem la socoteală şamanii care 
ocupă toate şezlongurile. Dar luna plină străpungea norii 
zdrenţuiţi, iar rafalele de vânt se umpluseră de şoapte în care 
magia îşi lăsase urmele foarte adânci. Iată cum vorbeau vră- 
jitoarele, în luminişul lor de deasupra pădurii: 

— Marţi stau cu copilul, spuse cea fără pălărie, dar cu o 
claie de bucle albe atât de dese încât s-ar fi zis că purta coif. 
Pruncul lui Jason al meu. Aş putea vineri. Scumpo, hai mai 
repede cu ceaiul. M-am uscat de tot. 

Cea mai tânără dintre ele oftă şi turnă cu polonicul apa clo- 
cotită, din ceaun în ceainic. A treia o bătu, cu blândeţe, pe mână. 

— Te-ai descurcat foarte bine, îi zise. Mai ai numai puțin 
de lucru la ton... Poate ar trebui să fie nițeluş mai ascuțit. 
N-am dreptate, Nanny Ogg? 

— După capul meu, ascuțişul a răsunat de minune, se grăbi 
să răspundă Nanny Ogg. Şi se vede că Goodie Whemper, 
odihneascăsenpace, te-a ajutat mult cu privirea crucişă. 

— E tare, tare crucişă, zise Granny Weatherwax. 

Cea mai tânără dintre vrăjitoare, pe nume Magrat Garlick, 
se linişti vizibil. Pentru ea, Granny Weatherwax era un idol. 
Toată lumea din munţii Vârfu Berbecului ştia că Jupâneasa 
Weatherwax nu era uşor de mulțumit. Dacă până şi ei îi plăcuse 
privirea crucişă, însemna, pesemne, că Magrat îşi dăduse ochii 
peste cap până ce ajunsese să-şi vadă interiorul nărilor. 

Spre deosebire de vrăjitori, care îndrăgesc, mai presus de 
orice, societățile bine ierarhizate, vrăjitoarele îşi abordează 
cariera într-un mod mult mai puțin rigid. Fiecare dintre ele se 
simte îndreptățită să-şi aleagă o fată căreia să-i dea ținutul în 
grijă, după ce moare. Prin firea lor, vrăjitoarele nu sunt foarte 
sociabile — cel puţin când vine vorba de alte vrăjitoare — şi nu 
au nici un fel de şefi. 

Granny Weatherwax era cea mai respectată dintre acești 
şefi inexistenţi. 

Magrat făcu ceaiul. Mâinile îi tremurau uşor. Sigur că era 
nemaipomenit să-ți începi viața de vrăjitoare a ținutului undeva 
între Granny şi Nanny Ogg, care locuia de cealaltă parte a 
pădurii — nemaipomenit, dar şi destul de stânjenitor. Acest mic 
sobor fusese ideea ei. I se păruse ceva niţel mai... cum să 
spunem... abscons. Spre marea ei uimire, celelalte două încu- 
vlinţaseră sau, cel puțin, nu se împotriviseră cine ştie ce. 

— La obor? întrebase Nanny Ogg. Ce treabă avem noi 
la obor? 

— Nu, Gytha, e vorba de un „sobor“, îi explicase Granny 
Weatherwax. Ştii tu, ca pe vremuri. O întrunire. 

— Ceva zbenguială? spusese însuflețită Nanny Ogg. 

— Fără dansuri, o prevenise Granny. N-am să îngădui aşa 
ceva. Nici cântece, nici cine ştie ce tămbălău, nici vreo treabă 
cu uleiuri sau alte cele. 

— Las” că-i bine să mai ieşim din casă, sfârşise fericită 
Nanny. 

Magrat se simţise dezamăgită, auzind că dansurile erau 
interzise, şi uşurată că nu dăduse glas şi celorlalte idei pe care 
Je mai avea. Acum, scotoci în bagajul pe care-l adusese cu ea. 
Era primul său sabat şi era hotărâtă să facă totul să iasă bine. 

— Vrea cineva turtițe? întrebă. 

Granny luă una şi o privi lung înainte să muşte. Magrat le 
copsese în formă de lilieci. Aveau şi ochişori făcuţi din stafide. 


Caleaşca venea poticnit printre copaci, la marginea pădurii. 
Lovind o piatră, merse o bucată de drum pe două roți, se 
îndreptă, în ciuda tuturor legilor naturii şi-şi continuă greoaie 
drumul — însă ceva mai încet, din pricina pantei. 

Vizitiul, ridicându-se în picioare, ca la curse, îşi dădu părul 
la o parte din ochi şi se holbă înainte, prin negură. Aici sus, 
chiar la poalele munților Vârfu Berbecului, nu locuia nimeni. 
ŞI totuşi se vedea o lumină. Slavă tuturor cerurilor, era lumină 
acolo. În spatele lui, în lemnul caleştii se înfipse o săgeată. 


Între timp, Regele Verence, monarhul din Lancre, tocmai 
descoperea ceva. 

Precum cei mai mulţi oameni — sau măcar cei mai mulți 
care nu trecuseră de şaizeci de ani — nici el nu-şi prea bătuse 
capul întrebându-se ce se întâmpla când mori. Precum cei mai 
mulți oameni care au păşit vreodată pe pământ, de la începu- 
turi şi până acum, şi el presupunea că lucrurile aveau să se 
rezolve, într-un fel sau altul. Şi, precum cei mai mulți oameni 
care-au păşit vreodată pe pământ, iată că murise şi el. 

Mai precis, tocmai zăcea la picioarele unor scări din Caste- 
lul Lancre, proprietate personală, cu un pumnal înfipt în spate. 

Se ridică şi constată cu uimire două lucruri: mai întâi, 
cineva pe care se obişnuise să-l considere ca fiind „el însuşi“ 
stătea în picioare, dar, în acelaşi timp, ceva care aducea tare 
mult cu trupul său rămăsese întins pe podea. 

Un trup — că veni vorba — de-a dreptul arătos, mai ales 
acum că-l vedea, pentru prima dată, din afară. Dintotdeauna 
fusese foarte legat de el, cu toate că, trebuia să recunoască, 
lucrurile păreau să se fi schimbat. 

Era zdravăn şi musculos. Avusese grijă de el. Îi îngăduise 
o mustață şi plete care-i curgeau pe umeri. Îi prescrisese multă 
mişcare în aer liber, bună pentru sănătate, şi multă carne 
macră. lar acum, tocmai când un astfel de trup s-ar fi putut 
dovedi util, iată că-l lăsase baltă. Sau... pe dinafară. 

Colac peste pupăză, trebuia să facă într-un fel pentru a 
înţelege ce era cu silueta înaltă şi subțire care se vedea alături. 
Era învăluită într-o robă neagră, cu glugă, însă brațul care 
ieşea dintre falduri, strângând mânerul unei coase uriaşe, era 
făcut din os. 

După ce mori, există anumite lucruri pe care le recunoşti 
din instinct. 

— SALUTARE. 

Verence se sumeti, cât era de înalt, sau cât ar fi fost de 
înalt dacă acea parte a lui căreia i se putea aplica un criteriu 
precum „înălțimea“ nu ar fi zăcut înţepenită la pământ, con- 
fruntându-se cu un viitor în care numai „adâncimea“ mai 
putea fi relevantă. 

— Sunt totuşi rege, te rog nu uita, spuse el. 

— AŢI FOST, MAIESTATE. 

— Poftim? se răsti Verence. 

— AŢI FOST, AM SPUS. SE NUMEŞTE PERFECIUL 
COMPUS. O SĂ VĂ OBIŞNUIŢI CU EL, DESTUL 
DE REPEDE. 

Silueta deşirată bătu cu degetele sale calcaroase în coada 
coasei. Părea supărată, din cine ştie ce pricină. 

„La urma urmei, se gândi Verence, şi eu sunt.“ Numai că 
toate indiciile care-i stăteau la dispoziţie, cu privire la situația în 
care se găsea, reuşiseră să-şi croiască drum, să străpungă până 
şi aura de îndrăzneală prostească şi nebună care reprezenta stra- 
tul principal al firii sale, aşa că îşi cam dăduse seama că în rega- 
tul în care se afla, oricare ar fi fost acesta, nu era el regele. 

— Omule, n-oi fi Moartea? se hazardă el. 

— AM MULTE NUME. 

— Şi, pe moment, pe care-l foloseşti? întrebă Verence, 
cu ceva mai mult respect. În jurul lor se foiau o grămadă 

de oameni; de fapt, mulți se foiau de-a dreptul prin ei, ca 
nişte fantome. 

— A, deci chiar Felmet a fost, adăugă regele, cu glasul 
stins, uitându-se la silueta care se agita, cu o însuflețire 
obscenă, undeva în vârful scărilor. Mi-a spus mie tata 
să am grijă să nu-i întorc vreodată spatele. Cum de nu mă 
simt mânios? 

— GLANDELE, îi răspunse sec Moartea. ADRENALINA 
ȘI RESTUL. ŞI EMOŢIILE. NU LE MAI AVEŢI. DE-ACUM, 
NU V-AU MAI RĂMAS DECÂT GÂNDURI. 

Silueta deşirată păru să se hotărască. 

— AŞA CEVA E ÎMPOTRIVA TUTUROR REGULILOR, 
continuă ea, ca pentru sine. DAR, MĂ ROG, POT EU SĂ 
MĂ ÎMPOTRIVESC? 

— Chiar aşa. 

— POFTIM? 

— Am spus: Chiar aşa. 

— TĂCEŢI DIN GURĂ. 

Moartea îşi lăsă capul pe o parte, ca şi cum asculta un 
glas care-i venea din interior. Când gluga îi căzu pe umeri, 
răposatul rege observă că ea semăna foarte bine cu un schelet 
lustruit. Exista o singură deosebire: în găvanele ochilor săi 
sclipeau scântei albastre precum cerul. Cu toate acestea, 
Verence nu se înfricoşă; şi nu doar pentru că ar fi fost destul 
de greu s-o facă, în condiţiile în care toate micile organe de 
care este nevoie pentru a te înspăimânta zăceau undeva, la 
câțiva paşi, ci, mai degrabă, pentru că nu-i fusese niciodată 
frică de ceva şi nu avea de gând să înceapă tocmai acum. ŞI 
asta, într-o oarecare măsură, pentru că nu avea imaginația 
necesară, dar şi pentru că era unul dintre puţinii oameni pe 
deplin ancorati în timp. 

Asta nu se întâmplă prea des. Cei mai mulți oameni îşi 
duc viețile ca într-un soi de ceață temporală, care înconjoară 
locul în care se găseşte trupul lor — anticipând viitorul sau 
agățându-se de trecut. În general, ei sunt atât de preocupaţi 
gândindu-se la ce urmează să se întâmple încât nu izbutesc să 
afle ce se întâmplă cu adevărat în prezent decât atunci când 

privesc îndărăt şi recapitulează. Aşa-s cei mai mulți, care 
învaţă să se teamă pentru că-şi dau seama, în subconștient, de 
ceea ce urmează să se întâmple. Pentru ei, acela este prezentul. 

Verence însă trăise mereu clipa. Cel puţin până acum. 

Moartea oftă. 

- ÎNDRĂZNESC SĂ CRED CĂ NIMENI NU V-A 
POMENIT NIMIC DESPRE ASTA, zise. 

— Poftim? 

— N-AŢI AVUT PREMONIŢII? VISE CIUDATE? N-AŢI 
ÎNTÂLNIT PE STRADĂ GHICITOARE BĂTRÂNE ŞI 
NEBUNE CARE SĂ ZBIERE TOT FELUL DE LUCRURI? 

— În legătură cu ce? Cu moartea? 

- MDA. EI, PESEMNE CĂ NU. CER ŞI EU PREA 
MULT, spuse Moartea cu amărăciune. TOT MIE-MI LASĂ 
TOTUL ÎN CÂRCĂ. 

— Cine? întrebă Verence, uluit. 

- SOARTA. DESTINUL. AIA TOŢI. Şi Moartea își lăsă 
mâna pe umărul regelui. UNA PESTE ALTA, MI-E TEAMĂ 
CĂ V-A FOST MENIT Să DEVENIŢI STRIGOI. 

— Oh, îngăimă celălalt, lăsându-și ochii în jos către... trupul 
său, care părea destul de solid. Apoi, cineva trecu prin el. 

— ÎNCERCAŢI SĂ NU PUNEŢI LA INIMĂ. 

Verence îşi privi leşul înţepenit, care tocmai era scos, cu 
mult respect, din sală. 

— Am să încerc, zise. 

— AŞA VĂ VREAU. 

— Totuşi, nu cred că am să fac faţă la toate treburile alea cu 
cearşafuri albe şi lanţuri, adăugă regele. Chiar trebuie să mă 
plimb peste tot gemând şi urlând? 

— DORIŢI? întrebă Moartea, ridicând din umeri. 

— Nu. 

— ATUNCI CE VĂ MAI BATEŢI CAPUL? 

Moartea scoase o clepsidră din faldurile robei sale negre 
ŞI o privi cu atenţie. 

— ŞI-ACUM CHIAR TREBUIE SĂ PLEC, zise, se în- 
toarse pe călcâie, îşi luă coasa pe umeri şi dădu să iasă din 
sală prin perete. 

— Hei, hei! Ia mai stai! strigă Verence, alergând după el. 

Moartea nici nu întoarse capul. Verence îl urmă, trecând 
prin zid. I se păru că străbate un val de ceață. 

— Asta-i tot? întrebă el. Adică, ia spune: cât am să rămân 
strigoi? Şi de ce-am ajuns aşa? Doar n-o să mă laşi ca prostul, 
mai rosti el, oprindu-se şi ridicând un deget poruncitor şi uşor 
transparent. Opreşte-te! Îți ordon! 

Moartea scutură posomorât din cap şi păşi prin următorul 
perete. Regele se grăbi pe urmele ei, adunându-şi toată demni- 
tatea de care încă mai dispunea, şi o găsi ocupându-se de 
frâiele unui cal mare şi alb, care îl aştepta pe parapet, cu o 
desagă plină cu ovăz atârnată de urechi. 

— Doar n-o să mă laşi ca prostul! repetă regele, în ciuda a 
ceea ce vedea. 

Moartea se întoarse către el. 

— BA DA. UITE CUM STAU LUCRURILE — DE-ACUM 
SUNTEŢI UN MORT VIU. STRIGOII LOCUIESC ÎNTR-O 
LUME AFLATĂ ÎNTRE CEI VII ŞI CEI MORŢI. NU MAI 
E TREABA MEA. Şi-l bătu pe rege pe umăr. NU VĂ FIE 
TEAMĂ. N-O SĂ ŢINĂ O VEȘNICIE. 

— Tot e bine. 

— S-AR PUTEA SĂ VĂ PARĂ O VEŞNICIE. 

— Şi cât o să țină, de fapt? 

— PESEMNE CĂ PÂNĂ CE O SĂ VĂ ÎMPLINIŢI DES- 
TINUL. 

— Şi cum am să ştiu care mi-e destinul? întrebă, deznă- 
dăjduit, regele. 

— AICI NU VĂ POT AJUTA. SCUZE. 

— Mă rog, dar cum pot să aflu? 

- DIN CÂTE ÎNȚELEG, LUCRURILE DE SOIUL 
ĂSTA IES LA IVEALĂ, PÂNĂ LA URMĂ, spuse Moartea, 
urcându-se în şa. 

— Și până atunci va trebui să bântui pe aici, îngăimă 
Regele Verence, privind în jur pe parapetul bătut de vânturi. 
De unul singur, probabil. Şi n-o să mă poată vedea nimeni? 

- BA DA... CEI ÎNCLINAŢI CĂTRE PARANORMAL. 
RUDELE APROPIATE. ŞI PISICILE, FIREȘTE. 

— Nu-mi plac pisicile. 

Ca printr-un miracol, chipul Morţii deveni încă şi mai 
împietrit. Pentru o clipă, scânteile din găvanele sale se 
făcură roşii. 

— ÎNȚELEG, rosti ea, pe un ton care lăsa să se înțeleagă 
că moartea era o soartă prea bună pentru duşmanii pisicilor. 
PESEMNE CĂ VĂ PLAC CÂINII MARI ŞI ZDR AVENI. 

— Păi să ştii că îmi plac, zise regele, holbându-se posomorât 
la răsăritul soarelui. Câinii săi. Avea să le simtă lipsa. lar ziua 
care tocmai începea părea aşa de potrivită pentru vânătoare. 

Se întrebă dacă strigoii vânau. Aproape sigur nu, din câte 
îşi imagina. Nici nu mâncau, nici nu beau, ceea ce era de-a 
dreptul deprimant. Lui îi plăceau ospeţele mari şi zgomotoase 
şi dăduse pe gât! multe halbe cu bere de bună calitate. Şi, că 
veni vorba, şi de proastă calitate. În general, nu putea face 
diferența decât a doua zi dimineaţa. 

Deznădăjduit, lovi cu piciorul într-o piatră, observând cu 
mâhnire cum talpa îi trecea drept prin ea. Gata cu vânătoarea, 
cu beţiile, cu ospeţele, cu chefurile, cu şoimii... Începea să-şi 
dea seama că plăcerile cărnii nu prea aveau sens, fără carne. 
Dintr-odată, viața nu i se mai părea demnă de a fi trăită. 
Faptul că nici n-o mai trăia nu-l consola deloc. 

- UNORA CHIAR LE PLACE SĂ FIE STRIGOI, 
spuse Moartea. 

— Zău? mormăi sumbru Verence. 

- NU-I AȘA O SUPĂRARE, PARE-MI-SE. ÎN FELUL 
ĂSTA AJUNG SĂ VADĂ CUM SE DESCURCĂ URMAŞII 
LOR. POFTIM? S-A-NTÂMPLAT CEVA? 

Dar Verence dispăruse deja printr-un perete. 

- AŞA, NU MĂ MAI BĂGAŢI ÎN SEAMĂ. CHIAR VĂ 
ROG, comentă, cu iritare-n glas, Moartea. Apoi se uită în jur, 
cu o privire care putea străpunge timpul, spațiul şi sufletele 
oamenilor, şi observă că în îndepărtatul Klatch tocmai avea 


| A da pe gât înseamnă a bea, numai că verşi mai mult pe tine. (n.a.) 

loc o alunecare de teren, în Howandaland un uragan, în 
Hergen izbucnise ciuma... 

— TREABĂ MULTĂ, TREABĂ MULTĂ, bombăni şi-şi 
îmboldi calul cu călcâiele, către cer. 

Între timp, Verence alerga prin pereţii propriului castel. 
Picioarele de-abia-i mai atingeau pământul — de fapt, din pri- 
cina denivelărilor din podea, din când în când nici nu-l mai 
atingeau. Ca rege, se obişnuise să se poarte de parcă slujitorii 
nici nu se aflau acolo. Acum că fugea prin ei, ca strigoi, era 
aproape la fel. Numai că nu se dădeau la o parte. 

Ajunse în iatacul copiilor, văzu uşa spartă, cearşafurile 
răvăşite... 

Auzi şi zgomotul de copite. Ajunse la fereastră, îşi văzu 
calul care ieşea în galop prin poarta căscată, înhămat la 
caleaşcă. O clipă mai târziu, trei călăreți îi luară urma. Zgo- 
motul de copite răsună puţin pe caldarâm, apoi se stinse. 

Regele lovi cu pumnul în pervaz. Pumnul i se afundă. 

Apoi se ridică în văzduh, fără să-i pese de distanţe şi mai 
zbură, mai alergă prin curte, până în grajd. 

Nu-i luă mai mult de douăzeci de secunde să afle că, prin- 
tre multe alte lucruri pe care un strigoi nu le poate face, tre- 
buia să se numere şi călăritul. Reuşi, într-adevăr, să se urce în 
şa — sau măcar să plutească pe deasupra, cu coapsele 
desfăcute — dar când, în cele din urmă, calul țâşni, speriat 
peste măsură de toate lucrurile tainice care se întâmplau 
undeva pe la urechile sale, Verence rămase în urmă, crăcănat. 
Încercă s-o ia la fugă şi ajunse până la poartă, înainte ca 
văzduhul din jurul său să se îngroaşe, ca smoala. 

— Nu poţi, îi zise un glas trist şi îmbătrânit, din spate. Tre- 
buie să rămâi acolo unde-ai fost ucis. Asta înseamnă a bântui. 
Crede-mă. Ştiu ce spun. 


Tocmai când ducea la gură a doua turtită, Granny 
Weatherwax se opri. 
— Vine cineva, zise ea. 

— De unde ştii? Te furnică degetele? întrebă cu sufletul 
la gură Magrat, care învățase multe lucruri despre vrăjitorie 
din cărți. 

— Mă furnică urechile, răspunse Granny, ridicând din 
sprâncene către Nanny Ogg. În felul ei, bătrâna Goodie 
Whemper fusese o vrăjitoare excelentă, dar mult prea închi- 
puită. Mult prea multe flori, idei romanţioase şi alte cele. 

Fulgerele care se mai aprindeau din când în când luminau 
câmpia care se întindea până la marginea pădurii, dar ploaia 
care cădea pe pământul încins de vară făcuse ca văzduhul 
să se umple de fuioare de ceaţă. 

— Copite? se întrebă Nanny Ogg. Nimeni n-are curajul să 
vină încoace noaptea. 

Magrat se uită îngrijorată în jur. Ici şi colo pe câmpie se 
aflau nişte stânci uriaşe, drepte, ale căror origini se pierdeau 
în negura timpului şi despre care se spunea că-şi duceau 
viețile cu multă discreţie, mutându-se din loc în loc. Se 
înfioră. 

— Şi de ce le-ar fi teamă? izbuti să îngaime. 

— De noi, răspunse trufaşă Granny Weatherwax. 

După zgomot, auziră caleaşca apropiindu-se şi încetinind, 
înainte să apară legănându-se printre tufişurile de grozamă, cu 
caii smucindu-şi frâiele şi de-abia mai respirând. Vizitiul sări 
de pe capră, fugi la uşă, scoase dinăuntru o boccea mare şi se 
repezi către cele trei. 

Nu străbătuse mai mult din jumătate din distanță, prin 
iarba udă, când se opri şi-şi aţinti privirile îngrozite către 
Granny Weatherwax. 

— Nu-ţi fie frică, şopti ea, iar şoapta răsună prin mugetul 
furtunii, limpede, ca dangătul de clopot. 

Făcu câțiva paşi înainte, iar fulgerul, căzând tocmai la 
momentul potrivit, îi îngădui să privească drept în ochii 
bărbatului. Erau atât de ficşi, încât cei care ştiau să Vadă îşi 
dădeau seama pe dată că vizitiul contempla de-acum ceva de 
dincolo de lume. 

Cu o ultimă tresărire, el îndesă bocceaua în braţele lui 
Granny şi se prăbuşi înainte. Avea înfiptă în spate o săgeată 
cu pene la capăt, slobozită dintr-o arbaletă. 

De undeva, apărură trei siluete care pătrunseră în cercul 
de lumină. Granny ridică ochii şi întâlni o altă privire, 
înghețată precum coastele Iadului. 

Posesorul ei îşi aruncă arbaleta la o parte şi îşi trase sabia. 
Pe dedesubtul mantie: ude de ploaie îi sclipea o cămaşă de zale. 

Nu se obosi să-şi fluture sabia prin aer. Ochii care nu se 
mai dezlipeau de pe chipul lui Granny nu erau ai cuiva 
obişnuit să se fălească. Erau ochii unui bărbat care ştia precis 
pentru ce-s făcute săbiile. Întinse mâna. 

— Dă-mi-l imediat, spuse. 

Granny dădu la o parte pătura pe care o avea în braţe şi 
văzu o feţişoară cufundată în somn. Apoi ridică ochii. 

— Nu, răspunse ea — din pură obişnuinţă. 

Soldatul îşi plimbă privirile de la ea la Magrat şi Nanny 
Ogg, care rămăseseră nemişcate precum stâncile înalte de 
pe câmpie. 

— Sunteţi vrăjitoare? întrebă. 

Granny încuviință. Un fulger se prăbuşi ca o ţepuşă din 
văzduh, iar pe crengile unui tufiş aflat la ceva distanţă de ei 
înfloriră boboci de flăcări. Cei doi soldați din spatele primului 
mormăiră ceva. El însă nu făcu decât să zâmbească, ridi- 
cându-şi mâna apărată de o mănuşă de oțel. 

— Şi, oare, pielea vrăjitoarelor este atât de tare încât să nu 
poată fi străpunsă cu fierul? se întrebă. 

— Din câte ştiu eu, nu, zise Granny, netulburată. Ai putea 
să încerci. 

Unul dintre soldați înaintă şi-l atinse uşor pe braţ pe cel 
din față. 

— Să trăiţi, cu respect, nu cred că-i bine... 

— Taci. 

— Aduce ghinion, să ştiţi, dacă.... 

— Chiar trebuie să-ți mai spun o dată? 

— Să trăiţi, zise celălalt. Privirea lui o întâlni pentru o clipă 
pe cea a lui Granny. În ochi i se citea spaima şi deznădejdea. 
Șeful rânji către Granny, care nu se mişcase din loc. 

— Magia voastră e pentru țărani şi neghiobi, maică a nopții. 
Pot să te culc la pământ chiar acolo unde stai. 

— Loveşte atunci, omule, rosti Granny, privindu-i peste 
umăr. Dacă aşa-ţi spune inima, loveşte cât de tare îndrăzneşti. 

Bărbatul ridică sabia. Trăsnetul lovi din nou, sfărâmând o 
stâncă aflată la câțiva paşi şi umplând văzduhul de fum şi 
miros de piatră arsă. 

— N-ai nimerit, spuse cu trufie soldatul, iar Granny îi văzu 
muşchii încordându-se, pe când se pregătea să prăvale tăişul. 

Apoi, pe chip i se aşternu o expresie de uimire totală. Îşi 
lăsă capul pe spate şi deschise gura, de parcă se străduia să 
înţeleagă ceva. Sabia îi scăpă din mână şi se înfipse în 
pământ. El oftă şi se îndoi de mijloc, foarte încet, prăbuşin- 
du-se grămadă la picioarele lui Granny, care-l împinse uşor cu 
vârful degetelor. 

— Poate că n-ai înțeles bine unde ocheam, şopti ea. Auzi la 
el, „maică a nopţii”! 

Soldatul care vorbise ceva mai devreme se holba înfri- 
coşat la pumnalul însângerat pe care-l avea în mână, trăgân- 
du-se înapol. 

— N-n-nu puteam s-s-s-să-l las. Nu trebuia să facă aşa ceva. 
N-n-nu-i corect, se bâlbâi el. 

— la spune, tinere, eşti de prin părțile astea? întrebă 
Granny. 

El căzu în genunchi. 

— Din satul Lupului Turbat, săru” mâna, zise, cu ochii la 
leşul căpitanului. Şi-acum o să mă omoare! se Jelui. 

— Dar n-ai făcut decât ceea ce-ai crezut că-i bine, spuse 
Granny. 

— Nu de-asta m-am făcut soldat. Nu ca să omor oameni. 

— Chiar aşa. În locul tău, m-aş face marinar, rosti gândi- 
toare Granny. Mda, aş alege o carieră pe mare. Și cât mai 
repede. Aş porni chiar în clipa asta. Hai, fugi, omule. Fugi pe 
mare, unde nu sunt urme. Ai să ai o viaţă lungă şi plină de 
noroc, îți făgăduiesc. O clipă rămase pe gânduri, apoi adăugă: 
Oricum, ceva mai lungă decât o să fie dacă mai stai pe-aici. 

El se ridică, îi aruncă o privire în care se amestecau 
recunoştinţa, respectul şi teama, apoi se pierdu în ceață. 

— Şi-acum poate ne spune şi nouă cineva despre ce e 
vorba, zise Granny, întorcându-se către cel de-al treilea. 

Către locul în care fusese cel de-al treilea. 

Din depărtare se auzi un zgomot slab de copite, apoi linişte. 

Nanny Ogg înaintă poticnindu-se. 

— Aş putea să-l prind din urmă, rosti. Ce crezi? 

Granny clătină din cap. Se aşeză pe o stâncă şi se uită la 
pruncul pe care-l ducea în brațe. Era un băiat de cel mult doi 
ani. Pe sub pătura în care era învelit, nu mai purta nimic. 
Începu să-l legene distrată, privind în gol. 

Nanny Ogg cercetă cele două leşuri cu aerul uneia pentru 
care a zăcea întinsă pe spate nu suscită nici un fel de teamă. 

— Poate că erau bandiți, spuse tremurând Magrat. 

Nanny clătină din cap. 

— Ciudat, zise ea. Amândoi poartă aceleaşi însemne. Doi 
urşi pe un câmp negru cu auriu. Ştie cineva ce înseamnă asta? 

— Sunt însemnele Regelui Verence, răspunse Magrat. 

— Ăsta cine-i? grăi Granny Weatherwax. 

— Cel care conduce ţara, zise Magrat. 

— Aha. Regele, deci, zise Granny, de parcă vorbea despre 
ceva cu totul lipsit de importanță. 

— Soldaţi care se luptă între ei. Nu pricep nimic, zise 
Nanny Ogg. Magrat, ia caută prin caleaşcă. 

Cea mai tânără dintre vrăjitoare răscoli puţin, apoi se în- 
toarse cu un sac pe care-l răsturnă. Pe Jos căzu ceva. 

De-acum, furtuna se mutase încet-încet de cealaltă parte a 
muntelui, iar luna tulbure arunca raze slabe de lumină peste 
câmpia îmbibată de apă. Acestea se reflectau într-un obiect care 
era, fără putință de tăgadă, o coroană extrem de importantă. 

— O coroană, spuse Magrat. Are tot felul de chestii as- 
cuțite pe ea. 

— Vai de mine, zise Granny. 

Pruncul plescăi în somn. Granny Weatherwax nu era prea 
împăcată cu ideea de a privi în viitor, dar acum simțea însuşi 
viitorul privind-o. 

Și faţa lui nu-i plăcea defel. 


Regele Verence, în schimb, îşi privea trecutul în faţă şi îşi 
formase, mai mult sau mai puţin, aceeaşi părere. 

— Poţi să mă vezi? întrebă el. 

— Oh, da. Limpede şi clar, spuse nou-venitul. 

Verence îşi încreţi fruntea. Acum, ca strigoi părea să aibă 
nevoie de mult mai mult efort intelectual decât pe când era în 
viață — ceea ce izbutise să facă vreme de patruzeci de ani fără 
să trebuiască să aibă mai mult de două gânduri pe zi, în timp 
ce acum nu mai scăpa de ele. 

— Aha, zise. Şi dumneata eşti tot strigoi. 

— Bravo. Ai ghicit repede. 

— Capul pe care-l porți la subțioară, spuse Verence, mândru 
de sine însuşi. Asta m-a ajutat. 

— Te deranjează? Dacă te deranjează pot să-l pun la loc, 
zise cu amabilitate bătrânul strigoi, întinzându-i mâna liberă. 
Încântat de cunoştinţă. Sunt Champot, Regele din Lancre. 

— Verence. Idem, grăi celălalt, apoi, trăgând cu ochiul la 
chipul bătrânului rege, adăugă: Nu-mi amintesc să-ți fi văzut 
portretul în Galena cea Lungă. 

— Nu, asta s-a făcut după epoca mea, răspunse Champot 
pe un ton superior. 

— Păi de câtă vreme eşti aici? 

Champot îşi cobori braţul ca să se frece pe nas. 

— Cam de-o mie de ani, zise, cu glasul plin de mândrie. 
Ca om ŞI ca strigoi. 

— O mie de ani! 

— De fapt, eu am construit castelul. De-abia ce-l împodo- 
bisem frumos, că nepotul meu mi-a şi tăiat capul în timp ce 
dormeam. N-ai idee ce mult m-a supărat! 

— Da, dar... o mie de anl... repetă Verence cu glasul stins. 

— Nu-i chiar aşa de rău, îi mărturisi Champot, luându-l de 
brațul moale şi conducându-l, fără să întâmpine vreo împotri- 
vire, prin curte. Din mai multe puncte de vedere, e mai bine 
decât să trăieşti cu adevărat. 

— Ce mai puncte de vedere-or fi şi alea?! se răsti Verence. 
Mie-mi plăcea să trăiesc. 

— O să te obişnuieşti curând, îi replică Champot, zâm- 
bindu-i încurajator. 

— Dar nu vreau să mă obişnuiesc! 

— Ai o aură morfogenă foarte puternică, zise Champot. Se 
vede. Eu mă uit întotdeauna la asta. Da. Foarte puternică, după 
părerea mea. 

— Asta ce mai e? 

— Cum să spun... eu niciodată nu m-am priceput la vorbe, 
răspunse bătrânul. Mi s-a părut mai uşor să le dau oamenilor 
în cap cu ceva. Dar, din câte mi-am dat seama, totul ține de 
intensitatea cu care ai trăit. Pe când erai în viață, vreau să 
spun. Ceva ce se cheamă — şi făcu o pauză — „vitalitate anima- 
că“. Da, chiar aşa. Vitalitate animalică. Dacă aveai multă, o 
să te-ajute să-ţi păstrezi esenţa, ca să zic aşa, ca strigoi. Şi 
pare-mi-se că dumneata, pe când erai în viață, trăiai la intensi- 
tate maximă, mai adăugă. 

Fără să vrea, Verence se simţi flatat. 

— Dintotdeauna am încercat să fac în aşa fel încât să nu mă 
plictisesc, răspunse. 

De-acum, străbătuseră peretele şi ajunseseră în Sala Mare, 
rămasă pustie. La vederea meselor înalte, de ospăț, regele 
reacționă instinctiv: 

— Şi cu micul dejun cum ne descurcăm? întrebă. 

Capul lui Champot părea surprins. 

— În nici un fel, zise. Doar suntem strigoi. 

— Dar mi-e foame! 

— Nu-ţi e, crede-mă. Îţi închipui, doar. 

Din bucătărie se auziră zgomote. Bucătarii se treziseră deja 
ŞI, neavând alte porunci, se apucaseră să pregătească meniul 
obişnuit. Prin arcada întunecată care ducea la bucătărie veneau 
mirosuri familiare. Verence adulmecă. 

— Cârnaţi, zise el visător. Şuncă. Ouă. Peşte afumat. Cal- 
taboş... îi şopti lui Champot, privindu-l fix. 

— La urma urmei, de-acum nu mai ai stomac, îi explică 
bătrânul strigoi. Singura care lucrează este imaginația. Puterea 
obişnuinţei. Nu ti-e foame, doar aşa crezi. 

— Nu cred că mi-e foame, cred că sunt de-a dreptul lihnit. 

— Mda, dar de fapt nu poţi să te-atingi de nimic, înţelege, 
îi explică blând Champot. De absolut nimic. 

Verence se lăsă pe o banchetă — foarte încet, ca să nu 
treacă prin ea, şi-şi lăsă capul în palme. Auzise el că moartea 
putea fi ceva groaznic, dar nu-i trecuse niciodată prin cap că 
putea fi chiar aşa. Voia răzbunare. Voia să iasă din castelul pe 
care ajunsese să-l urască, să-şi găsească fiul. Dar se îngrozi şi 
mai tare descoperind că lucrul la care râvnea cel mai mult, în 
clipa aceea, era un platou cu rinichi. 


Răsăritul umed se revărsă peste pământuri, se căţără pe 
crenelurile Castelului Lancre, pătrunse în fortăreață şi, în cele 
din urmă, ajunse şi la geamurile solarului. 

Acolo se afla Ducele Felmet, posomorât, privind ţintă 
pădurea plină de apă. Era aşa întinsă. Nu că ar fi avut ceva cu 
copacii în sine, se gândi el, numai că atunci când vedea atât de 
mulţi laolaltă, era teribil de deprimant. Îi tot venea să-i numere. 

— Chiar aşa, iubirea mea, zise. 

Cei care ajungeau să-l cunoască pe duce îl asemănau cu 
un soi de şopârlă — după toate probabilitățile una care trăieşte 
pe insulele vulcanice, se mişcă o singură dată pe zi, are un al 
treilea ochi, rămas dintr-o etapă evoluționară îndepărtată, şi 
clipeşte cam o dată pe lună. El însă se considera un om civili- 
zat, căruia 1 s-ar fi potrivit mai bine aerul uscat şi soarele 
dogoritor dintr-o zonă cu climă ceva mai bine organizată. 

Pe de altă parte, cugetă ducele, ar putea să fie frumos să 
fii copac. Copacii n-au urechi — de asta era aproape sigur. ŞI 
par să se descurce şi fără binecuvântata taină a căsătoriei. 
Stejarul mascul — aici trebuia să se documenteze — stejarul 
mascul nu făcea decât să-şi împrăştie polenul în vânt şi 
toată afacerea cu ghindele — dacă nu cumva erau seminţe 
de stejar dar, nu, era aproape sigur că ghinde erau — se 
petrecea altundeva... 

— Da, scumpete, zise. 

„Mda, copacii rezolvaseră problema.“ Ducele Felmet 
aruncă o privire ucigătoare înspre pădure. „Scârbe egoiste.“ 

— Sigur că da, dragă, zise. 

— Poftim? spuse ducesa. 

Ducele şovăi, străduindu-se cu disperare să-şi aducă 
aminte monologul din ultimele cinci minute. Parcă auzise 
ceva despre el care nu era decât jumătate de bărbat şi... că se 
schilodea de bună voie. Şi fără discuţie că se pomenise la un 
moment dat şi despre cât era de frig în castel. Mda, pesemne 
că asta era. Ei bine, atunci nenorociţii de copaci puteau să pună 
ŞI ei, o dată în viaţă, osul la treabă. 

— Am să poruncesc să se taie câţiva şi să ni se aducă aici 
imediat, icoana mea, zise. 

Lady Felmet rămase o clipă fără cuvinte, ceea ce putea fi 
considerat un eveniment marcant, de însemnat cu cruce roşie în 
calendar. Era o femeie masivă şi impresionantă, care le amintea 
celor ce-o vedeau pentru prima dată de un galeon cu toate pân- 
zele sus; efectul era şi mai puternic din pricina nefericitei sale 
convingeri că îi şedea bine în catifea roşie — care însă nu doar 
că-i punea în valoare tenul, ci avea exact aceeaşi nuanță. 

Adeseori, ducele cădea pe gânduri, cugetând la cât noroc 
avusese s-o ia de soaţă. Dacă motorul ambiţiei ei nu l-ar fi pro- 
pulsat, ar fi rămas un senior mărunt, fără mare lucru de făcut în 
afară de a vâna, a chefui şi a-şi exercita le droit du seigneur”. În 
loc de asta, acum se afla la numai un pas de tron şi, în scurtă 
vreme, putea deveni stăpân peste tot ce vedea cu ochii. 

De ținut cont că înaintea ochilor nu vedea decât copaci. 
Aşa că oftă. 

— Ce anume să taie? întrebă pe un ton glacial Lady 
Felmet. 

— Oh, copacii, copacii, răspunse ducele. 

— Ce-au de face copacii cu ce discutam noi? 

— Păi... sunt atât de mulţi, zise ducele, emoţionat până-n 
adâncul sufletului. 

— Nu schimba subiectul! 

— Jartă-mă, dulceaţă. 


! Despre care habar n-avea ce-nseamnă. Nu găsise pe nimeni dispus să-i 
explice. În orice caz, era ceva de care un senior feudal trebuia musai să 
dispună şi, pesemne, necesita foarte multă atenție şi grijă. Şi-l imagina ca pe 
un fel de dulău mare și păros. Era hotărât să-şi facă şi el rost de unul şi, pe toţi 
dracii. să se bucure de el. (n.a.) 

— În caz că n-ai auzit, te întrebam mai devreme cum 
de-ai fost aşa prost să-i laşi să scape? Ţi-am spus că slujito- 
rul ăla era mult prea credincios. Într-un aşa om nu poţi avea 
nici o încredere. 

— Aşa-i, iubito. 

— Bănuiesc că nu ti-a trecut prin cap să trimiți pe cineva 
după ei. 

— Ba da, dragă, pe Bentzen. Şi cu doi soldați după el. 

— Oh, începu ducesa, apoi se opri. 

În calitate de căpitan al gărzii personale a ducelui, Bent- 
zen era un ucigaş la fel de eficient ca o mangustă cu tulburări 
comportamentale. Tot pe el l-ar fi ales şi ea. Rămasă, o clipă, 
fără vreo pricină de a-şi dojeni bărbatul, se simţi iritată, dar se 
replie foarte bine. 

— Dacă m-ai fi ascultat, n-ar fi trebuit să-l trimiţi nicăieri. 
Dar n-o faci niciodată. 

— Ce să fac, inimioară? 

Ducele căscă. Fusese o noapte lungă. Avusese loc şi o 
furtună care luase proporții de un dramatism cu totul inutil, 
şi-apoi toată povestea aceea murdară cu cuțitele. 

S-a spus şi mai sus că Ducele Felmet se afla la un pas de 
tron. Pasul respectiv era exact cel făcut pe prima treaptă a 
scărilor care coborau în Sala Mare, pe care Regele Verence 
căzuse în întuneric, aterizând, în pofida tuturor legilor proba- 
bilității, drept în pumnalul său. 

Cu toate acestea, până şi medicul personal al regelui 
decretase că moartea avusese loc din cauze naturale. Bentzen 
trecuse să-l vadă şi-i explicase că o asemenea cădere pe scări, 
cu un pumnal înfipt în spate, este o boală de care te molipseşti 
printr-o deschidere imprudentă a guru. 

Că veni vorba, de acelaşi lucru se molipsiseră mai mulți 
membri din garda personală a regelui, ceva mai tari de urechi. 
Fusese, la scară redusă, o adevărată epidemie. 

Ducele se cutremură. Câteva amănunte ale nopții prece- 
dente erau pe cât de vagi, pe atât de înfiorătoare. Încercă să se 
îmbărbăteze, spunându-şi că, de-acum, toată bătaia de cap se 
sfârşise şi că avea un regat. Nu era cine ştie ce, acum că-l 

vedea în faţa ochilor: mai mult copaci. Dar era un regat, dotat 
ŞI cu o coroană. 

Numai s-o găsească. 

Castelul Lancre fusese clădit pe un tanc de stâncă, de 
către un arhitect care auzise de Gormenghast, dar nu avusese 
la dispoziţie bugetul necesar. E drept că-şi dăduse toată silința, 
furnizând un număr de turnulețe micuţe, la preț redus, pivnițe 
ieftine ca braga, contraforturi, creneluri, gargui, turle, curți, 
fortificaţii şi donjoane — de fapt, cam toate cele necesare unui 
castel, în afară de nişte fundaţii decente şi ceva mortar care să 
nu se ia imediat după o ploicică. 

Castelul se apleca ametitor deasupra apelor năvalnice şi 
înspumate ale râului Lancre, care mugea înfundat la vreo sută 
de picioare mai jos. Din când în când, mai şi picau nişte 
bucățele. Aşa mic cum era, conținea mii de cotloane în care se 
putea ascunde o coroană. 

Ducesa plecă valvârtej în căutarea altei persoane pe care 
s-o pună la punct, lăsându-l pe Felmet să cerceteze peisajul, 
cu priviri mohorâte. Începu să plouă. 

Şi, ca la un semnal, la poartă se auzi o bătaie puternică. 
Aceasta îl tulbură grozav pe portarul castelului, care tocmai 
juca Bagă-l-la-apă-pe-Dom'Ceapă cu bucătarul şi cu Nebu- 
nul, la adăpostul căldurii din bucătărie. El gemu şi se ridică. 

— Se-aude-o bătaie-n afară, zise. 

— În afară de ce? întrebă Nebunul. 

— În afară de uşă, idiotule. 

Nebunul îi aruncă o privire îngrijorată. 

— O bătaie în afară de uşă? se miră el, bănuitor. N-o fi 
ceva Zen în treaba asta? 

După ce portarul plecă mormăind înspre căsuţa sa de 
lângă poartă, bucătarul ridică miza cu un bănuţ şi-l sfredeli cu 
privirea pe Nebun, pe deasupra cărţilor pe care le ținea în 
mână, întrebându-l: 

— Ce-i aia Zen? 

Nebunul îşi aranjă cărțile în mână, clătinând din cap 
şi făcându-şi clopoţeii să clincăne, apoi răspunse fără să 
se gândească: 

— A, o sectă secundară care provine din sistemul filozofic 
al lui Sumtin, din zona Rotaţională a Klatchului, renumită 
pentru simplitate şi austeritate şi pentru că făgăduieşte 
liniştea şi armonia interioară, dobândite prin meditaţie şi teh- 
nici de respiraţie; un aspect interesant al acestui sistem este 
reprezentat de întrebările aparent absurde, menite să lărgească 
potențialul perceptiv. 

— Poftim? se răţoi bucătarul, nevenindu-i să creadă. Era 
deja la limita nervilor. De dimineață, când urcase în Sala 
Mare cu tava pentru micul dejun, fusese urmărit de impre- 
sia că un soi de „ceva“ tot încerca să i-o smulgă din mână. 
Și, ca şi cum asta n-ar fi fost de ajuns, noul duce îl trimisese 
înapoi cerându-i... Se cutremură. Păsat! Şi un ou fiert, 
moale. Era prea bătrân pentru aşa ceva. Îşi avea propriile 
principii. Era un bucătar în bună tradiţie feudală. Dacă era 
vorba de ceva fără măr în gură, ceva ce nu se putea frige, 
atunci nu se servea. Nebunul şovăi, cu o carte în mână, apoi 
îşi înăbuşi senzația de panică şi încercă să găsească la 
iuțeală o soluţie. 

— Pe cinstea mea, unchiulețule, rosti el cu glas pierdut, 
întrebările matale-s mai multe ca ghimpii dintr-o tufă de scaieți. 

Bucătarul se linişti. 

— Ei, fie, zise, cu toate că nu era pe deplin mulţumit. Nebu- 
nul pierdu următoarele trei mâini, doar aşa, pentru siguranță. 

Între timp, portarul desfăcu ferestruica tăiată în poarta 
culisantă şi trase cu ochiul prin ea. 

— Cine mi-eşti de baţi în afară? mârâi. 

Soldatul, aşa murat şi speriat cum era, şovăi. 

— În afară? În afară de ce? întrebă. 

— Dacă ai chef de bancuri, n-ai decât să rămâi toată ziua-n 
afară, îi răspunse, liniştit, portarul. 

— Nu! Trebuie să-l văd imediat pe Duce! strigă soldatul. 
Vrăjitoarele şi-au călcat hotarele! 

Portarul era cât pe ce să-i răspundă: „Era şi timpul“ sau 
„Ce n-aş da să fiu şi eu cu ele“, dar se opri când îi văzu 
chipul. Nu era chipul unuia care să se prindă într-un astfel de 

joc. După cum arăta, s-ar fi zis că fusese martor la fapte pe 
care nici un om cumsecade nu şi-ar fi dorit să le vadă. 


— Vrăjitoare? se miră Ducele Felmet. 

— Vrăjitoare! spuse ducesa. 

lar pe coridoarele bătute de vânturi, un glas slab, ca o 
adiere rătăcită prin îndepărtate cotloane, rosti şi el, cu o undă 
de speranță: 

— Vrăjitoare! 

Al unei persoane înclinate către paranormal... 


— Asta-nseamnă să-ți bagi nasul unde nu-ţi fierbe oala, 
ascultați-mă pe mine, zise Granny Weatherwax. Şi n-o să iasă 
nimic bun. 

— Dar e aşa de romantic, spuse Magrat, emoţionată, oftând 
din toți rărunchii. 

— Tuţi, tuți, se auzi şi Nanny Ogg. 

— Oricum, reluă Magrat, tu însăţi l-ai omorât pe omul 
ăla sinistru! 

— Nici vorbă! N-am făcut decât să... las lucrurile să-şi 
urmeze cursul, se încruntă Granny Weatherwax. N-avea pic 
de respect. Şi, după ce oamenii îşi pierd respectul, nu pot să 
vină decât necazuri. 

— Şugulică, şugulică, şugulică... 

— Iar celălalt a adus pruncul aici ca să-l salveze! strigă 
Magrat. Ni l-a dat nouă să-l creştem în siguranță! E limpede! 
Asta-i soarta! 

— A, limpede, zise Granny. De limpede, e limpede, ce-i 
drept. Problema e că asta nu-nseamnă că ar fi şi adevărat. 

Cântări coroana în palme. Atârna greu, şi asta nu din 
cauza kilogramelor în sine. 

— Da, dar ideea e... începu Magrat. 

— Ideea e, o întrerupse Granny, că o să-nceapă s-apară 
oameni care să-l caute. Oameni serioşi. Puşi pe treabă. Şi treabă 
înseamnă dărâmă-pereţii şi dă-foc-acoperişului, asta-nseamnă 
treabă. Şi... 

— Cine-i buiatu’ mic?! 

—... Și, Gytha, zău c-am fi toate trei mult mai linştite dacă 
n-ai mai ciripi aşa! se răsti Granny, simțind cum se enervează. 
De câte ori era nesigură pe sine, nervii i se încordau. Mai mult, 
se refugiaseră în căsuţa lui Magrat, iar decorul începuse s-o 
cam irite, pentru că Magrat credea în înţelepciunea Naturii 
Şi în elfi, şi în puterea vindecătoare a culorilor, şi în ciclul 
anotimpurilor, şi într-o seamă de alte lucruri cu care Granny 
Weatherwax nu se împăca. 

— Doar n-o să-mi spuneți mie cum să mă ocup de un copil, 
se răsti şi Nanny Ogg, ceva mai blând. Că n-oi fi avut cinşpe” 
până acum! 

— Nu spuneam decât că trebuie să ne gândim bine, zise 
Granny. 

Celelalte două o priviră în tăcere, o bucată de vreme. 

— Ei? întrebă în cele din urmă Magrat. 

Granny se încruntă, bătând darabana pe marginea coroanei. 

— Mai întâi, trebuie să-l ducem de-aici, spuse, apoi ridică 
brațul. Nu, Gytha, sunt convinsă că la tine e minunat şi aşa 
mai departe, dar nu e sigur. Pruncul trebuie să ajungă undeva 
departe de aici, foarte departe, unde nimeni nu ştie cine e. Şi 
mai € şi asta, sfârşi ea, jucându-se cu coroana. 

— Ah, cu asta-i uşor, zise Magrat. Adică nu trebuie decât 
s-o ascundem sub o piatră sau ceva aşa. E uşor. Mult mai uşor 
decât cu un copilaş. 

— Nici vorbă, rosti Granny. Pricina fiind că tot ţinutul e 
plin de copilași care arată cam la fel, dar prea multe coroane 
nu cred să fie. Oricum, lucrurile astea fac ce fac şi ies la 
iveală. Parcă le atrag oamenilor gândurile. Ascultaţi-mă pe 
mine, dac-am ascunde-o pe aici, pe sub o stâncă, într-o 
săptămână ar face ea cumva să fie găsită din întâmplare. 

— Asta-i foarte adevărat, zise şi Nanny Ogg, cu multă con- 
vingere. De câte ori vi s-a-ntâmplat să aruncaţi un inel ferme- 
cat în adâncurile oceanului şi-apoi, tocmai când ajungeţi acasă 
şi vă serviţi cu o masă bună de peşte, hop şi el? 

Toate trei căzură pe gânduri. 

— Niciodată, spuse iritată Granny. Şi nici ție. Oricum, 
poate c-o s-o vrea îndărăt la un moment dat. Asta dacă-i 

într-adevăr a lui pe drept. Regii pun mare preţ pe coroane. 
Zău, Gytha, uneon spui nişte... 

— Atunci, să fac nişte ceai, ce-ar fi? propuse Magrat, cu o 
veselie forțată, şi dispăru în cămăruța pentru spălatul vaselor. 
Cele două vrăjitoare mai în vârstă rămaseră de-o parte şi de 
alta a mesei, cufundate într-o tăcere politicoasă şi îmbufnată. 
În cele din urmă, Nanny Ogg spuse: 

— A aranjat frumos pe-aicea, nu? Flori şi alte alea. Şi 
lucruşoarele de pe pereți ce-or fi? 

— Peceţi, răspunse acru Granny. Sau aşa ceva pe-acolo. 

— Îţi iau ochii, zise politicoasă Nanny Ogg. Şi toate robele 
şi baghetele, şi celelalte. 

— Sunt moderne, spuse Granny Weatherwax, pufnind 
disprețuitor. Când eram eu fetişcană, n-aveam decât un boţ de 
ceară şi vreo două ace, şi gata. Pe vremea aia trebuia să ne facem 
singure farmecele. 

— Ei, da, a curs multă apă de-atunci, rosti cu înţelepciune 
Nanny Ogg, legănând uşor copilul. 

Granny Weatherwax pufni iarăşi. Nanny Ogg fusese 
măritată de trei ori şi domnea peste un trib de copii şi nepoti 
răspândiţi prin tot regatul. Sigur că unei vrăjitoare nu-i era, la 
urma urmei, interzis să se mărite. Trebuia să recunoască, chit 
că nu-i făcea plăcere. Nici o plăcere. Pufni a treia oară, 
nemulțumită; era o greşeală. 

— Ce-i cu mirosul ăsta? se răsti ea. 

— Aha, răspunse Nanny Ogg, schimbând cu mare grijă 
poziţia copilului. Ce-ar fi să mă duc să văd dacă Magrat n-are 
nişte cârpe curate? 

Aşa că Granny rămase singură. Se simțea puțin stânje- 
nită, aşa cum se întâmplă când cineva rămâne neînsoțit în casa 
altuia, şi se luptă cu imboldul de a se ridica şi a inspecta 
cărțile de pe raftul din perete sau a verifica dacă policioara 
fusese ştearsă de praf. Răsuci coroana în mâini, având din 
nou impresia că era mai mare şi mai grea decât ar fi trebuit. 

Zări oglinda aşezată pe policioară şi trase cu ochiul la 
coroană. Era de-a dreptul ispititoare — de parcă o implora să 
vadă dacă i se potriveşte. Ei, şi de ce nu? Se asigură că nici 


30 TERRY PRATCHETI 


una dintre celelalte două nu era prin apropiere, apoi, dintr-o 
singură mişcare, îşi scoase pălăria şi-şi puse coroana pe cap. 

Părea să se potrivească. Granny se ridică trufaşă şi-şi 
flutură braţul undeva, înspre cămin. 

— Fă bine şi fă asta, zise, apoi dădu din cap, cu multă 
aroganță, către pendulă. Taie-i capul şi mai repede, porunci, 
zâmbind amar. 

Şi încremeni, auzind strigătele, galopul cailor, şoapta 
ucigaşă a săgeților şi zgomotul sec, al sulițelor înfipte în 
carne. Îi trecură prin faţa ochilor bătălii după bătălii. Săbii 
lovind în scuturi, sau în alte săbii, sau în oase — fără încetare. 
Într-o clipă, ani şi ani de zile îi trecură pe dinainte. Se văzu şi 
zăcând printre leşuri — din când în când — sau atârnând de cre- 
anga vreunui copac; dar, de fiecare dată, se găseau mâini care 
s-o ridice la loc şi s-o aşeze pe o pernă de catifea... 

Cu mare grijă îşi luă coroana de pe cap — se dovedi un 
chin, căci aceasta nu se lăsa defel — şi o puse pe masă. 

— Deci asta înseamnă a fi rege, da? rosti, încetişor. Mă 
întreb de ce toată lumea vrea să încerce. 

— Zahăr? întrebă Magrat, din spatele ei. 

— Trebuie să te naşti nebun, pentru a fi rege, zise Granny. 

— Poftim? 

Granny se întoarse. 

— Nu te-am auzit intrând. Ce spuneai? 

— Vrei zahăr în ceai? 

— Trei lingurite, răspunse pe dată Granny. Una dintre 
puţinele pricini de nefericire din viaţa ei era că, în pofida tutu- 
ror strădaniilor, ajunsese în punctul de vârf al carierei sale cu 
un ten roşu ca mărul şi cu toți dinții în gură. Nici un farmec 
din lume nu izbutise să convingă vreun neg să-şi facă loc pe 
chipul său arătos, deşi cam prelung, iar cantitățile uriaşe de 
zahăr pe care le consuma nu făceau decât să-i dea o energie 
nestăvilită. Consultase odată un vrăjitor, care-i explicase că asta 
se întâmpla din pricină că poseda un oarecare metabolism — 
asta, măcar, îi îngăduia să se simtă uşor superioară lui Nanny 
Ogg care, pesemne, nu văzuse niciodată aşa ceva. 

Supusă, Magrat turnă în ceaşcă trei lingurite cu vârf. Ce 
frumos ar fi, se gândi ea, cu jale, dacă lumea ar mai spune din 
când în când şi „multumesc“. Apoi observă coroana care, 
parcă, o privea fix. 

— Simţi şi tu, aşa-i? întrebă Granny. V-am spus-o, nu? 
Coroanele ispitesc! 

— E groaznic. 

— Nu, nu! Aşa-i stă în fire, pur şi simplu. Nu se poate abtine. 

— Dar asta-i magie! 

— Aşa-i stă în fire, repetă Granny. 

— Încearcă să mă facă s-o pun pe cap, zise Magrat, căreia 
începuse să-i tremure mâna. 

— Mda, chiar asta face. 

— Dar am să mă țin tare, spuse Magrat. 

— Evident, zise Granny, de pe chipul căreia — curios! — 
dispăruse dintr-odată orice expresie. Şi Gytha ce face? 

— Spală copilul, îi răspunse Magrat, cu gândurile aiurea. 
Dar cum să ascundem aşa ceva? Ce s-ar întâmpla dac-am 
îngropa-o undeva, adânc de tot? 

— S-ar găsi un hârciog care s-o scoată la lumină, răspunse 
în silă Granny. Sau vreun căutător de comori, sau aşa ceva. 
Sau poate s-ar prinde în rădăcinile vreunui copac pe care să-l 
răstoarne furtuna, şi-apoi ar fi găsită de cineva care s-ar 
gândi să vadă cum îi vine... 

— Asta dacă n-ar fi puternic, aşa ca noi, observă Magrat. 

— Fireşte, fireşte, aprobă Granny, cercetându-şi unghiile 
de la mâini. Cu toate că problema cu coroanele astea nu e 
când le încerci, ci când vrei să le dai jos. 

Magrat o ridică şi o răsuci pe toate părțile. 

— Nici măcar nu prea aduce cu o coroană, zise. 

— Multe coroane ai mai văzut la viaţa ta, nu? răspunse 
Granny. Te pricepi de minune, desigur. 

— Am mai văzut. Am văzut unele care aveau mai multe 
podoabe şi bucăţi de stofă pe ele, zise sfidătoare Magrat. 
Asta-i doar o chestie mică şi subțire... 

— Magrat Garlick! 

— Am văzut şi ştiu! Pe când mă instruiam cu Goodie 
Whemper... 

— odihneascăsenpace... 

—... odihneascăsenpace, obişnuiam să mergem în Razor- 
back sau în Lancre de câte ori veneau artiştii ambulanți. Îi 
plăcea foarte mult teatrul. Şi acolo au o sumedenie de coroane, 
cu toate că... — şi făcu o mică pauză —... Goodie spunea că-s 
făcute din tablă, hârtie şi alte cele. Iar giuvaierurile sunt din 
sticlă. Dar arată mult mai bine şi mai adevărate decât asta. 
Nu ţi se pare ciudat? 

— Adesea, cele care încearcă să arate ca alte cele, arată 
mai a alte cele decât alte cele. Toată lumea ştie, zise Granny. 
Dar mie asta nu-mi place şi nu cred că trebuie îngăduit. ŞI, 
mă rog, de-a ce se joacă oamenii ăia, cu atâtea coroane, în 
drumurile lor? 

— Nu ştii ce se-ntâmplă la teatru? întrebă Magrat. 

Granny Weatherwax, care nu-şi recunoştea niciodată 
ignoranta în nici o privinţă, răspunse fără şovăială: 

— A, ba da. Deci e ceva de soiul ăla, vrei să zici? 

— Goodie Whemper spunea că e o oglindă în care se 
reflectă realitatea, zise Magrat. Spunea că întotdeauna izbutea 
s-o înveselească. 

— Aşa o fi, spuse Granny, la nimereală. Măcar dacă se joacă 
aşa cum trebuie. Şi, ia spune, jucătorii ăştia de teatru sunt 
oameni buni? 

— Cred că da. 

— Şi se tot plimbă de colo-colo, zici? întrebă Granny, gân- 
ditoare, cu ochii la uşa camerei pentru spălatul vaselor. 

— Peste tot. Şi-acum este o trupă în Lancre, din câte am 
auzit. N-am fost s-o văd pentru că, ştii cum e, zise Magrat 
lăsând ochii în jos. Nu se cuvine ca o femeie să meargă 
singură într-un asemenea loc. 

Granny încuviinţă. Era cu totul de acord cu astfel de 
principii, câtă vreme, fireşte, nimeni nu-i sugera c-ar trebui 
să le respecte şi ea. Bătând darabana pe fața de masă a lui 
Magrat, zise: 

— Bun. Şi de ce nu? Du-te şi spune-i Gythei să înfeşe bine 
copilul. A trecut mult de când n-am mai auzit un teatru 
bine jucat. 


Ca de fiecare dată, Magrat era încântată. Teatrul nu era 
decât câteva bucăți de pânză pictată, o scenă din scânduri 
aşternută peste butoaie şi vreo şase banchete aşezate în piaţa 
satului. În acelaşi timp însă, izbutise să se preschimbe în 
Castel, Altă parte a castelului, Acelaşi loc ceva mai târziu, 
Câmpul de luptă, iar acum devenise O bucată de drum dina- 
fara Castelului. Ziua ar fi fost nemaipomenită, dacă n-ar fi 
existat Granny Weatherwax. 

După ce-i sfredelise din priviri pe cei trei bărbaţi care 
alcătuiau orchestra, încercând să-şi dea seama care din instru- 
mente era teatrul, bătrâna vrăjitoare îşi îndreptase, în cele din 
urmă, atenţia către scenă. Cu acest prilej, Magrat începuse 
să-şi dea seama că existau anumite caracteristici fundamen- 
tale ale teatrului pe care Granny nu le prinsese încă. Acum 
tocmai se foia pe scaun, scoasă din fire. 

— L-a ucis, şuieră ea. De ce stă toată lumea cu mâinile în 
sân? L-a ucis! Aici, de față cu toți! 

Magrat se agăță cu disperare de braţul însoțitoarei sale, 
care se lupta să se ridice. 

— Stai liniştită! şopti. Nu e mort! 

— Adică mă faci mincinoasă, fato? se răsti Granny. Am 
văzut totul. 

— Granny, uite cum stau lucrurile, nu e aievea, înţelegi? 

Granny Weatherwax se linişti un pic, continuând însă să 
mormăie în sinea ei. Începea să simtă că lucrurile o luau 
razna. Pe scenă, un bărbat îmbrăcat într-un cearşaf rostea un 
monolog pătimaş. Granny ascultă cu mare atenţie câteva 
clipe, apoi o înghionti pe Magrat în coaste. 

— Acuma despre ce le zice? întrebă ea. 

— Ne spune cât îi pare de rău că a murit celălalt, zise 
Magrat, apoi, încercând să schimbe subiectul, se grăbi să 
adauge: Multe coroane, nu? 

Dar Granny nu se lăsă distrasă. 

— Şi-atunci de ce l-a mai omorât? întrebă. 

— Păi, să vezi, e ceva mai complicat... zise Magrat, cu 
glas tremurat. 

— E o ruşine! sări Granny. Şi leşul ăla amarât care zace 
acolo şi nu-l ia nimeni! 

Magrat îi aruncă o privire rugătoare lui Nanny Ogg, 
care mesteca un măr şi studia scena cu interesul unui cerce- 
tător ştiinţific. 

— Pare-mi-se, spuse aceasta din urmă, încet, pare-mi-se că 
totu-i o prefăcătorie. la uite, ăla încă respiră. 

Ceilalți spectatori, care ajunseseră, între timp, la concluzia 
că aceste replici făceau parte din piesă, se întoarseră, până la 
ultimul, către leş. Leşul roşi. 

— Şi ia priviți ce mai cizme, spuse Nanny pe un ton critic. 
Unui adevărat rege 1-ar fi ruşine cu cizme ca astea. 

Leşul încercă să-şi strecoare picioarele după un tufiş făcut 
din placaj. 

Simţind, cine ştie cum, că tocmai dobândiseră o mică 
izbândă împotriva acelor negustori de neadevăruri şi viclenii, 
Granny se servi cu un măr din pungă şi reîncepu să fie atentă. 
Magrat se mai linişti şi ea, şi încercă să se bucure de specta- 
col. Dar, după cum se va vedea, nu pentru mult timp. Plăcerea 
îi fu întreruptă de o voce: 

— Şi-acum, ce mai e? 

Magrat oftă. 

— Păi, îndrăzni ea, bărbatul acesta crede că acela e prin- 
tul, când de fapt acela e fata celuilalt rege, îmbrăcată în 
haine bărbăteşti. 

Granny îl cântări pe actor pe toate părțile. 

— Păi chiar e bărbat, zise. Are o perucă din paie. Şi vor- 
beşte subțiratec. 

Magrat se cutremură, ştiind câte ceva despre convențiile 
care funcționau în teatru. Tocmai de asta îi fusese frică. 
Granny Weatherwax avea nişte Principii. 

— Mda, dar, spuse ea cu tristeţe, aşa-i la Teatru. Vezi tu, 
toate femeile sunt jucate de bărbaţi. 

— De ce? 

— Femeile nu au voie pe scenă, răspunse Magrat cu glasul 
stins, apoi strânse pleoapele. Ciudat, dar de pe bancheta de 
alături nu se auzi nici o izbucnire, aşa că îndrăzni să arunce o 
privire, cu coada ochiului. Granny nu făcea decât să mestece 
la nesfârșit aceeaşi bucată de măr, cu ochii ţintă la ce se-ntâm- 
pla pe scenă. 

— Nu face tămbălău, Esme, spuse Nanny Ogg, care ştia şi 
ea despre Principiile lui Granny. Partea asta-i chiar bună. 
Pare-mi-se că începe să-mi placă. 

Cineva o bătu pe Granny pe umăr, apoi se auzi un glas: 

— Doamnă, vreţi, vă rog, să vă scoateţi pălăria? 

Granny se întoarse încet, foarte încet, ca şi cum ar fi fost 
acționată de nişte motoare ascunse, şi-i aruncă celui care vor- 
bise o privire albastru-safir, de vreo sută de kilowaţi. Omul 
se ofili ca o floare şi se prăbuşi la loc, urmărit în permanență 
de ochii ei. 

— Nu, zise Granny. 

Celălalt cântări toate consecințele, apoi spuse: 

— Bine. 

Granny se întoarse la loc şi le făcu semn actorilor, care se 
opriseră s-o urmărească. 

— Ce vă holbaţi aşa? mârâi ea. Daţi-i bătaie. 

— la o bomboană, îi zise Nanny Ogg, întinzându-i 
altă pungă. 

În teatrul improvizat se lăsă din nou liniştea — nu se mai 
auzeau decât glasurile şovăielnice ale actorilor, care tot 
trăgeau cu ochiul la silueta zbârlită a lui Granny Weatherwax, 
atraşi de zgomotul bomboanelor supte şi plimbate fără înce- 
tare între fălci. Apoi, cu un glas pătrunzător care-l făcu pe un 
actor să-şi scape sabia de lemn, Granny rosti: 

— E unul acolo, într-o parte, care le tot şopteşte! 

— E sufleurul, zise Magrat. Le spune ce să zică. 

— Păi, nu ştiu şi ei? 

— Cred că le mai fuge din minte, răspunse acru Magrat. 
Oare de ce? 

Granny o înghionti pe Nanny Ogg. 

— Şi-acum ce se-ntâmplă? întrebă. Ce-i cu toți regii şi 
oamenii ăia acolo? 

— E un ospăț, nu vezi? îi explică, sigură pe sine, Nanny 
Ogg. Din cauza regelui mort, ăla cu cizmele, adică — numai 
că, dacă te uiţi bine, o să-l vezi că acum face pe soldatul. Şi 
toți vorbesc de cât de bun era şi se întreabă cine l-a omorât. 

— Zău? rosti sumbru Granny, plimbându-şi privirea printre 
actori, în căutarea ucigașului. 

Căzu puţin pe gânduri, întrebându-se ce să facă. 

Apoi se ridică în picioare. 

Cu şalul negru fluturându-i pe lângă trup precum aripile 
unui înger al răzbunării, sosit pentru a scăpa lumea de tot ce 
înseamnă neghiobie, prefăcătorie şi viclenie, ceva o făcea să 
pară mai masivă şi mai impozantă ca de obicei. Arătându-l 
cu degetul, mânioasă, pe vinovat, strigă triumfătoare: 

— Ala a fost! L-am văzutără cu toţii! El l-a omorât cu 
un pumnal! 


Publicul plecă mulţumit. Una peste alta, fusese o piesă 
bună, deşi nu foarte uşor de urmărit. Dar fusese teribil de 
caraghios când toți regii o luaseră la fugă, iar femeia în negru 
sărise în picioare şi începuse să strige. Numai pentru asta şi tot 
meritase să plătească bănuţul pe bilet. 

Cele trei vrăjitoare rămăseseră singure la marginea scenei. 

— Mă întreb cum de-i conving pe toţi regii şi seniorii ăia să 
vină încoace şi să facă toate astea, zise Granny, pe un ton 
foarte firesc. Credeam că sunt mult mai ocupați să conducă 
sau ceva de genul acesta. 

— Nu, îi răspunse, ostenită, Magrat. Cred că tot n-ai înțeles. 

— Ei, lasă, că descâlcesc eu lucrurile, se răsti Granny, apoi 
se urcă pe scenă şi dădu la o parte cortina din pânză de sac. 

— Hei, tu! strigă. Tu eşti mort! 

Ghimionistul fost leş, care tocmai mânca un sandvici cu 
şuncă pentru a-şi calma nervii, căzu pe spate de pe scăunelul 
pe care şedea. Granny lovi cu piciorul într-un tufiş. Vârful 
ghetei îi ieşi prin partea cealaltă. 

— Vedeţi? spuse, adresându-se lumii întregi, cu o ciudată 
mulțumire în glas. Nimic nu-i adevărat! La urma urmei, totul 
e vopsea, bete şi hârtie. 

— Pot să vă fiu de folos cu ceva, doamnele mele? 

Era un glas sonor şi armonios, care potrivea şi rotunjea cu 
dibăcie, la locul său, până şi cel din urmă diftong. Era un glas 
de culoare auriu-închis. Dacă şi Creatorul multiversului ar fi 
avut glas, aşa un glas ar fi avut. Exista, e drept, şi un mic 
dezavantaj: nu era genul de glas care să poată fi folosit, spre 
exemplu, pentru a comanda cărbune. Cerut de acest glas, 
cărbunele s-ar fi preschimbat în diamant. 

Aparent, posesorul său era un bărbat masiv şi gras, cu 
chipul devastat de o mustață. Venele rozalii de pe obrajii săi 
alcătuiau harta unui oraş, şi încă măricel; nasul i s-ar fi putut 
ascunde cu uşurinţă într-un castron cu căpşuni. Purta un surtuc 
zdrențuit şi colanţi plini de găuri, dar cu un aşa aplomb, încât 
aproape că te convingea că robele sale de catifea şi dantelă 
tocmai fuseseră duse la spălat. Într-o mână ţinea un prosop — 
semn că era pe cale să-şi dea jos machiajul de pe faţă. 

— Pe dumneata te ştiu, zise Granny. Dumneata erai 
ucigaşul. Sau, mă rog, aşa părea, recunoscu, fără tragere de 
inimă, uitându-se chiorâş la Magrat. 

— Îmi pare tare bine să vă văd. Întâlnirea cu adevărații 
cunoscători e mereu o plăcere. Olwyn Vitoller, la dispoziția 
dumneavoastră. Şeful acestei trupe de haimanale, zise 
bărbatul şi, scoțându-şi pălăria mâncată de molii, îi făcu o 
plecăciune până în pământ. Şi nu era atât un semn de respect, 
cât un exercițiu de topologie de cel mai înalt nivel. Pălănia se 
plimbă şi se răsuci, descriind o serie de curbe complicate şi 
sfârşind la capătul unui braţ care ajunsese să se îndrepte spre 
cer. Între timp, un picior plecase undeva în spate, iar restul 
trupului se îndoi politicos până ce capul îi ajunse la înălțimea 
genunchilor lui Granny. 

— Da, mă rog, zise aceasta, simțind că veşmintele îi deve- 
niseră mai largi si mult mai călduroase. 

— Şi mie mi s-a părut că te-ai descurcat nemaipomenit, 
zise Nanny Ogg. Ai zbierat cu atâta eleganță cuvintele alea, 
de mi-am dat seama imediat că eşti rege. 

— Sper că nu v-am stricat spectacolul, spuse Magrat. 

— Domniță dragă, răspunse Vitoller, pot oare să încep, 
măcar, să vă explic ce mare mulțumire este, pentru un sărman 
saltimbanc, să vadă că publicul a izbutit să treacă dincolo de 
stratul de vopsea, atingând spiritul care se ascunde în interior? 

— Eu zic că ai putea, răspunse Granny. După părerea mea, 
domnule Vitoller, dumneata poți spune orice. 

El îşi puse pălăria la loc pe cap şi privirile li se întâlniră. 
Se cântăriră îndelung unul pe celălalt, ca doi profesionişti ce 
erau. Vitoller cedă primul, dar încercă să dea de înțeles că nu 
fusese vorba de o întrecere. 

— Şi-acum, zise el, spuneţi-mi: cărui lucru îi datorez vizita 
a trei doamne atât de fermecătoare? 

Și cu asta, câştigă partida. Granny rămase cu gura căscată. 
Nu s-ar fi descris niciodată altfel decât „în împrejurările date, 
destul de arătoasă“. Pe de altă parte, Nanny avea nişte gingii 
ca de bebeluş şi un chip ca o stafidă mică şi uscată. Despre 
Magrat nu se putea spune, în cel mai bun caz, decât că era 
absolut comună, curăţică şi cu pieptul plat ca o scândură de 
călcat prevăzută cu două boabe de mazăre, cu toate că avea 
capul plin până la refuz de aiureli. Granny simţea ceva împre- 
jur, ca o vrajă, dar nu din cele cu care era obişnuită. Era glasul 
lui Vitoller. Printr-un simplu proces de articulare, făcea ca 
lucrurile despre care vorbea să se transforme. 

„Poftim, uită-te la astea două, îşi spuse, cum se umflă-n 
pene ca două fetişcane.“ Apoi îşi dădu seama că şi propria 
mână se ridicase către cocul bine strâns şi tare ca fierul, 
pregătindu-se să-l mângâie, aşa că se opri la timp şi-şi drese 
glasul, lăsând să se înțeleagă că avea ceva important de zis. 

— Vrem să-ți vorbim, domnule Vitoller. Undeva, între 
patru ochi, adăugă, într-o şoaptă conspirativă, arătând înspre 
actorii care demontau decorurile şi se ţineau cât puteau mai 
departe de ea. 

— Siguramente, doamnă dragă, răspunse bărbatul. Pe 
moment, am tras la reputatul caravanserai ce-l vedeţi acolo. 

Vrăjitoarele priviră împrejur. În cele din urmă, Magrat 
întrebă: 

— Adică la cârciumă? 


În Sala cea Mare a Castelului Lancre era frig şi trăgea 
curentul, iar vezica noului şambelan era din ce în ce mai oste- 
nită, cu fiecare clipă care trecea. El stătea în picioare şi se 
foia neliniștit, sub privirile lui Lady Felmet. 

— A da, zise. Sigur că avem şi de-astea. Sumedenie. 

— ŞI vrei să-mi spui că oamenii nu iau nici o măsură? în- 
trebă ducesa. 

— Poftim? clipi şambelanul. 

— Oamenii le tolerează? | 

— Oh, da, fireşte, răspunse fericit şambelanul. Lumea crede 
că e semn de noroc să ai o vrăjitoare în sat. Pe cinstea mea, da. 

— De ce? 

Șambelanul şovăi. Ultima dată când apelase la o vrăjitoare 
o făcuse pentru că anumite probleme apărute în zona rectului 
transformaseră privata într-o cameră de tortură pe care tre- 
buia s-o viziteze în fiecare zi. Vrăjitoarea îi dăduse un borcan 
cu alifie, datorită căruia lumea devenise un loc mai bun. 

— Ajută la netezirea micilor asperităţi ale vieţii, veni 
răspunsul lui. 

— Ei, acolo de unde vin eu, vrăjitoarele nu sunt tolerate, 
spuse cu severitate ducesa. Şi n-am de gând să le îngădui nici 
aici. Pofteşte şi dă-ne adresele lor. 

— Adresele, doamnă? 

— Spune-ne unde trăiesc. Presupun că perceptorui dumitale 
ştiu de unde să le ia. 

— Ah, îngăimă, trist, şambelanul. 

Ducele, aşezat pe tron, se plecă în față. 

— Îndrăznesc să cred, spuse el, că îşi plătesc dările. 

— N-aş spune că plătesc, înălţimea voastră, răspunse 
şambelanul. 

Se lăsă tăcerea. În cele din urmă. ducele îl îmboldi. 

— Atunci cum ai spune, omule? 

— Ar fi mai corect să spunem că nu plătesc, înțelegeți? 
N-am considerat niciodată, adică, fostul rege n-a considerat... 
Ce mai, nu plătesc şi gata. 

Ducele îşi lăsă o mână pe braţul soţiei sale. 

— Înţeleg, spuse el cu răceală. Ei, foarte bine. Poţi pleca. 

Uşurat, şambelanul îşi plecă uşor fruntea şi se retrase 
de-a-ndăratelea din sală. 

— Ca să vezi! zise ducesa. 

— Chiar aşa. 

— Deci aşa proceda familia ta când venea vorba de domnie, 
nu? Înseamnă că era, cu adevărat, o datorie pentru tine să-ţi 
ucizi vărul. E limpede că a fost spre binele speciei, spuse 
ducesa. Cei slabi nu au dreptul să trăiască. 

Ducele se cutremură, auzind-o cum îi pomeneşte întruna 
de ce făcuse. În general, nu era împotriva ideii de a omori 
oameni sau de a le porunci altora să-i omoare şi apoi să asiste 
la îndeplinirea ordinului. Însă uciderea unei rude era ceva de 
care nu puteai scăpa. 

— Chiar aşa, izbuti să rostească. Fireşte, pare-se că există 
multe vrăjitoare şi s-ar putea dovedi complicat să le găsim pe 
cele trei care au fost acolo, noaptea. 

— Asta n-are nici o importanță. 

— Fireşte că nu. 

— la măsuri. 

— Da, iubirea mea. 

Măsuri. Mai luase el măsuri şi înainte. Când închidea ochii, 
îi apărea în faţă trupul care se prăvălea pe scări. Auzise, cumva, 
şi o exclamaţie înăbuşită de uimire, undeva, jos, în întunericul 
sălii? Fusese sigur că nu mai era nimeni acolo. Măsuri! Încer- 
case să-şi spele sângele de pe mâini. Îşi spusese că, dacă izbutea, 
ar fi fost ca şi cum nu s-ar fi întâmplat nimic. Îşi frecase palmele 
iarăşi şi iarăşi. Le frecase până ce începuse să strige de durere. 


Granny nu se simţea în largul ei în localuri. Stătea tea- 
pănă, adăpostindu-se în spatele paharului de Porto cu lămâie, 
ca şi cum ar fi fost o pavăză împotriva ispitelor. 

Pe de altă parte, Nanny Ogg tocmai dădea pe gât, cu mult 
entuziasm, cel de-al treilea pahar, iar Granny se gândi, poso- 
morâtă, că o apucase binişor pe cărarea care, în cele din 
urmă, avea s-o ducă la momentul în care să danseze pe masă, 
expunându-şi jupoanele şi cântând „Ariciului însă nu-i poţi 
face felul“. 

Masa era plină de monede de aramă. Vitoller şi soția 
sa şedeau, fiecare, într-un capăt, socotindu-le. Aducea cu 
o întrecere. 

Granny se uită la doamna Vitoller, admirând-o cum aduna 
bănuţii chiar de sub nasul soțului său. Părea o femeie inteli- 
gentă, care se purta cu bărbatul ei cam ca un dulău de stână cu 
mielul favorit. Granny cunoştea suişurile şi coborâşunile vieții 
conjugale doar de la distanță, aşa cum vede un astronom 
suprafața unei planete stranii şi îndepărtate, dar tot ajunsese 
să-şi dea seama că femeia care-i era soție lui Vitoller trebuia 
să fie o persoană foarte specială, cu rezerve inepuizabile de 
răbdare, capacități organizatorice şi degete agile. 

— Doamnă Vitoller, întrebă ea în cele din urmă, îmi per- 
miteți să vă întreb dacă unirea domniilor voastre a fost bine- 
cuvântată cu rod? 

Cei doi o priviră nedumeriţi. 

— Adică... începu Nanny Ogg. 

— Nu-i nevoie, înţeleg, spuse încet doamna Vitoller. Nu. 
Am avut cândva o fetiță. 

Se lăsă o tăcere apăsătoare. Câteva clipe, până şi Vitoller, 
care nu-şi lua ochii de la grămăjoara de monede din fața lui, le 
apăru ca un simplu om, micuţ şi mult mai bătrân. 

— V-am întrebat din pricina acestui copilaş, spuse Granny, 
arătând către pruncul din brațele lui Nanny Ogg. Are nevoie 
de-un cămin. 

Cei doi Vitoller rămaseră pe gânduri. Apoi bărbatul oftă. 

— Asta-i nu-i o viață potrivită pentru un copil, răspunse el. 
Mereu pe drumuri. Alte şi alte oraşe. Nici un pic de răgaz 
pentru şcoală, care, din câte am auzit, este foarte importantă 
in zilele noastre... 

ȘI totuşi, nu-şi întoarse privirile. lar doamna Vitoller întrebă: 

— De ce are nevoie de un cămin? 

— Pentru că nu are, răspunse Granny. Nu are un cămin în 
care să fie bine primit. 

Tăcerea se prelungi, până ce doamna Vitoller spuse: 

— lar domniile voastre, care ne cereți asta, ce fel de 
legătură aveți cu el? 

— Îi suntem naşe, răspunse iute Nanny Ogg, iar Granny se 
simți uşor stânjenită. Ei nu i-ar fi trecut niciodată prin minte 
una ca asta. 

Distrat, Vitoller muta de colo-colo monedele pe care le 
avea în faţă. Sotia lui se întinse peste masă şi-i atinse mâna. 
Se priviră în ochi fără să-şi spună nimic. Granny se uită în altă 
parte. Era foarte pricepută în arta de a citi pe chipuri, dar erau 
şi momente în care prefera să nu o facă. 

— Vai, banii nu-s prea mulți... începu Vitoller. 

— Dar au s-ajungă, spuse nevastă-sa, sigură pe ea. 

— Da, cred că da. Primim cu mare drag să avem grijă de el. 

Granny încuviinţă din cap, apoi băgă mâna în adâncurile 
mantiei şi, după ce căută o vreme, scoase la iveală o pungă de 
piele pe care o răsturnă pe masă. Era acolo mult argint şi chiar 
câteva monede mici de aur. 

— Suma asta ar trebui să v-ajungă pentru... — şi căută 
cuvintele potrivite — scutece şi alte cele. Hăinuţe şi restul. Şi 
ce-o mai fi. 

— O să şi prisosească, zic eu, răspunse Vitoller cu glasul 
stins. De ce nu ne-ati pomenit mai devreme? 

— Dacă ar fi trebuit să vă cumpăr, înseamnă că nu 
meritaţi preţul. 

— Dar nu ştiţi absolut nimic despre noi! spuse doamna 
Vitoller. 

— Nu ştim, aşa-i? îngână liniştită Granny. Sigur că ne-ar 
face plăcere să auzim cum îi merge. Ne-aţi putea trimite scri- 
sori sau alte cele. Dar cred c-ar fi mai bine să nu mai vorbiti 
despre ce s-a-ntâmplat astăzi, după ce plecaţi din sat. Mă 
înțelegeţi? E pentru binele copilului. 

Doamna Vitoller le privi pe cele două bătrâne. 

— Măi e ceva la mijloc, nu-i aşa? În spatele poveştii ăsteia 
se ascunde ceva important. 

Granny şovăi, apoi încuviinţă. 

— Dar nu ne-ar face bine deloc să aflăm despre ce e vorba? 

O altă încuviințare. Apoi, Granny se ridică, tocmai în 
clipa în care intrară şi alți actori, rupând vraja. Actorii aveau 
obiceiul de a ocupa întreg spaţiul din preajma lor. 

— Mai am şi alte lucruri de pus în ordine, spuse ea. Vă rog 
să mă iertati. 

— Dar cum îl cheamă? întrebă Vitoller. 

— Tom, răspunse Granny, fără să şovăie aproape deloc. 

— John, zise şi Nanny. Schimbară între ele o privire. 
Granny câştigă. 

— Tom John, spuse ea ferm, apoi ieşi cu paşi mari. 

Afară se întâlni cu Magrat, care de-abia mai putea respira 
de emoție. 

— Am găsit o cutie, îi spuse aceasta. Avea în ea coroane şi 
tot felul de alte lucruri. Aşa că am pus-o şi pe a noastră, după 
cum mi-ai Zis, la fund de tot. 

— Foarte bine, zise Granny. 

— Arăta foarte sărăcăcioasă, pe lângă celelalte. 

— Nu ţi-am spus? comentă Granny. Te-a văzut cineva? 

— Nu, erau cu toţii prea ocupați, dar... şovăi Magrat, 
apoi roşI. 

— Haide, fato, spune! 

— Tocmai când plecam, un bărbat s-a apropiat şi m-a 
ciupit de fund, zise Magrat, apoi se făcu roşie ca focul şi-şi 
astupă gura cu palma. 

— Nu, zău! zise Granny. Şi-apoi? 

— Şi-apoi, şi-apol... 

— Da? 

— Mi-a spus, mi-a spus... 

— Ce ţi-a spus? 

— Mi-a spus: „Hei, frumoaso, ce faci diseară?“ 

Granny medită o vreme, apoi răspunse: 

— Bătrâna Goodie Whemper nu prea ieşea din casă, aşa-i? 

— Suferea cu piciorul, ştii bine, zise Magrat. 

— Dar te-a învăţat totul despre moşit şi alte cele? 

— Aa, asta da, zise Magrat. Am făcut-o de multe ori. 

— Mda, dar... Granny şovăi, bâjbâind pe un teritoriu care 
nu-i era cunoscut — nu ţi-a vorbit niciodată despre ceea ce s-ar 
putea numi... precedente. 

— Poftim? 

— Ei, ştii tu, zise Granny, cu o undă de deznădejde în glas. 
Despre bărbați, de pildă. 

Magrat părea pe punctul de a izbucni în lacrimi. 

— Ce-i cu ei? 

La viaţa ei, Granny Weatherwax făcuse multe lucruri 
neobişnuite, şi îi era greu să dea înapoi în faţa unei provocări. 
De data asta însă, o făcu. 

— Cred, răspunse ea neajutorată, că ar fi bine să o iei pe 
Nanny Ogg la o parte, cândva, şi să schimbi două vorbe cu ea. 
Și încă repede. 

De pe fereastra din spatele lor se auzi un hohot de râs 
ascuţit, clinchet de pahare şi un glas subțirel, cântând: „.. Şi 
chiar cu girafa, de-ţi iei scăunelul. Ariciului, însă...“ 

Granny nu ascultă mai departe. 

— Totuşi, nu chiar acum, îi mai spuse lui Magrat. 


Trupa se porni la drum cu vreo câteva ceasuri înainte de 
apus. Erau patru căruţe cu coviltir, care se îndreptau hurdu- 
căindu-se pe drumul ce ducea spre câmpiile Sto şi spre marile 
oraşe. În Lancre exista o lege conform căreia toti saltimbancii, 
scamatorii şi alți potențiali criminali erau siliți să plece din 
oraş până la amurg; la drept vorbind, asta nu supăra pe 
nimeni, întrucât orăşelul nu avea cine ştie ce ziduri şi nimeni 
nu se supăra dacă diverse persoane se strecurau înapoi, după 
lăsarea serii. Numai aparențele contau. 

Vrăjitoarele urmăreau totul din căsuţa lui Magrat, folo- 
sindu-se de străvechiul glob verde de cristal al lui Nanny Ogg. 

— Ar cam fi timpul să aflăm cum să facem să mai şi auzim 
câte ceva, mormăi Granny, scuturând globul şi făcând ca ima- 
pinea să se vălurească. 

— A fost foarte ciudat, zise Magrat. În căruțele alea. Ce de 
lucruri aveau! Copaci de hârtie, tot felul de costume şi... 
începu să-şi fluture braţele — mai era şi un tablou mare cu un 
ținut din străinătate, cu tot felul de temple şi alte cele, făcut 
sul. Era minunat! 

Granny mârâi. 

— Mi se pare uluitor cum de toți oamenii ăia s-au pres- 
chimbat în regi şi alte personaje. Ție nu? A fost ca o vrajă. 

— Magrat Garlick, tu auzi ce spui? Erau doar nişte hârtii 
vopsite. Se vedea cu ochiul liber. 

Magrat dădu să spună ceva, se gândi puţin la cearta care 
avea să urmeze şi tăcu. 

— Nanny unde-i? întrebă. 

— S-a întins pe pajişte, răspunse Granny. Se simte cam 
ameţită. 

lar de afară se auziră zgomotele scoase de Nanny Ogg, 
care se simţea cu adevărat cam amețită. Magrat oftă. 

— Ştii, continuă ea, dacă tot îi suntem naşe, trebuia să-i fi 
dăruit fiecare câte ceva. Aşa-i obiceiul. 

— Ce spui acolo, fato? 

— Se obişnuieşte ca trei vrăjitoare bune să-i dăruiască fie- 
care pruncului câte ceva. De pildă, frumusețe, înțelepciune şi 
fericire. Aşa se făcea pe vremuri, adăugă încăpăţânată Magrat. 

— Aha, pe când cu căsuţele de turtă dulce şi celelalte, 
răspunse cu dispreț Granny. Roţi de tors, dovleci şi spini de 
trandafiri care te înțeapă în deget şi altele asemenea. Nu m-am 
împăcat niciodată cu astea, încheie, lustruind gânditoare globul. 

— Da, numai că... zise Magrat. Granny ridică ochii. Asta 
era Magrat şi gata. Avea capul plin numai cu dovleci. Pentru 
un capăt de aţă, era gata să devină naşa oricui. Dar, la urma 
urmei, avea un suflet bun. Era blândă cu animăluţele cu blană. 
Era genul de om care-şi făcea probleme pentru puişorii de 
pasăre căzuţi din cuib. 

— Mă rog, dacă aşa vrei tu, mormăi Granny, mirată de 
propriile-i cuvinte, apoi îşi flutură brațul pe deasupra ima- 
ginii căruțelor care se legănau pe drum. Ei, ce să fie — 
avere, frumuseţe? 

— Păi, banii nu înseamnă nimic, iar dacă va semăna cu 
taică-său, va fi îndeajuns de chipeș, răspunse Magrat, devenită 
dintr-odată serioasă. Ce zici de înțelepciune? 

— Pe asta va trebui s-o dobândească singur, zise Granny. 

— Vedere ascuţită? Voce plăcută? 

De afară se auzi glasul spart, dar plin de entuziasm al lui 
Nanny Ogg care striga către cerul nopții că „Ioiagul de mag 
are-un capăt umilat“. 

— Astea nu-s importante, spuse tare Granny. Aici e nevoie 
de mintologie, înţelegi? Nu de prostii de-astea despre fru- 
museţe şi avere — astea n-au nici o valoare. Oricum, ai face 
bine să te duci după Nanny, ținând cont că obiceiul este să fim 
trei, adăugă, întorcându-se iarăşi către glob şi fluturându-şi 
braţul, fără prea multă tragere de inimă. 

Mai trecu un timp până ce Nanny să ajungă şi ea înăuntru, 
cu puţin ajutor, şi să afle cum stăteau lucrurile. 

— Trei daruri, da? zise ea. N-am mai făcut asta de când 
eram tinerică. Ce amintiri... Ce faci? 

Magrat se tot agita prin cameră, aprinzând lumânări. 

— Păi, trebuie să creăm o atmosferă de vrajă. Aşa se 
cuvine, le explică ea. Granny ridică din umeri, dar, în ciuda 
unei asemenea provocări, nu comentă nimic. Fiecare vrăjitoare 
făcea cum credea de cuviinţă, iar aici se aflau la Magrat acasă. 

— Deci, ce să-i dăruim? întrebă Nanny. 

— Tocmai discutam, răspunse Granny. 

— Ştiu eu ce-o să-şi dorească, zise Nanny, apoi făcu o pro- 
punere, întâmpinată cu o tăcere de gheaţă. 

— Nu prea văd la ce i-ar folosi, spuse în cele din urmă 
Magrat. N-ar fi cam stânjenitor? 

— Când o să crească, o să ne mulțumească, ascultă-mă pe 
mine, zise Nanny. Primul meu soţ mereu spunea... 

— Cred că, în general, se practică darurile mai puțin... 
fizice, o întrerupse Granny, sfredelind-o cu privirea. Mereu te 
bagi şi strici totul, Gytha. Nu înţeleg de ce trebuie... 

— Măcar eu pot spune că ştiu despre ce... începu Nanny. 

Ambele replici se transformară în bombăneli înfundate. 
Se lăsă o tăcere lungă şi apăsătoare. 

— Poate, începu Magrat, cu o veselie forțată, ar fi mai bine 
să mergem fiecare pe la căsuţele noastre şi să facem cum 
credem că-i mai bine. Înţelegeţi. Fiecare pe cont propriu. A 
fost o zi lungă şi suntem cam obosite. 

— Foarte bine, spuse ferm Granny şi se ridică. Haide, Nanny 
Ogg, se răsti ea. A fost o zi lungă şi suntem cam obosite. 

Magrat le auzi ciondănindu-se, în timp ce coborau poteca. 
Se simţea tristă. Se aşeză printre lumânările colorate, ținând în 
mână o sticluță în care se afla o licoare cu mari proprietăți 
taumaturgice, pe care o comandase de la un magazin cu arti- 
cole magice din îndepărtatul Ankh-Morpork. De multă vreme 
tot voia s-o încerce. Îi trecu prin cap că, din când în când, 
oamenii ar fi putut fi ceva mai înțelegători... 

Rămase cu privirile aţintite asupra globului. 

Una peste alta, putea să înceapă ea. 

— Să se împrietenească uşor, şopti. Nu era cine ştie ce, 
fireşte, dar era ceva ce ei îi lipsise dintotdeauna. 

Șezând de una singură în bucătărie, cu uriaşul său motan 
încolăcit în poală, Nanny Ogg îşi turnă un păhăruț pentru 
noapte. Parcă plutea în ceaţă şi tot nu reuşea să-şi amintească 
strofa a şaptesprezecea a cântecului cu Ariciul. Era ceva 
despre capre, asta ştia, dar cuvintele în sine îi scăpau. Timpul 
făcea memoria să se tocească. 

— La naiba, ce-i trebuie lui e o memorie bună, spuse ea. Să 
nu uite niciodată cuvintele. 

Iar Granny Weatherwax, străbătând cu paşi mari pădurea, 
în miez de noapte, se înveli mai strâns cu şalul şi căzu pe gân- 
duri. Fusese într-adevăr o zi lungă şi plină de probleme. Cel 
mai rău fusese cu teatrul. Tot felul de oameni care se dădeau 
drept alții, tot felul de întâmplări care nu erau aievea, peisaje 
pe care le puteai străpunge cu vârful piciorului... Ei, una, îi 
plăcea să ştie exact unde se afla. Nu se împăca deloc cu ceea 
ce văzuse, fără discuție. I se părea că lumea se schimba mereu. 

Înainte nu se schimba chiar aşa. Asta o tulbura. 

Mergea repede prin beznă, cu pasul sigur al uneia care 
ştia măcar un lucru: în pădure, în acea noapte umedă şi 

răcoroasă, se găseau fiinţe stranii şi înfrcoşătoare — în speță, 
ea însăşi. 

— Îi doresc să poată fi oricine vrea el, rosti Granny. Ăsta-i 
lucrul cel mai important pe lume. 

Precum cei mai mulți oameni, şi vrăjitoarele sunt uşor dis- 
locate în timp. Deosebirea este că ele ajung să-şi dea întrucâtva 
seama de asta, şi le şi foloseşte. Trecutul îl respectă pentru că 
o parte din ele trăieşte încă acolo, ba mai pot şi să 
întrezărească umbrele pe care viitorul le aruncă înaintea lor. 

În adâncul sufletului, Granny simţea conturul viitorului — 
era plin de pumnale. 


Totul începu a doua zi dimineaţă la cinci. Patru bărbați 
străbătură călare pădurile de lângă căsuţa lui Granny, îşi pri- 
poniră caii undeva la depărtare şi se strecurară, cu foarte 
multă grijă, prin ceţuri. Sergentul care îi conducea nu era 
deloc împăcat cu misiunea sa. Se trăgea chiar din munții 
Vârfu Berbecului şi nu prea ştia cum ar trebui să procedeze 
când arestezi o vrăjitoare. De un singur lucru era convins: 
vrăjitoare însăşi, gândul arestării nu avea cum să-i fie pe plac. 
lar lui nu-i era pe placul gândul de a călca pe bătătun o 
vrăjitoare. Şi oamenii pe care-i luase cu el erau din partea 
locului. Aceştia îl urmau îndeaproape, gata să se ascundă 
în spatele lui la primul semn că le-ar fi ieşit în cale altceva 
decât un copac. 

Prin ceață căsuţa lui Granny se vedea ca o ciupercă uriaşă. 
Grădina, nu foarte bine îngrijită, părea să freamăte, chiar şi 
fără vânt. Erau acolo plante care nu se mai găseau nicăieri în 
munți, ale căror rădăcini sau semințe fuseseră aduse de 
neguțători, cale de cinci mii de mile, iar sergentul ar fi fost în 
stare să jure că una sau două tulpiniţe tocmai se întorseseră 
către el. Se cutremură. 

— Şi acu”, dom’ sergent? 

— Acu” ne... ne răsfirăm, răspunse. Da. Ne răsfirăm. Asta 
o să facem. 

Se strecurară, cu foarte multă grijă, prin ierburile înalte. 
Sergentul se ghemui în spatele unui buştean, apoi zise: 

— Aşa. Foarte bine. În linii mari, aţi prins ideea. Acu” hai 
să ne răsfirăm iarăşi, de data asta fiecare în altă parte. 

Oamenii mormăiră, oarecum nemulțumiți, dar apoi 
dispărură în ceață. Sergentul le îngădui câteva minute să-şi 
ocupe poziţiile, apoi spuse: 

— Bun. Şi-acum... 

Se opri. 

Se întrebă dacă avea curajul să ridice glasul, apoi se hotări 
să n-o facă. 

Se ridică, îşi scoase coiful, în semn de respect, şi se prelinse 
prin iarba umedă către uşa din spate. Ciocăni foarte încet... 

După ce aşteptă câteva secunde, îşi înfundă la loc coiful 
pe cap şi veni să spună: „Nu-i nimeni acasă. Fir-ar să fie“, 
apoi dădu să plece, cu paşi mari. 

Uşa se deschise, foarte încet şi cu un scârţâit cât se poate 
de puternic. Un asemenea zgomot nu indica, pur şi simplu, că 
rămăsese neglijată multă vreme — dimpotrivă, că vreme de 
câteva săptămâni, cineva avusese grijă să pună apă fierbinte pe 
balamale. Sergentul se opri, apoi se întoarse pe călcâie, foarte 
uşor, încercând să-şi mişte cât mai puţini muşchi cu putință. 

Fu nedumerit, văzând că în uşă nu era nimeni. Din câte 
ştia el, uşile nu se deschideau singure. 

Tulburat, îşi drese vocea. Apoi Granny Weatherwax spuse, 
undeva foarte aproape de urechea lui: 

— Nu-mi place tusea asta. Bine-ai făcut să vii să mă vezi. 

Sergentul ridică ochu spre ea, cu o expresie de recunoş- 
tință dementă. 

— Ăăă, zise el. 


— Poftim? Ce-a făcut? întrebă ducele. 

Sergentul rămăsese cu privirile ațintite undeva în dreapta 
jilțului său. 

— Mi-a oferit o ceaşcă de ceai, să trăiţi, răspunse. 

— Şi oamenilor pe care-i aveai cu tine? 

— Şi lor, să trăiţi. 

Ducele se ridică din jilt şi-şi lăsă mâinile pe umerii ser- 
gentului, apăraţi de zale aproape ruginite. Era prost dispus. Îşi 

petrecuse jumătate din noapte spălându-şi mâinile. I se mai 
păruse şi că cineva îi tot şoptea ceva la ureche. La micul dejun i 
se servise păsatul prea sărat, cu un măr copt în el, iar bucătarul 
se afla şi acum undeva în bucătărie, pradă unei crize de nervi. 
Se vedea că ducele era foarte iritat, pentru că se arăta mult 
prea politicos. Era genul de om care devine din ce în ce mai 
plăcut pe măsură ce îl lasă nervii, ajungându-se la un moment 
în care un răspuns precum „Mulţumesc frumos“ capătă 
ascuțişul ghilotinei. 

— Sergent, zise el, plimbându-se încet, împreună cu inter- 
locutorul său. 

— Să trăiţi? 

— Poate că poruncile pe care ti le-am dat nu au fost clare, 
rosti ducele, cu glasul înşelător de blând. 

— Să trăiţi? 

— Cum să zic, poate că te-am indus în eroare. Am vrut 
să-ți poruncesc să-mi aduci o vrăjitoare, în lanţuri — dacă 
altfel nu se poate. ŞI, cine ştie, pesemne că de fapt ţi-am spus: 
„Du-te să bei o ceaşcă de ceai“. Ia spune, aşa a fost? 

Sergentul căzu pe gânduri. Până în acest moment, nu prea 
avusese parte de sarcasm în viaţa lui. Din experienţa de până 
acum, oamenii pe care-i enerva obişnuiau să urle la el şi, din 
când în când, să arunce cu bețe. 

— Nu, să trăiţi, răspunse. 

— Şi-atunci, de ce n-ai făcut ce ţi-am cerut? 

— Să trăi? 

— Pesemne că a rostit ceva cuvinte magice, nu? Am auzit 
cu cum fac vrăjitoarele, spuse ducele, care-şi petrecuse noap- 
tea dinainte citind, până ce mâinile bandajate ajunseseră să-i 
tremure prea tare, câteva dintre cele mai palpitante tratate 
dedicate subiectului!. Pesemne că te-a amăgit cu iluziile unor 
plăceri neîngăduite, la care oamenii de rând nici măcar nu tre- 
buie să viseze, şi cu taine diavoleşti care te-au purtat până în 
străfundurile patimilor unui muritor. 


l Scrise de vrăjitori, care sunt celibatari şi au parte de tot felul de idei creţe, pe 
la patru dimineaţa. (n.a.) 

Ducele se aşeză şi începu să-şi facă vânt cu batista. 

— Domnule, s-a-ntâmplat ceva? întrebă sergentul. 

— Poftim? A, nu, nimic, nimic. 

— Am observat că v-aţi înroşit tot. 

— Nu schimba subiectul, rogu-te, se răsti ducele, izbutind 
să-şi mai recapete stăpânirea de sine. Recunoaşte — v-a ispitit 
cu plăceri neîngăduite, cunoscute numai celor versaţi în 
amorul carnal, nu-i aşa? 

Sergentul luă poziţia de drepți, cu privirea aţintită înainte. 

— Nu, să trăiţi, răspunse, ca unul care era gata să glăsu- 
iască adevărul, fie ce-o fi. Mi-a oferit o turtă. 

— O turtă? 

— Da, să trăiţi. Cu coacăze. 

Felmet rămase stană de piatră, luptându-se să-şi reca- 
pete echilibrul interior. În cele din urmă, reuşi să rostească 
următoarele: 

— Şi oamenii tăi ce-au făcut? 

— Au mâncat şi ei câte o turtă. În afară de tânărul Roger, 
care, să trăiţi, n-are voie fructe, că are ceva probleme. 

Ducele se lăsă pe spate, în firida de lângă fereastră, şi-şi 
duse mâinile la ochi. „Soarta mea era să domnesc undeva la 
câmpie, se gândi, acolo unde totul e plat şi vremea e altfel decât 
aici şi unde trăiesc oameni care nu par crescuți din aluat. 
Acum să vezi: o să-mi comunice şi ce-a mâncat Roger, ăsta.“ 

— El, să trăiţi, a primit un biscuit. 

Ducele îşi aruncă privirea pe fereastră, către copaci. Era 
supărat. Era supărat din cale-afară. Numai că, după douăzeci de 
ani din viaţă alături de Lady Felmet, învățase să-şi țină în frâu 
nu doar sentimentele, ci şi instinctele, astfel încât nu se dădu de 
gol prin nici un gest, cât de mic. Unde mai pui că, din adâncu- 
rile întunecate ale mintii sale răsărise un sentiment pentru care, 
până acum, nu avusese răgaz. Curiozitatea îşi arăta colții. 

Ducele reuşise să se descurce binişor în viață fără să 
acorde prea multă importanță curiozității. Această trăsătură 
de caracter nu se bucura de mare prețuire în rândurile aristo- 
craţiei. Din câte observase el, era mult mai bine să mizeze pe 

cartea siguranţei. Cu toate acestea, se gândi că şi curiozitatea 
putea să folosească la ceva, din când în când. 

Sergentul rămăsese în poziţie de drepți, netulburat, ca 
unul care îşi aştepta ordinele şi se simţea pregătit să rămână 
pe loc până ce deriva continentelor l-ar fi silit să se deplaseze. 
Îşi petrecuse mulţi ani din viaţă în slujba regelui din Lancre, 
fără să crâcnească — şi asta se vedea. Trupul său îşi păstra 
poziţia de drepți. Însă în ciuda tuturor eforturilor sale, stoma- 
cul luase pe loc repaus. 

Privirea ducelui se opri asupra Nebunului, care şedea pe 
un scăunel alături de tron. Silueta gheboşată îşi ridică ochii, 
fără nici o tragere de inimă, apoi scutură din cap, făcându-şi 
clopoţeii să clincăne slab. 

Ducele se hotărî. Din experiența lui, calea progresului 
presupunea identificarea punctelor slabe. Încercând să-şi 
alunge din minte gândul că printre acestea se numărau şi rini- 
chii fostului rege, aflat undeva, în susul unei scări întunecate, 
îşi îndreptă atenția către treburile mai la-ndemână. 

.. mână. Frecase şi frecase, şi tot degeaba. În cele din urmă 
coborâse în pivniță şi împrumutase de la călău un burete de 
sârmă, cu care frecase şi iarăşi frecase — dar, din nou, fără rezul- 
tat. Dimpotrivă, fusese şi mai rău. Cu cât freca mai tare, cu atât 
se zărea mai mult sânge. Se temea să nu înnebunească... 

Făcând un efort, alungă gândul undeva, în străfundurile 
minții sale. Puncte slabe. Asta era. lar Nebunul aducea de la o 
poştă a punct slab. 

— Sergent, poţi pleca. 

— Să trăiţi, rosti sergentul şi se retrase, ţeapăn. 

— Nebunule! 

— Bună însoţire, stăpâne... rosti, nervos, Nebunul, scoțând 
în pripă un tril din madolina de care era nedespărțit şi pe 
care-o ura. 

Ducele se aşeză pe tron. 

— M-am însoţit deja de ceva vreme, şi încă extrem de bine, 
răspunse. Sfătuieşte-mă, Nebunule. 

— Pe cinstea mea, unchiule... începu Nebunul. 

— Ţine cont că nu suntem rude. Sunt sigur că nu mi-ar fi 
scăpat una ca asta, zise Seniorul Felmet, aplecându-se până ce 
vârful nasului îi ajunse foarte aproape de chipul transfigurat al 
Nebunului. Dacă-ţi mai începi replicile cu „unchiuleţule“, „pe 
cinstea mea“ sau „bună însoţire“, o să-ţi pară rău. 

Nebunul rămase un pic pe gânduri, mişcându-şi buzele 
fără să scoată vreun sunet, apoi răspunse: 

— Dar „Cu voia-ţi“ cum vi se pare? 

Ducele ştia când era momentul să mai lase de la el. 

— Asta, dinspre mine, merge, spuse. Aşa că poţi să-i dai 
înainte. Dar fără alte giumbuşlucuri. Ia spune, băiete, de când 
ai ajuns Nebun? adăugă, rânjind a încurajare. 

— Cu voia-ți, conaşule... 

— Conaşule? îl întrerupse ducele, ridicând braţul. Hmmm... 
una peste alta, mai bine nu. 

— Cu voia-ţi, cona... stăpâne, zise Nebunul, înghițind în sec, 
de spaimă. De când mă ştiu, să trăiţi. De şaptesprezece ani în 
slujba tărtăcuţei — de când eram un băietan. La fel ca tata. La fel 
ca uncheaşul meu. La fel ca bunicul, la vremea lui. La fel ca... 

— Adică te tragi dintr-un neam întreg de Nebuni? 

— Aşa-i obiceiul familiei, să trăiţi, răspunse Nebunul. Cu 
voia-ţi, adică. 

Ducele zâmbi din nou, iar Nebunul se nelinişti, zărind 
atâția dinți. 

— Eşti de pe-aici, nu-i aşa? întrebă ducele. 

— Bună însot... Da, stăpâne. 

— Asta înseamnă că ştii totul despre credinţele localnicilor 
ŞI alte cele. 

— Mda, cred că da. Cu voia-ţi. 

— Bun. Şi unde dormi tu, Nebunule dragă? 

— În grajd, stăpâne. 

— De-acum înainte ai să dormi pe coridor, în faţa iatacului 
meu, zise generos ducele. 

— Vai de mine! 

— Şi-acum, spuse ducele, revărsându-şi peste Nebun glasul 
dulce ca sosul de melasă peste budincă, te rog să-mi 
povesteşti despre vrăjitoare... 


În noaptea aceea, Nebunul se cuibări pe maiestuoasele 
lespezi din coridorul răcoros — în locul grămezilor de paie 
călduroase şi comode din grajd. 

„Asta-i o nebunie, îşi spuse. Pe buna însoţire, 
ce nebunie!“ 

Și adormi iepureşte, cufundându-se într-un soi de vis în 
care o siluetă tulbure tot încerca să-l facă s-o observe, fără să 
mai dea prea multă atenţie lui Felmet şi doamnei sale, ale 
căror glasuri răsunau de dincolo de uşă. 

— E drept că nu prea se mai simte curentul, recunoscu, 
fără voia sa, ducesa. 

Ducele se lăsă pe spate în fotoliu şi-i zâmbi. 

— Ei bine, şi vrăjitoarele? întrebă ea. 

— Pare-se, iubirea vieţii mele, că şambelanul a avut drep- 
tate şi că vrăjitoarele i-au fermecat pe toți oamenii de rând. 
Sergentul s-a întors cu mâna goală. 

Cu mâna... Gândul nepotrivit îl făcu să se poticnească. 

— Atunci trebuie să-l trimiti la moarte, răspunse ea, fără să 
clipească. Drept pildă pentru ceilalți. 

— Dacă o apucăm pe calea asta, dragă, o să ajungem până 
la urmă să-i poruncim ultimului soldat să-şi taie beregata, 
drept pildă pentru sine însuşi. Că veni vorba, adăugă el, fără 
să ridice glasul, mi s-a părut că zăresc ceva mai puţin slujitori 
decât de obicei. Ştii bine că, în mod normal, nu m-aş băga... 

— Atunci aşa să faci, se răsti ducesa. De gospodărie mă 
ocup eu. Şi nu suport lenea. 

— Sunt convins că te pricepi mai bine ca mine, dar... 

— Şi cu vrăjitoarele ce facem? Ai de gând să stai cu mâi- 
nile în sân şi să laşi necazurile să se-nmulțească împrejurul 
tău? Să le îngădui vrăjitoarelor să te sfideze? Dar coroana? 

Ducele ridică din umeri şi răspunse: 

— A ajuns pe fundul râului, fără îndoială. 

— Dar pruncul? Le-a fost dăruit vrăjitoarelor? Oare se mai 
practică jertfele de sânge? 

— Din câte înţeleg, nu, zise ducele, la care soţia sa păru 
uşor dezamăgită. Vrăjitoarele astea... continuă el. Am ajuns să 
cred că i-au fermecat pe oamenii de rând. 

— Păi, fireşte că... 

— Nu, nu, nu-i vorba de magie aici. S-ar zice că se bucură 
de mult respect. Se ocupă de leacuri şi alte cele. E destul de 
ciudat. Pentru oamenii de la munte, par să fie o pricină de teamă, 
dar şi de mândrie. S-ar putea să se dovedească destul de greu 
să pornim la luptă împotriva lor. 

— Mai că-mi vine să cred că te-au fermecat şi pe tine, 
spuse ducesa, pe un ton sumbru. 

Într-adevăr, ducele chiar se simţea curios. Puterea exerci- 
tase dintotdeauna asupra lui o bizară fascinaţie — tocmai de- 
aceea se însurase cu ducesa. Rămase cu privirea aţintită 
asupra focului. 

— Şi înţeleg, comentă ducesa, care recunoscuse zâmbetul 
prevestitor de rele, că-ți şi place asta, nu-i aşa? Ideea primej- 
diei... Mi-aduc aminte de vremea când ne-am căsătorit. De 
toate şmecheriile alea cu funii noduroase... 

Ajunsă aici, plesni din degete drept în faţa ducelui, a cărui 
privire se rătăcise în depărtări. El tresăni. 

— Nicidecum! strigă. 

— Atunci ce-ai de gând să faci? 

— Să aştept. 

— Să aştepţi? 

— Şi să cuget. Răbdarea e o calitate. 

Ducele se lăsă pe spate. Pe buze i se aşternu un zâmbet 
care şi-ar fi putut petrece un milion de ani şezând pe o stâncă, în 
bătaia soarelui. Apoi începu să-i tresară un muşchi — undeva, 
sub ochi — iar bandajul de la mână i se umplu de sânge. 


Şi veni iarăşi vremea ca luna plină să încalece pe spina- 
rea norilor. 

Granny Weatherwax hrăni şi mulse caprele, stinse focul, 
acoperi oglinda cu o cârpă şi-şi luă coada de mătură de după uşă. 
leşi, încuie uşa din spate, apoi atârnă cheia în cui, în privată. 

Era mai mult decât îndeajuns. În întreaga istorie a vrăjito- 
riei din munții Vârfu Berbecului, se întâmplase o singură dată 
ca un hoţ să vină la furat în casa unei vrăjitoare, care, după 
aceea, îl pedepsise în felul cel mai cumplit cu putințăl. 

Granny încălecă pe coada de mătură şi mormăi câteva 
cuvinte, fără prea mare convingere. Ma: încercă o dată, de 
două ori, apoi se dădu jos, meşteri puţin la curele şi dădu 
iarăşi să pornească. La un capăt al bățului apăru o scânteie 
firavă care însă se stinse repede. 

— Fir-ar să fie, spuse ea cu voce înceată. 

Privi cu multă grijă în jur, ca nu cumva să fie zărită. Nu 
era nimeni pe acolo, în afara unui viezure ieşit să-şi caute 
hrana, care, auzind paşii ce veneau în fugă, se ridică din 
tufişuri şi o văzu pe Granny năpustindu-se pe potecă, ținând 
strâns coada de mătură pe lângă corp. În cele din urmă, magia 
aprinse, iar vrăjitoarea izbuti, cu chiu cu vai, să se caţere pe 
mătura şi să se înalțe pe cerul nopţii, la fel de grațioasă ca o 
rață ciungă. 

De deasupra copacilor răsună un blestem la adresa tuturor 
meşterilor pitici. 

Cele mai multe vrăjitoare preferau să locuiască în căsuțe 
singuratice, cu tradiționalele hornuri răsucite şi acoperişuri 
din stuf printre care prindeau rădăcini buruienile. Și Granny 
Weatherwax era de acord — n-avea nici un sens să fii vrăji- 
toare dacă nu o şi arătai. Lumea trebuia să ştie! 

Lui Nanny Ogg nu-i păsa prea tare de ce ştia lumea şi, cu 
atât mai puţin, de ceea ce gândea, aşa că îşi alesese să locuiască 


l Adică nu-i făcuse nimic — în schimb, de câte ori îl întâlnea prin sat, schiţa un 
zâmbet enigmatic. După trei săptămâni, tensiunea se dovedise prea puternică 
şi hoțul îşi luase viaţa — adică o luase şi o dusese departe de tot, străbătând un 
continent întreg, apoi devenise un om cumsecade şi nu se mai întorsese nicio- 
dată acasă. (n.a.) 

într-o căsuță nou-nouţă, bine înzestrată şi înghesuită, undeva în 
centrul oraşului Lancre, dar şi în inima unui regat a cărui 
stăpână absolută era chiar ea. Numeroasele sale fiice şi nurori 
veneau cu schimbul să-i gătească și să-i facă curăţenie. Înăuntru, 
unde vedeai cu ochii, erau obiecte de lux, aduse de acei membri 
al neamului ei care călătoriseră peste hotare. Fiii şi nepoții aveau 
grijă să aibă mereu lemne din belşug, ca acoperişul să fie bine 
îngrijit şi coşul de fum să nu se înfunde. Dulapul cu băutun era 
întotdeauna plin, iar punga de tutun atârnată de balansoar — 
încărcată până la refuz. Deasupra căminului atârna o pirogra- 
vură uriaşă: MAMA. De-a lungul istoriei, nici un tiran nu izbu- 
tise vreodată să instaureze un asemenea despotism. 

Nanny Ogg avea şi un motan uriaş, cenușiu, fără un ochi şi 
jumulit, pe nume Greebo. Acesta-şi petrecea timpul dormind, 
mâncând şi ajutând la înmulţirea unui enorm trib de feline, 
prin relaţii care mai de care mai incestuoase. Auzind mătura lui 
Granny, care ateriza căznit în curtea din spate, cotoiul deschise 
ochiul — ca o fereastră prin care se oglindea Iadul — şi identifi- 
când pe dată în Granny (din instinct, fireşte) o persoană care 
detesta din tot sufletul pisicile, se strecură uşor sub un scaun. 

Magrat ajunsese deja şi şedea confortabil lângă foc. 

Magia se supune câtorva legi care nu pot fi încălcate — 
bunăoară, aceea că practicanţii ei nu-şi pot schimba 
înfăţişarea pentru prea multă vreme. Trupurile lor ajung să 
capete un soi de inerție plastică, astfel încât îşi reiau, Încet- 
încet, forma iniţială. Magrat însă se străduia. În fiecare dimi- 
neață, părul ei devenea lung, des şi blond — numai că seara se 
blegea la loc. Pentru a mai salva câte ceva, încercase să-şi 
împletească în cosiţe violete şi flori de ciuboțica-cucului — 
dar nu obținuse rezultatul scontat. Dimpotrivă, lăsa impresia 
că tocmai îi căzuse în cap o jardinieră. 

— Bună seara, spuse Granny. 

— Într-un ceas bun ne-am întâlnit, sub razele de lună, 
răspunse politicoasă Magrat. Să ne veselim. O stea scânte- 
lază deasupra... 

— Hai, salutare, zise Nanny Ogg, iar Magrat strânse din dinți. 

Granny se aşeză şi începu să-şi scoată acele care-i țineau 
pălăria bine fixată de coc. În cele din urmă, se uită mai atent 
la Magrat. 

— Magrat! 

Vrăjitoarea cea tânără sări din loc şi-şi acoperi, cu mâinile 
cam noduroase, mult prea cuviinciosul decolteu. 

— Da? îngăimă ea. 

— Ce-ai în poală? 

— Animalul meu de casă, veni răspunsul îndrăzneţ. 

— Şi cu broasca aia râioasă pe care-o aveai ce s-a-ntâmplat? 

— A fugit, mormăi Magrat. Oricum nu era cine ştie ce. 

Granny oftă. Trecuse deja ceva timp de când Magrat îşi 
căuta, cu disperare, animale de casă. În ciuda afecțiunii şi 
grijii cu care le copleşea, fiecare părea să aibă câte un defect 
insurmontabil, fiind înclinat să muşte, să se lase călcat în 
picioare sau, într-un caz extrem, să se metamorfozeze. 

— S-au făcut cincisprezece, numai anul ăsta, spuse Granny. 
Fără să mai socotim şi calul. Asta ce-i? 

— Un pietroi, chicoti Nanny Ogg. 

— Mda, măcar aşa o să reziste, comentă Granny. 

Pietroiul îşi scoase capul şi o privi, indulgent şi amuzat. 

— E o ţestoasă, zise Magrat. Am cumpărat-o din târg, în 
Coama-Oii. E foarte bâtrână şi ştie multe taine, din câte mi-a 
spus vânzătorul. 

— ÎI cunosc şi eu, răspunse Granny. E cel care vinde 
peştişorii de aur care se cojesc într-o zi, două. 

— N-are a face. Am s-o numesc Sprinteioara, afirmă 
Magrat, sfidător şi pătimaş. Aşa mi-e voia, şi nu mă poate 
împiedica nimeni. 

— Mda, mda, aşa-i, fireşte, încuviință Granny. Să lăsăm 
asta. Ei, suratelor, cum vă mai merge? Nu ne-am mai văzut de 
două luni. 

— Ar fi trebuit să ne întâlnim în fiecare noapte cu lună 
plină, interveni țâfnoasă Magrat. Fără excepţie. 

— Dar a fost nunta mezinului lui Grame al meu, se apără 
Nanny Ogg. Nu puteam lipsi. 

— Şi eu am vegheat toată noaptea. Mi se îmbolnăvise o 
capră, se scuză pe dată şi Granny Weatherwax. 

— Mda, mă rog, spuse Magrat, pe un ton cam neîncrezător, 
apoi scotoci în desagă. Şi-acum, dacă e să începem, ar trebui 
să aprindem lumânările. 

Celelalte două se priviră resemnate. 

— Ştii, am o lampă superbă, mi-a trimis-o Tracie a mea, zise 
nevinovată Nanny Ogg. Şi tocmai voiam să înteţesc puţin focul. 

— lar eu văd foarte bine pe întuneric, Magrat, spuse sec 
Granny. Iar ai citit din cărțile alea caraghioase. Coteţuri. 

— Codexulri... 

— Şi să ştii că nu te mai las să desenez pe podea, o preveni 
Nanny Ogg. Ştii cât s-a chinuit Dreen a mea ultima dată să 
şteargă chestiile alea, cum le zice? 

— Rune, o ajută Magrat, cu o privire umilă şi deznă- 
dăjduită. Dar măcar o lumânare? 

— Bine, fie, se mai înduplecă Nanny Ogg. Dacă vrei tu 
neapărat. Dar numai una, ține seama. Şi să fie albă aşa cum 
trebuie. Fără farafastâcuni. 

Magrat oftă şi se gândi că, pesemne, nu era momentul să 
scoată la iveală ce mai avea prin desagă. 

— Ar trebui să mai strângem lume, spuse ea cu tristeţe în 
glas. Un sobor cu numai trei parcă nu e în regulă. 

— Nu ştiam că suntem încă sobor, pufni Granny Weather- 
wax. Nu mi-a spus nimeni asta. Oricum, de partea asta a mun- 
telui nu mai e decât bătrâna aţa Dismass, care nu prea mai 
iese din casă. 

— Dar sunt o sumedenie de fete la mine în sat... începu 
Magrat. Ştiţi voi. S-ar putea lăsa ispitite. 

— Ştii bine că nu aşa se face, rosti nemulțumită Granny. 
Nu oamenii pleacă să caute meşteşugul vrăjitoriei, ci acesta 
vine să-l găsească pe el. 

— Da, da, răspunse Magrat. lartă-mă. 

— Aşa, încuviință Granny, ceva mai împăcată. Ea, una, nu 
ajunsese să stăpânească arta scuzelor, dar îi plăcea s-o observe 
la cei din jur. 

— Ei, ce ziceţi de ducele ăsta nou? întrebă Nanny, ca să 
însenineze atmosfera. 

— A pus să se dea foc la nişte case din satul Măgarului 
Împuţit, zise Granny, lăsându-se pe spate. Din pricina dărilor. 

— Ce groaznic, rosti Magrat. 

— Aşa făcea şi bătrânul rege Verence, grăi Nanny. Tare 
uşor se mai mânia. 

— Mda, numai că el le îngăduia oamenilor să iasă, mai 
întâi, zise Granny. 

— Ei da, încuviinţă Nanny, monarhistă convinsă. Aşa era 
el, culant. Le mai dădea şi bani să-şi ridice casele la loc, de 
multe ori. Dacă nu uita. 

— Şi câte-o halcă de vânat la fiecare Veghe-a Vierului. An 
de an, spuse cu regret Granny. 

— A da, era foarte respectuos cu vrăjitoarele, zău aşa, 
adăugă Nanny Ogg. De câte ori mă întâlnea prin pădure, când 
pleca la vânătoare de ţărani, numai ce-şi scotea coiful şi zicea: 
„Nădăjduiesc că-ți merge bine, Jupâneasă Ogg“, iar a doua zi 
îmi trimitea majordomul cu vreo două sticluţe cu ceva în ele. 
Aşa rege, mai ZIC Şi eu. 

— Da, dar vânătonile astea de oameni nu-s chiar în regulă, 
încercă Magrat. 

— Nu sunt, e drept, recunoscu Granny Weatherwax. Dar 
nu se întâmpla decât cu cei care făcuseră boacăne cu adevărat 
mari. Şi, din câte spunea el, nici nu le displăcea. Le mai dădea 
şi drumul dacă-l mulțumea urmărirea. 

— Ca să nu mai vorbim de treaba aia mare şi fioroasă, zise 
Nanny Ogg. 

În atmosferă se simți o schimbare. Se făcu ceva mai cald, 
mai întuneric şi toate cotloanele se umplură de umbrele unei 
înțelegeri tacite. 

— Aha, îngână Granny Weatherwax. Acel droit du seigneur. 

— Trebuia exercitat iarăşi şi iarăşi, spuse Nanny Ogg, 
uitându-se țintă la foc. 

— Numai că a doua zi îşi trimitea menajera cu o pungă plină 
de arginți şi o grămadă de lucruri pentru nuntă, zise Granny. 
Multe perechi au pornit-o cu dreptul în viață, datorită lui. 

— Da, încuviuință Nanny. Şi-ncă vreo câteva care n-aveau 
pereche. 

— Rege până-n vârful unghiilor, zise Granny. 

— Nu-nţeleg nimic, interveni bănuitoare Magrat. Avea 
ceva animale? 

Cele două vrăjitoare ieşiră la suprafață din adâncurile prin 
care se rătăciseră. Granny Weatherwax ridică din umeri. 

— lertaţi-mă că vă întreb, continuă pe un ton sever Magrat, 
dar, dacă tot vă plăcea aşa de tare fostul rege, cum de nu vă 
supără mai tare gândul că, poate, n-a murit de moarte bună? 
Accidentul ăla a fost provocat de cineva cu ochi şi cu sprâncene. 

— Aşa-i cu regii, răspunse Granny. Apar şi dispar, unii 
buni, alții răi. Şi taică-său l-a otrăvit pe cel de dinainte. 

— Bătrânul Thargum, spuse Nanny Ogg. Avea o barbă 
mare și roşie. ÎI ţin bine minte. Şi el era foarte respectuos, ştii? 

— Numai că acum nimeni n-are voie să spună că Felmet 
l-a omorât pe rege, rosti Magrat. 

— Poftim? sări Granny. 

— Mai deunăzi a trimis la moarte câțiva oameni din Lancre, 
pentru că pomeniseră despre asta, continuă Magrat. A zis că 
nu făceau decât să răspândească zvonuri răutăcioase şi 
că oamenii care găseau ceva de comentat aveau să-i cunoască 
temnițele pe dinăuntru, dar nu pentru multă vreme. Şi 
că Verence a murit de moarte bună. 

— Mă rog, pentru un rege e firesc să moară ucis, zise 
Granny. Nu-nţeleg de ce se codeşte atât. Când a pierit bătrânul 
Thargum, i-au pus capul într-un par, au făcut un foc mare şi 
toți cei din palat au umblat beţi o săptămână întreagă. 

— Ţin minte, spuse Nanny. l-au plimbat capul prin toate 
satele. să arate că-i mort. Mi s-a nărnt foarte convinoătar Mai 

ales pentru el. Rânjea cu gura până la urechi. Cred că avusese 
parte de sfârşitul pe care şi l-ar fi dorit. 

— Cu ăsta nou trebuie s-avem grijă, totuşi, rosti Granny. 
Mi se pare puțin cam deştept şi asta nu e bine, pentru un rege. 
Și nu cred că ştie să arate respectul cuvenit. 

— Săptămâna trecută a venit cineva să mă întrebe dacă nu 
vreau să plătesc taxe, zise Magrat. l-am zis că nu. 

— Şi pe la mine a venit, interveni Nanny Ogg. Dar Jason al 
meu şi cu Wane au ieşit şi i-au zis că nu ne atrage ideea. 

— Un ins mic, cu mantie neagră? întrebă gânditoare Granny. 

— Da, răspunseră celelalte. 

— L-am găsit prin tufişurile mele de zmeură, continuă 
Granny. Dar când m-am dus să văd ce voia, a fugit. 

— De fapt, eu chiar i-am dat doi bănuţi, zise Magrat. Dar 
numai pentru că mi-a spus că-l aştepta tortura, dacă nu le 
făcea pe vrăjitoare să-şi plătească dările. 


Seniorul Felmet se uită lung la cei doi bănuţi pe care-i 
avea în poală. 

Apoi se uită la perceptor. 

— Ei? rosti. 

Perceptorul îşi drese vocea. 

— Păi, să trăiţi, uitaţi cum a fost. Le-am explicat că e 
nevoie de bani pentru a întreține o armată permanentă şi aşa 
mai departe, iar ele m-au întrebat de ce, iar eu am zis că din 
pricina bandiţilor şi aşa mai departe, dar mi-au răspuns că pe 
ele bandiții nu le deranjează niciodată. 

— Dar amenajările publice? 

— A, da. Păi, am subliniat că trebuie construite şi între- 
ținute podurile şi aşa mai departe. 

— Şi? 

— Mi-au spus că ele nu folosesc podurile. 

— Aha, spuse atotcunoscător ducele. Nu pot traversa cu 
piciorul peste o apă curgătoare. 

— Ştiu şi eu, stăpâne? Aş zice că vrăjitoarele calcă peste 
tot ce le pofteşte inima. 

— Altceva au mai spus? se interesă ducele. 

Distrat, perceptorul începu să se joace cu poala robei pe 
care-o purta. 

— Mda, să trăiţi. Le-am pomenit şi de faptul că dările ajută 
la menţinerea Păcii Regelui, să trăiţi... 

— Şi? 

— Şi mi-au spus că regele ar trebui să-şi vadă singur de 
pacea lui, să trăiţi. Şi-apoi mi-au aruncat o privire. 

— Ce soi de privire? întrebă ducele, sprijinindu-şi faţa 
îngustă pe o mână. Era fascinat. 

— Nu-i uşor de povestit, răspunse perceptorul, încercând 
să se ferească de ochii ca de şarpe, care-i dădeau impresia că 
podeaua de sub el începuse să fugă în toate direcțiile şi acope- 
rise deja câţiva stânjeni. Pentru el, fascinația Seniorului 
Felmet era ca un ac cu gămălie pentru Împăratul Mov. 

— Încearcă, totuşi, îl pofti ducele. 

Perceptorul roşi. 

— Păi... începu el. N-a fost ceva plăcut. 

Ceea ce ne arată că perceptorul se pricepea mult mai bine 
la cifre decât la cuvinte. Dar iată ce-ar fi putut spune, dacă 
ruşinea, teama, memoria slabă şi lipsa oricărei imaginații n-ar 
fi complotat împotriva sa: 

— În copilărie, pe când locuiam cu mătuşa mea şi ea mi-a 
spus să nu cumva să m-ating de smântână şi aşa mai departe şi a 
pus-o pe un raft undeva sus, în cămară şi eu am luat un scăunel şi 
am dat s-o iau de-acolo, când ea era plecată de-acasă, numai că 
între timp se întorsese şi eu nu ştiam şi n-am putut apuca bine 
castronul, aşa că a căzut şi s-a spart, iar ea a deschis uşa şi s-a 
uitat urât la mine: aşa o privire mi-au aruncat vrăjitoarele. Dar 
cel mai rău şi mai rău a fost că au făcut-o cu bună ştiinţă. 

— N-a fost plăcut, repetă ducele. 

— Nu, să trăiţi. 

Ducele începu să bată darabana cu mâna stângă pe brațul 
tronului. Perceptorul îşi drese iarăşi vocea. 

— N-o să... n-o să-mi porunciţi să mă mai duc o dată, nu-i 
aşa? întrebă. 

— Ce? rosti ducele, apoi îşi flutură agasat braţul. Nu, nu, 
răspunse. Nicidecum. Numai că acum, când pleci, fă bine şi 
treci pe la călău. Vezi când te poate programa pentru o tortură. 

Perceptorul îi aruncă o privire recunoscătoare, apoi făcu o 
plecăciune scurtă. 

- Da, să trăiţi. Mă duc imediat. Mulţumesc, stăpâne. 
Sunteţi foarte... 

— Bine, bine, zise Seniorul Felmet, gândindu-se la altele. 
Poţi pleca. 

Şi ducele rămase singur în sala cea mare. Începuse din nou 
să plouă. Din când în când, câte o bucată de tencuială se desprin- 
dea şi se făcea fărâme pe podea, sau se auzea trosnetul pereţilor 
care se mai depărtau puţin. Mirosea ca într-o pivniță veche. 

Pe zei, cât îşi mai ura regatul. 

Era atât de mic — numai: vreo şaizeci de mile în lungime şi 
vreo cincisprezece în lățime — şi consta aproape în întregime 
din munţi ameninţători, cu pante verzi şi reci şi creste ascuţite, 
sau din păduri dese şi întunecoase. Aşa un regat n-ar fi trebuit 
să-i dea nici o bătaie de cap. 

Ceea ce-l nedumirea însă era senzația copleşitoare, că 
existau şi nişte dedesubturi. De parcă era prea multă geografie 
înghesuită acolo. 

Se ridică şi ieşi pe balcon, să admire priveliştea de neega- 
lat a copacilor şi-i trecu prin cap că aceştia îl priveau, la 
rândul lor. 

Se simţea înconjurat de ură. Ceea ce era ciudat, pentru că 
oamenii nu protestaseră. De fapt, părea că nu le stă în fire s-o 
facă. Verence fusese iubit în felul lui. La înmormântare se 
adunaseră destul de multe persoane: îşi amintea foarte bine de 
şirurile întregi de chipuri solemne. Nu tâmpe. În nici un caz 

tâmpe, ci, pur şi simplu, preocupate, de parcă treburile regilor 
nu erau, la urma urmei, prea importante. 

Asta îl iritase aproape la fel de mult ca şi copacii. Un pui 
de răscoală — aia, da. Ar fi fost mai... mai la locul ei. Ar fi 
putut, atunci, să treacă la treabă şi să spânzure câțiva oameni 
şi ar fi avut parte de tensiunea creatoare atât de necesară unei 
bune guvernări. În satele de la câmpie, dacă-i trăgeai un şut 
cuiva, dădea să riposteze. Aici însă, dădeai un şut cuiva, iar el 
se trăgea mai la o parte şi aştepta răbdător să-ţi cadă piciorul. 
Cum să intre cineva în istorie, domnind peste un asemenea 
popor care era la fel de greu de asuprit ca şi o saltea?! 

Mărise dările şi arsese câteva sate aşa, pur şi simplu, fără 
vreun motiv anume, doar ca să le-arate tuturor cu cine aveau 
de-a face. Dar nu ajunsese la nici un rezultat. 

Şi-apoi mai erau şi vrăjitoarele astea care-l bântuiau. 

— Nebunule! 

Nebunul, care tocmai trăgea un pui de somn în spatele 
tronului, se trezi îngrozit. 

— Da. 

— Pofteşte încoace, Nebunule. 

Nebunul străbătu încăperea, clincănind a deznădejde 
din clopoței. 

— Ia spune, Nebunule, pe aici plouă mereu? 

- La bună însoţire, unchiuleţule... 

— Răspunde pe scurt, zise Felmet, cu o răbdare îngerească. 

— Uneori mai încetează, stăpâne. Ca să poată începe nin- 
sorile. Și, din când în când, avem parte de nişte ceţuri ale 
naibii de orguloase, răspunse Nebunul. 

— Orguloase? întrebă distrat ducele. 

Nebunul nu se putu abtine. Îngrozit de el însuşi, se 
auzi spunând: 

— Adică dense, stăpâne. Din cuvântul lataţian orgulum, 
„supă“ sau „fiertură“. 

Dar ducele nu-l mai asculta, căci, din experienţa lui, nu 
prea merita să-si piardă timpul ascultând vorbele fără noimă. 

— Mă plictisesc, Nebunule. 

— Atunci lasă-mă să te-nveselesc, stăpâne, cu felurite snoave 
şi cimilituri hazlii. 

— Să vedem. 

Nebunul îşi umezi buzele. Nu se aşteptase la aşa ceva. 
Regele Verence se mulţumise de fiecare dată să-i dea un şut 
sau să-i arunce cu o sticlă în cap. Ăla rege! 

— Aştept, fă-mă să râd. 

Nebunul plonjă în gol, ca un înotător de pe o stâncă. 

— Ei, stăpâne, ia zi: cum de porcul cel gras din bătătură e 
altfel decât râma ce se târăşte prin noroi? 

Ducele se încruntă, iar Nebunul se gândi să nu mai tragă 
de timp. 

— Una peste alta, pentru că porcul râmă, dar râma nu porc! 
zise şi, pentru că aşa cerea gluma, îl lovi uşor pe Seniorul 
Felmet cu băşica pe care o purta în vârf de băț, şi zăngăni din 
mandolină. Ducele începu să bată nervos cu arătătorul în 
brațul tronului. 

— Bine, bine, spuse. Şi pe urmă? 

— Păi... Ăăă... cam asta era tot, răspunse Nebunul şi 
adăugă: Bunicu-meu o socotea una dintre cele mai caraghioa- 
se glume pe care le ştia. 

— Pesemne că o spunea altfel, zise ducele şi se ridică. 
Adu-mi gonacii. Mi s-a făcut chef să merg la o vânătoare. 
Poţi veni şi tu. 

— Stăpâne, dar nu ştiu să călăresc! 

Pentru prima oară în dimineaţa aceea, Seniorul Felmet 
zâmbi. 

— Excelent! O să-ți dăm un cal care nu ştie să se lase 
călănit! Ha, ha! 

Apoi îşi privi bandajele. „Şi după aceea, îşi spuse, am să 
chem armurierul, să-mi aducă o pilă.“ 


Trecu un an. Zilele se scurseră, răbdătoare, una după alta. 
Demult, la începuturile multiversului, încercaseră să se bulu- 
cească toate la un loc, dar constataseră că nu le merge. 

Tomjon stătea sub masa de răchită a lui Hwel, privindu-şi 
tatăl care se plimba de colo-colo, vorbind şi fluturându-şi braţul. 
Aşa făcea mereu, când vorbea; dacă i s-ar fi legat braţul la 
spate, ar fi rămas mut. 

— Bine, bine, spunea el, atunci Miresele Regelui. 

— Anul trecut, răspunse glasul lui Hwel. 

— Foarte bine. Atunci o să le oferim Mallo, tiranul din 
Klatch, zise Vitoller, schimbându-şi pe nesimţite vitezele la 
corzile vocale, astfel încât glasul său deveni un tunet care 
putea face să se cutremure ferestrele de-a curmezişul unei pieţe 
nu foarte întinse. „De sânge plin m-arăt şi jur pe sângele-mi, 
Că nime zidu-acesta, aşa însângerat, Nu va-ndrăzni s-atace...“ 

— Asta am prezentat-o acum doi ani, spuse calm Hwel. 
ȘI, oricum, oamenii s-au săturat de regi. Vor şi ei să se dis- 
treze un pic. 

— De regii mei nu s-au săturat, replică Vitoller. Băiete 
dragă, oamenii nu vin la teatru ca să râdă, vin ca să Vadă, să 
Înveţe, să se Minuneze... 

— Ba ca să râdă, zise simplu Hwel. Ia uită-te la asta. 

Tomjon auzi foşnetul hârtiei şi scârţâitul răchitelor, când 
Vitoller se aşeză pe un coş pentru recuzită. 

— Vrăjitorul copiilor, citi el, sau cum îti convine. 

Hwel îşi întinse picioarele sub masă, îl împinse pe Tomjon 
de la locul lui şi-l scoase la iveală, trăgându-l de o ureche. 

— Ce-i asta? întrebă Vitoller. Vrăjitori? Demoni? Impi? 
Neguţătoni? 

— Actul II, scena IV mi-a ieşit destul de bine, zic eu, rosti 
Hwel, călăuzind pruncul către cufărul cu recuzite. 
Ciorovăială caraghioasă intre doi servitori. 

— Ceva scene pe patul de moarte? întrebă plin de speranţă 
Vitoller. 

— A, nu, nu, îi răspunse Hwel. Dar pot să-ți scriu un 
monolog comic în actul III. 

— Monolos comic! 

— Mă rog, mă rog, avem loc pentru o meditaţie, în ultimul 
act, se grăbi Hwel. O s-o scriu diseară, nu-ţi face griji. 

— Şi o înjunghiere, ceva, zise Vitoller ridicându-se în 
picioare. O crimă odioasă. Asta merge bine întotdeauna. 

Apoi plecă să supravegheze pregătirea decorurilor. 

Hwel oftă şi luă pana. Dincolo de zidurile cam dărăpănate 
se afla târgul Câinelui Spânzurat, care crescuse, cine ştie cum, 
într-o văioagă cuibărită între pereţii aproape netezi ai unui 
canion. Era mult teren plat în munţii Vârfu Berbecului. Doar 
că aproape în întregime era pe verticală. 

Lui Hwel nu-i plăceau munţii, ceea ce era ciudat, pentru că 
aici, din cele mai vechi timpuri, trăiseră pitici, şi Hwel însuşi 
era pitic. Dar fusese alungat din tribul său cu mulți ani în urmă, 
nu doar din pricina claustrofobiei, ci şi pentru că obişnuia să 
viseze cu ochii deschişi. Regele lui considerase că această 
înzestrare nu prea folosea unuia a cărui misiune era să lucreze 
cu târnăcopul, fără să uite unde trebuie să-l înfigă, aşa că Hwel 
primise o punguţă cu foarte puţin aur, cele mai bune şi sincere 
urări din partea tribului său, şi un rămas-bun foarte ferm. 

Şi se întâmplase ca, tocmai atunci, actorii ambulanți ai lui 
Vitoller să treacă prin apropiere, iar piticul renunţase la un 
bănuţ de aramă, ca să urmărească spectacolul Dragonul din 
câmpie. Rămăsese cu ochii ațintiţi, fără să mişte sau să 
tresară, apoi se întorsese la locuinţa închiriată şi, dis-de-dimi- 
neață, bătuse la uşa lui Vitoller aducându-i un exemplar, nefi- 
nisat, din Regele din străfundurile muntelui care, de fapt, nu 
era o piesă prea bună, însă Vitoller avusese îndeajuns de multă 
minte ca să vadă că, înlăuntrul acelei făpturi mititele şi 
păroase se ascundea o imaginaţie îndeajuns de bogată pentru 
a încăleca întreaga lume. Drept pentru care, atunci când acto- 
rii ambulanți o porniseră la drum, printre ei se afla şi piticul 
care trebuia să iuțească pasul, pentru a nu rămâne în urmă. 

Prin univers se scurg încontinuu particule de inspiraţie, în 
stare pură. Din când în când, câte una se izbeşte de o minte 
potrivită care, ulterior, descoperă ADN-ul, sau forma de 

sonată pentru flaut, sau o cale de a face becurile să ardă mai 
mult. Însă cele mai multe se pierd în gol. Aproape toți oame- 
nii trec prin viață fără să fie nimeriţi nici măcar o dată. 

Alţii sunt încă şi mai nefericiti. Sunt nimeriţi de abso- 
lut toate. 

Aşa era Hwel. Într-un căpşor mic şi tare, căruia evoluţio- 
nismul nu-i menise altceva mai spectaculos decât capacitatea 
de a rezista nemaipomenit de bine la lovituri cu toporul, 
curgea fără încetare o cantitate de inspirație suficientă pentru 
o întreagă istorie a artelor frumoase. 

Îşi linse pana şi se uită pe furiş împrejur. Nu-l urmărea 
nimeni. Cu mare grijă, ridică Vrăjitorul şi dădu la iveală alt 
teanc de foi. 

Se vedea că muncise mult la el. Fiecare pagină era pătată 
de sudoare, şi cuvintele însele se înşirau pe hârtie într-un 
amalgam de pete, tăietuni şi adăugiri înghesuite printre rân- 
duri. Hwel rămase o vreme pe gânduri, singur într-o lume 
alcătuită din el, coala albă pe care-o avea în față şi glasurile 
zgomotoase şi nerăbdătoare care-i bântuiau visele. 

Începu să scrie. 

Scăpând de supravegherea nu prea atentă a lui Hwel, 
Tomjon deschise cufărul pentru recuzită şi cu acea curiozitate 
tipică pruncilor începu să scoată coroanele. 

Piticul îşi scoase limba printre dinți, călăuzind pana pe 
pagina pătată de cerneală. Găsise loc pentru îndrăgostiții loviți 
de soartă, groparii mucaliți şi regele cocoşat. Acum se chinuia 
cu pisicile şi cu patinatorii... 

Auzind un chicotit, ridică ochii. 

— Ei, nu zău, flăcăule, zise. Nu ti se potriveşte. Pune-o la loc. 


Discul se roti. Veni iarna. 
Iarna, munţii Vârfu Berbecului nu puteau fi descrişi ca 
fund un tărâm îngheţat, de basm, în care fiecare crenguţă se 


împleteşte cu broderii din gheaţă sclipitoare. Pe acolo, iarna 
nu se mica — era un adevărat nartal către acel iad nrimardial 

geros, care viețuise înainte de facerea lumii. Pe acolo, iarna 
insemna troiene adânci de zăpadă; pădurea se preschimbase 
intr-o adunătură de cotloane verzi şi umbroase, ascunse sub 
stratul de nea. Iarna însemna sosirea vântului leneş, care nu 
putea fi convins să sufle de jur împrejurul oamenilor, aşa că 
sufla drept prin ei. Locuitorilor nici nu le-ar fi trecut prin cap 
gândul că iarna poate fi plăcută. De altfel, aveau optsprezece 
cuvinte diferite pentru zăpadă.. 

Spectrul Regelui Verence bântuia crenelurile, singur şi înfo- 
metat. îşi plimba privirile peste iubitele sale păduri şi-şi 
aştepta norocul. 

Era o iarnă a miracolelor. Noaptea, cometele sclipeau pe 
cerul geros. Norii de forma unor balene sau dragoni uriaşi 
pluteau peste pământuri zi după zi. În sătucul numit Culmea 

Zimţată. o pisică dădu naştere unui pisoiaş cu două capete, dar 
intrucât Greebo, cu ceva străduință, izbutise să-i fie strămoş, 
pe linie paternă. în fiecare dintre ultimele treizeci de generaţii, 
pesemne că nu era un lucru chiar aşa miraculos. 

Şi totuşi, în satul Măgarului Împuţit, un cocoşel făcu un 
au. după care se văzu silit să țină piept unor întrebări foarte 
incomode. de natură personală. În oraşul Lancre, un bărbat se 
jură că intâlnise un altul care văzuse cu ochii lui cum un copac 
işi luase tălpăşiţa şi plecase din locul său. Avu loc şi o aversă de 
creveţi. Pe cer se vedeau luciri neobişnuite. Gâştele mergeau 
de-a-ndăratelea. Peste toate astea sclipeau perdelele de foc 
inghetat care alcătuiau Aurora Coriolis, Luminile Centrului, ale 
căror scântei inundau şi colorau zăpezile din miez de noapte. 

Ceea ce nu era — câtuşi de puţin — neobişnuit. Munții Vârfu 
Berbecului care, întâmplător, se întindeau chiar pe deasupra 
undei magice permanente, de mari dimensiuni, a Discului, 
precum o rangă aşezată, aparent inofensiv, de-a curmezişul 
unor şine de metrou, erau plini până la refuz de magie care se 


- Din păcate, toate sunt cu neputinţă de redat pe hârtie. 

descărca necontenit în jur. Oamenii se trezeau noaptea, 
mormăiau: „„Fir-ar a dracului, alt miracol“ şi se culcau la loc. 

Veni şi Ajunul Nopţii de Veghea Vierului, începutul unui 
nou an. Şi, cu o viteză ameţitoare, nu se mai întâmplă nimic. 

Cerul era limpede, iar zăpada înaltă şi afânată precum 
vata de zahăr. 

Pădurile îngheţate erau liniştite şi miroseau a tinichea. Din 
cer nu mai cădeau decât, din când în când, nişte fulgi de nea. 

Un bărbat merse tot drumul din Culmea Zimţată şi până 
în Lancre, fără să observe nici măcar o singură schpire fanto- 
matică, nici un câine fără cap, copac plecat la plimbare, 
caleaşcă plină de spectre sau cometă. La sosire, ceilalți îl 
luară pe 
sus şi-l duseră într-o cârciumă, dându-i de băut ca să se mai 
tulbure puţin. 

Stoicismul locuitorilor, dezvoltat de secole ca un mijloc 
fără greş de a ţine piept haosului taumaturgic, se dovedi inca- 
pabil de a face față acestei schimbări neaşteptate. Era ca un 
zgomot pe care nu-l auzi până ce nu încetează. 

Îl auzi şi Granny Weatherwax, care şedea întinsă şi bine 
învelită cu o grămadă de pături, în dormitorul ei friguros. 
Veghea Vierului era, după tradiție, singura noapte din lungul 
an al Discului în care vrăjitoarelor li se cerea să stea acasă, iar 
ca se culcase devreme, luându-și o pungă cu mere şi o sticlă 
plină cu apă caldă să-i țină companie. Moţăia, dar ceva o tre- 
zise. Un om obişnuit ar fi coborât în vârful picioarelor, even- 
tual cu un vătrai în mână. Granny nu făcu decât să se ridice în 
capul oaselor, trimiţându-şi mintea în recunoaştere. 

Nu era din casă. Simţea minţile micuţe şi iuți ale şoareci- 
lor, precum şi cele ameţite de somn ale caprelor care şedeau 
liniştite în culcuşul lor comod şi puturos din privată. Deodată, 
ca un tăiş de trezie, pe deasupra acoperişului pluti o bufniţă, 
ieșită la vânătoare. 

Granny se concentră, până ce izbuti să prindă şi mințile 
minuscule ale insectelor din paie şi ale carilor din scânduri. 
Nimic interesant. 

Se întinse şi se lăsă să plutească prin pădurea unde nu se 
auzea nimic decât, pe alocuri, zgomotul înfundat al troienelor 
care cădeau de pe ramuri. Chiar şi în miezul iernii pădurea era 
plină de viaţă care, de obicei, moțăia prin vizuini sau hiberna 
în scorburile din copaci. 

Totul era în ordine. Granny se avântă şi mai departe, către 
mlaştinile înalte şi cotloanele tăinuite pe ale căror suprafeţe 
îngheţate alergau lupii. Le atinse, în treacăt, minţile ascuţite 
precum pumnalele. Merse şi mai sus, iar acolo nu mai sălă- 
şluiau decât vermine!. 

Totul era în ordine, numai că nimic nu era cum trebuia. 
Era ceva... da, era ceva viu acolo, ceva şi tânăr şi bătrân şi... 

Granny cântări senzaţia. Da. Asta era. Ceva rătăcit. Însin- 
gurat. ŞI... 

Senzaţiile nu sunt niciodată simple. Granny o ştia prea 
bine. Dacă le dai la o parte, descoperi altele dedesubt... 

Era ceva care, dacă se mai simţea multă vreme rătăcit şi 
însingurat, putea foarte bine să se înfurie. Şi tot nu-l găsea. 
Simţea până şi mințile minuscule ale crisalidelor ascunse prin 
frunzişul putrezit şi îngheţat. Şi râmele care coborâseră mai 
jos de limita zăpezilor. Până şi câţiva oameni, lucrul cel 
mai greu din toate — minţile omeneşti se gândeau la atâtea 
lucruri în acelaşi timp încât erau aproape cu neputinţă de loca- 
lizat, ca şi cum ai fi încercat să baţi negurile în cuie pe 
un perete. 

Acolo, nimic. Dincoace, nimic. Senzaţia o împrejmuia, 
dar nu exista nici o cauză. Coborâse cât putuse de mult, până 
la cele mai mici făpturi din regat, şi tot nu găsise nimic. 

Granny Weatherwax se ridică în pat, aprinse o lumânare şi 
întinse mâna după un măr. Privi chiorâş peretele dormitorului. 


l Verminele sunt făpturi micuţe, blănoase, în alb şi negru, foarte faimoase 
pentru blana lor. Sunt nişte rude ceva mai grijulii ale lemingilor, care se 
aruncă numai în josul unor pietricele de mici dimensiuni. (n.a.) 

Nu-i plăcea să se recunoască învinsă. Era ceva acolo, ceva 
care sorbea magia, care creştea, care părea atât de viu, încât 
era peste tot, de jur împrejurul casei, iar ea nu-l găsea. 

Ronţăi mărul până la cotor, apoi îl puse, cu mare grijă, în 
farfurioara pe care stătea lumânarea. Suflă în ea... 

În cameră se lăsă iar întunericul de catifea al nopții. 

Granny mai încercă o dată. Poate nu se uita unde trebuia. 

O clipă mai târziu, era pe podea, cu capul înfundat 
într-o pernă. 

Ca să vezi. Şi ea se aştepta să găsească ceva mic... 


Castelul din Lancre se cutremură. Nu prea tare, dar nici nu 
era nevoie, fiind el astfel construit încât să se clatine uşor, 
Chiar şi în bătaia unei adieri. Un turnuleţ se prăbuşi încet, în 
străfundurile canionului ceţos. 

Nebunul zăcea pe dale şi tremura în somn. Era recunoscător 
pentru onoarea care i se făcuse, mă rog, dacă era într-adevăr o 
onoare, numai că, atunci când dormea pe coridor, visa mereu 
Breasla Nebunilor, o clădire cu pereţi din piatră aspră, cenuşie, 
în spatele cărora tremurase în răstimpul celor şapte ani în care, 
cu spaima-n suflet, îşi făcuse educația. Cu toate că pe dale era o 
idee mai comod decât în paturile de acolo. 

La câţiva paşi de el, o armură clincănea uşor. Halebarda 
pe care-o ținea în mănuşa de fier tremură ce tremură până ce, 
foşnind prin aer precum un liliac în picaj, alunecă şi sfărâmă o 
dală de piatră, chiar lângă urechea Nebunului. 

Acesta se ridică şi-şi dădu seama că încă tremura. La fel 
ŞI podeaua. 

În dormitorul Seniorului Felmet, cascade întregi de praf 
curgeau din baldachinul străvechiului pat. Seniorul se trezi 
tocmai în mijlocul unui vis despre o fiară uriaşă care se 
plimba de jur împrejurul castelului, constatând cu groază că 
visul putea fi şi adevărat. 

Portretul unui rege mort demult căzu de pe perete. 
Ducele urlă. 

Nebunul se împletici înăuntru, încercând să-şi țină echili- 
brul pe podeaua care se clătina ca valurile mării, iar ducele 
cobori cu greu din pat şi-l apucă de surtuc. 

— Ce se-ntâmplă? şuieră. E cutremur? 

— Prin părțile-astea nu avem aşa ceva, stăpâne, spuse 
Nebunul, apoi se prăvăli în lături, lovit de un balansoar care se 
prelinse pe covor. 

Ducele se năpusti la fereastră şi privi pădurea, luminată de 
lună. Copacii acoperiți de zăpadă îşi clătinau crengile în 
văzduhul nemişcat al nopții. O bucată de tencuială se sparse 
de podea. Seniorul Felmet se răsuci pe călcâie şi, de această 
dată, îl apucă atât de zdravăn pe Nebun, încât îl ridică în aer. 

Ducele se lipsise de multe comodități în viaţă, printre care 
şi de ignoranță. Îi plăcea să creadă că ştia ce se-ntâmplă în jurul 
lui. Incertitudinile care dau savoare vieţii nu-l atrăgeau deloc. 

— Vrăjitoarele-s de vină, nu-i aşa? mârâi; obrazul stâng 
începuse să-i zvâcnească, precum un peşte pe uscat. 

— La bună însoţire, unchiuleţule... începu Nebunul. 

— Ele conduc ţara, aşa-i? 

— Nu, stăpâne, niciodată... 

— Da” pe tine cine te-a-ntrebat? 

Nebunul tremura de spaimă, într-un ritm atât de bine sin- 
cronizat cu cel al castelului, încât era singurul lucru care, pe 
moment, părea să rămână complet nemişcat. 

— Păi, Domnia Voastră, stăpâne, se bâlbâi el. 

— Ai de gând să mă contrazici? 

— Nu, stăpâne! 

— Mda, aşa ziceam şi eu. Pesemne că eşti înţeles cu 
ele, aşa-i? 

— Vai, stăpâne! spuse Nebunul, absolut şocat. 

— Sunteţi înţeleşi cu toţii! se răsti ducele. Toată ceata! 
Sunteţi o şleahtă de conspiratori! 

Îl aruncă pe Nebun la o parte, apoi deschise larg ferestrele 
ŞI ieşi în aerul îngheţat, uitându-se pieziş, cu fulgere-n priviri, 
la regatul adormit. 

— Mă auziți? strigă. Eu sunt regele! 

Lumea se opri din tremurat, luându-l prin surprindere. Se 
îndreptă repede şi-şi scutură tencuiala de pe cămaşa de noapte. 

— Ei bine, zise. 

Dar era şi mai rău. Acum pădurea îl asculta. Vorbele ros- 
tite se pierdeau într-un hău de tăcere. Şi mai era ceva acolo. Îl 
simţea. Era ceva îndeajuns de puternic pentru a face castelul 
să se cutremure, iar acum îl urmărea şi-l asculta. 

Ducele se trase înapoi cu mare, foarte mare grijă, bâjbâind 
în spate în căutarea oblonului. Făcu un pas în cameră, închise 
ferestrele şi trase iute perdelele. 

— Eu sunt regele, repetă, cu glasul stins, apoi se uită la 
Nebun, care înţelese că se aştepta ceva şi de la el. 

„Omul ăsta e domnul şi stăpânul meu, se gândi. Am 
mâncat de la el pâine şi sare, sau cum s-o mai zice. La şcoala 
Breslei am învăţat că un Nebun trebuie să-i fie credincios 
stăpânului său până la sfârşit, după ce toți l-au părăsit. Că-i 
bun, că-i rău, n-are a face. Fiecare conducător are nevoie 
de-un Nebun. Numai credința contează. Asta-i tot. Chiar dacă 
e limpede că-i lipseşte o doagă şi chiar mai multe. Sunt Nebu- 
nul lui, până ce unul dintre noi moare.“ 

Spre groaza lui, îşi dădu seama că ducele plângea. 

Se scotoci în mânecă şi scoase la iveală o batistă roşu cu 
galben, destul de murdară şi cusută cu clopoței. Ducele o 
luă cu o strâmbătură patetică de recunoştinţă şi-şi suflă 
nasul. Apoi şi-o îndepărtă de chip şi o privi cu un soi de bănu- 
ială nebunească. 

— E-acesta un pumnal ce văd în faţa-mi? mormăi. 

— Păi, nu, stăpâne. E batista mea, înțelegeți? Dacă vă uitaţi 
mai bine o să vedeţi diferenţa. Nu are tăiş, de pildă. 

— Bravo, bravo, Nebunule, spuse ducele, cu minţile aiurea. 

„A luat-o razna de tot, se gândi Nebunul. Nu mai are mult 
şi va trebui legat. E atât de sucit că poţi să-l foloseşti la des- 
chisul sticlelor cu vin.“ 

— Învenunchează alături Nehunule Arană 

Nebunul se supuse. Ducele îi puse pe umăr o mână banda- 
jată şi murdară de sânge. 

— Eşti credincios, Nebunule? Pot să-mi pun nădejdea-n tine? 

— Am jurat să-mi urmez stăpânul până la moarte, spuse 
răguşit Nebunul. 

Ducele îşi apropie chipul schimonosit de demenţă, 
silindu-l să i se uite adânc în ochii injectaţi. 

— N-am vrut, îi şopti tainic. Am fost silit s-o fac. N-am 
vrut... 

Uşa se deschise cu zgomot. Silueta masivă a ducesei 
umplu cadrul. 

— Leonal! tună ea. 

Nebunul observă fascinat ce se-ntâmpla cu ochii ducelui. 
Flacăra roşie, de demenţă, se stinse, retrăgându-se de unde 
venise, înlocuită de privirea albastră şi fixă pe care ajunsese 
s-o recunoască. Ceea ce nu însemna câtuşi de puţin că ducele 
s-ar fi însănătoşit. Până şi luciditatea sa îngheţată era, într-un 
fel, sminteală. Mintea lui ticăia precum un ceas cu cuc şi, la 
fel ca un ceas cu cuc, la un moment dat începea să cânte. 

Seniorul Felmet îşi ridică, netulburat, privirea. 

— Da, draga mea? 

— Ce-nseamnă chestia asta? întrebă ea cu asprime. 

— Cred că vrăjitoarele-s de vină, zise Seniorul Felmet. 

— N-aş prea zice... începu Nebunul, dar privirea lui Lady 
Felmet nu doar că-l reduse la tăcere, ci aproape că-l lipi 
de perete. 

— Asta e limpede, zise ea. Eşti un idiot. 

— Un Nebun, doamnă. 

— Acelaşi lucru, veni răspunsul, apoi ducesa se întoarse 
către bărbatul său. Deci, continuă ea, zâmbind strâmb. Tot te 
mai sfidează? 

— Şi cum să mă lupt cu magia? întrebă ducele, ridicând din 
umeri. 

— Cu vorbele, spuse Nebunul, fără să se gândească, apoi 
regretă pe dată. Acum amândoi stăpânii se uitau fix la el. 

— Poftim? zise ducesa. 

De ruşine, Nebunul îşi scăpă mandolina pe jos. 

— La... la Şcoala Breslei, zise, am învăţat că vorbele pot fi 
mai puternice chiar şi decât magia. 

— Eşti un clovn! spuse ducele. Vorbele sunt vorbe. Nişte 
silabe scurte. Bâtele şi pietrele pot sfărâma oase... — apoi se 
opri, bucurându-se de acest gând — dar vorbele nu pot face 
NICI un rău. 

— Stăpâne, dar unele pot, rosti Nebunul. Mincinos! Uzur- 
pator! Ucigaş! 

Ducele tresăni şi apucă braţele tronului, apoi chpi de durere. 

— Astfel de vorbe neadevărate, adăugă iute Nebunul. Dar 
care se răspândesc precum focul pe sub pământ, pregătindu-se 
să ardă... 

— Aşa-i! Aşa-i! zbieră ducele. Le aud mereu! Sunt vrăji- 
toarele! şuieră el, aplecându-se înainte. 

— Atunci te poți lupta şi Domnia Ta, folosindu-te de alte 
vorbe, îi zise Nebunul. Vorbe care le pot înfrunta până şi 
pe vrăjitoare. 

— Ce fel de vorbe? întrebă, îngândurată, ducesa. 

— Cotoroanţă, răspunse Nebunul, ridicând din umeri. 
Saşie. Babă neghioabă. 

— Nu eşti chiar cu totul idiot, replică ducesa, ridicând 
dintr-o sprânceană groasă. Vorbeşti de zvonuri. 

— Chiar aşa, doamnă, zise Nebunul şi-şi dădu ochii peste 
cap, întrebându-se în sinea lui în ce naiba se băgase. 

— Vrăjitoarele-s de vină, şopti ducele, ca pentru sine. Tre- 
buie să prevenim lumea. Vrăjitoarele-s ticăloase. Din pricina 
lor, sângele nu se şterge niciodată. Nici măcar glaspapirul 
nu m-ajută. 


Tocmai când Granny Weatherwax zorea pe poteca îngustă 
şi înghețată din pădure, lumea se cutremură iarăşi. Un 
morman de zăpadă alunecă de pe o creangă şi 1 se revărsă 
peste pălărie. Nu era în ordine, iar ea o ştia. Nici nu mai era 
vorba de... lucrul acela, ce-o fi fost, dar nu se mai auzise 

niciodată ca o vrăjitoare să iasă din casă în noaptea de Veghea 
Vierului. Aşa ceva era împotriva oricăror tradiţii. Nimeni nu 
ştia de ce, dar asta nu conta. 

Ajunse în luminiş şi străbătu cu paşi mari întinderea de 
iarbă neagră şi uscată, pe care vântul o scuturase de zăpadă. 
La orizont se vedea cornul lunii, a cărei slabă strălucire 
lumina muntii care se înălțau dincolo de ea. Aici, sus, lumea 
era altfel; nici măcar vrăjitoarele nu se-aventurau prea des 
prin acele locuri. Era un peisaj rămas din vremea faceri lumii, 
numai gheață verzuie, creste ascuţite şi văi adânci, necunos- 
cute. Aici, oamenii nu aveau ce căuta — nu că împrejurimile ar 
fi fost mai periculoase decât nişte cărămizi sau niște nori, dar, 
în orice caz, nu dădeau nici un semn de prietenie. 

Pe lângă asta, totuşi, ceva o urmărea. O minte care nu 
semăna deloc cu ceea ce întâlnise până atunci îi acorda o mare 
parte din atenţia de care dispunea. Granny străpunse cu privi- 
rile crestele de gheaţă, aşteptându-se parcă să vadă o siluetă 
uriaşă profilându-se pe cer. 

— Cine eşti? strigă. Ce vrei? 

Glasul i se lovi de stânci, purtat de ecou. Departe, printre 
creste, se auzi mugetul înfundat al unei avalanşe. 

La marginea luminişului, acolo unde vara potârnichile se 
plimbau printre tufişuri precum nişte balerini mici şi nătângi, 
se afla o piatră, aşezată aproape în locul în care se întâlneau 
teritoriile mai multor vrăjitoare, cu toate că hotarele nu fuse- 
seră niciodată trasate în mod oficial. 

Era înaltă cam cât un stat de om şi tăiată dintr-o stâncă 
albăstruie. Lumea credea că era înzestrată cu mari puteri 
vrăjitoreşti, pentru că, deşi era una singură, nimeni nu izbutise 
vreodată s-o numere: dacă observa pe cineva care-o privea 
intens, pe dată se şi deplasa undeva, în spatele privitorului. 
Era cel mai modest monolit descoperit vreodată. 

Era, de asemenea, unul dintre numeroasele puncte în care 
se descărca magia acumulată în munţii Vârfu Berbecului. 
Îmnreinrul ei la ceva distantă. nu era nici pic de zănadă. iar 

pământul scotea aburi. Piatra începu să se tragă îndărăt, pri- 
vind-o bănuitoare pe Granny, din spatele unui copac. 

Mai trecură încă zece minute până să apară Magrat, care 
venea în grabă pe poteca dinspre satul Marmotei Turbate, ai 
cărui locuitori, cumsecade din fire, începuseră să se obiş- 
nuiască un pic cu gândul că tratamentul recomandat pentru 
orice, poate în afară de pierderea capului prin decapitare, era 
masajul în dosul urechilor însoțit de poțiuni homeopatice, din 
diverse plantel. Magrat respira greu şi purta numai un şal 
aruncat peste o cămaşă de noapte care ar fi putut fi foarte ispi- 
titoare — dar nu şi pe ea. 

— Ai simtit şi tu? întrebă. 

Granny încuviinţă. 

— Dar Gytha unde-o fi? se miră ea. 

Amândouă priviră în josul cărării ce ducea spre oraşul 
Lancre şi văzură o mulțime de luminiţe sclipind printre troiene. 


Era o petrecere. Lumina se revărsa pe stradă. Din casa lui 
Nanny Ogg ieşeau şi intrau diverse persoane. Din când în 
când, se auzeau hohote de râs, zgomot de pahare sparte şi 
scâncete de copii. Era limpede că acolo viaţa de familie era 
împinsă până la limitele sale extreme. Cele două vrăjitoare 
stăteau în drum, nehotărâte. 

— Crezi că ar trebui să intrăm? spuse, temătoare, Magrat. 
N-am fost invitate. Și n-am adus cu noi nici o sticlă. 

— Din câte se aude, sunt deja prea multe înăuntru, 
răspunse Granny Weatherwax, nemulțumită. 

În uşă apăru, împleticindu-se, un bărbat care râgâi, se izbi 
de Granny, spuse: „Multă fericire în Noaptea de Veghe-a Vie- 
rului, cocoană“, trase cu ochiul la chipul ei şi se trezi pe dată. 

— Jupâneasă, se răsti Granny. 

— Îmi pare tare, tare rău... începu el. 


* Care, de altfel, îşi făceau efectul. Cam asta-i regula cu tratamentele reco- 
mandate de vrăjitoare. indiferent de forma de prezentare. (n.a.) 

— Haide, Magrat, porunci Granny, trecând nerăbdătoare 
pe lângă el. 

Zgomotul dinăuntru aproape că atingea pragul durerii. 
Nanny Ogg înţelegea să respecte tradiţiile legate de Veghea 
Vierului, invitând toţi oamenii din orăşel; nivelul poluării din 
încăpere era deja dincolo de limitele admise. Granny se strecură 
prin marea de oameni, conducându-se după răsunetul unui 
glas spart care explica întregii lumi că, spre deosebire de 
multe alte animale, ariciul era extrem de norocos. 

Nanny Ogg şedea într-un jilt lângă foc, cu o halbă în mână 
şi dirija corul care începuse să repete refrenul, folosindu-se de 
un trabuc. Văzând chipul lui Granny, rânji. 

— Hop şi-aşa, fetița mea, ţipă ascuţit, pe deasupra vacar- 
mului. Deci ai apărut. la un pahar. la două. Salutare, Magrat. 
Trage-ţi un scaun şi dă naibii de-acolo pisica. 

Greebo, care se cuibărise în colțul vetrei, privind festi- 
vitățile cu ochiul său galben, pe jumătate închis, dădu o dată 
sau de două ori din coadă. 

Granny se aşeză țeapănă, o adevărată întruchipare 
a decenţei. 

— Nu stăm mult, spuse, uitându-se urât la Magrat care 
dăduse să întindă braţul după un castronel cu alune. Văd că 
eşti ocupată. Ne întrebam doar dacă n-ai observat... ceva. În 
seara asta. N-a trecut mult de-atunci. 

Nanny Ogg căzu pe gânduri. 

— Pruncul lui Darron al meu a făcut urât, zise. A scăpat la 
berea lui tată-său. 

— Nu prea cred să fie asta, spuse Granny, decât dacă a 
făcut extrem de urât. 

Apoi trasă prin aer un semn ocult şi complicat, pe care 
Nanny nici nu-l băgă în seamă. 

— Cineva a încercat să danseze pe masă, zise aceasta din 
urmă. A căzut în sosul de dovleac al lui Reet. Ce-am mai râs... 

Granny ridică din sprâncene şi-şi atinse nasul cu degetul, 
într-un chip misterios. 

— Vorbeam de lucruri de o... altă natură, adăugă, pe un 
ton sumbru. 

— Ai ceva la ochi, Esme? încercă Nanny Ogg, uitându-se 
lung la ea. 

Granny Weatherwax oftă. 

— În aceste momente, tocmai au loc nişte fenomene extrem 
de îngrijorătoare, de natură, aparent, magică, spuse ea tare. 

În cameră se lăsă tăcerea. Cu toții se holbau la vrăjitoare, 
în afară de fiul lui Darron care profită de ocazie pentru a-şi 
continua experimentele alcoolice. Apoi, la fel de repede 
precum se stinsese zarva reizbucni. 

— Cred că ar fi bine să mergem să vorbim într-un loc mai 
retras, zise Granny, încercând să se facă auzită în vacarmul 
acela. 

Și aşa ajunseră în spălătorie, unde Granny încercă să le 
povestească despre mintea pe care o întâlnise. 

— E pe undeva, pe-acolo, în munții şi în pădurile de pe 
culmi, zise. Şi aparține cuiva uriaş. 

— Eu credeam că e o făptură anume, spuse Magrat. M-am 
gândit la un câine mare. Știţi şi voi, un câine care s-a pier- 
dut. Năucit. 

Granny cugetă. Acum că venise vorba... 

— Da, zise. Ceva aşa. Un câine foarte mare. 

— Îngrijorat, completă Magrat. 

— Căutând ceva, rosti şi Granny. 

— Şi din ce în ce mai furios, zise Magrat. 

— Mda, încuviință Granny, cu ochii țintă la Nanny. 

— O fi vreun trol, spuse aceasta şi adăugă, cu reproş: Să 
ştiţi că mi-am lăsat acolo, înăuntru, o halbă aproape plină. 

— Ştiu cum e mintea de trol, Gytha, zise Granny, fără să se 
răstească;, tocmai asta o făcu pe Nanny să şovăie. 

— Se zice că sunt nişte troli cu adevărat uriaşi, undeva, 
înspre Centru, zise ea încet. Şi uriaşi ai gheţurilor şi creaturi 
din acelea mari şi păroase care îşi fac veacul în zăpezi. Dar nu 
la aşa ceva vă referiti. asa-i? 

— Nu. 

— Oh. 

Magrat se înfioră. Îşi spuse că o vrăjitoare era complet 
stăpână pe trupul ei, iar faptul că i se făcuse pielea de găină pe 
sub cămaşa subțire era doar o plăsmuire a propriei imaginaţii. 
Problema era că avea o imaginație nemaipomenită. 

Nanny oftă. 

— Atunci, hai să ne uităm, spuse, şi dezveli cazanul de rufe. 

Nanny Ogg nu-şi folosea niciodată spălătoria, de vreme ce 
toate rufele i le luau la spălat la nurorile ei, un trib de femei cu 
chipul cenuşiu, supuse, ale căror nume nici nu se obosea să le 
țină minte. Aşadar, acolo înăuntru era un depozit de vechituri, 
cazane pârlite şi borcane cu gem fermentat. De mai bine de 
zece ani, cazanul de rufe nu mai fusese pus pe foc. Cărămizile 
din vatră se prăbuşeau, iar printre ele creşteau firişoare de 
ferigă. Cazanul era plin cu apă neagră precum cerneala şi, 
după cum se povestea, nu avea fund. Îşi încuraja nepoţii să 
creadă că, în adâncurile lui, locuiau monştri din vechime, căci 
Nanny era de părere că un strop de groază profundă şi nefon- 
dată contribuia fundamental la farmecul copilăriei. 

Vara, îl folosea drept răcitor pentru bere. 

— Mda, va trebui să ne mulțumim cu asta. Cred că ar 
trebui să ne dăm mâna, zise. lar tu, Magrat, ai grijă să fie 
uşa închisă. 

— Ce-ai de gând să încerci? întrebă Granny; erau pe terito- 
riul lui Nanny, aşa că numai ea avea dreptul să aleagă. 

— Mereu am spus că o Invocaţie bine simțită te duce 
drept la ţintă, răspunse Nanny. De ani de zile n-am mai făcut 
aşa ceva. 

Granny Weatherwax se încruntă. 

— Vai, dar nu se poate, se împotrivi Magrat. Nu aici. 
E nevoie de un cazan şi de o sabie magică. Şi de o octogramă, 
mirodenii şi tot felul de lucruri. 

Grannv si Nannv schimbară priviri. 

— Nu e ea de vină, zise Granny, ci toate „coteţurile“ alea pe 
care şi le-a cumpărat. N-ai nevoie de nimic, îi spuse apoi lui 
Magrat, în afară de mintologie. Te foloseşti de ce ai la-nde- 
mână, sfârşi ea uitându-se în jur. 

Luă băţul decolorat cu care se amesteca în cazan şi îl 
cântări gânditoare în palmă. 


— Te chemăm şi te invocăm, folosindu-ne de acest — şi 
Granny făcu o pauză aproape imperceptibilă — îngrozitor băț 
bine ascutit. 

Apa din cazan se încreți uşor. 

— Priveşte, cum risipim — şi Magrat oftă — sodă cam 
vechişoară şi nişte bucăţi de săpun tare ca piatra spre cinstirea 
ta. Zău, Nanny, nu cred să... 

— Taci! Acum tu, Gytha. 

— Iar eu te chem şi te leg, folosindu-mă de străvechea 
perie cu perii căzuți în care stă Meşteşugul şi de scândura de 
spălat care să ne Apere, spuse Nanny, fluturând obiectele prin 
aer, presa de stors se desprinse de la locul ei şi căzu. 

— Nu zic să nu fii cinstit, şopti nefericită Magrat, dar, pe 
undeva, parcă nu mai e acelaşi lucru. 

— Ia ascultă, fetiţo, îi zise Granny. Demonilor nu le pasă 
de înfăţişarea lucrurilor. Contează numai ceea ce gândeşte fie- 
care. Hai, dă-i bătaie. 

Magrat încercă să-şi imagineze că bucata veche şi uscată 
de săpun de casă era o mirodenie, o miroasnă sau cum i-o 
mai fi zicând, dintre cele mai fine, din îndepărtatul Klatch. 
Nu era prea uşor. Numai zeii puteau şti ce soi de demon avea 
să răspundă unei astfel de invocații. 

Și Granny era puțin neliniştită. Nu-i prea plăceau ei 
demonii, oricum, şi toată treaba asta cu incantații şi instru- 
mente aducea de la o poştă a vrăjitorie de parte bărbătească. 
Asta însemna să dai nas unor obiecte, să le faci să se simtă 
importante. Ar fi trebuit pur şi simplu ca demonii să vină când 
erau chemaţi. Însă protocolul impunea ca vrăjitoarea gazdă să 

facă alegerea, iar lui Nanny îi plăcuseră dintotdeauna demo- 
nii, care erau, cel puțin aparent, masculi. 

Aş că, acum, ea trebuia să ameninte şi să linguşească, în 
acelaşi timp, lumea de dincolo, înarmată cu o bucată de 
lemn albit, lungă de două picioare. Se simţea mândră de pro- 
pria îndrăzneală. 

Apa bolborosi puţin, se linişti şi apoi cu o mişcare bruscă 
şi cu un fâsâit uşor, ca de dop scos dintr-o sticlă, luă forma 
unui cap. Magrat scăpă săpunul. 

Era destul de chipeş. Avea o privire crudă şi nasul un pic 
coroiat, dar tot chipeş rămânea, deşi cam necizelat. Nu era de 
mirare — de vreme ce demonul nu făcea decât să transmită în 
lumea lor o imagine plăsmuită a adevăratei sale făpturi, să-şi 
dea un pic silinţa. Capul se răsuci uşor. În lumina slabă a lunii 
părea o statuie neagră şi sclipitoare. 

— Ei? zise. 

— Cine eşti? îl întrebă Granny, fără ocolişuri. 

Capul se întoarse către ea. 

— Numele meu nu poate fi rostit în limba ta, femeie, 
răspunse. 

— Asta o s-o hotărăsc eu, îl preveni Granny. Şi nu-mi 
spune „femeie“. 

— Cum doreşti. Numele meu este WxrtHIti-jwlpklz, spuse 
demonul, cu un aer superior. 

— Da”, mă rog, unde erai când s-au împărțit vocalele? 
După uşă? rosti Nanny Ogg. 

— Ei, atunci, domnule — şi Granny şovăi doar o fracțiune 
de secundă — WxrtHIlti-jwlpklz, pesemne că te-ntrebi de ce 
te-am chemat aici în seara asta. 

— Nu aşa trebuie spus, zise demonul. Ar trebui să spui... 

— Taci din gură. Nu uita că avem sabia în care stă ascuns 
Meşteşugul şi octograma care să ne Apere. 

— Mă rog, cum ziceţi. După capul meu arată ca o scândură 
pentru spălat, şi alta pentru amestecat în cazan. chicoti demonul. 

Granny aruncă o privire împrejur. Într-un colţ al spălătoriei 
era o stivă de lemne pentru foc, împreună cu o capră. Cu ochii 
țintă la demon, fără să-şi întoarcă privirea, prăvăli scândura pe 
care-o ținea în mână peste buşteanul pregătit pentru tăiere. 

Se lăsă liniştea deplină, întreruptă numai de cele două 
jumătăți, perfect tăiate, ale buşteanului, care se înclinară şi 
căzură uşor, peste grămada de lemne. 

Chipul demonului rămase de piatră. 

— Puteţi să-mi puneţi trei întrebări, zise. 

— Este vreo făptură neobişnuită care bântuie prin regat? 
zise Granny. 

Demonul păru să cadă pe gânduri. 

— Fără minciuni, îl preveni Magrat, serioasă. Atlfel te-aş- 
teaptă peria de frecat. 

— Ceva mai neobişnuit ca de obicei, adică? 

— Mai repede, mai repede, zise Nanny. Mi-au înghețat 
picioarele. 

— Nu. Nimic neobişnuit. 

— Dar am simţit... începu Magrat. 

— Stai uşor, stai, spuse Granny, apoi căzu pe gânduri, 
mişcându-şi buzele pe neauzite. Demonii semănau cu geniile 
sau cu profesorii de filozofie — dacă nu formulai întrebările 
exact aşa cum trebuia, era o mare fericire pentru ei să-ți dea 
răspunsuri absolut corecte, dar complet pe-alături. 

— Este ceva în regat care mai înainte nu era? încercă ea. 

— Nu. 

Tradiţia cerea să fie numai trei întrebări. Granny încercă 
să formuleze una care nu putea fi interpretată altfel decât tre- 
buia. Apoi îşi dădu seama că exista şi o altă cale. 

— Ce naiba se-ntâmplă? întrebă ea, sfredelindu-l cu privi- 
rea. Dacă mai încerci vreo şmecherie, te pun la fiert. 

Demonul părea să şovăie. Se vedea că nu era obişnuit cu o 
astfel de abordare. 

— Maerat, ia dă încoace amnarul. te rog. zise Grannv. 

— Protestez! Ce-s amenințările astea? spuse demonul, cu 
glas tremurat. 

— Mă rog, mă rog, nu avem vreme să vorbim verzi şi 
uscate toată noaptea, zise Granny. Cimiliturile astea-s bune 
pentru vrăjitori, dar noi, unele, avem alți iepuri de prins. 

— Şi de fiert, adăugă Nanny. 

— Uite ce-i, spuse demonul, al cărui glas începuse să se 
subțieze din pricina groazei, nu avem voie să oferim infor- 
maţii aşa, pur şi simplu. Există nişte reguli... 

— Magrat, ia vezi pe policioară, este acolo nişte gaz, spuse 
Nanny. 

— Dacă vă spun, pur şi simplu... începu demonul. 

— Aşa? rosti Granny, încurajatoare. 

— N-o să se afle, da? le imploră el. 

— Nu suflu o vorbă, făgădui Granny. 

— Buzele-mi sunt pecetluite, zise Magrat. 

— Nu bântuie nimic nou prin regat, zise demonul, însă tot 
ținutul s-a trezit la viaţă. 

— Cum adică? întrebă Granny. 

— E nefericit. Vrea un rege căruia să-i pese de el. 

— Cum... începu Magrat, dar Granny îi făcu semn să tacă. 

— Nu de oameni vorbeşti, aşa-i? întrebă ea, iar capul scli- 
pitor se clătină. Mda, aşa mă gândeam şi eu. 

— Ce... începu Nanny, dar Granny îşi duse un deget la buze. 

Se întoarse pe călcâie şi se apropie de fereastra care era un 
adevărat cimitir, plin de pânze de păianjen, de aripi albite 
de fluture şi de leşuri de muşte din vara trecută. Dincolo de 
ochiurile îngheţate se vedea o strălucire slabă care dădea 
de înțeles că, în ciuda oricăror aşteptări, avea să înceapă în 
curând o nouă zi. 

— Ne poţi spune de ce? zise, fără să se întoarcă, gândindu-se 
că atinsese mintea unui întreg regat. 

Se simţea destul de mândră de sine. 

— Sunt un demon şi nimic mai mult. Ce ştiu eu? Numai 
ceea ce este, dar nu şi de ce sau cum. 

— Înţeleg. 

— Acum pot să plec? 

— Mmm... 

-— Vă rog? 

Granny se trezi din visare. 

— Ah, da. Cărăbăneşte-te, spuse ea, fără să-i acorde prea 
mare atenție. Mulţumim. 

Capul nu se mişcă. Rămase pe loc, ca un hamal de la un 
hotel, care tocmai a urcat cincisprezece valize până la etajul 
zece, le-a arătat tuturor unde este baia, a umflat toate pernele 
care erau de umflat şi a tras toate draperiile care erau de tras. 

— Vreţi, vă rog, să mă alungaţi? zise demonul, văzând că 
nimeni nu pricepea aluzia. 

— Poftim? întrebă Granny care se cufundase iarăşi 
în gânduri. 

— M-aş simţi mai bine dacă aş fi alungat după cum 
se cuvine. „Cărăbăneşte-te“ nu e chiar ceea ce aşteptam, 
spuse capul. 

— Aha. Ei, dacă-ţi face plăcere... Magrat! 

— Da? spuse Magrat, tresărind. 

Granny îi aruncă scândura. 

— Fă onorurile, te rog. 

Magrat prinse scândura de partea pe care nădăjduia că 
Granny şi-o imagina ca fiind mânerul, apoi zâmbi. 

— Sigur. Da. Aşa. Scufundă-te, făptură spurcată, îndărăt în 
străfunduri... 

Capul zâmbi mulțumit, auzind descântecul. Asta era cu 
totul altceva. Se topi îndărăt în apa din cazan, precum ceara la 
foc. Înainte să se piardă de tot printre unde, se mai auzi o 
ultimă remarcă disprețuitoare. 

— Auzi, „Cărăbăneşteeee-teee...“ 


In timp ce zorii roşiatici şi reci se strecurau în ținutul aco- 
perit de zăpadă. Grannv se întoarce aracă 

Caprele din privată erau neliniştite. Graurii se foiau şi 
cloncăneau sub acoperiş. Şoarecii chițăiau din spatele dulapu- 
lui de bucătărie. 

Granny îşi făcu un ceai, conştientă că fiecare zgomot 
părea ceva mai puternic decât ar fi trebuit. Linguriţa scăpată 
în chiuvetă răsună ca un clopot lovit cu ciocanul. 

De câte ori participa la un ritual de magie, se simţea 
neliniștită sau, mai degrabă, în conflict cu ea însăşi. Se trezi 
fâţâindu-se prin casă, căutându-şi de lucru, dar nereuşind să 
ducă nimic la bun sfârşit. 

În astfel de momente, mintea îşi găseşte tot felul de 
trebuşoare mărunte, ca să nu se mai dedice ţelului ei principal, 
adică să gândească. Dacă ar fi urmărit-o cineva pe Granny, ar 
fi rămas uimit să vadă cu cât zel se apucase să curețe ustensi- 
lele de ceai, să dezlipească nucile rămase de cine ştie când în 
vasul cu fructe de pe dulap şi să scoată firmiturile întărite 
dintre dale, cu coada unei lingurite. 

Animalele au minte. Şi oamenii au, cu toate că minţile 
omeneşti sunt ceţoase şi tulburi. Până şi insectele au minte — 
ca nişte scântei luminoase, în hăul care le împresoară. 

Păi nu erau nici măcar vii, la urma urmei! Un ținut era, 
mă rog, era... 

Ia stai. Ia stai... în mintea lui Granny se strecură uşurel un 
gând care încercă, timid, să-i atragă atenția. 

Exista o cale prin care toate pădurile acelea mohorâte să 
dobândească o minte. Granny se ridică, ținând în mână o 
bucăţică veche de pâine, şi se uită gânditoare la cămin. Cu 
ochii minţii, trecu prin el şi ieşi să contemple rândurile de 
copaci plini de zăpadă. Da. Nu-şi dăduse până atunci seama. 
Fireşte, ar fi vorba de o minte alcătuită din toate celelalte 
minți micuţe — de plante, de păsări, de urşi, până şi acele minţi 
încete care aparțineau chiar copacilor. 

Se aşeză în balansoar, care începu să se legene de 
unul singur. 

Adesea se gândise că pădurea era un soi de făptură uriaşă, 
dar numai la modul meterforic, cum ar fi spus un vrăjitor cu 
şcoală, o făptură care vara moțăia, torcând cu glasuri de bon- 
dari, toamna mugea şi se agita, iar iarna se făcea colac şi se 
cufunda în somn. Îşi dădu seama că pădurea nu era numai o 
adunătură de alte făpturi, ci o făptură în sine. Vie, dar nu 
aidoma unui, să zicem, şoarece-de-câmp. 

Ci mult, mult mai înceată. 

Pesemne că asta era important. Cât de repede bătea inima 
pădurii. Poate că o dată pe an. Mda, părea potrivit. De unde se 
afla, pădurea aştepta razele fierbinți ale soarelui şi zilele mai 
lungi, care să arunce în văzduh, cale de mai multe sute de 
picioare, o uriaşă cantitate de sevă, într-un impuls sistolic prea 
măreț şi prea răsunător pentru a fi auzit. 

Ajunsă în acest punct, Granny îşi muşcă buza. 

Tocmai gândise cuvântul „sistolic““, care nici vorbă să facă 
parte din vocabularul ei. Asta însemna că în minte i se strecu- 
rase cineva. 

Sau ceva. 

Oare toate gândurile acelea fuseseră ale ei, sau cineva le 
gândise, folosindu-se de mintea ei ca de o unealtă? 

Lăsă ochii în jos, încercând să se adune. Numai că se 
simţea urmărită, de parcă ar fi avut un cap tăiat din sticlă. 

Se ridică în picioare şi trase perdelele. 

Și iată-i, pe toţi, acolo, unde în lunile mai călduroase 
se afla pajiştea. Cu mic, cu mare, şedeau şi se uitau fix la ea. 

După câteva clipe, uşa din față de la căsuţa lui Granny se 
deschise. Această întâmplare reprezenta, prin ea însăşi, un 
mare eveniment căci Granny, la fel ca majoritatea locuitorilor 
din munţii Vârfu Berbecului, îşi trăia viaţa prin uşa din spate. 
În viaţă erau numai trei momente în care era cuviincios să te 
foloseşti de uşa din faţă şi niciodată nu intrai şi nu ieşeai pe 
propriile picioare. 

Uşa se deschise cu oarecare greutate, după mai multe 
opinteli şi tresăriri. Câteva bucățele de vopsea uscată se 

desprinseră şi căzură pe prag. În sfârşit, când fu pe jumătate 
deschisă, se înțepeni. 

Granny se strecură cu mare chin prin ea şi ieşi în zăpada 
imaculată. Îşi pusese pălăria cu vârf ascuţit şi mantia lungă, 
neagră, pe care-o purta atunci când dorea ca absolut toată 
lumea să înţeleagă că era vrăjitoare. 

Fra acolo şi un scaun vechi de bucătărie, pe jumătate 
îngropat în zăpadă. Era un loc bun de stat pe timp de vară. 
Acolo puteai să-ţi vezi de treburile de zi cu zi, supraveghind şi 
cărarea. Granny îl luă pe sus, îl scutură de nea, apoi se aşeză 
țeapănă, cu genunchii uşor depărtați, cu braţele încrucişate 
sfidător şi cu bărbia ridicată. 

Soarele se înălțase binişor pe cer, dar, în această zi de 
Veghe-a Vierului lumina era încă slabă şi palidă. Norul 
de abur care atârna deasupra mulțimii de animale sclhpea uşor. 
Stăteau încremenite în loc, cu toate că, din când în când, câte 
unul mai bătea din copită sau sălta o labă să se scarpine. Prin- 
zând cu coada ochiului o fluturare de aripi, Granny ridică 
ochii şi observă, pentru prima dată, că toți copacii care încon- 
jurau grădina erau atât de plini de păsări, încât se părea că 
primăvara, înveşmântată în nuanţe ciudate de brun şi negru, 
sosise mai devreme. 

În locul în care, vara, creşteau ierburile de leac se aflau 
lupii, aşezaţi pe labele din spate sau întinşi, cu limba scoasă. 
Alături se ghemuise un batalion de urşi, iar în spatele lor un 
pluton de cerbi şi căprioare. În meterforicele tribune se adu- 
nase o şleahtă de iepuri, nevăstuici, vermine, bursuci, vulpi şi 
tot felul de alte făpturi care, în ciuda faptului că întreaga lor 
viaţă e o luptă sângeroasă, vânând sau fiind vânate, ucigând 
sau fiind ucise de gheare, colți şi ciocuri, se numesc, generic, 
animăluţe de pădure. 

Se odihneau împreună pe zăpadă, uitând de lanţurile tro- 
fice care le uneau, încercând s-o intimideze şi s-o facă să-şi 
plece privirea. 

Granny îşi dădu pe dată seama de două lucruri. Unul era 
că grupul pe care-l avea în față părea să fie reprezentativ 
pentru fauna pădurii. 

Al doilea îl rosti cu voce tare — nu putu răbda. 

— Nu ştiu ce fel de vrajă-i asta, zise. Dar uite un sfat — pe 
gratis: După ce se termină totul, ciumeţii ăi mai mici dintre 
vol ar face bine să-şi ia tălpăşița cât pot de repede. 

Nici un animal nu se mişcă. Nu se auzi decât un castor 
ceva mai bătrâior care nu se mai putu abține şi-şi făcu nevoile, 
părând foarte ruşinat. 

— Uite ce-i, zise Granny. Ce pot eu să fac? Degeaba ați 
venit la mine. El e de-acum stăpânul. Regatul e al lui. Nu pot 
să-mi vâr nasul unde nu-mi fierbe oala. Nu e corect, pentru că 
există o regulă: nu mă pot amesteca în domniile altora. Fie- 
care trebuie să-şi rezolve problemele, că-i rău, că-i bun. E una 
din regulile de bază ale magiei, să ştiţi. Nu poți stăpâni noroa- 
dele cu vrăji, pentru că ar trebui să foloseşti din ce în ce mai 
multe, pe măsură ce trece timpul. 

Și se lăsă pe spate, simțindu-se recunoscătoare acelei 
străvechi tradiţii care nu le îngăduia celor Înzestraţi şi Întelepti 
să conducă. Nu uitase cum era să poarte coroana, chiar şi preţ 
de câteva clipe. Nu, nu, lucrurile de soiul ăsta îi scoteau din 
fire pe oamenii deştepţi. Era mai bine ca domniile să fie lăsate 
în seama unor persoane care îşi ridicau sprâncenele a nedume- 
rire atunci când li se cerea să gândească. Nu era nimic de râs: 
ăştia erau cei mai potriviti. 

— Oamenii trebuie să-şi rezolve singuri problemele, 
adăugă. Toată lumea ştie. 

ŞI totuşi, simţi cum unul dintre cerbi îi arunca o privire 
extrem de neîncrezătoare. 

— Da, bine, l-a omorât pe fostul rege, recunoscu. Aşa-i în 
firea lucrurilor, zic eu. Că doar voi ştiţi cel mai bine. Supra- 
viețuieşte cel mai... Să nu-mi spuneti că ştiţi ce-i ăla moşteni- 
tor. Pesemne că pentru voi sună ca un soi de nădurar. 

Începu să bată darabana cu degetele pe genunchi. 

— Oricum, fostul rege nu vă era cine ştie ce prieten, nu-i 
aşa? Cu toate vânătorile lui... 

Trei sute de perechi de ochi întunecaţi o sfredeliră. 

— Degeaba vă tot uitaţi aşa, încercă Granny. Nu pot să mă 
amestec eu, numai pentru că voi nu-l suportaţi pe rege. Unde 
am ajunge? Mie nu mi-a făcut nici un rău. 

Observă privirea unei hermeline care se uita cruciş la ea, 
ŞI încercă să se eschiveze. 

— Ei bine, da, sunt egoistă, zise. Asta înseamnă să fii 
vrăjitoare. Şi-acum rămâneţi cu bine. 

Intră cu paşi mari în casă şi încercă să trântească uşa, însă 
aceasta se înțepeni de vreo două ori, aşa că gestul nu avu prea 
mare efect. Apoi trase perdelele, se aşeză în balansoar şi 
începu să se legene puternic. 

— Una peste alta, spuse, nu pot să-mi bag nasul unde nu-mi 
fierbe oala. Asta-i tot. 


Căruţele cu coviltir înaintau hurducăindu-se pe drumurile 
desfundate, către un alt târguşor al cărui nume actorii nu şi-l 
putea aminti prea bine şi pe care aveau să-l uite imediat. Soa- 
rele de iarnă strălucea, deasupra parcelelor umede şi ceţoase 
de varză din Câmpiile Sto, iar tăcerea neguroasă amplifica 
scârţâitul roților. 

Hwel şedea în căruţa care încheia şirul, bălăngănindu-şi 
picioarele peste margine. 

Vitoller îi încredințase educația lui Tomjon, iar el îşi 
dădea toată silinţa. 

„Tu eşti mai potrivit decât mine la treburi de-astea“, îi 
spusese patronul, adăugând, ca de obicei plin de tact: „Şi la 
înălțime vă potriviti mai bine.“ 

Dar nu ieşise nimic. 

— Măr, repetă Hwel, fluturând fructul prin aer. 

Tomjon îi zâmbi larg. Avea aproape trei ani şi nu scosese 
nici un cuvânt care să poată fi înțeles. Hwel era cuprins de 
bănuieli urâte, cu privire la vrăjitoare. 

— Dar pare un băiat destul de deştept, zise doamna Vitoller, 
care călătorea în căruţă şi tocmai cârpea o cămaşă de zale. 
Știe să recunoască obiectele. Face ce i se spune. De ce nu vor- 
beşti? oftă, mângâind obrazul copilului. 

Hwel îi dădu mărul, iar Tomjon îl primi cu multă 
recunoştinţă. 

— Cred că vrăjitoarele alea v-au fraierit, domniţă, zise piti- 
cul. Știți cum e. Prunci răpiți din leagăn şi altele asemenea. Pe 
vremuri, se întâmpla des. Stră-străbunica mea ne-a povestit că 
am păţit-o şi noi, cândva. Zânele au schimbat între ei un om şi 
un pitic. Şi nu ne-am dat seama decât când copilul a început 
să se dea cu capul de tavan. Aşa se zice... 


— Se zice că un fruct e precum lumea 
Zemos şi dulce. Şi la fel, în piept, 

Si inima de om. Pe dinafară 

E roşie şi pură, dar înăuntru 

Șerpeşte-un vierme, stricăciunea, miezul 
Cel putred — dară, dintr-o muşcătură 
Se-arată spurcăciunea dintr-un suflet 
Ce-l roade în adânc. 


Cei doi adulţi se întoarseră să-l privească pe Tomjon, care 
le făcu un semn din cap şi se apucă să mănânce mărul. 

— Era monologul Viermelui din Tiran, şopti Hwel. Darul 
vorbirii, cu care era de obicei binecuvântat, îl părăsi, aşa că 
îngăimă: Lua-m-ar toți dracii! 

— Dar semăna perfect la vorbă cu... 

— Mă duc după Vitoller, spuse Hwel, sări din căruţă şi 
alergă printre băltoacele îngheţate către capătul convoiului, 
unde-l găsi pe patronul său fluierând alene şi, da, plimbându-se 
fără griji. 

— Hei, salutare, b'zudga-hiara!, spuse el voios. 

— Vino imediat! Vorbeşte! 

— Vorbeşte? 


! În limba piticilor, aceasta e o groaznică insultă. Aici însă, e folosită cu sim- 


a 
natia Încanmnă nndashă da nrăždinžš‘t fm an \ 


94 TERRY PRATCHETT 


— Nu, declamă! strigă Hwel, topăind în sus şi în jos. Vino, 
vino... Seamănă perfect cu... 

— Cu mine? se întrebă Vitoller, câteva minute mai târziu, 
după ce opriseră căruțele într-un desiş de copaci desfrunziți, la 
marginea drumului. Aşa-i vocea mea? 

— Da, răspunse trupa în cor. 

Tânărul Willikins, specialist în roluri de femei, îl înghionti 
uşor pe Tomjon care şedea pe un butoi răsturnat, în mijlocul lor. 

— Ia ascultă, mă, ştii monologul meu din Cum îți convine? 

Tomjon încuviință. 

— „Nu-i mort, vă spun, cel ce aicea zace, / sub piatra de 
mormânt. Căci chiar şi Moartea / de s-ar pleca...“ 

Cu totii îl ascultară, într-o tăcere respectuoasă, în timp ce 
negurile nesfârşite se rostogoleau peste ogoarele umede, iar 
globul roşu al soarelui plutea pe cer. Când băiatul termină, pe 
chipul lui Hwel se scurgeau lacrimi fierbinţi. 

— Pe toţi zeii, zise el, pesemne că eram în mare formă 
când am scris asta. 

Şi-şi suflă nasul cu zgomot. 

— Aşa vorbesc şi eu? se întrebă Willikins, tras la faţă. 

— Flăcăiaş, îi răspunse Vitoller, bătându-l uşor pe umăr, 
dac-ai vorbi aşa, n-ai mai fi aici, îngropat în noroi până la 
brâu, printre ogoarele astea uitate de lume, silit să bei ceai din 
frunze de varză. Ei gata, gata, adăugă, bătând din palme şi 
scoțând aburi din gură, în aerul înghețat. Hai, la treabă cu 
toții. Trebuie să ieşim din Sto Lat până la apus. 

Bombănind, actorii se treziră din vrajă şi se întoarseră la 
căruțele lor. Vitoller îi făcu semn piticului şi-l luă cu braţul pe 
după umeri — sau, mai degrabă, pe după creştet. 

— Ei, ce crezi? îl întrebă. Neamul tău ştie totul despre 
magie, aşa se zice. Ce înţelegi din asta? 

— Păi, patroane, puştiul e tot timpul cu noi, pe lângă scenă. 
E firesc să mai prindă câte ceva, răspunse Hwel, cu mintea 
aiurea. 

Vitoller se aplecă spre el. 

— Chiar crezi ce spui? 

— Ceea ce cred este că am auzit un glas care a pus 
stăpânire pe aiurelile mele, le-a dat formă şi le-a slobozit 
îndărăt, să-mi pătrundă prin urechi până în inimă, rosti, cu 
sinceritate, Hwel. Cred că am auzit un glas care a trecut din- 
colo de grosolănia cuvintelor şi a făcut să răsune exact ce-am 
vrut să spun şi eu, dar n-am avut talentul necesar. Cine cum 
de e în stare de astfel de lucruri? Poate că l-a moştenit 
pe taică-său, mai spuse, privindu-l netulburat pe Vitoller, drept 
în ochi. 

— Dar... 

— Cine ştie de ce sunt în stare vrăjitoarele? mai zise piticul. 

Vitoller simți mâna soției sale strecurându-se într-a lui. 
Se ridică, nedumerit şi furios, iar ea îl sărută pe ceafă. 

— Nu te chinui, îi spuse. Ce nu-ţi convine? Fiul tău tocmai 
şi-a recitat primele cuvinte. 


Veni şi primăvara, iar fostul Rege Verence tot nu se 
împăcase cu statutul său de mort. Hălăduia neostenit prin 
castel, căutând o cale prin care să silească blocurile străvechi 
de piatră să-i dea drumul. 

Și, în acelaşi timp, încercând să se ferească de celelalte 
fantome. 

Champot era cumsecade, deşi cam obositor, însă Verence 
mai că nu se îmbolnăvise de groază, dând cu ochii de strigoii 
Gemenilor, care se plimbau fără griji, mână în mână, pe 
coridoare în miez de noapte, fantomatică mărturie pentru o 
faptă din trecut, încă şi mai cumplită decât obişnuitele 
neînţelegeri regicide. 

Mai era şi Trogloditul Rătăcitor, silueta de-abia percepti- 
bilă a unui om al cavernelor, încins cu o blană peste coapse, 
care, din câte reieşea, bântuia castelul numai pentru că, din 
întâmplare, acesta fusese construit pe movila în care era 
ingropat. Din când în când, fără să se ştie de ce, un car de 
luptă în care se afla o femeie care urla din toate puterile 
venea. hurducăindu-se. nrin snălătorie Cât deanre hncătărie 

Într-o zi, în ciuda a tot ce-i spusese Champot, cedase 
tentației şi, luându-se după mirosul de mâncare ajunsese în 
grota uriaşă, fierbinte, cu tavan înalt, care servea drept 
bucătărie şi abator. ŞI, ca să vezi ce chestie, îşi amintise că nu 
mai coborâse acolo din copilărie. Cumva, regii şi bucătăriile 
nu prea se potriveau. 

Atunci descoperise că era ticsită de fantome. 

Dar nu oameni. Nici măcar primitivi. 

Cerbi. Bivoli. Iepuri, fazani, potârnichi, oi şi porci. Erau 
acolo până şi nişte pete rotunde şi spongioase care — ce 
grozăvie! — păreau să fie fantome de stridii. Erau atât de multe 
şi de înghesuite, încât se topeau unele într-altele, transfor- 
mând bucătăria într-un loc de coşmar, o învălmăşeală tăcută 
de coli, blănuri şi coarne, ceţoasă şi aproape nevăzută. Unele 
fantome îl observaseră, întâmpinându-l cu o simfonie bizară 
de zgomote care păreau să vină de departe, pițigăiate, cacofo- 
nice şi foarte neplăcute. Bucătarul şi ajutoarele sale se plim- 
bau nctulburaţi printre fantome, pregătind cârnaţi vegetarieni. 

Verence se holbase aproape un minut, apoi o luase la fugă, 
disperat la gândul că nu mai avea stomac ca să-şi poată vâri 
degetele pe gât şi să dea afară tot ce mâncase vreme de patru- 
zeci de ani. 

Îşi căutase un refugiu în grajduri, dar acolo dăduse peste 
prea iubiții săi dulăi care începuseră să scheaune şi să zgârie la 
uşă, foarte neliniştiți din pricina prezenței sale nevăzute dar pe 
care, nu se ştie cum, o simțeau. 

Aşa că acum bântuia — şi, vai, cât mai detesta acest cuvânt! — 
prin Galeria cea Lungă, în care se aflau portretele unor regi 
morți demult, care-l priveau de sus, dintre umbre şi fuioare de 
praf. l-ar fi privit cu mult mai multă bunăvoință, dacă nu s-ar fi 
întâlnit cu unii dintre ei, rătăcind prin diverse cotloane. 

Verence ajunsese la concluzia că avea două țeluri în 
moarte. Unul — să plece din castel şi să-şi găsească fiul, 
celălalt — să se răzbune pe duce. Dar nu să-l omoare — se 
hotărâse să nu o facă, nici măcar dacă ar fi găsit o cale, pentru 

că ideea de a petrece o veşnicie în tovărăşia unui asemenea 
cretin făcea ca moartea să devină încă şi mai înfricoşătoare. 

Tocmai şedea sub portretul Reginei Bemery (670-722) 
o femeie severă, dar destul de arătoasă, pe care ar fi putut-o 
simpatiza, dacă n-ar fi văzut-o, chiar în dimineața aceea, 
păşind printr-un perete. 

Verence încerca din răsputeri să evite mersul prin pereți. 
Avea şi el demnitatea lui. 

Îşi dădu seama că era urmărit. 

Întoarse capul. 

O pisică şedea în uşă şi-l cântărea, clipind alene. Era 
cenuşie, tărcată şi foarte grasă... 

Nu. Foarte mare. Avea atâtea cicatrice încât părea un 
pumn strâns, acoperit cu blană. În loc de urechi avea nişte 
cioturi zdrenţuite, în loc de ochi, o fantă gălbuie care-l privea 
cu răutate şi detaşare. Holbându-se la el, flutura din coadă. 
Era Greebo, care auzise că Lady Felmet avea o pisicuță mică 
şi albă, şi se oprise să o salute. 

Verence nu mai văzuse niciodată un animal care să aibă 
atâta energie negativă, înnăscută. Dar nu se feri, nici măcar 
când pisica o porni legănat pe coridor şi încercă să i se frece 
de picioare, torcând ca o cascadă. 

— Ia te uită, spuse regele, cu glasul stins. Se aplecă şi 
încercă din răsputeri s-o scarpine între cele două excrescenţe 
zdrențuite din vârful capului. Era o mare uşurare să găsească 
pe cineva care-l putea vedea, în afară de celelalte fantome, iar 
Greebo era, cu siguranță, o pisică foarte neobişnuită. Cele mai 
multe dintre pisicile castelului erau fie nişte animale de com- 
panie, răsfățate, fie nişte schelete ambulante, cu urechile lipite 
de cap, care vieţuiau prin bucătărie şi grajduri şi aduceau bine 
la chip cu rozătoarele pe seama cărora trăiau. Dar asta era o 
pisică independentă. Fireşte că toate pisicile lăsau această 
impresie, însă Greebo emana o inteligenţă adevărată, în locul 
acelui egoism feroce care, la diverse făpturi, trece drept 

înţelepciune. Mai emana şi un miros care-ar fi putut dărâma 
un perete, şi cauza probleme la sinusuri unei vulpi moarte. 

Numai anumite persoane puteau avea acasă o astfel 
de pisică. 

Regele încercă să se lase în jos şi descoperi că se cu- 
funda, încet, încet, în podea. Îşi adună puterile şi se înălță la 
loc. Îşi dăduse seama că, odată ce-ar fi ajuns să se comporte 
precum băştinaşii lumii spiritelor, n-ar mai fi avut nici o cale 
de întoarcere. 

„Numai rudele apropiate şi persoanele înclinate către 
paranormal“, îi spusese Moartea. Nici unele, nici celelalte nu 
prea erau de găsit prin castel. În prima categorie intra ducele, 
însă acesta era atât de absorbit de sine însuşi, încât îi era la fel 
de util ca şi un morcov. În rest, numai bucătarul şi Nebunul 
păreau cât de cât potriviti, dar bucătarul îşi petrecea o sume- 
denie de timp în bucătăria lui, plângându-se de faptul că nu 
mai avea voie să coacă nimic mai mustos decât un nap, iar 
Nebunul era deja un pachet de nervi şi Verence renunţase să 
mai încerce să-i atragă atenţia. 

O vrăjitoare, în schimb... Dacă nici vrăjitoarele nu erau 
înclinate către paranormal atunci el, Regele Verence, era o 
pală de vânt. Trebuia să aducă o vrăjitoare în castel. lar apoi... 

Avea un plan. Mai mult decât atât avea un mare Plan. Îi 
luase luni de zile să-l pună la punct. Oricum nu avea nimic de 
făcut, decât să gândească. Moartea avusese dreptate. Strigoii 
nu mai aveau decât gânduri şi, cu toate că, în general, regele 
nu era obişnuit cu ele, acum că rămăsese fără trupul care-l 
împiedica să se concentreze, din pricina diverselor sale umori, 
avusese prilejul să se bucure de avantajele cugetării raționale. 
Nu mai avusese niciodată un mare Plan, unul care să însemne 
mai mult decât „Hai să găsim ceva de omorât“. lar aici, sub 
ochii lui, se afla cheia. 

— Pis, pis, pis, încercă el. Greebo îl străpunse cu o pri- 
vire gălbuie. 

— Hei, motane, reformulă în grabă regele, trăgându-se 
înapoi şi făcându-i semn. O vreme, pisica nu păru dispusă 

să-l urmeze, apoi, spre marea lui uşurare, se întinse, căscă şi 
veni încet către el. Greebo nu întâlnise prea multe fantome în 
drumurile lui şi era oarecum interesat de omul ăsta înalt şi 
bărbos, cu trupul transparent. 

Regele îl conduse de-a lungul unui coridor prăfuit, către o 
cămară plină de tapiserii zdrențuite şi portrete de regi demult 
răposaţi. Greebo privi împrejur cu un ochi critic, apoi se aşeză 
drept în mijlocul podelei acoperite de praf, uitându-se la rege, 
să vadă ce urma. 

— Aici sunt o groază de şoareci şi alte făpturi, vezi tu, îi 
spuse Verence. E şi o fereastră spartă prin care intră ploaia. Şi 
poţi să dormi pe oricare dintre tapiseriile astea. Îmi pare rău, 
dar asta e, adăugă regele, şi se întoarse spre uşă. 

Cu asta se ocupase, de-a lungul atâtor luni de zile. Pe când 
era în viaţă, se îngrijise foarte mult de trupul său, iar de când 
murise, încercase din răsputeri să-şi păstreze forma. Era uşor 
să uiţi ŞI, astfel, să înceapă să ţi se tulbure conturul — erau prin 
castel strigoi din care nu mai rămăseseră decât nişte pale de 
ceaţă. Dar Verence îşi impusese o disciplină de fier, se antre- 
nase — mă rog, se gândise intens la diversele antrenamente pe 
care le putea practica — astfel că, acum, era un adevărat pachet 
de muşchi spectrali. După ce tot trăsese de ectoplasmă, atâtea 
luni, era într-o formă mai bună ca niciodată, în afară de faptul 
că era mort. 

Apoi începuse de jos — de la grăunțele de praf. Prima 
aproape că-l lăsase mort pe loc!, dar nu se dăduse bătut şi tre- 
cuse la fire de nisip, apoi boabe de mazăre uscate, întregi; tot 
nu îndrăznea să se aventureze în bucătărie, dar se distrase tur- 
nând prea multă sare pe mâncarea lui Felmet, câte un pic, câte 
un pic, până ce îşi venise în simțiri, spunându-şi că nu era un 
lucru demn să otrăvească pe cineva, nici măcar dăunătoarele. 

Acum se lăsă cu toată greutatea pe uşă şi, cu fiecare 
microgram al fiinţei sale se chinui să devină cât putea de 
solid. Autosugestia îl făcu să transpire; picăturile iluzorii îi 


l Ca să zicem asa. (n.a.) 


100 TERRY PRATCHETT 


curgeau pe vârful nasului, dispărând înainte să atingă 
podeaua. Greebo privea cu interes cum muşchii spectral 
colcăiau pe braţele regelui, ca într-un ritual de împerechere al 
mingilor de fotbal. 

Uşa începu să se mişte, scârțâi, apoi prinse viteză şi se 
închise cu zgomot. Zăvorul căzu la loc. 

„Fir-ar a naibii, de-acum nu mai exista cale de întoarcere, îşi 
spuse Verence.““ De unul singur, nu avea cum să ridice zăvorul. 
Dar o vrăjitoare era musai să vină să-şi găsească pisica. Nu? 


Pe dealurile din împrejurimile castelului, Nebunul şedea 
întins pe burtă şi privea în adâncul unui lăcuşor. Doi păstrăvi 
se holbau, la rândul lor, la el. 

Rațiunea îi spunea că undeva, pe Disc, trebuia să se 
găsească cineva mai nefericit ca el. Se întrebă cine-o fi fost. 

Nu-şi dorise să devină Nebun, dar asta nici nu mai conta, 
pentru că, după ce tatăl său fugise de-acasă, nimeni din fami- 
lie nu-l mai asculta. 

Oricum, nu Bunicul. Cea mai veche amintire era cum 
Bunicul stătea alături de el, punându-l să repete la nesfârşit tot 
felul de glume şi băgându-i poantele în cap cu ajutorul unei 
curele groase din piele. Avea şi clopoței cusuţi pe ea, dar asta 
nu-l ajuta cine ştie ce. 

Bunicul intrase în istoria Breslei, cu şapte glume noi. 
Patru ani la rând câştigase premiul cel mare, Tichia cu 
clopoței, la marea competiţie de Vorbe-n vânt, Grand Prix des 
Idiots din Ankh-Morpork, performanță neegalată vreodată şi 
care trebuia, pesemne, să-l facă cel mai caraghios om. Drept e 
că se străduise. 

Înfiorându-se brusc, Nebunul îşi aminti cum, la şase ani, 
se apropiase timid de bătrân, după cină, ca să-i prezinte o 
glumă pe care o inventase. Era despre o rață. 

Se alesese cu cea mai zdravănă bătaie din viaţa lui 
care, până şi atunci, trebuie să-l fi costat pe bătrânul glumet 
ceva eforturi. 

„Uite ce-i, băiete. Să bagi la cap — aşa îi spusese, punctând 
fiecare propoziţie cu câte o lovitură şi un clincănit — că nu există 

nimic mai serios decât bufoneria. De-acum, să nu mai rosteşti 
niciodată — aici se oprise ca să ia cureaua în cealaltă mână — 
niciodată, niciodată vreo glumă care nu a fost supusă aprobării 
Breslei. Cine te crezi, să hotărăşti tu ce este de râs? Na, să te 
saturi! Cei de rând n-au decât să se hlizească atunci când aud 
bancuri neşlefuite. Acesta este râsul prostimii. Să nu te mai 
prind niciodată, niciodată, niciodată, luând în deşert umorul!“ 

Aşa că Nebunul nostru se întorsese la cele trei sute optzeci 
şi trei de glume aprobate de Breaslă, pe care trebuia să le înveţe 
— ceea ce era destul de rău, şi la glosarul, mult mai voluminos — 
ceea ce era groaznic. Apoi fusese trimis în Ankh şi acolo, în 
încăperile nemobilate, austere, descoperise că mai existau şi 
alte cărți în afară de Marea Enciclopedie a Glumelor, cu 
coperte de alamă. Lumea era mare şi rotundă, plină de locuri 
ciudate şi de oameni care făceau treburi interesante precum... 

Să cânte. Cineva se auzea cântând. 

Cu mare grijă, Nebunul ridică fruntea, apoi tresări, auzind 
clincănitul clopoţeilor pe care-i avea cusuţi pe tichie. Ce-i mai 
detesta! Îi strânse iute în pumn, ca să nu se dea de gol. 

Cântecul nu se oprise. Nebunul trase cu ochiul, cu mare 
grijă, printre ierburile care-i ofereau un ascunziş minunat. 

Persoana care cânta nu era foarte pricepută. Părea să ştie 
un singur cuvânt: „la“, dar se folosea cu spor de el. Melodia 
lăsa impresia că persoana credea că, în anumite situaţii, oame- 
nii trebuiau să cânte „lalala“ şi era hotărâtă să facă întocmai 
ceea ce se aştepta de la ea. 

Nebunul îndrăzni să ridice capul un pic mai sus şi o văzu, 
pentru prima oară pe Magrat, care până atunci dănțuise, cam 
stânjenită, pe pajiştea îngustă, apoi se oprise şi tocmai încerca 
să-şi împletească margarete în păr, fără mare succes. 

Nebunului i se tăie răsuflarea. În lungile nopţi petrecute 
pe dalele aspre, visase femei ca ea. Cu toate că, dacă se 
gândea mai bine, nu erau Chiar ca ea; erau ceva mai bine 
înzestrate în zona pieptului, nu aveau nasul aşa de roşu şi 
ascuţit, şi aveau cosiţele un pic mai mătăsoase. Dar libidoul 
Nebunului era îndeajuns de istet pentru a face diferenţa între 

ceea ce era imposibil şi ceea ce ar fi putut fi dobândit, aşa că 
se grăbi să scurtcircuiteze anumite criterii de selecție. 

Magrat culegea flori şi le vorbea. Nebunul își făcu 
urechile pâlnie. 

— Uite iarba-rea, cea păroasă, zise ea. Şi sămâncioara-dulce, 
bună pentru inflamaţiile urechilor... 

Nici măcar Nanny Ogg, care privea lumea cu multă 
bunăvoință, n-ar fi izbutit prea lesne să găsească un compli- 
ment potrivit pentru glasul lui Magrat. Și totuşi, el răsună în 
urechile Nebunului ca o armonie celestă. 

—... Şi mătrăguna prefăcută, cea cu cinci foi, numai bună 
pentru bolile vezicii. Ah, şi iată şi destupuşul-moşului, bună 
pentru constipaţie. 

Nebunul se ridică, timid, clincănind melodios. Lui Magrat 
1 se păru că pajiştea, care, până atunci, nu adăpostise decât 
nişte roiuri inofensive de fluturi albăstrui şi câțiva bondari 
hoinari, scosese la iveală un demon uriaş, roşu cu galben. 

Care-şi tot închidea şi deschidea gura. Avea trei coarne 
amenințătoare. 

O voce insistentă din străfundurile minţii sale îi spuse: 
„Acum trebuie s-o iei la fugă, ca o gazelă sperioasă. Aşa se 
face în astfel de împrejurări.“ 

Interveni, însă, bunul-simţ. Nici măcar în cele mai opti- 
miste momente Magrat nu s-ar fi comparat pe sine însăşi cu o 
gazelă, fie ea sperioasă sau nu. În plus, îi şopti bunul-simţ, 
marea problemă era că, dacă o lua la fugă ca o gazelă speri- 
oasă, pesemne că avea să-l lase în urmă fără mare efort. 

— Ăăă, spuse creatura. 

Cu toate că Granny Weatherwax era de părere că lui Magrat 
îi lipseau destule doage, ea era înzestrată, şi încă din belşug, şi 
cu al şaselea simţ, simţul nefirescului, care interveni la timp 
pentru a-i pune în vedere că nu existau pe lume prea mulți 
demoni care să clincăne atât de jalnic şi să pară aşa de intimidaţi. 

— Bună, spuse ea. 

Şi mintea Nebunului lucra din greu. Începuse să-l cu- 
prindă panica. 

Magrat nu agrea pălăria tradițională, țuguiată, pe care o 
purtau vrăjitoarele mai în vârstă, dar tot respecta una dintre 
cele mai importante reguli ale vrăjitoriei — nu are rost să fii 
vrăjitoare, dacă n-o şi arăţi. În cazul ei, asta presupunea o 
sumedenie de podoabe din argint, reprezentând octograme, 
lilieci, păianjeni, dragoni sau alte simboluri ale misticismului 
cotidian. Şi-ar fi vopsit şi unghiile în negru, dar nu era sigură 
că ar fi putut ține piept batjocurii lui Granny. 

Nebunul începuse să-şi dea seama că luase prin surprin- 
dere o vrăjitoare. 

— Hoopa, zise el, şi se întoarse s-o ia la fugă. 

— Nu... începu Magrat, dar Nebunul o apucase deja, în 
goana mare, pe cărarea din pădure care ducea la castel. 

Magrat se ridică, cu ochii la tulpinile ofilite pe care le 
avea în mână. Îşi petrecu degetele prin păr, făcând să se 
reverse un val de petale uscate. 

Simţea că tocmai lăsase să-i scape printre degete un prilej 
important, care se strecurase precum un porc uns cu grăsime 
printr-un coridor îngust. 

Ardea de dorinţa de a blestema. Ştia multe blesteme. 
Goodie Whemper fusese înzestrată cu multă fantezie în dome- 
niu. Până şi animalele pădurii obişnuiau să treacă în fugă pe 
lângă căsuţa ei. 

Dar Magrat nu găsea nici o vorbă prin care să-şi exprime 
cum se cuvenea sentimentele: 

— Oh, futu-i, zise, în cele din urmă. 


În seara aceea era, din nou, lună plină şi, minune mare, 
cele trei vrăjitoare ajunseră la locul de întâlnire ceva mai 
devreme decât stabiliseră; monolitul se simţi atât de ruşinat de 
asta, încât plecă să se ascundă printre nişte tufe de grozamă. 

— Greebo n-a mai venit acasă de două zile, zise Nanny 
Ogg, de îndată ce sosi. Nu-i stă în fire. Nu-l găsesc nicăieri. 

— Pisicile sunt în stare să-şi poarte singure de grijă, 
răspunse Granny Weatherwax. Nu şi ținuturile. Am veşti. 
Aprinde focul, Magrat. 

- Mmm? 

— Am spus: „Aprinde focul, Magrat“. 

— Mmm? A, da. 

Cele două vrăjitoare mai vârstnice o priviră pe a treia cum 
plutea, cu gândurile aiurea, de colo-colo, pipăind florile şi 
frunzele. Părea preocupată de ceva. 

— Parcă-i altfel decât de obicei, zise Nanny Ogg. 

— Mda. Poate-i mai bine aşa, replică, scurt, Granny, şi se 
aşeză pe o piatră. Ar fi trebuit să-l aprindă până să venim noi. 
E treaba ei. 

— Se străduieşte, zise Nanny Ogg, uitându-se gânditoare în 
urma lui Magrat. 

— Şi eu mă străduiam când eram de vârsta ei, dar asta n-o 
împiedica pe Goodie Filter să mă ocărască. Cea mai tânără 
vrăjitoare se ocupă de corvezi, ştii cum e. La noi a fost şi mai 
rău. Poftim, uită-te la ea. Nici măcar pălăria n-o are. Cum să 
fie recunoscută? 

— Nu cumva şi pe tine te preocupă ceva, Esme? întrebă 
Nanny. 

Granny încuviință, posomorâtă. 

— [eri a trecut cineva pe la mine. 

— Şi pe la mine. 

În ciuda îngrijorării care pusese stăpânire pe ea, Granny se 
simţi uşor iritată de asta. 

— Cine? întrebă. 

— Starostele din Lancre şi o ceată de breslaşi. Nu se împacă 
deloc cu regele. Vor unul în care să poată avea încredere. 

— Eu, una, n-aş avea pic de încredere într-un rege care-i pe 
placul breslaşilor, zise Granny. 

— Da, bine, dar poveştile astea cu taxele şi « cu oamenii 
ucişi nu sunt bune pentru nimeni. Sergentul ăla nou pe care 
l-au adus de-abia aşteaptă să dea foc la câte-o căsuţă. Ştiu că 
şi Verence făcea la fel dar... mă rog... 

— Ştiu, ştiu. Era mai personal, zise Granny. Se vedea că îi 
pasă. Oamenilor le place să se simtă prețuiți. 

— Felmet ăsta urăşte regatul, continuă Nanny. Aşa zice 
toată lumea. Se zice că, dacă se duce cineva să-i vorbească, 

face ochii mari, chicoteşte niţel, îşi freacă mâna şi se foieşte 
un pic, şi cu asta, basta. 

Granny îşi scărpină bărbia. 

— Ții minte cum făcea fostul rege? spuse, pe un ton apro- 
bator. Urla la ei şi-i scotea afară din castel în şuturi. Zicea că 
n-avea vreme de pierdut cu prăvăliaşii şi cu alţii de teapa lor. 

— Dar niciodată nu punea la inimă, rosti Nanny Ogg. Şi, 
în plus... 

— Regatul e neliniştit, zise Granny. 

— Da, asta ţi-am zis şi eu. 

— Nu oamenii. Regatul însuşi. 

Şi Granny îi explică totul. Nanny o întrerupse de câteva ori, 
punându-i întrebări scurte, dar nici nu-i trecu prin cap să se îndo- 
iască de ce auzea. Granny Weatherwax nu fabula niciodată. 

— Ei, ca să vezi, zise ea la sfârşit. 

— Exact ce spuneam şi eu. 

— Ei, poftim! 

— Chiar aşa. 

— Şi după ce-ai plecat, animalele ce-au făcut? 

— S-au întors de unde veniseră. Ştii-tu-cine, care le adu- 
nase acolo, le-a dat drumul. 

— Şi nu s-au mâncat între ele. 

— Eu n-am văzut aşa ceva. 

— Ce ciudat. 

— Că bine zici! 

Nanny Ogg se holbă la soarele care apunea. 

— Nu cred să fie multe regate care să facă aşa ceva, zise. 
Ai văzut la teatru. Regii şi ăilalți se omoară întruna unii pe 
alții. Și regatele trebuie să se-mpace cu asta. Al nostru de ce s-o 
fi ofuscat aşa deodată? 

— E de multă vreme aici, spuse Granny. 

— Păi, ca peste tot, răspunse Nanny, cu aerul uneia care a 
studiat îndelung problema. Toată lumea asta mare e acolo 
unde e de când a fost aşezată. Asta se numeşte geografie. 

— Vorbeşti de pământuri, zise Granny, dar un regat e alt- 
ceva. E alcătuit din tot felul de lucruri. Idei. Credinţe. Amin- 
tiri. Totul există laolaltă, cumva. Şi toate astea dau naştere unui 

soi de viaţă. Nu trupească, mai degrabă ca un gând însuflețit, 
alcătuit din toate făptunile vii şi din ceea ce le trece lor prin cap 
şi din ceea ce le-a trecut celor de dinaintea lor. 

Magrat se întoarse şi începu să facă focul. Arăta ca în transă. 

— Se vede că te-ai gândit mult la asta, zise Nanny, ale- 
gându-şi cuvintele cu grijă. Şi deci regatul ăsta vrea un rege 
mai bun? 

— Nu! Adică, da. Uită-te cum e... începu Granny, aple- 
cându-se spre ea. Nu e ca un om căruia-i plac sau nu-i plac 
felurite lucruri, înţelegi? 

— Păi nici n-are cum, răspunse Nanny, după ce se trăsese 
înapoi şi se gândise un pic. 

— Regatului nu-i pasă dacă omul e bun sau e rău. Cred că 
nici nu-şi dă seama, aşa cum tu nu ştii să judeci dacă o furnică 
e bună sau nu. Dar se aşteaptă ca regelui să-i pese de el. 

— Mda, dar... răspunse, cam îngrijorată, Nanny, care înce- 
puse să se teamă un pic de sclipirea din ochii celeilalte. 
O groază de oameni s-au omorât între ei, ca să ajungă regi în 
Lancre. Au fost tot soiul de crime. 

— N-are a face absolut deloc! zise Granny, fluturându-şi 
brațele, şi începu să numere pe degete. Uite de ce. Unu, regii 
se tot omoară între ei pentru că ăsta le e destinul sau menirea 
sau cum vrei să zici, şi lucrurile de soiul ăsta nu sunt crime şi 
doi, ceea ce fac este pentru binele regatului. Asta contează. 
Dar ăsta nou vrea numai putere. Urăşte regatul. 

— Cam ca un câine, aş zice, interveni Magrat. Granny îi 
aruncă o privire şi deschise gura, căutând un răspuns potrivit, 
apoi se îmblânzi. 

— Chiar aşa. Unui câine nu-i pasă dacă stăpânul e bun sau 
rău, câtă vreme se îngrijeşte de el. 

— Mda, spuse Nanny. Nimeni şi nimic nu-l iubeşte pe 
Felmet. Şi noi ce să facem? 

— Nimic. Ştii că nu ne putem vâri nasul. 

— Dar pruncul ăla, chiar tu l-ai salvat, zise Nanny. 

— Si ce-i cu asta? 

— E1, fie cum vrei tu. Dar poate că-ntr-o zi se va-ntoarce. 
Tot soarta. Şi tot tu ai zis să ascundem coroana. O să se 
întoarcă, ascultă ce-ţi spun. Hai mai repede cu ceaiul, Magrat. 

— Şi cu breslaşii ce-ai să faci? întrebă Granny. 

— Le-am Zis că trebuie să rezolve singuri problema şi că, 
dacă ne-apucăm să folosim magia, n-o s-o mai sfârşim nicio- 
dată. Ştii asta. 

— Mda, zise Granny, deşi cu o undă de nostalgie. 

— Un lucru pot să-ţi spun, comentă Nanny, şi anume că nu 
prea le-a convenit. Bombăneau când au plecat. 

— Îl cunoaşteţi pe Nebunul care locuieşte la castel? 
răbufni Magrat. 

- Ăla micu” cu ochi urduroşi? întrebă Nanny, uşurată că 
discuţia se îndreptase către chestiuni mai normale. 

— Nu-i aşa mic, zise Magrat. Nu se întâmplă să ştiţi cum îl 
cheamă? 

— Lumea-i zice Nebunul, spuse Granny. Asta nu-i muncă 
de bărbat adevărat... să se plimbe de colo-colo cu clopoței 
la pălărie. 

— Maică-sa a fost din neamul Beldame, care locuiau pe 
drumul spre Oglinda-ntunecată, zise Nanny Ogg, reputată 
pentru cunoştinţele sale genealogice. Tare frumoasă-n tine- 
rete. A frânt multe inimi, cică. S-au iscat multe vorbe pe 
seama ei. Dar Granny are dreptate. La urma urmei, Nebunul 
tot nebun. 

— Da” de ce întrebi, Magrat? vru să ştie Granny Weather- 
Wax. 

— Păi... m-a întrebat una dintre fetele din sat, răspunse 
Magrat, roşie toată. 

Nanny îşi drese vocea şi-i zâmbi larg lui Granny, care 
pufni tare. 

— Măcar are o slujbă bună, asta recunosc, rosti Nanny. 

— Ei, na, zise Granny. Clincăne toată ziua. Cine să-l ia pe 
ăsta de bărbat? 

— Doar că aşa ai şti... adică, fata aia ar şti mereu de unde 
să-l ia, spuse Nanny, care se distra copios. Numai să deschidă 
bine urechile. 

— Să n-ai niciodată încredere într-un bărbat cu coarne la 
pălărie, spuse sec Granny. 

Magrat se ridică şi se adună, lăsându-le celorlalte impresia 
că anumite părți din ființa sa se întorceau de la o mare distanță. 

— Sunteţi două ţaţe caraghioase, zise încet. Eu mă duc acasă. 

ȘI fără vreo altă vorbă, o luă pe cărarea care ducea spre 
căsuţa el. 

Celelalte două se priviră. 

— Ca să vezi! zise Nanny. 

— E numai din pricina cărților pe care le citesc tinerii de 
azi, comentă Granny. Le încing creierii. Sper că nu i-ai vârât 
cine ştie ce 1dei în cap. 

— Adică? 

— Ştii tu ce vreau să zic. 

— Zău că nu înţeleg, spuse Nanny ridicându-se, de ce o 
fată trebuie să rămână singură toată viaţa, numai pentru că tu 
crezi că aşa e bine. Păi, dacă oamenii n-ar mai avea copii, 
unde am ajunge? 

— Dintre fetele tale, nici una nu-i vrăjitoare, îi aminti 
Granny, ridicându-se şi ea. 

— Dar ar fi putut fi, replică, destul de stânjenită, Nanny. 

— Da, dacă le lăsai să judece singure, în loc să le îmbol- 
deşti să sară pe bărbaţi. 

— Sunt drăguţe. Doar n-o să te pui cu firea omului. Ai fi 
înțeles şi tu asta dacă vreodată ai fi... 

— Aş fi ce? întrebă încet Granny Weatherwax. 

Femeile se priviră în tăcere. Simţeau încordarea care li se 
strecura în trup, urcând de-a dreptul din pământ, fierbinte, 
aproape dureroasă: începuseră o discuţie care trebuia termi- 
nată, indiferent de urmări. 

— Te ştiu de când erai fată, spuse morocănoasă Nanny. 
O înţepată, asta erai. 

— Măcar eu stăteam mai mult în picioare decât culcată, 
răspunse Granny. Ce ruşine! Toată lumea gândea la fel. 

— Tu n-ai de unde şti, se răsti Nanny. 

— Tot satul vorbea, zise Granny. 

— Păi ce, numai de mine? Ție-ţi spuneau Fecioara-de- 
Gheaţă. Asta n-o ştiai, nu? mârâi Nanny. 

— N-o să-mi spurc eu buzele să-ţi spun cum îţi ziceau ţie, 
strigă Granny. 

— Ah, da? urlă Nanny. Ei, află, cumătră... 

— Cum îndrăzneşti să-mi vorbeşti pe tonul ăsta? Nu sunt 
cumătră cu nimeni... 

— Chiar aşa! 

Tăcerea se lăsă iarăşi. Vrăjitoarele se priveau ochi în ochi. 
De data asta, nivelul de animozitate era mult mai ridicat decât 
ultima oară. Ai fi putut să frigi un curcan la flăcările din privirile 
lor. Nici una nu mai ţipa. Merseseră mult prea departe şi nu mai 
era cazul. De-acum, glasurile erau coborâte şi amenințătoare. 

— Nu trebuia s-o ascult pe Magrat. Unde mi-a fost capul? 
mârâi Granny. Povestea asta cu soborul e o prostie. Uite cu ce 
fel de persoane am de-a face... 

— Ce mă bucur că am lămurit problema asta, şuieră 
Nanny. Măcar ştiu ce gândeşti. 

Şi cobori privirea. 

— Află că eşti pe teritoriul meu, madam! 

— Madam! 

În depărtare, mugi tunetul. Furtuna care-şi făcea veacul în 
Lancre se întorsese în munţi, pentru o scurtă reprezentaţie, 
după un turneu pe la poale. Ultimele raze de soare străluceau 
palid printre nori; picături mari de ploaie începură să bombar- 
deze pălăriile ţuguiate ale vrăjitoarelor. 

— Zău că n-am vreme de pierdut cu asta, se răsti Granny, 
tremurând. Am lucruri mult mai importante de făcut! 

— Şi eu la fel, zise Nanny. 

— Noapte bună îţi urez. 

— Şi matale. 

Îşi întoarseră spatele şi îşi văzu fiecare de drunul ei, prin 
perdeaua de apă. 


Era miezul nopții şi ploaia bătea în geamurile lu: Magrat 
care, cu perdelele trase, răsfoia cu interes tratatele lui Goodie 

Whemper dedicate domeniului care s-ar putea numi, în lipsa 
unui termen mai potrivit, magie naturală. 

Bătrâna fusese foarte pasionată de astfel de chestii şi, 
lucru de mirare, le şi notase; în general, vrăjitoarele nu 
puneau mare preţ pe ştiinţa din cărți. Însă Magrat avea la dis- 
poziție volume peste volume, umplute cu un scris mic şi ordo- 
nat, în care erau explicate rezultatele unor îndelungate 
experimente de magie aplicată. S-ar putea spune că Goodie 
Whemper fusese o cercetătoare în domeniul vrăjitorieil. 

Magrat citea despre vrăjile de dragoste. De câte ori închi- 
dea ochii, vedea, ca prin vis, o siluetă în roşu şi galben. Tre- 
buia să ia măsuri. 

Închise cu zgomot cartea şi-şi privi notițele. Mai întâi, tre- 
buia să-i afle numele. Faimosul joc cu coaja de măr putea s-o 
ajute. Curăţai mărul de coajă, fără s-o rupi, apoi o aruncai 
peste umăr şi ea cădea la pământ sub forma literelor din 
numele bărbatului. Milioane de fete încercaseră şi rămăseseră, 
inevitabil, dezamăgite — dacă nu cumva pe iubiţi lor îi chema 
Scscs. Dar asta pentru că nu folosiseră un Ionatan, cules cu 
trei minute înainte de amiază, în prima zi cu brumă a toamnei, 
şi curăţat cu mâna stângă, cu un cuțit îngust de argint. Goodie 
făcuse multe experimente şi lăsase indicaţii precise. Magrat 
avea întotdeauna câteva mere, pentru cazuri de urgenţă — ca, 
de pildă, acesta. 

Răsuflă adânc şi aruncă peste umăr coaja. 

Se întoarse încet pe călcâie. 


l Cineva trebuie s-o facă şi pe asta. Ai nevoie de ceva ochi de salamandră? 
Toate bune şi frumoase, dar de care — de Casă, Pătată, sau din cele cu Creasta 
mare? Şi, că veni vorba, care ochi? Nu te-ai descurca şi cu un pic de tapioca? 
Dacă punem albuş de ou în loc, oare vraja a) va funcţiona, b) va eşua sau 
c) se va lipi de fundul cazanului? Apetitul lui Goodie Whemper pentru astfel 
de întrebări era insațiabil*. (n.a.) 


* Aproape insaţiabil. Pesemne că se epuizase în timpul ultimului zbor de 
încercare, dorind să afle dacă o mătură mai putea rămâne în aer, după ce i se 
smulgeau, una câte una, toate paiele. Din câte spunea corbul pe care-l 
pregătise pe post de cutie neagră, răspunsul era, aproape sigur, nu. 

„Sunt vrăjitoare, îşi spuse, şi ăsta e un descântec ca oricare 
altul. N-are de ce să-mi fie frică. Adună-te, fato! Femeie, adică!“ 
Lăsă ochii în jos, şi-şi muşcă mâna de tulburare şi ruşine. 

— Cine-ar fi crezut? rosti cu voce tare. 

Reuşise. 

Cu inima bătând să-i spargă pieptul, se întoarse la ceea ce-şi 
notase. Ce urma? A, da — trebuia să adune seminţe de ferigă, 
în zorii zilei, într-o batistă de mătase. Erau două pagini 
întregi, aşternute cu scrisul mărunt al lui Goodie Whemper, de 
amănunte de natură botanică. Dacă ţineai seama de ele, îți 
ieşea genul de elixir al dragostei care trebuia păstrat într-un 
flacon bine închis, la fundul unei găleți cu apă de la gheaţă. 

Magrat deschise uşa din spate. Tunetele se potoliseră, însă 
zorii cenuşii ai noi zile erau înecaţi într-o ploaie măruntă şi 
deasă. Dar tot zori erau, şi Magrat luase o hotărâre. 

O porni printre ciulini, cu părul lipit de cap din pricina 
ploii, prin pădurea inundată. 

Copacii se clătinau, deşi nu bătea vântul. 


Și Nanny Ogg se trezise devreme. Oricum nu dormise 
prea bine şi, în plus, era îngrijorată din pricina lui Greebo. 
Acesta era una dintre slăbiciunile ei. Cu toate că, din punct de 
vedere raţional, recunoştea că animalul nu era decât un viola- 
tor în serie, gras, viclean şi urât mirositor, instinctul i-l înfățişa 
tot ca pe un pisoiaş pufos, aşa cum fusese cu zeci de ani în 
urmă. Ştia că, la un moment dat, Greebo fugărise o lupoaică 
pe care o silise să se urce într-un copac, şi speriase de moarte 
o ursoaică nevinovată, care tocmai scormonea după ghinde, şi 
tot era îngrijorată de ceea ce i s-ar fi putut întâmpla. Oamenii 
din regat erau de părere că singurul lucru care-l putea opri pe 
Greebo din cursele sale era un meteorit care să-i pice drept în 
cap. Acum, Nanny se folosea de o vrajă dintre cele mai 
simple pentru a-i lua urma, cu toate că ar fi fost suficient să se 
ia după miros. Astfel, străbătând străzile ude de ploaie, ajunse 
la porțile deschise ale castelului. 

Intră, salutând străjerii cu o mişcare a capului. Nici unul 
dintre ei nu se gândi să o oprească din drum, întrucât 

vrăjitoarele, aidoma crescătorilor de albine sau gorilelor 
uriaşe, merg oriunde doresc. Şi, oricum, după toate probabi- 
litățiule, o bătrână care bătea cu o lingură în fundul unui cas- 
tron nu reprezenta avangarda unei armate invadatoare. 

Viaţa străjerilor din castelul Lancre era teribil de plictisi- 
toare. Unul dintre cei doi, sprijinit într-o suliță, tocmai îşi dorea 
să aibă parte de ceva acţiune, când Nanny trecu pe lângă el. În 
curând, avea să se căiască! Celălalt se trezi din visare şi o salută. 

— "Neaţa, Mami! 

— "Neaţa, Shawn, băiete, zise Nanny, apoi intră în curtea 
interioară. 

Ca toate vrăjitoarele, nici ea nu suporta uşile din faţă, aşa 
că dădu ocol fortăreței şi intră prin bucătărie. Vreo două fete 
în casă îi făcură plecăciuni. La fel şi menajera în care lui 
Nanny i se păru că-şi recunoaşte una dintre nurori, cu toate că 
nu-şi amintea numele. 

Drept pentru care, atunci când Seniorul Felmet ieşi din 
dormitor, văzu o vrăjitoare care venea, pe coridor, drept către 
el. Nu încăpea nici o îndoială. Arăta de la o poştă a vrăjitoare, 
din vârful pălăniei țuguiate şi până la călcâie. Şi venise după el. 


Magrat se lăsă neajutorată pe malul apei. Era udă până la 
piele şi plină de noroi. Îşi spuse cu amărăciune că, atunci când 
citeşti despre o vrajă, te gândeşti, cine ştie de ce, că vei avea 
parte de o dimineaţă plăcută şi însorită de la sfârşitul primă- 
verii. Și, băga-s-ar dracii, uitase să verifice ce soi de ferigă 
blestemată trebuia să găsească. 

Dintr-un copac se revărsă asupra ei o ploaie de picături. 
Magrat îşi dădu la o parte din ochi părul ud şi se lăsă să cadă 
pe un buştean prăbuşit, pe care se lățeau petice mari şi albicioase 
de muşchi, oribile la vedere. 

Cândva, i se păruse o idee foarte bună. Îşi pusese mari 
nădejdi în povestea cu soborul. Că doar nici o vrăjitoare nu tre- 
buia să rămână singură — puteau să-i vină cine ştie ce idei. 
Visase la discuţii serioase despre energiile naturale, sub lumina 
lunii pline, şi apoi, cine ştie, ar fi putut să încerce şi unele 
dintre vechile dansuri descrise de Goodie Whemper în cărțile 

ei. Nu dezbrăcate până la piele, fireşte (sau „înveşmântate în 
raze“, aşa cum scria acolo... ce expresie minunată!) pentru că, 
pe de o parte, Magrat nu avea nici un fel de iluzii cu privire la 
trupul său, pe de alta, celelalte două nu păreau potrivite şi, 
oricum, nu era absolut necesar. Cărţile spuneau că vrăjitoarele 
de demult dansau, câteodată, şi cu furourile — Magrat nu ştia 
cuvântul, şi rămăsese mirată: pesemne că nu erau îndeajuns de 
multe şi chemau nişte făpturi misterioase care să le asiste. Nu 
se aşteptase însă să dea peste două bătrâne arțăgoase, care erau 
mereu pe punctul să se ia la hartă şi, pur şi simplu, nu înţele- 
geau esenţa. Ei da, în felul lor se purtaseră bine cu pruncul, 
însă ceva îi spunea că vrăjitoarele nu erau bune cu nimeni, 
decât din nişte motive cu totul egoiste. 

Iar când făceau farmece, parcă se ocupau de gospodărie. 
Nu purtau nici un fel de giuvaiere oculte. Şi Magrat credea cu 
tărie în asta. 

Totul ieşise prost. Şi-acum, avea să meargă acasă. 

Se ridică, îşi strânse rochia udă pe lângă trup, şi o porni 
prin pădurea ceţoasă. 


... ŞI auzi zgomot de paşi. Cineva venea în fugă, fără să-i 
pese că putea fi auzit. Trosnetul crenguțelor uscate era însoțit de 
un clincănit ciudat, înfundat. Magrat se strecură în dosul unui 
tufiş plin de apă şi trase cu ochiul, prudentă, printre frunze. 

Era Shawn, cel mai mic dintre băieții lui Nanny Ogg, iar 
zgomotul metalic venea de la cămaşa de zale, care era mult 
prea mare pentru el. Lancre este un regat sărac aşa că, de-a 
lungul veacurilor, armurile străjerilor de la palat au trecut de 
la cei bătrâni — adesea, întrucât doritorii nu sunt prea mulți, 
cei foarte bătrâni — la cei tineri. Cu zalele pe el, Shawn arăta 
ca un ogar blindat. 

Magrat îi ieşi în față. 

— Dumneavoastră sunteţi, Jupâneasă Magrat? întrebă 
Shawn, ndicându-şi viziera. Mămica are necazuri! 

— Ce-i cu ea? 

— Ăla a aruncat-o în temniţă! A zis că a venit să-l otră- 
vească! lar eu nu pot cobori acolo să văd, pentru că-i plin de 

străjeri dintre cei noi! Cică au pus-o în lanţuri — Shawn se 
încruntă — şi asta înseamnă că o să urmeze ceva groaznic. 
Ştiţi cum face când îşi iese din sărite. Vai, don'şoară, până aici 
ne-a fost. 

— Şi-acum încotro mergea:!? întrebă Magrat. 

— Să-l aduc pe frate-meu Jason, şi pe Wane, şi pe Darron, 
ŞI pe... 

— la stai aşa. 

— Of, Jupâneasă Magrat, dacă încearcă s-o pună la tortură? 
Știţi ce gură face când se înfurie... 

— Lasă-mă să cuget, zise Magrat. 

— Şi-a pus numai oameni de-ai lui de pază la porţi şi, colac 
peste pupăză... 

— Shawn, fii bun, şi taci măcar un pic! 

— Când află frate-meu Jason, o să-i tragă un perdaf duce- 
lui, don'şoară. Oricum mi-a zis că ar fi momentul să-i zică 
cineva vreo două. 

Jason, fiul lui Nanny Ogg era un tânăr care aducea cu 
un taur la înfăţişare şi, din câte bănuia Magrat, şi la minte. 
O fi avut el pielea groasă, dar nu putea să ţină piept unei 
ploi de săgeți. 

— Nu-i spune încă, zise ea, gânditoare. Ar putea să mai fie 
o cale... 

— Atunci să mă duc după Granny Weatherwax, don'şoară? 
întrebă Shawn, sărind de pe un picior pe altul. Ea trebuie să 
ştie ce-i de făcut, că doar e vrăjitoare. 

Magrat îngheță. Dacă mai înainte se crezuse furioasă, 
acum era de-a dreptul turbată. Era udă, înfrigurată, înfome- 
tată, iar individul ăsta... altădată, îi veni în gând, ar fi izbucnit 
în plâns. 

- Aoleu, zise Shawn, trăgându-se înapoi. Aăă. N-am 
vrut... Aoleu... Ăăă... 

— Dacă dai de Granny Weatherwax, spuse Magrat, făcând 
cuvintele să răsune ca nişte geamuri care se sparg, poți să-i 
spui că mă ocup eu. Hai, pleacă, până nu te transform într-o 
broască. Şi-aşa semeni. 

Se întoarse, îşi sumeți fustele şi o luă la goană spre 
căsuţa el. 


Seniorul Felmet se număra printre acei puţini aleşi care 
ştiu cu adevărat să se bucure de răul altuia. 

— Stăm bine, stăm comod, da? întrebă. 

— Cum ar veni, fără să luăm în calcul fierătaniile astea, da? 
zise Nanny Ogg, după ce se gândi un pic. 

— Farmecele tale spurcate nu mă ating, spuse ducele. Vor- 
bele tale viclene sunt demne de dispreţ. Tin să te anunţ că ai 
să fii supusă la tortură. 

Vestea nu păru să aibă efectul scontat. Nanny cerceta 
locul cu privirea oarecum absentă a uneia care venise acolo să 
viziteze temnițele. 

— Şi-apoi ai să fii arsă pe rug, zise ducesa. 

— Ei, perfect, spuse Nanny. 

— Perfect? 

— Ce să zic, aici e al naibii de frig. Ce-i dulapul ăla mare 
cu ţepi? 

— Aha! exclamă ducele, fremătând. Acum ti-ai dat seama, 
da? Acela, scumpă doamnă, este Fecioara de Fier. Ultimul 
răcnet. Să ai parte... 

— Pot să mă dau şi eu în el? 

— Sunt surd la rugămințile... începu ducele, apoi se opri; 
muşchii începură să-i zvâcnească. Ducesa îşi apropie faţa lată 
şi roşie de chipul lui Nanny. 

— Îţi place să te arăţi nepăsătoare, şuieră, dar în curând ai 
să râzi cu celalată parte a feţei. 

— Dar numai pe asta o am, zise Nanny. 

— Vedem noi, răspunse ducesa, mângâind drăgăstos o tavă 
cu tot felul de instrumente, dintre care alese nişte clești. 

— Şi să nu crezi cumva că o să-ți vină cineva în ajutor, 
rosti ducele, care transpira din greu, în ciuda frigului dină- 
untru. Numai noi avem cheile temniţei. Ha-ha. Ai să fii o 
pildă pentru toţi care au răspândit zvonuri răutăcioase la 
adresa mea. Să nu spui că eşti nevinovată! Glasurile lor min- 
cinoase îmi răsună tot timpul în urechi... 

Ducesa îl apucă strâns de braţ. 

— Gata, şopti ea, răguşit. Haide, Leonal. S-o lăsăm să 
cugete puţin la ce-o aşteaptă. 

—... chipurile... minciuni sfruntate... nici n-am fost acolo 
şi, oricum, el a căzut... păsatul meu e prea sărat... murmură 
ducele, clătinându-se pe picioare. 

Uşa se trânti în urma lor. Se auziră lacătele şi zăvoarele 
închizându-se la loc. Nanny rămase singură în penumbră. Era 
o singură torță înfiptă într-un suport undeva sus, pe perete, 
din pricina căreia întunericul devenea şi mai amenințător. 
Obiectele ciudate din metal, făurite doar pentru nobilul scop 
de a stâlci trupul unui om, aruncau umbre înfricoşătoare. 
Nanny se foi în lanţurile cu care era ferecată. 

— Haide, haide, zise. Te văd limpede. Cine eşti mata? 

Regele Verence se apropie. 

— Te-am văzut cum te strâmbai pe la spatele lui, zise 
Nanny Ogg. De-abia m-am abținut să nu râd. 

— Nu mă strâmbam, femeie, mă încruntam ameninţător. 

— Hei, da” te cunosc! spuse Nanny, mijind ochii. Eşti mort. 

— „Plecat dintre cei vii“, dacă nu te superi, zise regele. 

— Ţi-aş face şi o reverenţăl, spuse Nanny, dar, înţelegi 
matale, cu toate lanţurile astea... N-ai văzut cumva pe-aici 
o pisică? 

— Ba da. E pe undeva pe sus, doarme. 

— A, deci e bine, zise Nanny, părând mai liniştită. Începu- 
sem să-mi fac griji. Dar patul ăla mare de-acolo ce-i? mai 
întrebă, uitându-se iarăşi în jur. 

— Menghina de oase, zise regele, şi-i explică la ce folosea. 
Nanny Ogg încuviință. 

— Mânca-l-ar mama pe ducele ăsta, câte i-au mai trecut 
prin Căpşor, zise. 

— Doamnă, teamă mi-e că eu sunt de vină pentru nenoro- 
cirile de-acum ale Domnie Voastre, spuse Verence, aşezân- 
du-se, sau mai bine zis plutind pe deasupra unei nicovale. 
Voiam să momesc o vrăjitoare. 


l Vrăiitoarele nu fac niciodată plecăciuni. (n.a.) 

— Nu te pricepi la încuietori, aşa-i? 

— Din păcate, încă mă depăşesc. Dar sunt sigur că — şi 
fantoma regelui îşi flutură braţul într-un gest vag care 
îmbrăţişă întreaga temniță, pe Nanny şi cătuşele sale — pentru 
o vrăjitoare, toate astea sunt... 

— Turnate din fier, termină fraza Nanny. Mătăluţă oi putea 
să treci prin ele, eu nu. 

— Nu mi-am dat seama, zise Verence. Credeam că vrăji- 
toarele pot face farmece. 

— Tinere, spuse Nanny, fii bun şi taci din gură. 

— Doamnă! Sunt rege! 

— Mda, şi răposat pe deasupra, aşa că eu, în locul matale, n-aş 
mai face-o pe deşteptul. Acum fii băiat cuminte, taci din gură 
ŞI aşteaptă. 

Împotriva voinţei sale, regele se supuse. Tonul cu care i se 
vorbise nu putea fi contrazis. Îi răsuna în urechi, peste ani, din 
zilele copilăriei sale. Ecoul îi şoptea că, dacă nu mânca tot, 
avea să fie trimis direct la culcare. 

Nanny Ogg se foi în lanțuri. Nădăjduia că şi celelalte două 
aveau să apară iute. 

— Ăăă, începu regele, şovăitor. Cred că vă sunt dator cu 
o explicaţie... 


— Mulţumesc, spuse Granny Weatherwax şi, pentru că 
Shawn părea să mai aştepte ceva, adăugă: Se vede că eşti un 
băiat bun. 

— Da, doa'a, zise Shawn. Doa'a? 

— Mai e ceva? 

Ruşinat, Shawn începu să se joace cu poalele cămăşii 
de zale. 

— Nu-i adevărat ce se spune despre mămica, aşa-i, doa'a? 
Că doar ea nu blesteamă oamenii cumsecade. Numai pe 
Daviss, măcelarul. Și pe Cakebread, după ce i-a lovit motanul 
cu piciorul. Dar astea nu-s blesteme adevărate, aşa-i, doa'a? 

— Ce-ar fi să nu-mi mai spui „doa'a“? 

— Bine, doa'a. 

— Deci asa se povesteste. da? 

— Da, doa'a. 

— Să ştii că maică-ta mai supără pe unii, câteodată. 

Shawn se foi de pe un picior pe altul. 

— Da, dar şi despre dumneavoastră se spun nişte grozăvii, 
cu tot respectul, doa'a. 

— Ce grozăvii? întrebă Granny, încordându-se. 

— Nu pot să vă zic, zău. 

— Ce grozăvii? 

Shawn căzu pe gânduri, calculându-şi următoarea mişcare. 
Nu prea avea de ales. 

— Tot felul de lucruri neadevărate, doa'a, zise, pentru a-şi 
dovedi bunele intenţii chiar de la-nceput. Tot felul. De pildă, 
că Verence a fost un rege rău şi dumneavoastră l-aţi ajutat să 
urce pe tron, şi aţi adus iarna aia rea anul trecut, şi că vaca lui 
moş Norbut n-am mai dat lapte deloc după ce v-aţi uitat la ea. 
Numa’ minciuni, doa'a, sfârşi el, cu convingere. 

— Aha, zise Granny, apoi îi trânti uşa în nas, cugetă un pic 
şi se aşeză în balansoar. Aha, repetă ea, după o vreme. Gytha 
e o bătrână neghioabă, mai spuse, ceva mai târziu, dar nu 
putem îngădui nimănui să se pună cu vrăjitoarele. Dacă pierzi 
respectul celorlalți, ai pierdut tot. Şi nici nu-mi amintesc să 
mă fi uitat la vaca lui moş Norbut. Cine-i moş Norbut? 

Se ridică, îşi luă pălăria ţuguiată din cui, de după uşă, 
apoi, uitându-se în oglindă cu o privire cruntă, şi-o potrivi pe 
cap, străpungând-o cu mai multe ace fioroase de păr care 
pătrunseră, unul câte unul, la locurile lor, aprige, precum 
mânia Domnului. 

Intră puţin în privată şi se întoarse cu mantia sa de vrăji- 
toare care, în timpul liber, slujea drept pătură pentru caprele 
bolnave. Odinioară fusese din catifea neagră. Acum, doar 
negrul rămăsese. O prinse cu grijă, cu gesturi măsurate, folo- 
sindu-se de o broşă de argint, pătată de vreme. Nici un samu- 
rai, nici un cavaler medieval nu s-a îmbrăcat vreodată cu atâta 
ceremonie. În cele din urmă, Granny se ridică, se uită în 
oglinda întunecată, zâmbi uşor, în semn de aprobare, şi plecă 
ne usa din spate. 

Atmosfera amenințătoare se risipi, doar o clipă, atunci 
când începu să alerge în sus şi în Jos, încercând să-şi por- 
nească mătura. 


Și Magrat se privea în oglindă. 

Din străfundurile dulapului de haine, scosese o uluitoare 
rochie verde care ar fi trebuit să se muleze, dacă ar fi avut pe 
ce, şi să dezvăluie totul, dacă ar fi existat ceva de dezvăluit. 
Drept pentru care, Magrat îşi îndesase două perechi de şosete 
rulate în decolteu, încercând să remedieze deficienţele cele 
mai evidente. Încercase, de asemenea, să-şi farmece părul, 
dar acesta era, din fire, rezistent la magie, şi începuse deja să- 
şi ceară drepturile. 

Încercase şi un pic de machiaj, dar nu era convinsă că 
dobândise un succes incontestabil. Nu prea avea experiență. 
Se întreba dacă nu exagerase cu rimelul. 

La gât şi pe mâini purta argint — o cantitate îndeajuns de 
mare pentru un set complet de tacâmuri, iar pe deasupra îşi 
petrecuse o mantie neagră, căptuşită cu roşu. 

Dacă lumina bătea dintr-un unghi ales cu mare grijă, 
Magrat nu era lipsită de farmec. Deşi nu era deloc limpede la 
ce o ajutau toate aceste pregătiri, măcar o făceau să se simtă 
mai încrezătoare. 

Se îndreptă de spate şi îşi roti capul. Grămezile de amu- 
lete, giuvaiere magice şi brățări oculte pe care le purta în 
diverse locuri clincăniră; duşmanul care să nu observe că se 
apropia o vrăjitoare trebuia să fie nu doar orb, ci şi surd. 

Se întoarse la masa de lucru şi-şi cercetă obiectele pe care, 
cam cu ruşine şi niciodată în prezența lui Granny, le numea 
Unelte Fermecate. Era acolo un cuțit cu mânerul alb, pentru 
pregătirea ingredientelor magice, şi unul cu mânerul negru, 
pentru ritualurile în sine, pe care Magrat încrustase atâtea 
rune încât putea să se rupă în orice clipă. Ambele aveau mari 
puteri, era limpede, dar... 

Magrat clătină din cap, cu regret, se duse în bucătărie şi 
scoase dintr-un sertar cuțitul de pâine. Ceva îi spunea că, în 

astfel de momente, un cuţitoi zdravăn şi bine ascuţit era cel 
mai bun sprijin pentru o tânără ca ea. 


— Ochi de şoim şi minte brici, zise Nanny Ogg, uite ce-am 
văzut aici, ceva ce-ncepe cu „C“. 

Regele strigoi privi ostenit împrejur. 

— Cătuşe, încercă el. 

— Nu. 

— Cravaşă? 

— Ce nume drăguţ. Ce-i asta? 

— Un soi de bici, uite-o acolo, zise regele. 

— Nu-i asta, zise Nanny. 

— Para-căluş? încercă disperat Verence. 

— Asta începe cu „P“, şi oricum nu ştiu ce e, zise Nanny 
Ogg; amabil, regele i-o arătă şi-i explică şi cum se folosea. 

— Nu, nu, sigur nu, zise Nanny. 

— Cizma cu tăciuni în talpă? încercă iarăşi regele. 

— Văd că te descurci cu toate instrumentele-astea, spuse 
Nanny cu asprime. Sigur nu le-ai folosit, pe când erai în viață? 

— Zău că nu, Nanny, răspunse strigoiul. 

— Băieții care mint n-o sfârşesc bine, îl admonestă ea. 

— Cele mai multe le-a instalat Lady Felmet personal, jur, 
se apără cu deznădejde regele, care se simţea şi-aşa într-o 
poziție precară şi nu mai voia să-şi facă alte probleme. 

— Bine, dacă-i pe aşa, pufni Nanny, îmblânzindu-se putin. 
Lucruşorul la care mă gândisem eu era „chingă“. 

— Dar ăsta e un alt nume pentru că... începu regele, dar se 
opri la timp; de-a lungul vieţii sale adulte, nu se temuse de 
nici un om, de nici o fiară şi de nici o împreunare a celor 
două, însă glasul lui Nanny îi trezea amintiri care-l purtau 
îndărăt în încăperea pentru lecţii sau în dormitorul său din 
copilărie, la poruncile aspre ale severelor doamne cu rochii 
lungi Care-i conduceau viața şi la mâncarea de-acolo — cele 
mai multe feluri erau cenuşii sau brune la culoare — care, la 
momentul respectiv, i se păruse îngrozitoare, acum, însă, îl 
Ispitea precum ambrozia zeiască. 

— Am cinci la zero, spuse, încântată, Nanny. 

— N-o să mai treacă mult şi se vor întoarce, zise regele. 
Eşti sigură că o să scapi cu bine? 

— Şi dacă nu, spune-mi, rogu-te, cum mă poţi ajuta? 
întrebă Nanny. 

Tocmai atunci, cineva trase zăvoarele. 


Când mătura lui Granny începu să coboare, clătinându-se, 
către pământ, ea observă că în faţa castelului se adunase deja 
o mulțime de oameni. Văzând-o, tăcură cu toții şi-i făcură 
loc. Pe braţ căra un coş cu mere. 

— O vrăjitoare a fost aruncată în temniță, îi şopti cineva. 
Și-acum o supun la torturi dintre cele mai îngrozitoare, aşa 
se zice. 

— Ce prostie, răspunse Granny. E cu neputinţă. Cred că 
Nanny Ogg s-a dus la rege să-l sfătuiască, sau aşa ceva. 

— Cică Jason Ogg s-a dus să-şi adune fraţii, zise un târ- 
goveţ, plin de admiraţie. 

— Ştiţi ce-ar fi mai bine? Să vă întoarceţi cu toții acasă, îi 
sfătui Granny. Pesemne că este o neînțelegere la mijloc. Toată 
lumea ştie că o vrăjitoare nu poate fi reținută cu forţa. 

— De data asta a mers prea departe, rosti un ţăran. A pus 
focuri, a mărit dările şi-acum, poftim. Eu zic că Domniile 
Voastre, vrăjitoarele, sunteți de vină. Să se termine odată! Îmi 
cunosc drepturile. 

— Şi care-ar fi alea? întrebă Granny. 

— Vinărit, albinărit, văcărit, dreptul la pomeni şi resturi de 
la bucătărie, răspunse pe dată țăranul. Şi nutreţ din doi în doi 
ani şi dreptul de a trimite două treimi de capră la păscut pe 
pajiştea comunală. Numai că ăla i-a dat foc. Şi ce mai capră 
bună era. 

— Poti ajunge departe, dacă-ți cunoşti aşa bine drepturile, 
constată Granny. Acum însă, cred că ar trebui să te duci acasă. 

Apoi se întoarse şi se uită la porți. Doi străjeri, care păreau 
foarte neliniştiţi, erau de gardă. Se apropie şi-l pironi pe unul 
dintre ei cu privirea. 


122 TERRY PRATCHETT 


— Sunt o sărmană bătrână care vinde mere, îi spuse, cu un 
glas mai potrivit pentru o declarație de război. Rogu-te, lasă-mă 
să trec, drăguță. 

Ultimul cuvânt răsună ca un foc de pistol. 

— Nimeni n-are voie să intre, spuse străjerul. Poruncă de 
la duce. 

Granny ridică din umeri. Din câte ştia, gambitul merelor 
nu dăduse rezultate decât o dată, în întreaga istorie a vrăjito- 
riei, dar aşa cerea tradiția. 

— Champett Poldy, eu te ştiu foarte bine. Ţin minte că 
l-am petrecut pe moşu-tău pe ultimul drum, iar pe tine te-am 
adus pe lume, zise, apoi îşi plimbă privirea peste mulțime, 
care se regrupase ceva mai departe, se întoarse către străjer, 
pe chipul căruia se aşternuse o expresie de adâncă groază, se 
aplecă spre el şi continuă: Cu mine ai tras prima dată aer în 
piept, în valea asta a plângerii, şi, pe toți zeii, dacă mi te pui 
în cale, tot cu mine ai să răsufli şi ultima oară. 

Se auzi un zgomot înfundat, de metal — străjerului îi 
căzuse sulița din mână, de spaimă. Granny întinse brațul şi-l 
bătu încurajator pe umăr. 

— Dar nu te speria, adăugă. Uite, ia un măr. 

Dădu să treacă, dar o a doua suliță îi tăie calea. Curioasă, 
ridică privirea. Cel de-al doilea străjer nu era localnic, ci un 
mercenar de la oraş, adus pentru a umple rândurile care se 
cam răriseră în ultimii ani. Avea atâtea cicatrice pe față, încât 
părea cârpit. Privind-o, acestea îşi schimbară poziția, alcă- 
tuind, poate, un rânjet batjocoritor. 

— Deci asta înseamnă vrăjitorie, da? zise el. Cam slăbuţ. 
Chiar dacă le bagi spaima în suflet idioților ăstora de la ţară, 
femeie, cu mine nu-ţi merge. 

— Mda, pesemne că e nevoie de mult mai mult pentru a 
înspăimânta un om mare Şi vânjos ca tine, zise Granny, du- 
cându-şi mâna la pălărie. 

— Nu mă lua cu vorbe dulci, ripostă străjerul, cu ochii 
ațintiţi înainte, legănându-se uşor pe vârfurile picioarelor. 
Doamne în vârstă ca dumneata, să sucească mințile oameni- 
lor... Bine zice lumea: aşa ceva nu e de îndurat. 

— Cum pofteşti, zise Granny, dându-i sulița la o parte. 

— N-auzi când îţi spun... începu bărbatul, luând-o de umăr. 
Mâna lui Granny se mişcă atât de iute, încât el nici n-o observă; 
în clipa următoare, străjerul se apucă strâns de braţ şi începu 
să geamă de durere. 

Granny îşi înfipse la loc acul în pălărie şi o luă la fugă. 


— Să începem, spuse ducesa, rânjind larg, cu Expunerea 
Instrumentelor. 

— Le ştiu, spuse Nanny. Nu pe toate, dar pe cele care încep 
cu „CSL, gip R“. 

— Atunci, hai să vedem cât ai să mai fu în stare să-ți păstrezi 
voioşia. Aprinde focul pe trepied, Felmet, se răsti ducesa. 

— Aprinde focul, Nebunule, zise ducele. 

Nebunul se puse în mişcare, cât putea de încet. La aşa 
ceva nu se aşteptase. Tortura nu se regăsea pe lista lucrurilor 
pe care le avea de făcut. A chinui cu sânge rece o bătrână nu 
era treaba lui, iar a face rău unei vrăjitoare, indiferent de tem- 
peratura interioară, nici atât. Vorbe, atâta le sugerase. Or astea 
numai vorbe nu mai erau. 

— Asta nu-mi place, mormăi pe înfundate. 

— Bine, bine, spuse Nanny Ogg, care avea un auz minunat. 
O să țin minte că te-ai opus. 

— Poftim? întrebă aspru ducele. 

— Nimic, zise Nanny. Mai durează mult? N-am mâncat 
de dimineaţă. 

Nebunul aprinse un chibrit. Aerul din jurul său se învâr- 
teji imperceptibil, iar flacăra se stinse. Nebunul înjură şi mai 
încercă o dată. Cu mâini tremurânde, reuşi să apropie chibritul 
de trepied; dar şi cel de-al doilea se stinse. 

— Haide odată, omule! strigă ducesa, pregătind o tavă 
cu instrumente. 

— Parcă nu vrea să se aprindă, mormăi Nebunul, pățind a 
treia oară acelaşi lucru. 

Ducele îi smulse cutia dintre degetele tremurânde şi-l 
pocni peste obraz cu o mână plină de inele. 

— Ţi-am dat o poruncă, de ce n-o duci la îndeplinire? 
zbieră el. N-ai pic de voinţă. Eşti slab de înger! Dă cutia! 

Nebunul se trase îndărăt. Cineva invizibil îi tot şoptea la 
ureche lucruri pe care nu le putea înţelege. 

— leşi, şuieră ducele, şi ai grijă să nu ne deranjeze nimeni! 

Nebunul se împiedică de o treaptă, se întoarse şi, arun- 
cându-i o ultimă privire nefericită lui Nanny, ieşi, ţopăind un 
pic, din obişnuinţă. 

— De foc nu e neapărat nevoie, spuse ducesa. Doar aşa, ca 
să fie. Ei, femeie, mărturiseşti? 

— Ce? întrebă Nanny. 

— Păi, se ştie. Trădare. Magie neagră. Adăpostirea 
duşmanilor regelui. Furtul coroanei... 

Un zgomot metalic îi făcu pe toți să-şi coboare privirile. 
Un pumnal pătat de sânge căzuse de pe o banchetă, de parcă 
cineva încercase să-l ridice, dar nu fusese în stare. Nanny auzi 
strigoiul înjurând ca pentru sine, sau mai bine zis pentru ceea 
ce fusese sinele său. 

—... Și răspândirea de zvonuri mincinoase, sfârşi ducesa. 

—... Prea multă sare în mâncare... zise şi ducele, tulburat, 
privindu-şi fix mâinile bandajate; îl bântuia gândul că mai era 
acolo şi o a patra persoană. 

— Dacă te hotărăşti să mărturiseşti, ai să scapi uşor, rosti 
ducesa. Ai să fii numai arsă pe rug. ŞI, rogu-te, fără comenta- 
rii amuzante. 

— Ce fel de zvonuri mincinoase? 

Ducele închise ochii, dar nu izbuti să scape de viziuni. 

— Cu privire la moartea accidentală a Regelui Verence, 
şopti el răguşit. 

Aerul dimprejur se învârteji din nou. Nanny rămase o 
vreme cu capul aplecat într-o parte, ca şi cum ar fi ascultat un 
glas pe care numai ea îl putea auzi... cu toate că ducele era 
convins că auzea şi el ceva, nu chiar un glas, mai degrabă 
geamătul vântului în depărtare. 

— Păi, lucruri mincinoase eu nu ştiu, spuse Nanny. Ştiu că 
mata l-ai înjunghiat, iar mata i-ai dat pumnalul. Erați sus pe 
scări. Chiar lângă armura cu halebarda în mână. adăugă. după 

ce mai ascultase puțin şi făcuse un semn de încuviințare. Iar 
atunci mata ai spus: „Dacă trebuie, atunci să terminăm odată“, 
sau aşa ceva, i-ai smuls regelui pumnalul de la cingătoare, da, 
chiar ăla de-acolo de pe jos, şi... 

— Minti! Nu era nimeni acolo. Noi am făcut în aşa fel... nu 
era nimic de văzut! Am auzit eu pe cineva în întuneric, dar 
nu era nimeni! Nu era nimeni şi nu avea nimic de văzut! urlă 
ducele. Nevastă-sa se uită urât la el. 

— Haide, Leonal, zău, taci odată. Suntem între patru pereți. 
Nu cred că mai e nevoie să ne codim atât. 

— Cine i-a spus? I-ai spus tu? 

— Linişteşte-te. Nu i-a spus nimeni. E vrăjitoare, la urma 
urmei — se pricepe să afle tot felul de lucruri. Are al şaselea 
ochi sau ceva de genul ăsta. 

— Al şaselea simţ, o corectă Nanny. 

— Pe care, doamnă dragă, n-ai să-l mai ai multă vreme, 
dacă nu ne spui cine mai ştie despre asta şi dacă nu ne dai o 
mână de ajutor şi cu altele, spuse ducesa, neagră la faţă. Ai 
s-o faci, crede-mă. Sunt pricepută în meseria asta. 

Nanny se uită împrejur. Temniţa începuse să se umple. 
Regele Verence plesnea de indignare, astfel încât devenise 
aproape vizibil, şi încerca din răsputeri să apuce pumnalul. 
Dar mai erau şi alții în spatele lui — siluete tremurătoare, 
frânte, nu tocmai strigoi, mai degrabă amintiri care se impreg- 
naseră, din durere şi spaimă, în pereții de piatră. 

— Pumnalul meu! Nemernicii! M-au omorât cu pumnalul 
meu, spuse pe neauzite fantoma Regelui, ridicându-şi braţele 
transparente şi chemând lumea de dincolo să fie martoră la 
această supremă umilire. Dă-mi putere... 

— Da, zise Nanny. Merită încercat. 

— Şi-acum o să începem, spuse ducesa. 


— Poftim? se miră străjerul. 

— Ți-am mai spus, se răsti Magrat. Am merele astea fru- 
moase de vânzare. N-auzi bine? 

— E vreun iarmaroc, ceva? se interesă străjerul, care era 
extrem de tulburat de când colegul său fusese dus la infirmerie; 

nu de-asta luase postul, ca să se confrunte cu asemenea pri- 
mejdii. Apoi îşi dădu seama. 

— Nu cumva sunteți vrăjitoare, nu? întrebă, jucându-se 
stângaci cu halebarda. 

— Fireşte că nu. Crezi că aşa arată o vrăjitoare? 

Străjerul îi cântări din priviri brăţările oculte, mantia 
căptuşită, mâinile tremurânde şi chipul, care-l îngrijora cel mai 
tare. Încercând să-i dea feţei o paloare atrăgătoare, Magrat nu 
se zgârcise cu pudra. Rimelul fusese şi el aplicat din belşug. 
Acum bărbatul avea impresia că priveşte în fundul unei 
zaharniţe în care plonjaseră două muşte. Din instinct, făcu un 
semn cu degetele, ca să se ferească de deochiul machiajului. 

— Mda, spuse el, şovăielnic, în timp ce răsucea problema 
pe toate părțile. Avea în fața ochilor o vrăjitoare. De curând, 
începuseră să circule zvonuri cum că vrăjitoarele dăunează 
sănătății. I se spusese să nu le lase să treacă, dar despre 
vânzătoarele de mere nu i se pomenise nimic. Ele nu reprezen- 
tau o problemă. Femeia pretindea că vindea mere, şi n-avea de 
gând să pună la îndoială cuvântul unei vrăjitoare. 

Mulţumit de acest exerciţiu de logică aplicată, se dădu la 
o parte şi făcu un gest larg. 

— Doamna cu merele, puteţi să treceţi. 

— Mulţumesc, spuse Magrat, cu glasul dulce. Nu vrei unul? 

— Nu, mulțumesc. Tocmai l-am terminat pe cel pe care mi 
l-a dat cealaltă vrăjitoare. Nu, nu vrăjitoare, zise, dându-şi 
ochii peste cap. Târgoveaţă. Vânzătoare de mere. Că doar ştie 
ca mai bine. 

— Cam când a fost asta? 

— A, acum câteva minute... 


Nu se poate spune că Granny Weatherwax se rătăcise, 
pentru că ea nu era genul de persoană care să pățească aşa 
ceva. Numai că, pe moment, cu toate că ştia precis unde se 
afla ea, era cam confuză în privinţa împrejurimilor. La un 
moment dat, ajunsese iarăşi în bucătărie, provocându-i o 
cădere nervoasă bucătarului care încerca de zor să coacă nişte 

fire de ţelină. Colac peste pupăză, diverse persoane încerca- 
seră s-o convingă să le vândă mere. 


Magrat ajunse în Sala cea Mare, unde, la această oră, nu se 
aflau decât doi străjeri care jucau zaruri. După uniforme, făceau 
parte din garda personală a lui Felmet. Văzând-o, se opriră. 

— Ia te uită, zise unul, rânjind. Ai venit să ne ţii de urât, 
frumoaso1? 

— Am ceva treabă jos, în temniță, răspunse Magrat, 
pentru care expresia „hărţuire sexuală“ era o simplă alăturare 
de cuvinte. 

— Ca să vezi, zise străjerul, făcându-i cu ochiul celuilalt. 
Poate te putem ajuta. 

Se ridicară amândoi şi se apropiară de ea din ambele părți. 
Aveau chipurile aspre şi duhneau a bere stătută. Semnale fre- 
netice, emise dintr-un colțişor periferic al minţii lui Magrat, 
începură să pătrundă prin blindajul de prejudecăți printre care 
se număra şi aceea că numai oamenii răi păţesc lucruri rele. 

Cu toate că se străduia din răsputeri să găsească o cale 
politicoasă de scăpare, cei doi o conduseră câteva caturi mai 
Jos, printr-un labirint de coridoare umede şi arcuite. 

— Cred că ar fi frumos din partea mea să vă previn, 
spuse Magrat, că nu sunt ceea ce par: o femeie simplă, care 
vinde mere. 

— Nu mai spune. 

— De fapt, sunt vrăjitoare. 

Dar această dezvăluire nu produse efectul scontat. Cei doi 
străjeri se priviră. 

— Ei, minunat, zise unul. Mereu m-am întrebat cum o fi să 
săruți o vrăjitoare. Am auzit de la oamenii de pe-aici că te pot 
transforma într-o broască. 

— Păi atunci, interveni celălalt, înghiontindu-l în coaste şi 
vorbind rar şi cu subînțeles, de parcă era pe punctul de a 


l Nimeni nu ştie ce-i face pe bărbaţi să spună astfel de lucruri. Pesemne că 
n-avea să mai treacă mult până să adauge că-i plac fetele focoase. (n.a.) 

spune ceva incredibil de amuzant, înseamnă că tu ai şi sărutat 
una, şi încă demult. 

Răsună un hohot scurt de râs, după care Magrat se trezi 
lipită de perete, admirând de-aproape interiorul nărilor unuia 
dintre străjeri. 

— Ia ascultă aici, scumpo, îi zise el. Dacă într-adevăr 
eşti vrăjitoare, află că nu eşti prima care coboară aici. Tu 
însă ai putea să ai norocul să şi pleci, dacă te porți frumos 
cu noi. Înţelegi? 

De undeva, din apropiere, se auzi un țipăt scurt şi ascuțit. 

— Ei, auzi? spuse străjerul. Asta a fost o vrăjitoare care n-a 
avut noroc în viață. Dacă te porți frumos, iese bine pentru 
toată lumea. Mare baft-ai avut c-ai dat peste noi. 

Și începu s-o pipăie. Magrat păli. 

— Hopa, ce-am găsit aici? se întrerupse bărbatul. Un cutit? 
Un cuțit? Hron, pare-mi-se că trebuie să luăm lucrurile foarte 
în Serios. 

— Trebuie s-o legăm de mâini şi să-i punem un căluş, 
spuse în grabă Hron. 

— Dacă nu pot vorbi şi nu-şi pot flutura mâinile, n-au cum 
să facă vrăji... 

— Jos labele de pe ea! 

Cu toții îşi întoarseră privirile către Nebunul care 
clincănea de furie. 

— Daţi-i drumul imediat! strigă el. Sau vă fac raport! 

— Ei, zău, ne faci raport? zise Hron. Şi cine-o să te-asculte, 
piticanie pestriță? 

— Asta-i o vrăjitoare, spuse celălalt străjer. Aşa că du-te de 
zornăie în altă parte. Îmi plac fetele focoase, continuă, întor- 
cându-se către Magrat. După cum se va vedea, greşea. 

Nebunul înaintă, mânat de curajul care-i cuprinde doar pe 
cel foarte furioşi. 

— V-am spus să-i dați drumul, repetă el. 

Hron îşi trase sabia şi-i făcu cu ochiul tovarăşului său. Iar 
Magrat trecu la acțiune. Lovitura porni din instinct, neplănuită, 
cu o forță mult sporită de numeroasele inele şi brățări; braţul i 
se roti prin aer, apoi se izbi de falca străţerului — acesta se 

învârti de două ori pe loc şi se prăbuşi grămadă, oftând slab 
ŞI, că veni vorba, cu numeroase urme roşii de simboluri oculte 
imprimate pe obraz. În clipa următoare, Hron băgă de seamă 
cuțitul de bucătărie care îl înțepa uşor în beregată. 

— Dă-i drumul, îi porunci Magrat, îndepărtându-şi părul 
din ochi bărbatului. Acum te întrebi dacă am într-adevăr de 
gând să-ți tai gâtul, gâfâi ea. Nici eu nu ştiu. Ia gândeşte-te ce-o 
să ne mai distrăm, aflând răspunsul! 

Întinse celălalt braţ şi-l ridică pe Nebun în picioare, 
trăgându-l de guler. 

— De unde s-a auzit strigătul? întrebă, fără să-şi ia ochii de 
la străjer. 

— Uite, pe acolo. Au aruncat-o în temniţă, nu-mi place 
deloc asta, au mers prea departe, iar eu n-am putut intra şi am 
plecat să caut pe cineva. 

— Ei, m-ai găsit pe mine, zise Magrat, apoi i se adresă lui 
Hron: Tu rămâi aici. Sau pleacă, dacă pofteşti. Dar să nu 
cumva să te iei după noi. 

El încuviinţă şi-i urmări din priviri cum se îndepărtau 
pe coridor. 

— Uşa e încuiată, o informă Nebunul. Se aud tot felul de 
lucruri dinăuntru, dar... 

— Păi, în fond suntem în temniţă, nu? 

— Tocmai. Uşile astea n-ar trebui să se încuie pe dinăuntru! 

Într-adevăr, uşa nu se clintea. Dincolo de ea era tăcere — o 
tăcere apăsătoare, febnlă, care se strecura prin crăpături şi se 
revărsa în coridor, genul de tăcere care este mai înfricoşătoare 
decât orice strigăt. Nebunul se foia de pe un picior pe altul, 
uitându-se la Magrat care cerceta uşa. 

— Chiar eşti vrăjitoare? o întrebă. Aşa au zis ăia. Chiar aşa 
să fie? Nu arăţi a vrăjitoare, eşti foarte... adică..., mai spuse şi 
TOŞI. Nu arăţi deloc a cotoroanţă, ştii tu, eşti absolut minunată... 

Şi îşi pierdu vocea. 

„Sunt stăpână pe situație, îşi spuse Magrat. Nu credeam să 
fiu, dar iată că am capul foarte limpede.“ 

Şi, cu capul limpede cum era, își dădu seama că şosetele 
îndesate în decolteu îi alunecaseră până la brâu. în păr parcă 

îşi făcuse cuib o familie de păsări certate cu igiena, iar 
machiajul 1 se întinsese pe toată faţa. Rochia i se rupsese în 
mai multe locuri, era zgâriată pe picioare, vânătă pe braţe dar, 
cu toate astea, se simţea în al nouălea cer. 

— Cred că ar trebui să te dai puţin înapoi, Verence, rosti ea. 
Nu sunt sigură ce-o să iasă. 

Se auzi un mic oftat de uimire. 

— De unde-mi ştii numele? 

Magrat se uită cu atenţie la uşă. Era din lemn de stejar, 
vechi de secole, dar dincolo de suprafața care se întărise, cu 
trecerea anilor, ajungând ca de piatră, încă se mai simţea un 
pic de sevă. Îi venise o idee pentru care, în mod normal, ar fi 
avut nevoie de cel puţin o zi de pregătiri şi de o desagă plină 
de ingrediente exotice. Cel puţin aşa crezuse până atunci. 
Acum, era pregătită să pună la îndoială această credință. Dacă 
poţi chema un demon într-un cazan de rufe, înseamnă că poți 
face orice. Apoi îşi dădu seama că Nebunul îi vorbise. 

— Ah, pesemne că l-am auzit pe undeva, îi răpunse, fără 
alte amănunte. 

— Nu prea cred, pentru că nu-l mai folosesc, spuse Nebu- 
nul. Vezi tu, ducelui nu-i prea place. Mama a fost cu ideea. 
Unii se dau în vânt să-şi boteze copiii cu nume de regi. 
Bunicu” zicea că e o prostie şi că n-ar trebui să... 

Magrat încuviință din cap, cercetând tunelul cu un ochi de 
expert. Nu era un loc prea promiţător. Scândurile vechi de stejar 
stătuseră prea mult în întuneric, departe de ciclul anotimpurilor. 

Pe de altă parte... Granny spusese că toți copacii erau 
una, cumva... sau ceva asemănător. Cu toate că nu ştia 
precis ce însemna asta, Magrat avea impresia că pricepea. 
lar afară era primăvară. Pesemne că şi umbra de viaţă care 
încă mai pâlpâia în lemn o ştia. Sau, dacă o uitase, cineva 
trebuia să-i reamintească. 

Îşi lipi palmele de uşă şi închise ochii, încercând să sape 
cu mintea prin piatră, să scape din castel şi să pătrundă în 
stratul subțire de pământ negru din munţi, să se piardă în văz- 
duh, să adune razele de soare... 

Nebunul o văzu împietrită în loc, dar nu înţelese nimic din 
ce se petrecea. Apoi, încetişor, lui Magrat i se ridică tot părul 
pe cap şi în jur începu să miroasă a frunze putrezite. Atunci, 
pe neaşteptate, forța care împinge o ciupercuţă moale ca untul 
printr-un strat gros de ciment, făcând-o să iasă la lumină, sau 
călăuzeşte un ţipar, de-a lungul întinderilor nemăsurate şi 
duşmănoase ale oceanului, către un anume iaz, în mijlocul 
unui câmp, pătrunse în ea şi, de acolo, trecu în uşă. 

Magrat se îndepărtă cu grijă, năucită, luptându-se din greu 
cu instinctul care-i poruncea să-şi înfigă degetele de la 
picioare în piatră şi să înmugurească. Nebunul o prinse în 
braţe şi mai că nu se prăbuşi din pricina şocului. Magrat se 
lăsă moale, sprijinindu-se triumfătoare de trupul care clincă- 
nea uşor. Izbutise! Şi numai prin mijloace naturale! Dacă ar fi 
văzut-o celelalte... 

— Nu te apropia de uşă, îngăumă ea. Cred că i-am dat... 
cam mult. 

Nebunul o ţinea încă în braţe şi era prea tulburat ca să 
mai rostească ceva, dar tot primi un răspuns. 

— Pare-mi-se că da, spuse Granny Weatherwax, apărând 
dintre umbre. Eu, una, nu m-aş fi gândit niciodată la aşa ceva. 

— Ai fost aici de la bun început? întrebă Magrat, privind-o 
cu ochii mijiți. 

— Am ajuns acum câteva minute, răspunse Granny, tră- 
gând cu ochiul la uşă. Execuţia a fost bună, dar lemnul e 
vechi. Se pare că a trecut şi printr-un incendiu. Sunt o groază 
de cuie de fier şi alte lucruri înăuntru. Nu văd cum ar putea 
merge. Eu aş fi încercat cu lespezile, dar... 

Un pocnet uşor o întrerupse. Apoi altul, apoi din ce în ce 
mai multe, precum floricelele de porumb dintr-un tuci. În spatele 
el, încet, foarte încet, uşa se acoperea de frunze. Granny se holbă 
cu gura căscată, apoi prinse privirea îngrozită a lui Magrat. 

— Fugiţi! strigă. 

Îl luară şi pe Nebun pe sus şi se adăpostiră într-o firidă 
aflată la îndemână. Uşa scârțâi amenințător. Câteva scânduri, 
pradă unei agonii vegetale, se chirciră; cuiele fură azvârlite 
afară, precum ghimpii dintr-o rană, şi se izbiră de pereţii de 

piatră, într-o explozie de scântei. O bucată din lacăt zbură 
peste creştetul Nebunului, silindu-l să lase capul în jos, şi se 
sfărâmă de peretele din față. 

În josul scândurilor apărură rădăcini albe care se întinseră, 
şerpuind, peste piatra umedă, căutând crăpăturile din ea, în 
care începură să sape. Nodurile din lemn se umflară, plesniră 
şi dădură la iveală crengi care se izbiră de arcadă, dărâmând-o, 
totul fiind însoțit de un mugct înfundat, scos de particulele de 
lemn care încercau să stăpânească potopul de viaţă dezlănțuită 
care le copleşea. 

— Eu, una, spuse Granny Weatherwax, după ce, în josul 
coridorului, o bucată de tavan se prăbuşi, n-aş fi făcut aşa. Nu 
că aş protesta, să ne-nțelegem, adăugă, văzând-o pe Magrat 
dând să-i răspundă. Treaba e bună. Doar că am impresia că ai 
exagerat un pic. 

— Nu vă supăraţi, spuse Nebunul. 

— Cu pietrele nu mă descurc, zise Magrat. 

— Ei, da, asta se învaţă cu timpul... 

— Nu vă supăraţi! 

Cele două vrăjitoare se întoarseră către el, făcându-l să 
dea înapoi. 

— Nu cumva aţi venit să salvaţi pe cineva? îngăimă Nebunul. 

— Ah, da, zise Granny. Magrat, ia hai să vedem cum s-a 
descurcat. 

— S-au auzit şi nişte țipete, rosti Nebunul, care nu putea 
scăpa de impresia că lucrurile nu erau luate în serios, aşa cum 
s-ar fi cuvenit. 

— Păi, cred şi eu, spuse Granny, dându-l la o parte şi păşind 
peste o rădăcină care se zvârcolea. Să vezi cum ar fi fost dacă 
mă încuia pe mine cineva într-o temniţă. 

Înăuntru era mult praf şi o singură torţă, la lumina căreia 
Magrat văzu două siluete care se făcuseră mici într-un colţ. 
Aproape toate lucrurile se răsturnaseră şi se răspândiseră pe 
podea — şi nici unul dintre ele nu părea conceput pentru a crea 
senzații dintre cele mai plăcute. O zări şi pe Nanny Ogg, 
foarte liniştită, încălțată cu un soi de ciubote de lemn. 

— Nu v-aţi prea grăbit, remarcă aceasta din urmă. Scoa- 
teți-mă de aici, rogu-vă. Am amortțit. 

Şi mai era şi pumnalul. Se rotea uşor, drept în mijlocul 
încăperii, sclipind când şi când în lumină. 

— Chiar cu pumnalul meu! strigă spectrul regelui, cu un 
glas pe care numai vrăjitoarele-l puteau auzi. Şi eu n-am aflat 
până azi! Cu pumnalul meu, fir-ar a naibii! M-au lichidat cu 
cuțitul meu, mama mă-sii de treabă! 

Se mai apropie un pic de cei doi stăpânitori, fluturând 
pumnalul. De pe buzele ducelui scăpă un scâncet slab, fericit 
să zboare de-acolo. 

— Se descurcă bine, nu? zise Nanny Ogg, în timp ce 
Magrat o ajuta să se elibereze. 

— E fostul rege cumva? Ăia doi pot şi ei să-l vadă? 

— Nu prea cred. 

Regele Verence se clătina uşor, din pricina greutății. Era 
prea bătrân pentru asemenea giumbuşlucuri de poltergeist, 
trebuia să fii adolescent pentru a face aşa ceva... 

— Numai să-l apuc mai bine, zise. Of, fir-ar... 

Pumnalul scăpă din pumnul tremurător al spectrului şi 
căzu cu zgomot pe podea. Granny Weatherwax înaintă pe dată 
şi puse piciorul pe el. 

— Nu se cuvine ca mortii să-i omoare pe cei vii, rosti ea. 
Ar fi un... oarecumi.izice, precedent periculos. Mai întâi şi mai 
întâi, pentru că noi suntem cu mult mai puţini... 

Ducesa îşi reveni prima din groaza provocată de pumna- 
lele care zburau prin aer şi uşile care explodau. Cine erau 
femeile astea care-o sfidau în propria temniță? N-avea de 
unde să ştie precis care era reacția cuvenită în faţa unor 
entități supranaturale, însă, cu privire la cea de-a doua pro- 
blemă, era foarte sigură pe sine. Deschise gura, care semăna 
cu o poartă către un infern stacojiu. 

— Străjeri! strigă, apoi îl observă pe Nebun care se învâr- 
tea pe lângă uşă. Nebunule! Adu străjerii! 

— Au treabă. Şi noi tocmai plecam, zise Granny. Care 
dintre voi e ducele? 

Felmet, pe jumătate ghemuit în colțul său, o privi cu 
ochii injectaţi. Din colțul gurii îi curgea un firişor de salivă. 
Chicotea stins. 

Granny se apropie să-l vadă mai bine. Prin ochii aceia 
umezi, o făptură stranie îi întoarse privirea. 

— N-am de gând să îți dau motive, spuse ea încet. Dar 
lucrul cel mai bun pentru dumneata ar fi să pleci de-aici. Să 
abdici sau cum s-o fi spunând. 

— În favoarea cui? întrebă ducesa, pe un ton glacial. 
A unei vrăjitoare? 

— Nu vreau, spuse ducele. 

— Poftim? 

Ducele se ridică încet, îşi scutură hainele de praf şi o privi 
pe Granny drept în ochi. Pupilele 1 se măriră. 

— Am spus că nu vreau, repetă. Chiar credeai că o vrajă de 
doi bani o să mă înfricoşeze? Sunt regele de drept, mi-am 
cucerit regatul şi asta n-o poţi schimba. Asta-i tot, vrăjitoareo. 

Și veni mai aproape. Granny îl cântări din priviri. Nu mai 
avusese până atunci de-a face cu aşa ceva. Era limpede că 
omul era nebun, dar în miezul nebuniei sale se ascundea un 
sâmbure de trezie rece, îngrozitoare, un bulgăre de gheaţă în 
stare pură, adăpostit într-un furnal. Îl crezuse un om slab, 
cuibărit îndărătul unui strat subțire de putere, dar totul era 
încă şi mai grav. Undeva în străfundurile minţii sale, dincolo 
de orizontul raționalului, imensa presiune exercitată de 
demență dăduse naştere unui nucleu mai dur ca orice diamant. 

— Dacă mă dobori cu ajutorul magiei, aceasta va domni, 
spuse ducele. Şi aşa ceva nu poţi să faci. Şi orice rege urcat pe 
tron cu ajutorul dumitale îți va fi veşnic prizonier. Omul de 
paie al vrăjitoarei, aş putea spune. Dar magia distruge tot ce 
stăpâneşte. Şi pe dumneata te-ar distruge, ştii bine. Ha, ha. 
Mda, mă poți culca la pământ pe dată, continuă, apropiindu-se 
de Granny care păli. Și poate ai găsi pe cineva să îmi ia locul. 
Dar ar trebui să fie nebun s-o facă, pentru că, astfel, i-ai sufla 
mereu în ceafă, nelăsându-l să uite că, dacă te supără, ce mai, 
ÎŞI pierde viaţa pe loc. Oricât ai nega, el ar şti că domneşte cu 

îngăduinţa dumitale. Iar aşa, n-ar mai avea cum să fie rege cu 
adevărat. Nu? 

Granny întoarse capul. Celelalte vrăjitoare se dădură 
înapoi, gata să se ghemuiască la pământ. 

— Am întrebat ceva! 

— Da, zise Granny. E adevărat! 

— E adevărat! 

—... Dar este cineva care te poate dobori, adăugă încet 
Granny. 

— Pruncul? Să vină când o creşte. Un tânăr cu o sabie în 
mână, plecat să-şi îndeplinească destinul, rînji ducele. Foarte 
romantic. Dar mai am multă vreme să mă pregătesc. N-are 
decât să încerce. 

În spatele său, pumnul Regelui Verence porni, dar nu 
izbuti cu nici un chip să-şi atingă ţinta. Ducele se aplecă, 
apropiindu-şi chipul de cel al lui Granny. 

— Înapoi la cazanele voastre, stranii surate, spuse el 
în şoaptă. 


Granny Weatherwax străbătea cu paşi mari coridoarele 
castelului, precum un liliac mare şi înfuriat. În minte îi 
răsunau fără încetare hohotele ducelui. 

— Poţi să-l loveşti cu ceva bube, propuse Nanny Ogg. 
Hemoroizii sunt numai buni. De asta e voie. N-o să-l împie- 
dice să domnească, numai că va trebui să stea mereu în 
picioare. Tare caraghios ar fi. Sau poate o ciupercă... 

Granny nu răspunse. Dacă furia ar fi fost o flacără, i-ar fi 
luat foc pălăria. 

— Mă rog, aşa ar fi şi mai rău, continuă Nanny Ogg, gră- 
bindu-se să țină pasul. Nici cu durerea de dinți nu merge. Ştii, 
nu-i nevoie să te-agiţi, adăugă, trăgând cu ochiul la chipul 
schimonosit de mânie al lui Granny. Nu mi-au făcut cine ştie 
ce. Dar, oricum, mulţumesc. 

— Nu-mi fac eu griji pentru tine, Gytha Ogg, se răsti 
Granny. Am venit numai pentru că Magrat se-agita. Una care 
nu ştie să se-ajute singură nu e vrăjitoare. Eu aşa zic. 

— Magrat s-a descurcat bine cu lemnăria, pare-mi-se. 

Deşi morocănoasă şi pradă furiei, Granny Weatherwax 
catadicsi să încuviinţeze. 

— Mda, începe să înveţe, zise, apoi se uită în jur, pe cori- 
dor, şi se aplecă la urechea lui Nanny: N-am de gând să-i fac 
hatârul s-o spun, dar ducele ăsta ne-a copt-o. 

— Ei, ştiu şi eu? zise Nanny. Jason al meu şi cu alți câțiva 
flăcăi ar putea uşor să... 

— Ai văzut cum sunt străjerii lui. Nu-s ca ăia vechi. 
Sunt duri. 

— Am putea să le dăm şi noi băieţilor o mână de ajutor, 
numai puțin, aşa... 

— N-ar ieşi nimic. Asta-i un lucru pe care oamenii trebuie 
să-l rezolve singuri. 

— Dacă zici tu, Esme, rosti, supusă, Nanny. 

-- Zic. Rostul magiei e să fie stăpânită, nu stăpânitoare. 

Nanny încuviinţă, apoi, aducându-şi aminte de o făgădu- 
ială, se aplecă şi luă o bucată de stâncă dintre dărâmăturile 
de pe Jos. 

— Credeam că aţi uitat, îi şopti în ureche fantoma regelui. 

Ceva mai în urma lor, Nebunul ţopăia pe lângă Magrat. 

— Putem să ne mai întâlnim cândva? întrebă. 

— Păi... nu ştiu, spuse Magrat, a cărei inimă fredona, 
încântată, un cântecel. 

— Diseară? Ce zici? insistă Nebunul. 

— A, nu, spuse Magrat. Diseară sunt foarte ocupată. 

De fapt, avusese de gând să se bage în pat cu un pahar de 
lapte cald şi cu caietele în care Goodie Whemper îşi descri- 
sese experimentele astrologice, însă instinctul îi spunea că 
orice curtezan trebuia să aibă parte de piedici care să-l facă 
mai pătimaş. 

— Atunci mâine-seară, nu se lăsă Nebunul. 

— Cred că a venit vremea să mă spăl pe cap. 

— Aş putea să scap şi vineri. 

— Vezi tu, noaptea noi suntem foarte ocupate... 

— Atunci după-amiaza. 

Magrat şovăi. Poate că instinctul greşea. 

— Păi... începu ea. 

— Pe la două. Pe pajiştea de lângă lac, bine? 

— Păi... 

— Deci ne vedem acolo, da? zise deznădăjduit Nebunul. 

— Nebunule! se auzi glasul ducesei; iar pe chipul celui 
chemat se aşternu groaza. 

— Trebuie să fug, zise el. Pe pajişte, bine? O să mă îmbrac 
cu ceva uşor de recunoscut. Rămâne aşa? 

— Rămâne aşa, repetă Magrat, hipnotizată, pur şi simplu, 
de insistenţele lui, apoi se întoarse şi fugi după celelalte. 

Afară se dezlănţuise nebunia. Mulțimea care fusese acolo la 
sosirea lui Granny sporise considerabil şi se strecurase prin 
porțile rămase nepăzite, înconjurând fortăreața. Noţiunea de 
manifestaţie de protest era ceva nou în Lancre, însă locuitorii 
învăţaseră deja câteva elemente de bază, 1. e. să-şi fluture gre- 
blele şi secerile prin aer, cu o mişcare simplă, sus-jos, acompa- 
niată de strâmbături şi strigăte de „Huo!“, cu toate că unii 
cetăţeni, care nu înţeleseseră prea bine, fluturau steaguri şi 
aplaudau. Cei care ajunseseră şi mai departe cu studiul căutau 
din priviri clădirile cel mai uşor de incendiat, de dincolo de 
ziduri. Câţiva vânzători de plăcinte cu carne şi chifle cu cârnaţi 
răsăriseră ca din pământ!, iar afacerile prosperau de minune. 
Nu mai era mult până să apară cineva care să arunce prima 
piatră. Cele trei vrăjitoare rămaseră în capul scărilor care duceau 
la uşa din față şi cercetară din priviri oceanul de chipuri. 

— Uite-l pe Jason al meu, zise fericită Nanny. Şi pe Wane, 
Darron, Kev, Trev, Nev. 

— O să le țin minte feţele, spuse Seniorul Felmet, pos- 
tându-se între ele şi punându-le câte o mână pe umăr. Dar pe 
arcaşii mei de pe ziduri îi vedeți? 

— Mda, îi văd, zise sumbră Granny. 

— Atunci fă bine şi zâmbeşte. Fă-le cu mâna, o îndemnă 
ducele. Ca oamenii mei să ştie că totul e în ordine. La urma 
urmei, astăzi ați trecut pe la mine ca să vorbim de treburile 


! Aşa-i peste tot. Nimeni nu-i vede venind. Explicaţia logică este că, la anga- 
jare, li se pune la dispoziţie taraba, pălăria de carton şi o micuță maşină a tim- 
pului, pe motorină. 

publice, nu? Aşa e, continuă, aplecându-se către Granny, ai 
putea să-mi faci o groază de lucruri. Dar tot acolo s-ar ajunge. 
Sunt un om cu care se poate cădea la învoială, mai spuse, 
trăgându-se înapoi. Cine ştie, dacă-i convingeti pe toţi să stea 
liniștiți, poate mă mai îmblânzesc şi eu un pic. Dar nu promit. 

Granny nu răspunse. 

— Zâmbeşte şi fă cu mâna, porunci ducele. 

Granny ridică un braţ şi-l flutură fără vlagă, însoțindu-l cu 
o strâmbătură care n-avea absolut nimic de-a face cu buna 
dispoziție. Apoi se încruntă şi o înghionti pe Nanny Ogg, care 
făcea cu mâna şi se hlizea ca o apucată. 

— Nu exagera, şuieră. 

— Dar uite-o acolo şi pe Reel, şi pe Sharleen cu ăia micii, 
zise Nanny. Uu-u! 

— Taci odată, neghioabo! se răsti Granny. Vino-ți în fire! 

— Foarte frumos, foarte frumos, spuse ducele şi ridică mâi- 
nile — de fapt, numai una, căci cealaltă încă îl mai durea; în 
seara precedentă încercase cu răzătoarea, dar degeaba. 
Oameni din Lancre, nu vă temeţi! Vă sunt prieten. Am să vă 
apăr de vrăjitoare! Le-am convins să vă lase în pace! 

Granny îl privi în timp ce vorbea. „E un maniaco-depre- 
siv, se gândi. Ba încolo, ba încoace, ca un titirez. Te omoară, 
şi pe urmă te întreabă dacă te simţi bine.“ Apoi îşi dădu seama 
că el o îmboldea din priviri. 

— Ce-i? 

— Am zis: „lar acum o chem pe stimabila Granny Wea- 
therwax să vă spună câteva cuvinte, ha, ha,“, îi repetă el. 

— Aşa ai spus, da? 

— Da! 

— Ai mers mult prea departe, comentă Granny. 

— Aşa-i, chiar aşa, chicoti ducele. 

Granny se întoarse către mulțimea neliniştită, care tăcu 
imediat. 

— Mergeţi acasă, le spuse. 

Din nou, tăcere. 

— Atât? întrebă ducele. 

— Da. 

— Păi şi făgăduințele de supunere veşnică? 

— Ce-i cu ele? Gytha, opreşte-te odată, nu mai face cu mâna! 

— Scuze. 

— Şi acum mergem şi noi, spuse Granny. 

— Dar ne înţelegeam aşa de bine, zise ducele. 

— Haide, Gytha, rosti Granny, cu răceală. Dar Magrat 
unde-a dispărut? 

Prinsă cu ocaua mică, Magrat îşi ridică privirea. Se adân- 
cise în conversaţie cu Nebunul, cu toate că era genul de con- 
versație în răstimpul căreia ambele părți îşi petrec mult timp 
cu ochii în jos sau rozându-șşi unghiile. În proporţie de 
nouăzeci la sută din cazuri, iubirea înseamnă stânjeneală care 
te face să-ţi ia urechile foc. 

— Plecăm, spuse Granny. 

— Vineri după-amiază, nu uita, şopti Nebunul. 

— Bine, numai dacă pot, zise Magrat. 

Nanny Ogg zâmbi. 

Şi aşa, Granny Weatherwax se năpusti pe scări în jos, prin 
mulțime, cu celelalte două alergând în urma ei. Străjerii rân- 
jeau; unii îi prinseră privirea şi, pe dată, începură să regrete că 
o făcuseră, însă ici şi colo, prin marea de oameni, răsună un 
hohot batjocoritor, de-abia înăbuşit. Granny ieşi ca o furtună 
pe poartă, trecu podul şi străbătu oraşul. Când iuţea pasul, 
putea să întreacă uşor un om care alerga. În urma lor, ducele, 
care, purtat de trenuleţul nebuniei sale, ajunsese pe culmile 
exaltării şi acum se prăbuşea rapid în hăul deznădejdii, slo- 
bozi un hohot de râs: „Ha, ha!“ 

Granny nu se opri până ce nu ieşi din oraş. Odată ajunsă 
la adăpostul pădurii, se prăbuşi pe un buştean, cu faţa în 
mâini. Celelalte se apropiară cu mare grijă. Magrat o bătu 
uşor pe spate. 

— Nu fi necăjită, spuse. Noi zicem că te-ai descurcat 
foarte bine. 

— Nu sunt necăjită, gândesc, zise Granny. Plecaţi. 

Nanny îi făcu semn din sprâncene lui Magrat şi amân- 
două se traseră înapoi, la o distanţă convenabilă, cu toate că, 
atunci când Granny era într-o astfel de dispozitie. nici alt 

univers nu ar fi fost suficient de departe, şi se aşezară pe o 
piatră acoperită cu muşchi. 

— N-ai pățit nimic? întrebă Magrat. Nu ti-au făcut cine 
ştie ce, sper. 

— Nici nu m-au atins, pufni Nanny. Ăştia nu-s regi ade- 
văraţi, ascultă la mine. Bătrânul Rege Gruneweld, de pildă, nu 
şi-ar fi pierdut vremea fluturându-şi uneltele şi amenințând. 
Poc, trosc, ace sub unghii de la bun început, fără ocolişuri. 
Fără hohote de râs fioros. Ala da rege. Foarte culant. 

— Dar ducele te ameninţa că te arde pe rug. 

— A, dar ce, crezi că m-aş fi lăsat? Am observat că ţi-ai 
găsit pe cineva, zise Nanny. 

— Poftim? spuse Magrat. 

— Tânărul cu clopoței, zise Nanny. Ala care arată ca un 
căţel bătut. 

— A, el... îngăimă Magrat şi roşi toată, pe sub stratul de 
pudră. Nu, nu, e un bărbat, atât. Se ţine şi el după mine. 

— Cam complicată treaba, rosti cu înțelepciune Nanny. 

— Da” e aşa de mic, zise Magrat. Şi țopăie întruna! 

— Te-ai uitat şi tu cu atenţie la el? o întrebă cea mai în vârstă. 

— Adică? 

— Nu te-ai uitat, aşa-i? Ştiam eu. Deştept, Nebunul ăsta. 
Trebuia să se facă şi el actor, ca ăilalți. 

— Ce vrei să zici? 

— Data viitoare uită-te la el cu ochi de vrăjitoare, nu de 
femeie, o îndemnă Nanny, şi o înghionti cu subînţeles. 
Bună treabă cu uşa aia. Prinzi repede meseria. Sper că i-ai 
zis de Greebo. 

— A spus că se duce să-i dea drumul pe dată, Nanny. 

Dinspre Granny Weatherwax se auzi o exclamaţie dis- 
preţuitoare. 

— l-aţi auzit pe ăia care chicoteau în mulțime? Cineva 
a chicotit. 

Nanny Ogg se aşeză lângă ea. 

— Şi alții au arătat cu degetul, zise. Ştiu. 

— Nu putem tolera aşa ceva. 

Magrat se aşeză la celălalt capăt al buşteanului. 

— Mai sunt şi alte vrăjitoare, spuse. Multe — sus, în munți. 
Poate ne ajută ele. 

Celelalte o priviră surprinse şi jgnite. 

— Chiar aşa de departe nu cred că trebuie să mergem, 
suspină Granny. Să cerem ajutor! 

— Foarte prost obicei, încuviință Nanny Ogg. 

— Dar aţi cerut deja, de la un demon, zise Magrat. 

— Nici vorbă, spuse Granny. 

— Aşa-l. Nici vorbă. 

— l-am poruncit să ne fie de folos. 

— Întocmai. 

Granny Weatherwax îşi întinse picioarele şi-şi privi ciz- 
mele. Erau numai bune, zdravene, cu ţinte mari şi întărite cu 
blacheuri în formă de semilună. Nu-ti venea să spui că erau 
făcute de un cizmar — mai degrabă, de cineva care aşezase 
talpa pe jos şi de-acolo le c/ădise. 

— De pildă, este una care stă pe drumul spre Skund, zise. 
Sora Cutare, cum îi zice, fiu-său s-a făcut marinar — ştii tu, 
Gytha, aia care pufneşte şi pune antimasacre pe spătarele 
scaunelor, de îndată ce te aşezi... 

— Grodley, zise Nanny Ogg. Ridică degetul mic când bea 
ceaiul şi vorbeşte numai pe nas. 

— Hmda. Mpăi, eu una nu am cohndescihns să conversez 
cu Domnia Sa de când cu povestea aceea cu spânzurătorile, ţii 
minte. Hmda. Cred că i-ar plăcea eehnorm să apară aici, să-şi 
bage nasul peste tot şi să pufhnească întruna, spunându-ne ce 
să facem. Mda. Să ne ajute. Dacă ne-am tot ajuta una pe alta, 
am avea parte numai de necazuri. 

— Da, iar acolo înspre Skund copacii vorbesc şi pleacă 
noaptea la plimbare, zise Nanny. Fără să ceară măcar voie. 
Foarte proastă organizarea. 

— Nu ca aici, nu? zise Magrat. 

— Mă duc acasă, spuse Granny, ridicându-se hotărâtă. 

Sunt mii de motive, toate întemeiate, pentru care magia 
nu stăpâneşte lumea. Sunt vrăjitorii şi vrăjitoarele, se gândi 
Magrat, urmându-le supusă pe celelalte două. Pesemne că era 
O cale foarte hină păsită de Natură ca să ce anere Fărnca ea 

în aşa fel încât orice persoană cât de cât înzestrată era la fel de 
pregătită să conlucreze cu altele precum o ursoaică chinuită 
de dureri de măsele. Prin urmare, puterea cea primejdioasă se 
consuma, în deplină siguranţă, în tot felul de dispute şi 
hărţuieli mărunte. Erau şi diferențe, fireşte. Vrăjitorii se uci- 
deau între ei pe coridoare friguroase, vrăjitoarele o făceau în 
mijlocul străzii. Și erau cu toții nişte egoişti. Chiar atunci când 
dădeau câte o mână de ajutor, de fapt, în taină, tot la ei se gân- 
deau. Zău aşa, erau ca nişte copii. 

„Numai eu nu sunt aşa“, îşi spuse, mulțumită, apoi i se 
adresă lui Nanny: 

— Tare supărată mai e, nu? 

— Mda, zise Nanny. Vezi tu, asta-i problema. Cu cât te 
obişnuieşti cu magia, parcă nu-ţi mai vine s-o foloseşti. Te 
stânjeneşte. la spune: nu-i aşa că, atunci când erai la începu- 
turi, ai învăţat câteva vrăji de la Goodie Whemper, odihneas- 
căsenpace, şi le foloseai tot timpul? 

— Păi, da. Aşa fac toate. 

— Se ştie, încuviință Nanny. Dar, pe măsură ce te adânceşti 
în studiul Meşteşugului, înveţi că magia cea mai grea este cea 
pe care n-o foloseşti niciodată. 

— N-o fi ceva Zen, nu? zise Magrat, cântărind afirmaţia pe 
toate fețele. 

— Habar n-am. N-am văzut aşa ceva niciodată. 

— Acolo, în temniţă, Granny a pomenit de stânci, cum că 
ar fi încercat cu ele. Mi se pare o treabă foarte grea. 

— Da, pe Goodie n-o prea ispiteau stâncile, spuse Nanny. 
Nu-i chiar aşa de greu. Le trezeşti amintirile. Ştii tu, despre 
zilele de demult, când se topeau de fierbinţi ce erau. 

Șovăi şi duse mâna iute la buzunar, pipăi bucata de piatră 
şi se linişti. 

— M-am temut o clipă că o uitasem, spuse, scoţând-o la 
lumină. Haide, acum poţi să ieşi. 

Regele Verence clipi. Nu era obişnuit cu lumina zilei. În 
bătaia soarelui, de-abia se vedea, ca o sclipire slabă, în aer, 
printre copaci. 

— Esme, o strigă Nanny. E aici cineva care vrea să-ți 
vorbească. 

Granny se întoarse încet şi se uită la strigoi, mijindu-şi ochii. 

— Te-am văzut şi în temniță, nu-i aşa? spuse. Cine eşti 
dumneata? 

— Verence, Regele din Lancre, zise spectrul şi-i făcu o 
plecăciune. Am oare onoarea să vorbesc cu Granny Weather- 
wax, decană a vrăjitoarelor? 

S-a arătat deja că, deşi se trăgea dintr-un lung şir de regi, 
nu însemna că Verence ar fi fost, în fond, prost; în plus, un 
răstimp de un an fără plăceri ale cărnii făcuse minuni. Granny 
Weatherwax se considera cu totul insensibilă la flatare, numai 
că regele îşi turnase în glas o putină întreagă de miere. Iar 
plecăciunea mersese drept la țintă. 

Colţul gurii lui Granny zvâcni uşor. Făcu şi ea o plecăciune, 
cam ţeapănă, pentru că nu ştia precis ce însemna „decană“. 

— Eu sunt, catadicsi să recunoască, apoi adăugă cu genero- 
zitate: Poţi să te ridici. 

Dar Regele Verence rămase îngenuncheat, la vreo două 
palme deasupra pământului. 

— Cerşesc o favoare, spuse el, insistent. 

— Ia ascultă, cum ai ieşit din castel? întrebă Granny. 

— M-a ajutat mult stimata Nanny Ogg, zise regele. M-am 
gândit aşa: dacă sunt legat de pietrele castelului, pot să ajung 
şi eu unde ajung ele. Mi-e teamă că m-am folosit de o mică 
şmecherie pentru asta. Pe moment, îi bântui şorțul. 

— Şi nu eşti primul, spuse Granny, fără să gândească. 

— Esme! 

— Te implor, Granny Weatherwax, readu-mi fiul pe tron. 

— Să-l readuc? 

— Ştii ce vreau să spun. Îi merge bine? 

— Da, încuviinţă Granny. Ultima dată când l-am văzut, 
mânca un măr. 

— Soarta lui este să fie Rege în Lancre! 

— Mă rog, soarta poate fi înșelătoare, înţelegi dumneata? 
rosti Granny. 

— Deci nu vrei să mă ajuţi? 

— Asta înseamnă să-ți bagi nasul unde nu-ți fierbe oala, 
spuse nefericită Granny. Dacă te amesteci în politică, totdeauna 
iese prost. Fiindcă, de îndată ce te prinzi în horă, trebuie să joci. 
Asta-i o regulă de bază a magiei. Şi cu cele de bază nu te pui. 

— Deci n-ai să mă ajuţi? 

— Mă rog... fireşte, cândva, când flăcăul se face mai mare... 

— Unde este acum? întrebă regele, cu răceală. 

Vrăjitoarele încercară să nu se privească. 

— Am avut noi grijă să plece în siguranţă din regat, 
răspunse stânjenită Granny. 

— Cu o familie foarte bună, adăugă iute Nanny Ogg. 

— Ce fel de oameni? întrebă regele. Sper că nu de rând. 

— Nicidecum, zise Granny, destul de sigură pe sine, gân- 
dindu-se la Vitoller. Nu sunt oameni de rând. Nici vorbă să 
fie aşa. 

Şi imploră din priviri ajutorul lui Magrat. 

— Erau în slujba Thaliei, îl informă aceasta, sigură pe sine 
şi cu atâta entuziasm, încât regele se trezi încuviințând, fără să 
se mai îndoiască. 

— Ah, zise el. Bine atunci. 

— Chiar erau? şopti Nanny Ogg. Nu păreau. 

— Nu-ţi mai da neştiința pe faţă, Gytha Ogg, pufni 
Granny, apoi se întoarse către fantoma regelui. Iertare, maies- 
tate. Aşa-i place ei să se fălească. Nici măcar nu ştie pe unde 
domneşte Thalia. 

— Oriunde ar fi, sper că oamenii ei ştiu să educe un bărbat 
în arta războiului, zise Verence, plimbându-şi privirea de la o 
vrăjitoare la alta. Îl cunosc eu pe Felmet. Peste zece ani o să 
prindă rădăcini aici, ca o buruiană rea. Ce soi de regat va mai 
cunoaşte fiul meu, când va veni? Totul se schimbă. O ştiu. 
Aveţi de gând să îngăduiți aşa ceva, să staţi să priviţi cum 
regatul putrezeşte şi se preschimbă într-un lucru de nimic? 

Spectrul dispăru. Glasul său mai răsună o clipă, slab ca 
o adiere. 

— Nu uitaţi, înțelepte surate, zise, regatul şi regele sunt una. 

Apoi dispăru. 


STRANII SURATE 145 


Se lăsă o tăcere stânjenită, întreruptă de Magrat care-şi 
suflă nasul. 

— Una? Ce... una? întrebă Nanny Ogg. 

— Trebuie să facem ceva, spuse Magrat, sufocată de 
emoție. Nu-mi pasă de reguli! 

— Treaba asta mă irită la culme, zise încet Granny. 

— Bine, bine, dar ce-ai de gând să faci? 

— Să cântăresc lucrurile, răspunse Granny. Să mă gândesc 
bine la tot. 

— De un an de zile te tot gândeşti, spuse Magrat. 

— Ce, una? Cum adică sunt una? întrebă din nou Nanny Ogg. 

— Pripeala nu duce la nimic, zise Granny. Trebuie să... 

Pe drumul dinspre Lancre venea legănându-se o căruţă. 
Granny n-o luă în seamă. 

—... Cântăreşti foarte bine totul. 

— Nu ştii ce să faci, aşa-1? întrebă Magrat. 

— Ei, ce prostie. Pot să... 

— Vine o căruţă, Granny. 

— Voi, tinerii, nu înţelegeţi că... începu Granny, ridicând 
nepăsătoare din umeri. 

Vrăjitoarelor nu le pasă de regulile elementare de siguranță 
în trafic. Puținele vehicule care circulau pe drumurile din 
Lancre fie le ocoleau, fie, dacă nu era cu putință, le aşteptau să 
se dea la o parte din drum. Granny Weatherwax crescuse cu 
această idee; era să şi moară cu ea, dacă n-ar fi fost Magrat 
care, având reflexe ceva mai bune, o trase într-un şanţ. 

Era un şanţ de nota zece. Colcăiau acolo făpturi cu trupul 
spiralat care descindeau de-a dreptul din cele care înotaseră 
prin supa primordială. Orice om care credea că apa de baltă e 
ceva plicticos putea fi invitat acolo, să petreacă o jumătate de 
oră foarte instructivă, cu un microscop de mare putere. Erau 
înăuntru şi urzici, iar acum şi Granny Weatherwax. Sufocată 
de furie, aceasta se zbătu printre buruieni şi răsări din şanţ 
precum Venus Anadyomene, doar că ceva mai în vârstă şi 
plină de mătasea-broaştei. 

— C-c-c, zise ea, arătând cu degetul căruţa care se pierdea 
în depărtare. 

— Era tânărul Nesheley, care locuieşte lângă Inkcap, zise 
Nanny Ogg, dintr-un tufiş. Cei din neamul lui sunt toţi cam 
sălbatici. Fireşte, maică-sa e născută Whipple. 

— A dat peste noi! zise Granny. 

— Puteaţi să vă daţi la o parte, le atrase atenția Magrat. 

— Poftim? strigă Granny. Suntem vrăjitoare! Altii se dau la 
o parte din calea noastră! Pe Hoki, adăugă, ieşind în drum, 
murată toată, cu braţul încă întins în depărtare, să vezi ce-i 
fac! O să-i pară rău că s-a născut... 

— A fost un prunc destul de zdravăn, zise tufişul. Maică-sa 
s-a chinuit groaznic... 

— Nu mi s-a mai întâmplat niciodată aşa ceva, continuă 
Granny, vibrând ca o coardă de arc. Îi arăt eu ce înseamnă să 
treacă peste noi ca şi cum... ca şi cum am fi nişte femei de rând. 

— Ne-a arătat deja că ştie, spuse Magrat. Ajută-mă, te rog, 
s-o scot pe Nanny din tufişul ăla. 

— O să-l preschimb în... 

— Nu mai ştie lumea ce-i aia respect, asta-i problema, zise 
Nanny, în timp ce Magrat o ajuta să-şi scoată ghimpi. Pesemne 
că din pricină că regele e una, eu aşa zic. 

— Suntem vrăjitoare, zbieră Granny, ridicând ochii spre 
cer şi bătând aerul cu pumnii. 

— Da, da, zise Magrat. Echilibrul interior al universului şi 
toate cele. Dar cred că lui Nanny nu-i e prea bine. 

— Şi eu ce-am păzit tot acest răstimp? Ce-am făcut? se 
întrebă Granny, cu un gest grandios care l-ar fi lăsat până şi 
pe Vitoller cu gura căscată. 

— Nu cine ştie ce, recunoscu Magrat. 

— Au râs de mine! Au râs de mine! Pe drumurile mele! În 
propriul meu regat! strigă Granny. Asta le-a pus capac. Nu 
mai rabd eu zece ani! Nici o zi nu mai rabd! 

Copacii dimprejur începură să se legene, iar praful de pe 
drum se înălță în spirale tremurânde, încercând să se dea la o 
parte din calea ei. Granny Weatherwax îşi întinse brațul cât 
era de lung, apoi degetul arătător. Din vârful unghiei porni o 
mică pală de flăcări de octarină. 

Cărutei, aflate la jumătate de milă de ele, îi căzură toate 
roțile în acelaşi timp. 

— Azvârle în temniţă o vrăjitoare, da? strigă Granny către 
copaci. 

Nanny se chinui să se ridice. 

— Cred că trebuie s-o ținem, îi şopti lui Magrat şi amân- 
două săriră pe Granny, silind-o să lase braţele jos. 

— Le arăt eu ce ştie să facă o vrăjitoare, dar-ar dracii să 
dea! tipa aceasta. 

— Da, da, bine, bine, bine, zise Nanny. Dar poate nu acum 
şi nu chiar în felul ăsta, ce zici? 

— Stranii surate? Auzi! ţipă Granny. O să-l fac să-i cadă... 

— Ţine-o puţin, Magrat, zise Nanny Ogg şi-şi suflecă 
mânecile. Aşa se întâmplă câteodată cu astea foarte instruite, 
completă ea, apoi o plesni aşa de tare, încât amândouă se 
săltară de la pământ. Palma răsună sec; aşa un zgomot ar face 
şi universul, în ultima sa clipă, hotărâtoare. 

După câteva clipe de linişte febnilă, Granny Weatherwax 
spuse: 

— Mulţumesc. 

Apoi îşi aranţă rochia, cu gesturi demne, şi adăugă: 

— Dar am vorbit serios. La noapte ne întâlnim la piatră şi 
facem ce trebuie să facem. 

Îşi drese glasul, îşi potrivi acele din pălărie şi o porni cam 
împleticit către căsuţa ei. 

— Şi cum rămâne cu regula că nu trebuie să ne amestecăm 
în politică? întrebă Magrat, privind în urma ei. 

— Pe Hoki, femeia aia are o falcă tare ca piatra, zise Nanny 
Ogg, masându-şi palma ca să i se mai dezmorţească. N-am 
auzit ce-ai spus. 

— Am întrebat cum rămâne cu neamestecul în politică, 
zise Magrat. 

— Ah, răspunse Nanny, apucând-o de braţ, apoi îi explică: 
Treaba e că, pe măsură ce afli mai multe, descoperi că mai 
există o regulă, pe care Esme a respectat-o dintotdeauna. 

— Cum ar fi? 

— Dacă încalci regulile, încalcă-le zdravăn, zise Nanny, rân- 
jindu-i ştirb, cu gingiile sale mai amenințătoare decât orice colti. 


Ducele privea pe deasupra pădurii şi zâmbea. 

— Merge, zise. Oamenii cârtesc împotriva vrăjitoarelor. 
Cum ai izbutit, Nebunule? 

— Cu glume, unchiuleţule. Şi cu bârfe. Lumea e oricum 
gata să creadă tot ce i se spune. Cu toţii le respectă pe vrăji- 
toare, problema e că nimeni nu prea le îndrăgeşte. 

„Vineri după-amiază, se gândi Nebunul. Trebuie să fac 
rost de nişte flori. Și să-mi iau costumul cel bun, cu clopoței 
de argint. Of, vai de mine.“ 

— Asta mă încântă. Dacă o ţii tot aşa, Nebunule, te fac 
cavaler. 

Asta era poanta nr. 302. I se ridicase mingea la fileu, tre- 
buia s-o lovească. 

— La bună-nsoțire, unchiuleţule, recită el conştiincios, fără 
să ia seama la duce care se strâmbă de durere, dac-aş fi eu 
Cavaler (Ca Valer), păi atunci aş avea nasul borcănat şi ure- 
chile clăpăuge. Pe cinstea mea, dacă mulţi Cavaleri sunt 
Nebuni, oare să fie... 

— Da, da, de ajuns, se răsti Seniorul Felmet. La urma 
urmei, deja se simţea mult mai bine. Păsatul din seara aceea 
nu mai fusese atât de sărat, iar castelul părea, aşa cum era 
decent, pustiu. Gata cu glasurile care-i şopteau în ureche, 
aproape auzite... 

Se aşeză pe tron. Era prima dată când i se părea de-a drep- 
tul confortabil. 

Ducesa se aşeză lângă el, cu bărbia în mâini, sfredelindu-l 
cu privirea pe Nebun, care se foi stinghenit — pe duce ştia cum 
să-l ia (cel puţin aşa credea): trebuia să aştepte numai ca 
dementa lui să-l poarte iarăşi către momentele de bună-dis- 
poziție. Ducesa însă îl înfricoşa de-a dreptul. 

— Se pare că vorbele sunt extrem de puternice, zise ea. 

— Chiar aşa, doamnă. 

— Pesemne că ai cercetat îndelung chestiunea. 

Nebunul încuviință. Puterea cuvintelor îl sprijinise să 
treacă de iadul Breslei. Vrăjitorii şi vrăjitoarele foloseau 
cuvintele ca pe nişte unelte, dar Nebunul era de părere că 
acestea erau, la urma urmei, nişte entități de sine stătătoare. 

— Vorbele pot schimba lumea, spuse. 

— Ai mai zis asta, replică ducesa, privindu-l fix. Încă nu sunt 
convinsă. Lumea o schimbă oamenii puternici. Ei şi faptele lor. 
Cuvintele sunt precum marțipanul pe prăjitură. E firesc ca tu să 
ai această impresie, căci eşti slab şi altceva nu ai. 

— Doamna greşeşte. 

Ducesa începu să bată darabana pe braţul tronului, cu 
degetele sale grase. 

— Ai face bine să-ți argumentezi această opinie, îi spuse. 

— Doamnă, ducele doreşte să taie pădurea, nu-i aşa? 

— Copacii trăncănesc pe seama mea, şopti Seniorul Felmet. 
Când plec la drum călare, le aud şoaptele. Spun despre mine 
tot felul de minciuni. 

Ducesa şi Nebunul se priviră. 

— Numai că, mai spuse Nebunul, lumea s-a împotrivit cu 
îndârjire acestei idei. 

— Poftim? 

— Adică oamenilor nu le place. 

— Şi ce contează? explodă ducesa cu glas de tunet. Noi 
domnim! Ăştia să facă ce spunem noi. Dacă nu, o să fie exe- 
cutați fără milă! 

Nebunul începu să ţopăie, făcând reverenţe şi fluturându-şi 
braţele a împăcăciune. 

— Dar, scumpa mea, o să rămânem fără supuşi, şopti ducele. 

— Nu-i nevoie, nu-i nevoie, spuse deznădăjduit Nebunul. 
Nu trebuie să faceţi aşa ceva! În schimb — aici se opri o clipă, 
alegându-şi cuvintele în minte —, o să implementaţi un proiect 
ambițios şi de mare anvergură pentru a extinde industria ali- 
mentară, pentru a spori numărul locurilor de muncă din gatere, 
a reda pământurile agriculturii şi a combate infracționalitatea. 

— Şi cum o să facem asta? întrebă ducele, rămas cu 
gura căscată. 

— O să tăiați pădurile. 

— Dar ai spus că... 

— Ia taci, Felmet, strigă ducesa, aruncându-i Nebunului 
altă privire lungă, scrutătoare. Ia explică-mi, reluă, în cele din 
urmă, cum facem să le dărâmăm casele celor care nu ne sunt 
pe plac? 

— Plan de urbanism, răspunse Nebunul. 

— Mă gândeam să le ardem din temelii. 

— Plan de urbanism şi eradicarea focarelor de infecţie, 
adăugă prompt Nebunul. 

— Şi să presărăm pământul cu sare. 

— Pe cinstea mea, pare-mi-se că avem un plan de urbanism, 
unul de eradicare a focarelor, dar şi un program de îmbunătățiri 
ecologice. Poate ar fi bine să plantați şi ceva copaci. 

— Fără copaci! strigă Felmet. 

— Ah, nici o problemă, n-au să crească. Important e să-i 
plantați. 

— Dar vreau să ridic şi taxele, spuse ducesa. 

— Păi, unchiulețule... 

— Şi, că veni vorba, nu-ţi sunt unchi. 

— Unchiuleaţo? încercă Nebunul. 

— Nu. 

— Păi... da-mi-aş palme... trebuie cumva să vă finanțaţi 
toate aceste programe ambitioase de dezvoltare a regatului. 

— Poftim? întrebă ducele, care nu mai înțelegea nimic. 

— Adică tăiatul copacilor costă bani, zise ducesa, zâm- 
bindu-i Nebunului. Era prima dată când o văzuse privindu-l 
altfel decât ca pe un gândac mic şi scârbos. Partea cu gânda- 
cul nu se schimbase, nicidecum, însă acum privirea ei spunea: 
„Bravo, gândacule, ai învăţat o şmecherie.“ Interesant, con- 
tinuă ea. Dar oare cuvintele pot schimba şi trecutul? 

Nebunul căzu puţin pe gânduri. 

— Foarte uşor, zic eu, răspunse. Pentru că trecutul constă 
în amintiri, iar amintirile sunt vorbe. Cine ştie cum s-a purtat 
un rege de acum o mie de ani? Au rămas numai amintiri Şi 
poveşti. Şi piese de teatru, fireşte. 

- Da, am văzut cândva o piesă, spuse Felmet. Tot felul 
de ciudaţi cu nişte izmene pe ei. Toţi zbierau. Oamenilor 
le-a plăcut. 

— Adică istoria se face din ceea ce li se spune oamenilor? 
întrebă ducesa. 

Nebunul privi în jur şi găsi portretul Regelui Gruneberry 
cel Bun (906-967). 

— Oare era cu adevărat bun? întrebă, arătându-l cu degetul. 
Cine mai ştie acum? Şi la ce era bun? Dar aşa i s-a zis şi aşa 
va rămâne în vecii vecilor. 

Ducele se aplecase înainte pe tron, cu priviri înflăcărate. 

— Vreau să fiu un conducător bun, spuse. Vreau ca oame- 
nii să mă iubească şi să-şi aducă aminte de mine cu plăcere. 

— Ia să presupunem, zise ducesa, că ar mai exista nişte 
aspecte controversate. Evenimente istorice care... sunt învă- 
luite în mister. 

— Nu sunt de vină, să ştii, spuse iute ducele. A alunecat şi-a 
căzut. Asta-i tot. A alunecat şi-a căzut. Eu nici nu eram acolo. 
El a sărit la mine. M-am apărat, asta-i tot. A alunecat şi-a 
căzut în propriul pumnal, în legitimă apărare. Nici nu-mi aduc 
aminte, mormăi, coborând glasul şi frecându-şi palma 
dreaptă, pe care şi-o răzuise aproape de tot. 

— Taci din gură, bărbate, se răsti ducesa. Ştiu că nu eşti de 
vină. Adu-ţi aminte că nici eu nu eram acolo şi că nu eu ţi-am 
dat pumralul. (Ducele se cutremură din nou.) Iar acum, Nebu- 
nule, continuă ea, pare-mi-se că-ţi spuneam că există nişte 
fapte care trebuie consemnate aşa cum se cuvine. 

— Pe cinstea mea, cum ar fi că domniile voastre nu erau 
atunci acolo? spuse voios Nebunul. 

E adevărat că vorbele au puteri, printre care se numără şi 
aceea de a scăpa din gura cuiva înainte ca respectivul să le 
poată opri. Dacă vorbele ar fi nişte mieluşei mici şi drăguți, 
înseamnă că Nebunul tocmai îi văzuse țţopăind cu bucurie în 
bătaia aruncătorului de flăcări din privirea ducesei. 

— Acolo unde? întrebă ea. 

— Undeva, oriunde, spuse în grabă Nebunul. 

— Prostule! Cu toții suntem undeva. 

— Adică, eraţi undeva, dar în nici un caz în capul scărilor, 
zise Nebunul. 

— Care scări? 

— Nişte scări, îngăimă Nebunul care începuse să transpire. 
Îmi aduc clar aminte că nu v-am văzut! 

— Ei, câtă vreme aşa ţii tu minte, spuse ducesa după ce-l 
cântărise o vreme, frecându-şi bărbia cu un zgomot aspru, ca 
de cremene. Realitatea e alcătuită din aceste cuvintele. 
Aşadar, cuvintele reprezintă realitatea. Dar cum să le facem să 
devină istorie? 

— Piesa aia pe care-am văzut-o a fost foarte bună, spuse 
visător Felmet. Erau şi lupte, dar nimeni n-a murit cu adevărat. 
Şi nişte discursuri foarte, foarte reuşite. 

Ducesa făcu din nou zgomotul acela ca de glaspapir. 

— Nebunule? rosti ea. 

— Doamnă? 

— Ce-ar fi să scrii o piesă? Una care să facă înconjurul 
lumii şi să rămână în amintire cu mult după ce zvonurile se 
sting. Poţi? 

— Nu, doamnă. E nevoie de un om talentat. 

— Dar poţi găsi pe cineva de soiul ăsta? 

— Există astfel de oameni, doamnă. 

— Atunci găseşte-l, şopti ducele. Pe cel mai bun. Pe cel mai 
bun. Adevărul va ieşi la lumină. Găseşte-l. 

Furtuna se odihnea — nu de bună voie, dar ce să faci... Îşi 
petrecuse două săptămâni ca dublură a unui celebru antici- 
clon de pe la Marea Circulară, prezentându-se la datorie în 
fiecare zi, pierzându-şi vremea prin frontul rece, oricând gata 
să mai scoată din rădăcini câte un copac sau să mai ia pe sus o 
fermă pe care s-o poarte în oricare oraş de smarald ar fi tre- 
buit. Însă marea şansă meteorologică nu venise. 

Se consola cu gândul că până şi marile furtuni din trecut — 
de pildă Uriaşul Vârtej din 1789 sau Uraganul Zelda cu ului- 
toarea sa ploaie cu broaşte — trecuseră, la un anumit moment 
al carierei lor, prin aşa ceva. Totul stătea scris în marea carte a 
tradițiilor meteorologice. 

Ca să nu mai vorbim că avusese şi o perioadă bună, jos, în 
câmpie, într-un soi de pantomimă, aducând zăpezile sezoniere 
şi provocând milioanelor de oameni degerături de gradul I. 
Trebuia, acum, să se resemneze cu ideea de a se fi întors 
în munţi, fără mare lucru de făcut, în afară de a sufla peste pâr- 
loage. Dacă fenomenele meteorologice ar fi oameni, furtuna 
aceasta ar fi cea care şi-ar petrece timpul purtând pe cap o 
pălărie de carton, într-un infern de hamburgeri. 

Iat-o acum urmărind cele trei siluete care veneau încet pe 
pajişte, îndreptându-se cu hotărâre către locul golaş în care se 
afla monolitul — în care se afla de obicei monolitul, mai bine 
ZIS, întrucât pe moment nu era de găsit nicăieri. 

Furtuna îşi recunoscu vechile prietene, persoane cu gus- 
turi alese, şi le trimise un tunet scurt, aşa, în afara sezonului, 
ca o formă de salut. Acesta trecu cu totul nebăgat în seamă. 

— A dispărut pietroiul, fir-ar să fie! exclamă Granny Wea- 
therwax. Dacă nu cumva or fi mai mulți. 

Era palidă la față. Ca o statuie, s-ar fi putut zice — operă a 
unui artist grav bolnav cu nervii. Cine o privea înțelegea că 
avea o treabă de dus la îndeplinire. O treabă urâtă. 

— Aprinde focul, Magrat, adăugă ea, din instinct. 

— Mda, cred că ne-ar prinde tuturor bine o ceaşcă de ceai, 
zise Nanny Ogg, cu venerație în glas. Şi cu ceva în el, adăugă, 
scotocind printre faldurile şalului şi scoțând o sticluță cu 
rachiu de mere. 

— Alcoolul suceşte minţile şi murdăreşte sufletul, spuse, 
cu pioşenie, Magrat. 

— Eu, una, nu m-ating de aşa ceva niciodată, zise Granny. 
Ar trebui să avem capul limpede, Gytha. 

— O picătură în ceai nu-i băutură, zise Nanny. E medica- 
ment. Pe-aici bate un vânt tare rece, suratelor. 

— Atunci, bine, acceptă Granny. Dar numai o picătură. 

Îşi băură în linişte ceaiul. După o lungă pauză, Granny 
spuse: 

— Ei, Magrat, tu ştii totul despre chestia asta cu soborul. 
Poate n-ar strica s-o facem cum trebuie. Ce urmează? 

Magrat şovăi. Nici prin cap nu-i trecea să le propună să 
danseze dezbrăcate. 

— Există un cântec, zise. Spre cinstirea lunu pline. 

— Nu-i plină, îi arătă Granny. E... cum îi zice... în creştere. 

— În al treilea pătrar, o ajută Nanny, cu amabilitate. 

— Cred că, de fapt, e un omagiu adus lunii pline în general, 
se aventură Magrat. Şi-apoi trebuie să medităm, dar teamă 
mi-e că, pentru asta, chiar e musai să fie lună plină. Luna e 
foarte importantă. 

— Deci asta-i vrăjitoria modernă, da? zise Granny, 
cântărind-o din priviri. 

— O parte, Granny. Mai sunt multe altele. 

— Ce să zic, câte bordeie, atâtea obiceie, oftă Granny. Dar 
să mor dacă am să îngădui unui bolovan strălucitor să-mi 
spună mie ce să fac. 

— Da, la dracu” cu toate astea, zise Nanny. Hai să bles- 
temăm pe cineva! 


Era noapte, şi Nebunul se furişa cu grijă pe coridoare. Nu 
avea de gând să rişte. Magrat îi descrisese în detaliu compor- 
tamentul obişnuit al lui Greebo, aşa că împrumutase o pereche 
de mănuşi şi un soi de caschetă de metal din cămara de arme, 
veche de când lumea, a castelului. 

Ajunse la cămară, ridică uşor zăvorul, împinse uşa, apoi 
se lipi de zid. 

Coridorul deveni ceva mai întunecat, pe măsura ce bezna 
mai densă dinăuntru se revărsă şi se amestecă cu cea o idee 
mai rarefiată din jurul lui. 

Dar dincolo de asta, nimic. Numărul de gheme furibunde 
de blană care să se năpustească, scuipând, pe uşă, nu trecu de 
zero. Nebunul se linişti, şi se strecură înăuntru. 

Greebo îi sări pe creştet. 

Fusese o zi lungă. În camera aceea nu existau micile ingre- 
diente care-i făceau viaţa mai plăcută şi cu care ajunsese să se 
obișnuiască, ba chiar să le caute în permanenţă. Singurul lucru 
interesant fusese că, pe la amiază, descoperise o colonie de 
şoareci care trăiau acolo de generaţii, rozând în fiecare zi câte 
puţin dintr-o nepreţuită tapiserie înfățişând istoria regatului. 
Tocmai ajunseseră la Regele Murune (709-745) care avusese 
parte de o soartă cruntăl, când acelaşi lucru li se întâmplă şi 
lor. Apoi, Greebo îşi ascuţise ghearele cu ajutorul unui bust al 
singurului vampir de viță regească din Lancre, Regina Gnimnir 
Ţepuşăreasa (1514-1553, 1553-1557, 1557-1562, 1562-1567 
şi 1568-1573). Pentru toaleta de dimineaţă se servise de por- 
tretul unui monarh necunoscut, care începuse ulterior să se 
topească. Acum era plictisit şi, în egală măsură, nervos. 

Îşi întinse ghearele către locul în care ar fi trebuit să se 
găsească urechile Nebunului, dar nu se alese decât cu un 
hârşâit metalic. 

— Cine-i băiatu” cuminte? zise Nebunul. Hai, pisu, pisu mic. 

Asta îl cam nedumeri pe Greebo. Singura persoană care-i 
mai vorbise vreodată aşa era Nanny Ogg; toți ceilalți i se 
adresau prin „Carătedeaiceajivină“. Se aplecă înainte, uimit 
de această nouă experiență. 

Din unghiul său de observaţie, Nebunul văzu un cap 
răsturnat de pisică, lăsându-se din ce în ce mai jos; avea o 
mutră curioasă şi o privire cumplită. 

— Nu vrea băiatu” să meargă acasă? zise plin de speranţă 
Nebunul. Uite, Domnul Uşă s-a deschis. 


l Ceva cu un vătrai încins, o privată, zece kilograme de ţipari vii, o porţiune 
de gheaţă de trei coţi, pe un râu, un burduf cu vin, doi bulbi de lalea, o seamă 
de picături de otravă, o stridie şi un bărbat vânjos cu un ciocan. Regele 
Murune nu-şi făcuse mulţi prieteni în viaţă. (n.a.) 

Greebo îşi înfipse şi mai tare ghearele. Tocmai îşi găsise 
un prieten. 

Nebunul ridică din umeri, cu mare grijă, se întoarse şi ieşi 
în coridor. Străbătu Sala cea Mare, ieşi în curte, trecu pe lângă 
ghereta străjerilor şi plecă pe poarta principală, după ce le 
făcuse — cu multă, multă prudenţă — un semn din cap oameni- 
lor de pază. După un minut sau două de gândire, unul dintre 
aceştia spuse: 

— Tocmai a trecut unul cu o pisică pe cap. 

— Ai văzut cine era? 

— Nebunul, cred. 

Cugetară amândoi ce cugetară, apoi al doilea străjer îşi 
trecu halebarda în cealaltă mână şi rosti: 

— Tâmpită muncă. Dar pesemne că trebuie cineva s-o facă 
şi pe asta. 


— Nu blestemăm pe nimeni, spuse ferm Granny. Nu duce 
la nimic, dacă nu află şi persoana respectivă. 

— Ar trebui să-i trimitem o păpuşă străpunsă cu ace, cu 
chipul lui. 

— Nu, Gytha. 

— Păi, n-am avea decât să facem rost de câteva unghii de-ale 
lui, insistă cu entuziasm Nanny. 

— Nu. 

— Sau fire de păr, sau ceva. Nişte ace am eu. 

— Nu. 

— Blestemele sunt imorale şi extrem de dăunătoare pentru 
karma, se împotrivi Magrat. 

— Ei, eu tot o să-l blestem, zise Nanny. Aşa, în şoaptă. 
Puteam să mor acolo în temniţă şi lui nici nu-i păsa. 

— Nu-l blestemăm, zise Granny, îl înlocuim. Ce-ai făcut cu 
fostul rege? 

— Am lăsat piatra pe masa din bucătărie, răspunse Nanny. 
Nu mai suport. 

— Nu înțeleg de ce, zise Magrat. Părea foarte drăguţ. 
Pentru un strigoi. 

— Mda, cu el n-am nimic. Ceilalți sunt de vină, spuse Nanny. 

— Ceilalţi? 

— „Te implor, maică bună, ia cu tine o piatră din castel, s-o 
pot bântui“, cică, începu Nanny Ogg. „Tare mă mai plictisesc 
aici, băga-s-ar dracii, iertați-mi vorba proastă, Jupâneasă Ogg“, 
Cică... aşa că l-am ajutat, fireşte. Pesemne că ăilalți trăgeau 
cu urechea. Şi ce se gândesc ei? „Ohoho, minunat, hai şi noi, e 
vremea pentru o mică vacanţă.“ N-am nimic cu strigoii. Mai 
ales dacă-s capete încoronate, adăugă ea. Dar căsuţa mea nu e 
locul potrivit pentru ei. De pildă, în spălătorie s-a aciuat o 
femeie într-un car de luptă care ţipă cât o tine gura. Ei, zău aşa. 
Doi copilaşi în cămară, bărbaţi fără cap peste tot, unul urlă sub 
chiuvetă şi mai e şi altul mic şi păros care umblă ca un bezme- 
tic de colo-colo, de parcă s-a rătăcit. Aşa ceva nu-i normal. 

— Bine că nu-i aici, zise Granny. N-avem nevoie de bărbați 
împrejur. 

— E strigoi, nu bărbat, o corectă Magrat. 

— Hai să nu intrăm în detalii, ripostă Granny cu răceală. 

— Dar nu poti să-l urci pe el la loc pe tron, zise Magrat. 
Strigoii nu pot domni. Nici măcar nu-şi poate pune coroana pe 
cap, i-ar cădea pe podea. 

— O să-l înlocuim cu fiu-său, zise Granny. Succesiune în 
toată regula. 

— Dar am mai discutat asta, spuse Nanny, nerăbdătoare. 
Poate peste vreo cinşpe” ani, dar... 

— Acum, în seara asta, zise Granny. 

— Un prunc pe tron? N-o să reziste nici cinci minute. 

— Nu un prunc, spuse încet Granny. Un bărbat în toată 
firea. O mai ţii minte pe Aliss Demurrage? 

Se lăsă liniştea. Apoi Nanny Ogg se lăsă moale la pământ. 

— Fir-aş a dracului, şopti. Doar n-ai de gând să încerci 
aşa ceva. 

— Ba chiar asta am de gând. 

— Fir-aş a dracului, repetă, cu glasul slab, Nanny. Te-ai 
gândit bine la asta, da? 

— Da. 

— Uite ce-i, Esme, uite ce-i. Aliss cea Neagră era dintre 
cele mai bune. ŞI tu eşti bună, nu zic nu, la... mă rog, mintologie, 

la ticluieli şi altele. Dar Aliss cea Neagră, cum să zic... izbutea 
tot ce-şi punea în gând. 

— Adică eu n-aş izbuti, asta spui? 

— Nu vă supăraţi, începu Magrat. 

— Nu, nu, sigur că nu asta spun, zise Nanny, fără s-o bage 
în seamă. 

— Bun. 

— Numai Că, ştii tu... ea era o... cadână de-a vrăjitoarelor, 
cum a zis regele. 

— Decană, o corectă Granny (care căutase cuvântul, să afle 
ce însemna). Nu cadână. 

— Nu vă supăraţi, repetă Magrat, ceva mai tare. Cine era 
Aliss cea Neagră? Şi, adăugă iute, gata cu privirile astea cu 
subînţeles. Şi nu mai vorbiti între voi ca şi cum n-aş fi aici. 
Soborul ăsta e format din trei vrăjitoare, da? 

— N-ai apucat-o, răspunse Nanny Ogg. Nici eu, de fapt. 
Locuia pe drumul spre Skund. O vrăjitoare foarte puternică. 

— Aşa se povesteşte, cel puţin, zise Granny. 

— Odată a preschimbat un dovleac într-o caleaşcă, zise 
Nanny. 

— Praf în ochi, fu de părere Granny Weatherwax. Cu ce te 
ajută să ajungi la bal mirosind a plăcintă? Şi treaba aia cu 
pantofiorul de sticlă mie mi se pare de-a dreptul primejdioasă. 

— Dar lucrul cel mai grozav dintre toate, continuă Nanny, 
fără să se lase întreruptă, a fost când a cufundat în somn un 
întreg palat, vreme de o sută de ani, până ce... Nu-mi amin- 
tesc, şovăi ea. Aici intrau tufişurile de trandafir, sau o roată de 
tors? Cred că o prinţesă trebuia să pipăie... nu, era un print. 
Mda, asta era. 

— Să pipăie un prinţ? întrebă, nedumerită, Magrat. 

— Nu, nu... el trebuia s-o sărute. Aliss cea Neagră era tare 
romantică din fire. În fiecare vrajă de-a ei era câte un strop de 
amor. „Fata şi Broscoiul“ — asta-i plăcea ei cel mai tare. 

— Şi de ce au poreclit-o Aliss cea Neagră? 

— Din pricina unghiilor, explică Granny. 

— Şi a dinţilor, completă Nanny. Era moartă după dulciuri. 
Trăia într-o căsuță de turtă dulce. Doi copilaşi au aruncat-o în 
cuptor şi aşa a murit. Teribil. 

— Şi asta vrei şi tu? Să cufunzi castelul în somn? întrebă 
Magrat. 

— Asta e doar o poveste de adormit copiii, zise Granny, 
uitându-se urât la Nanny. Tot ce-a făcut a fost să grăbească 
puţin timpul, care e, aşa, ca un fel de elastic. Poţi să-l întinzi 
cât pofteşti. 

Magrat dădu să spună că nu-i aşa, timpul e timp, fiecare 
secundă ţine o secundă, de-asta şi există, asta-i treaba lui... 
apoi îşi aminti de săptămâni care trecuseră într-o clipă şi de 
după-amiezi care ţinuseră o veşnicie. Unele minute se făcu- 
seră cât orele, unele ore zburaseră în grabă, încât nici nu-şi 
dăduse seama că trecuseră. 

— Dar asta e numai în mintea oamenilor, nu? zise ea. 

— Fireşte, răspunse Granny. Şi ce contează? 

— Totuşi, eu zic că o sută de ani e cam mult, rosti Nanny. 

— Cred că cincisprezece sună cum nu se poate mai bine, 
zise Granny. Asta înseamnă că băiatul o să facă optsprezece. 
Facem vraja, îl aducem încoace ca să-şi îndeplinească meni- 
rea, şi totul o să fie minunat. 

Magrat nu spuse nimic, cu toate că-i trecuse prin cap că 
era uşor să trăncăneşti despre destine şi meniri, numai că 
acestea nu erau prea maleabile când erau la mijloc oameni 
adevăraţi. Nanny Ogg, pe de altă parte, se aşeză mai bine şi-şi 
turnă în ceai încă o portie generoasă de rachiu de mere. 

— Ar putea ieşi bine, zise. Cinşpe” anişori de linişte şi 
pace. Dacă ţin eu bine minte vraja, după ce-o spui trebuie să 
zbori în jurul castelului înainte să cânte cocoşul. 

— Nu asta voiam eu, zise Granny. N-ar fi corect. În tot 
timpul ăsta, Felmet ar rămâne rege, iar lumea tot ar avea de 
suferit. Eu mă gândeam să mut tot regatul. 

Și le zâmbi larg. 

— Întregul Lancre? zise Nanny. 

— Da. 

— Cincisprezece ani în viitor? 

— Da. 

Nanny îi privi mătura. Era solidă, rezistentă din fabricaţie, 
cu toate că uneori se pornea mai greu. Dar existau şi limite. 

— N-ai să poţi, spuse. Nu poţi înconjura regatul cu aia. Tre” 
să ajungi până la Piscul Cuţitului şi pe urmă dincolo, la Hăul 
lui Drumlin. N-ai cum să duci atâta magie, pur şi simplu. 

— M-am gândit la asta, zise Granny şi le zâmbi iarăşi; era 
înfricoşătoare. 

Apoi le explică planul. Îţi lua minţile. 

Un minut mai târziu, locul rămase pustiu, căci vrăjitoarele 
plecaseră în grabă la treburile lor. O vreme se lăsă liniştea. Nu 
se auzeau decât țipetele liliecilor şi foşnetul slab al vântului 
prin iarbă. 

Apoi se auzi o bolboroseală, venind dinspre o mlaştină din 
apropiere. Încet, foarte încet, încununat cu un mănunchi de 
plante moarte şi putrezite, monolitul ieşi la suprafață şi privi 
în jur, bănuitor şi precaut. 


Greebo se distra la nebunie. La început, crezuse că noul 
lui prieten îl ducea acasă la Magrat. Dar, aparent fără motiv, 
părăsise cărarea şi se plimba prin pădure, pe întuneric. Şi încă 
într-o zonă dintre cele mai interesante, după părerea lui 
Greebo. Era un teren accidentat, plin de gropi ascunse şi de 
bălți. Chiar şi în zilele senine, era ceață peste tot. Greebo 
venea des pe acolo, tot nădăjduind să găsească un lup care să-şi 
fi luat o zi de odihnă. 

— Şi eu care credeam că pisicile îşi găsesc drumul spre 
casă, bombăni Nebunul. 

Cu glas scăzut, începu să-şi blesteme zilele. Ar fi fost 
floare la ureche să ducă făptura nemernică îndărăt la căsuţa lui 
Nanny Ogg, care se afla la câteva străduţe de castel, aproape în 
umbra sa. Dar apoi îi venise ideea să-i dea motanul lui Magrat — 
poate că asta avea s-o impresioneze. Vrăjitoarele erau foarte 
ataşate de pisici. Unde mai pui că, în felul acesta se va simţi 
obligată să-l invite înăuntru la o ceaşcă de ceai sau altceva... 

Călcă într-o baltă — şi nici măcar nu era prima. Ceva 1 se 
zbătea sub picior. Nebunul gemu şi făcu un pas înapoi, dând 
peste o ciupercă tumefiată. 

— Uite ce-i, motane, zise. Ar fi cazul să te dai jos, bine? 
După care tu găseşti drumul spre casă şi eu mă ţin după tine. 
Pisicile văd pe întuneric şi se pricep să se orienteze, mai 
spuse, cu nădejde în glas. 

Ridică brațul. Greebo îşi înfipse ghearele, ca să-i dea un 
soi de avertisment prietenesc, dar descoperi spre mirarea sa că 
asta nu funcționa şi pe cămăşile de zale. 

— Bravo, bravo, pisoiaş, spuse Nebunul şi-l lăsă jos. 
Haide, găseşte drumul spre casă. Orice casă e bună. 

Rânjetul lui Greebo se şterse încetişor, până ce nu mai 
rămase decât pisica — proces la fel de tulburător ca şi rever- 
sul său. 

Se întinse şi căscă, pentru a-şi masca jena. Cineva tocmai 
îl făcuse „pisoiaş, drept în mijlocul unuia dintre locurile lui 
favorite de vânătoare — faima sa de prădător putea avea de 
suferit. Aşa că dispăru printre ierburi. 

Nebunul îşi miji ochii, încercând să vadă prin beznă. Îşi 
dăduse seama că, deşi îi plăceau pădurile, le prefera, cum s-ar 
spune, de la distanţă; era bine de ştiut că se aflau acolo, însă 
pădurile din mintea lui nu erau chiar acelaşi lucru cu cele 
adevărate în care, de pildă, te puteai rătăci. Aveau mai mulți 
stejari mândri şi mult mai putini scaieți. De asemenea, în 
genere erau admirate la vreme de zi, iar copacii nu posedau 
chipuri răuvoitoare şi ramuri lungi şi ascuțite. Copacii ima- 
ginației sale erau falnicii uriaşi ai pădurii. Cei care-l împrej- 
muiau păreau mai degrabă nişte gnomi vegetali, puncte de 
sprijin pentru ciuperci şi muşchi. 

Nebunul auzise de undeva că puteai găsi direcția în care 
se afla Centrul, identificând latura copacului pe care creşteau 
cei mai mulți muşchi. Cercetă în grabă trunchiurile din apro- 
piere şi descoperi că, în ciuda legilor de bază ale geografiei, 
Centrul se afla în toate direcțiile. lar Greebo dispăruse. 

Nebunul oftă, îşi scoase echipamentul de protecţie şi o 
porni clincănind agale, prin noapte, căutând o înălțime. Părea 

o idee bună. Pământul pe care călca se cutremura sub picioa- 
rele sale — ceea ce, era convins, n-ar fi trebuit să se întâmple. 


Magrat se rotea pe mătură, la câteva sute de picioare deasu- 
pra hotarelor Rotaţionale ale regatului, privind în jos la marea 
de ceaţă, prin care, din loc în loc, se ivea vârful unui copac, 
precum o stâncă acoperită cu muşchi, la vremea fluxului. Pe 
deasupra ei plutea luna umflată, pesemne tot în ultimul pătrar. 
După părerea ei, ar fi fost mai potrivit să fie în primul pătrar. Se 
înfioră, întrebându-se pe unde o fi Granny Weatherwax. 

Mătura bătrânei vrăjitoare era celebră prin împrejurimile 
cereşti. ŞI, de asemenea, temută de toți. Granny se apucase 
târziu de zbor, dar se ataşase de idee precum o muscă de un 
cap de peşte stricat. Exista, totuşi, o problemă: pentru ea, 
zborul însemna o deplasarea în linie dreaptă de la punctul A la 
punctul B. ideea că şi alți călători îşi aveau drepturile lor nu 
intra în calcul. Din acest simplu motiv, traseele păsărilor 
migratoare de pe un întreg continent se modificaseră. Spe- 
ciile de înaripate care viețuiau acolo evoluaseră accelerat, 
dând naştere unei generaţii de păsări care zburau cu burta în 
sus, ca să aibă vizibilitate mai bună. 

Credinţa implicită a lui Granny cum că nimeni nu avea 
dreptul să-i stea în cale le includea şi pe celelalte vrăjitoare, 
copacii cei mai înalți şi, din când în când, munții. 

Şi încă un lucru: Granny izbutise să-şi impună voinţa în 
fața piticilor care locuiau sub pământ, temându-se pentru 
vieţile lor, astfel că aceştia făcuseră câteva adaptări modelu- 
lui de mătură, pentru a-i spori viteza. Multe păsări nevino- 
vate îşi depuseseră ouăle în văzduh, văzând-o pe neaşteptate 
pe Granny venind vijelios către ele şi uitându-se urât, pe 
deasupra măturii. 

„Vai de mine, se gândi Magrat. Sper că n-a căzut pe 
capul cuiva.“ 

Adierile miezului de noapte o roteau uşor prin aer, precum 
o giruetă fără băț. Se înfioră iarăşi şi se uită, cu ochii mijiţi, 
către munţii luminaţi de lună, uniaşii munti Vârfu Berbecului 
ale căror văioage îngheţate şi hăuri de smarald nu cunoşteau, 

pe această lume, nici regi, nici cartografi. Lancre era deschis 
către lume numai pe latura dinspre Margine. Restul frontiere- 
lor sale erau zimţate precum un bot de lup, şi cu mult mai 
greu de trecut. De sus, Magrat putea vedea întreg regatul... 

Pe deasupra ei se auzi un zgomot, ca şi cum văzduhul se 
sfâşia. O pală de vânt o luă pe sus şi o învârti. Răsună un 
strigăt, distorsionat de undele Doppler: 

— Ce faci, fato, visezi? 

Magrat strânse coada de mătură între genunchi şi se 
înălță. Îi trebuiră câteva minute s-o prindă din urmă pe 
Granny, care şedea aproape culcată pe mătura ei, ca să reducă 
frecarea cu aerul. Trecea ca o vijelie, mult deasupra vârfurilor 
întunecate ale copacilor. Când Magrat se apropie, Granny se 
întoarse, ținându-şi pălăria cu mâna. 

— Era şi timpul, îi spuse, cu asprime. Nu cred să mai am 
decât vreo câteva minute, socotindu-l şi pe ăsta. Haide, 
haide, mişcă-te. 

Și întinse braţul. Magrat făcu la fel. Clătinându-se din pri- 
cina măturilor care se loveau una de alta şi tremurau, îşi 
împreunară vârfurile degetelor. 

Braţul lui Magrat se umplu de ace, în momentul în care 
puterea începu să curgă!. Mătura lui Granny îşi luă un 
nou avânt. 

— Lasă-mi şi mie un pic, strigă Magrat. Trebuie să 
ajung Jos! 

— Nu cred să-ți fie greu, îi răspunse Granny, acoperind 
mugctul vântului. 

— În siguranţă, voiam să spun! 

— Eşti vrăjitoare, nu? Că veni vorba, ai adus cacaua? E un 
ger aicea sus... 

Magrat făcu un semn disperat cu capul şi, cu mâna liberă, 
îi pasă o desagă. 

— Bine, zise Granny. Bravo ţie. Ne vedem la pod. 

Și-şi desfăcu degetele. 


l E posibil ca aceasta să fi fost prima încercare de re-alimentare în aer din 
istorie. (n.a.) 

Magrat rămase în urmă, purtată de vârtejurile de vânt, 
agățându-se deznădăjduită de o mătură care, se temea ea, nu 
mai avea putere nici cât un vreasc. Oricum, nu mai era în 
stare să poarte o femeie adultă, opunându-se chemării insis- 
tente a gravitaţiei. 

Prăbuşindu-se către pădure, Magrat se gândi că, la urma 
urmei, faptul că Granny Weatherwax persista cu hotărâre să 
nu acorde nici o atenţie problemelor altora putea fi măgulitor. 
Asta însemna că, în opinia sa de cunoscătoare, ceilalți erau, 
fără discuţie, în stare să şi le rezolve singuri. 

Pesemne că venise momentul să facă o vrajă de Trans- 
formare. 

Magrat se concentră. 

Ei, părea să fi ieşit ceva. 

De fapt, nu se produsese nici o schimbare care să poată fi 
observată de ochii oamenilor de rând. Însă Magrat izbutise 
să-şi ajusteze cumva procesele mentale. Astfel, dintr-o femeie 
zăpăcită şi uşor speriată care cădea inexorabil către solul nepri- 
mitor, devenise o femeie cu mintea limpede, optimistă, pozi- 
tivă, care îşi făcuse ordine în viaţă, era pe deplin stăpână pe ea 
şi, una peste alta, îşi accepta trecutul — cu toate că, din neferi- 
cire, viitorul nu i se schimbase deloc. Dar se simţea cu mult 
mai bine. Aşa că strânse din călcâie, silindu-şi mătura să 
scuipe şi ultimele scântei de putere. Ajunsese la câteva picioare 
deasupra copacilor. Când mătura se pleoşti iarăşi şi începu să 
se prăvălească printre frunzele întunecate, Magrat îşi adună 
puterile, se rugă tuturor zeilor pădurii, care ar fi putut s-o 
asculte în acel moment, să cadă pe moale, şi îşi dădu drumul. 

Pe Disc sunt trei mii de zei importanţi, deja identificaţi, iar 
teologii descoperă câte unul nou în fiecare săptămână. Lăsându-i 
la o parte pe zeii minon ai stâncilor, copacilor şi apelor, numai 
doi bântuie prin muntii Vârfu Berbecului — Hoki, jumătate om, 
jumătate tap, mare amator de glume proaste, care fusese alungat 
din Dunmanifestiv, sălaşul zeiesc, pentru că-l păcălise pe Io cel 
Orb, căpetenia tuturor zeilor, cu străvechiul truc al vâscului 
exploziv, dar și Herne Vânatul, divinitatea înfricoşată şi timidă a 

micuțelor făpturi blănoase ale căror destin este să-şi sfârşească 
viețile într-un fulgerător crănțănit de colti. 

Amândoi ar fi putut fi răspunzători pentru micul miracol 
care se produse atunci — căci, într-o pădure plină de stânci 
înghețate, buturugi ascuţite şi tufişuri de spini, Magrat căzu 
pe moale. 

Granny, între timp, gonea către munți, în cea de-a doua 
etapă a călătoriei. Bău cacaua, din păcate doar călâie, după care, 
arătându-şi respectul cuvenit pentru mediul înconjurător, 
aruncă sticla într-un tău pe deasupra căruia tocmai trecea. 

Descoperi că, pentru Magrat, conceptul de mâncare con- 
sistentă însemna două sandviciuri cu ou şi creson, cu coaja 
frumos tăiată şi cu două frunzulițe de pătrunjel aşezate cu 
mare grijă şi considerație deasupra, pe care, de-abia apucă să 
le vadă, că le şi luă vântul. O vreme, Granny contemplă îngân- 
durată sandviciurile. Apoi, nu avu de ales şi le mâncă. 

Se apropia un hău, încă plin de zăpadă. Precum o scânteie 
în beznă sau un strop de lumină, Granny pătrunse în labirintul 
din munți. 

În pădure, Magrat se ridică în capul oaselor şi, cu mintea 
plină de gânduri, îşi scoase o crenguță din păr. La câțiva paşi 
mai departe, mătura se prăbuşi printre copaci, împrăştiind 
frunzele. Un geamăt de durere, însoțit de un clincănit fără 
vlagă o făcură să se uite în jur. Zări o siluetă care mergea în 
patru labe, căutând ceva. 

— Am căzut pe dumneavoastră? întrebă Magrat. 

— Cam aşa s-ar zice, răspunse Nebunul. 

Se apropiară unul de altul, de-a buşilea. 

— Tu? 

— Tu? 

— Ce faci aici? 

— Păi, iaca mă plimbam, zise Nebunul. Multă lume o face, 
să ştii. Adică, ştiu sigur că s-a mai întâmplat. Nu-i ceva origi- 
nal. Pesemne că nu dovedeşte foarte multă imaginaţie dar, ce 
să zic, mie mi-a plăcut dintotdeauna. 


166 TERRY PRATCHETT 


— Te-am lovit rău? 

— Cred că vreo doi clopoței n-o să-şi mai revină în veci. 

Nebunul scormoni prin frunziş şi îşi găsi, în cele din 
urmă, odioasa pălărie, care făcu „clonc“. 

— Pe cinstea mea, e strivită, zise, dar şi-o puse oricum pe 
cap, ceea ce păru să-i facă mult bine. Ploaie, da, grindină, da, 
peşti şi broscuţe, ce să zic, merge. Dar femei... niciodată până 
acum. Oare o să se mai întâmple? 

— Da” ce cap tare ai, constată Magrat, ridicându-se. 

— Modestia mă împiedică să răspund, spuse Nebunul, 
apoi îşi aduse aminte de convențiile genului şi adăugă: Pe 
cinstea mea. 

Se priviră iarăşi. Minţile amândurora lucrau frenetic. 

Magrat se gândea: „Nanny mi-a zis să mă uit bine la el. 
Ei, mă uit. Arată aşa cum îl ştiam. Un bărbat firav, trist, cu un 
costum ridicol de bufon, practic cocoşat.“ Apoi, exact ca 
atunci când privirea se adaptează, şi un nor de formă ciudată 
se transformă în corabie sau în balenă, ea îşi dădu seama că 
Nebunul nu era mic. Era de înălțime mijlocie, dar umbla 
gheboşat, crăcănat şi legănat, cu umerii lăsați, şi asta doar 
pentru că aşa voia. 

„Mă întreb ce-o mai fi observat Gytha Ogg?“ se gândi, 
intrigată. 

Nebunul îşi frecă braţul şi-i rânji strâmb. 

— Nu cumva ştii unde suntem? întrebă. 

— Vrăjitoarele nu se pierd niciodată, răspunse Magrat, 
sigură pe sine. Se întâmplă să mai fie afectate de o rătăcire 
temporară. Cred că Lancre e încolo. Pe mine mă ierti, trebuie 
să găsesc un deal. 

— Ca să vezi unde suntem? 

— În ce moment din timp, mai degrabă. În noaptea asta, 
magia e peste tot. 

— Zău? Atunci vin şi eu cu tine, adăugă, galant, Nebunul, 
după ce trase cu ochiul spre copacii întunecaţi care-l 

despărțeau de castel şi de culoarul său de lespezi. Nu vreau să 
pățeşti ceva. 

Granny şedea întinsă pe coada măturii în timp ce zbura pe 
deasupra hăurilor neumblate ale munților, aplecându-se dintr-o 
parte într-alta, în speranţa de a-şi conduce mai bine mătura 
care, lucru ciudat, părea să răspundă din ce în ce mai greu la 
comenzi. Curentul de aer produs de trecerea ei stârnea şi vis- 
colea zăpada, care lua forme dintre cele mai ciudate. Talazuri 
uriaşe de zăpadă înghețată, care spânzuraseră toată iarna dea- 
supra văilor glaciare, tremurau şi îşi începeau prăbuşirea 
lungă şi tăcută. În zborul său, auzea, din când în când, muge- 
tul avalanşelor. Se uită îndărăt către acel peisaj plin de primej- 
dii de moarte şi de o frumuseţe sălbatică, şi îşi dădu seama că 
munţii o priveau, cam cu acelaşi interes cu care un om care 
moţăie ar privi un țânţar. Se întrebă dacă regatul înțelegea ce 
se pregătea ea să facă. Se întrebă dacă avea s-o ajute să cadă 
pe moale, apoi se dojeni singură pentru asemenea slăbiciune. 
Nu, nu aşa stătea treaba. Regatul nu se tocmea, nu făcea com- 
promisuri. Mâna pe care câinele o muşcă cel mai zdravăn este 
întotdeauna cea a veterinarului. 

Apoi ieşi dintre creste, după ce trecuse atât de jos peste 
ultima dintre ele, încât îi intrase zăpadă într-o cizmă, şi o 
porni mai departe, în picaj. 

Ceaţa, care nu se îndepărta de munţii aceia niciodată, se 
întorsese parcă şi mai hotărâtă decât înainte. Văzând oceanul 
argintiu şi dens din fața ei, Granny gemu. 

Undeva, printre fuioarele de ceață, se afla Nanny Ogg, 
care trăgea din când în când dintr-o sticluță plată, ca să se 
apere de frig. 

Şi aşa se făcu că Granny, care avea tot părul şi pălăria 
umede şi tălpile cizmelor îngheţate, auzi un glas înfundat, în 
depărtare, care povestea cu multă ardoare, către cerul nevăzut, 
că ariciul avea mai puţine motive de îngrijorare decât orice alt 
mamifer, sau aproape. Precum un uliu care-a zărit prin iarbă o 
făptură micuță şi cu blana moale, precum un virus de gripă, 

rătăcitor printre stele, care tocmai a văzut plutind prin apro- 
piere o planetă frumoasă şi albastră, Granny schimbă direcția 
şi plonjă în jos, străpungând negurile sufocante. 

— Vino-ncoace! strigă, cuprinsă de beţia vitezei, iar un lup 
ce trecea pe acolo, auzind zgomotul care venea de la cinci 
sute de picioare deasupra, îşi lăsă baltă planurile de vânătoare 
şi o luă la goană. În clipa asta să vii, Gytha Ogg! 

Nanny Ogg îi prinse braţul, fără nici o tragere de inimă, 
şi cele două mături urcară iarăşi sus, înspre cerul senin şi 
plin de stele. 

Ca întotdeauna, Discul lăsa impresia că fusese făurit de 
Creatorul său special pentru a fi privit de sus. Fâşii de nori 
albi şi argintii se întindeau până la Margine, în vârtejuri de mii 
de mile în diametru, provocate de rotirea lumii. În urma 
măturilor care se înălțau în viteză, cupola mohorâtă de ceață 
se preschimba într-o tornadă de aburi albi, astfel încât zeii 
care priveau totul — şi erau, fără îndoială, la posturi — puteau 
urmări amețitorul zbor care străpungea cerul ca un sfredel. 

Foarte departe în văzduh, cele două vrăjitoare se cion- 
dăneau iarăşi. 

— Ce idee stupidă, se jelui Nanny. Nu-mi plac înălțimile. 

— Ai adus şi tu ceva de băut? 

— Sigur, că doar aşa mi-ai zis. 

— Ei, păi dă încoace... 

— Păi am băut tot, ce să fac, spuse Nanny. La vârsta mea, să 
stau atâta sus acolo. Jason al meu ar cădea pe spate dac-ar afla. 

— Bine, atunci dă încoace puterea, zise Granny, scrâşnind 
din dinți. Nu mai am aproape deloc. Mă şi mir că... 

Dar nu mai apucă să ducă propoziţia până la capăt, ci o 
sfârşi cu un urlet, când, fără veste, mătura se răsuci printre 
nori şi o luă la vale, către pământ. 


Nebunul şi Magrat şedeau pe un bolovan, în vârful unei 
ridicături de pământ de unde se vedea bine întreaga pădure. 
Luminile din Lancre nu erau, de fapt, prea departe, dar nici 

unul dintre ei nu pomenise nimic despre plecare. Atmosfera 
era încărcată de scânteile gândurilor nerostite şi ale fanteziilor 
scăpate de sub control. 

— Demult faci pe Nebunul? întrebă, politicoasă, Magrat, şi 
roşi pe întuneric, căci, în atmosfera respectivă, i se părea o 
întrebare dintre cele mai indiscrete. 

— De când mă ştiu, răspunse cu amărăciune Nebunul. 
Dinţii de lapte mi i-am tocit rozând la o funie cu clopoței. 

— Adică se moşteneşte din tată-n fiu? continuă Magrat. 

— Pe tata nu-l prea cunosc. A plecat s-o facă pe Nebunul 
pentru Lorzii din Quirm, încă de când eram eu copil, răspunse 
Nebunul. S-a certat cu bunică-miu. Se mai întoarce s-o vadă 
pe mama, dar foarte rar. 

— Ce groaznic! 

Se auzi un clincănit întristat: Nebunul ridicase din umeri. 
Şi-l amintea vag pe tată-său, un bărbat scund, prietenos, cu 
ochii ca două stridii. Pesemne că o faptă atât de curajoasă 
precum aceea de-a-l înfrunta pe bătrân nu-i stătea deloc în 
fire. Zgomotul celor două şiruri de clopoței, scuturate cu 
mânie prin aer, încă-i mai bântuia visele, care erau, şi-aşa, 
pline de amintiri neplăcute. 

— Totuşi, zise Magrat, cu glasul mai ascuţit decât de obicei 
şi ceva mai tremurat din pricina nesiguranței, cred că-i o viaţă 
fericită. Să faci oamenii să râdă... 

Neprimind răspuns, se întoarse să-l privească. Chipul lui 
era de piatră. Cu glas scăzut, vorbind ca pentru sine, Nebunul 
începu să povestească. 

Şi-i vorbi despre Breasla Nebunilor şi Saltimbancilor din 
Ankh-Morpork. 

La prima vedere, lumea o confunda cu sediul Breslei Asa- 
sinilor, care, de fapt, era o adunătură de clădiri destul de 
arătoase şi mari, aflate alături (Asasinii erau plini de bani); din 
când în când, micii Nebuni care trudeau la corvezile lor, în 
camerele care nu se încălzeau niciodată, nici măcar în toiul 
verii, îi auzeau pe tinerii Asasini cum se jucau, dincolo de 
zid, şi-i invidiau, cu toate că, fireste, numărul glasurilor 

sparte, de adolescenţi, se împuţina drastic către sfârşitul tri- 
mestrului (Asasinii dădeau examene riguroase). 

De fapt, prin pereţii mohorâţi şi fără ferestre izbuteau să 
pătrundă tot felul de zgomote. Descosându-i în amănunt pe 
servitori, tinerii Nebuni îşi făureau o imagine a oraşului de 
dincolo. Erau acolo taverne şi parcuri, o lume întreagă, 
agitată, la care studenții şi ucenicii de la feluritele Bresle sau 
Colegii luau parte din plin, alergând de colo-colo, urlând, 
trăgându-i pe toți pe sfoară şi vărsându-şi, din când în când, 
stomacele. Oamenii râdeau, fără să le pese de cele Cinci 
Cadenţe şi Douăsprezece Tonuri. Şi — cu toate că acesta era un 
subiect pe care tinerii învăţăcei îl discutau numai noaptea, în 
dormitoare — exista, se pare, umor neoficial, poante rostite 
liber, fără vreo referire la Marea Enciclopedie a Glumelor, 
sau la hotărârile Divanului, sau la altceva... 

Acolo afară, dincolo de zidurile pătate de vreme, lumea 
spunea bancuri fără să-i pese de Seniorii Nesupunerii... 

Aşa un gând te putea trezi din betie. Bine, nu la propriu, 
pentru că alcoolul nu era îngăduit înăuntru, dar, dacă ar fi 
fost, ar fi putut s-o facă. 

Breasla era locul cel mai sobru din lume. 

Cu amărăciune, Nebunul povesti despre uriaşul Frate 
Păcălici, cel mereu roşu la faţă, despre serile petrecute învățând 
Poante Caraghioase, despre lungile dimineți din friguroasa sală 
de sport în care repeta cele Optsprezece Tumbe şi traiectoriile 
permise pentru farfuriile cu budincă. Şi jonglerule. Jongleriile! 
Fratele Saltimbanc, un om cu un suflet precum sfoara fiartă şi 
răcită, le preda jonglerii. Şi ceea ce-l înfuna, făcându-l să-şi 
piardă darul vorbirii, nu era faptul că Nebunul nostru scăpa 
lucrurile din mână. Asta se şi aştepta de la el, să le scape, mai 
ales dacă era vorba de lucruri cu potenţial comic, precum farfu- 
riile cu budincă, torțele aprinse sau satârele bine ascuţite. 
Numai că el le scăpa, pentru că, într-adevăr, nu se pricepea, şi 
tocmai de-asta Fratele Saltimbanc se năpustea asupra lui, 
mânios la culme şi clincănind din răsputeri. 

— Şi nu ţi-ai dorit niciodată să devii altceva? întrebă Magrat. 

— Păi ce-aş fi putut deveni? ripostă Nebunul. N-am obser- 
vat să am de ales. 

În ultimul lor an, Nebunii învățăcei primeau îngăduinţa să 
iasă, dar numai dacă se supuneau unui număr impresionant de 
restricții. Aşa, țopăind nefericit pe străzi, văzuse pentru prima 
oară vrăjitorii, care se plimbau peste tot, solemni şi 
împopoţonaţi din cap până-n picioare. Îi văzuse şi pe asasinii 
care supraviețuiseră, tineri snobi şi trufaşi, în haine de mătase 
neagră, reci şi necruțători precum pumnalele pe care le purtau la 
cingătoare. Văzuse şi preoți, a căror splendidă înfăţişare era, 
într-o foarte mică măsură, compromisă de şorțurile lungi de cau- 
ciuc pe care le purtau pentru principalele ceremonii sacrficiale. 
Îşi dăduse seama că fiecare profesie îşi avea uniforma sa şi, de 
asemenea, că aceea pe care o purta fusese creată cu un singur 
scop: să-l facă pe posesorul său să arate ca un idiot desăvârşit. 
Chiar şi aşa, nu renunțase. De-o viaţă întreagă, tot persevera. 

Nu renunţase tocmai pentru că nu avea deloc talent şi 
pentru că bunicul l-ar fi jupuit de viu dacă se dădea bătut. 
Repetase glumele autorizate până ce le învățase ca pe apă, şi 
se trezise odată cu zorii, pentru a exersa jongleriile până ce 
începeau să-i scârțâie încheieturile. Îşi perfecționase vocabu- 
larul comic, astfel încât numai Seniorii de rangul cel mai 
înalt îl mai puteau înţelege. Ţopăise şi se prostise cu o 
încrâncenare mută şi mohorâtă, şi astfel absolvise primul 
din an, primind Tărtăcuţa de Onoare. Ajuns acasă, o arun- 
case în privată. 

Magrat rămase pe gânduri. 

— ŞI tu, cum ai ajuns vrăjitoare? întrebă Nebunul. 

— Poftim? 

— Adică ai fost la vreo şcoală sau ceva de soiul ăsta? 

— A, nu. Într-o zi, Goodie Whemper a coborât în sat, a ali- 
niat toate fetele şi m-a ales pe mine. Vezi tu, nu omul alege, 
Meşteşugul îl cheamă la sine. 

— Da, dar când ajungi, cu adevărat, vrăjitoare? 

— Păi, când celelalte încep să te trateze ca atare, cred, oftă 
Magrat. Dacă ai noroc. Credeam că o s-o facă, după vraja aceea 
din temniţă. La urma urmei, a ieşit destul de bine. 

— Pe cinstea mea, un adevărat ritual de trecere, spuse 
Nebunul, neputându-se abține. Magrat îi aruncă o privire 
cruntă, făcându-l să se înece. Celelalte vrăjitoare fiind cele 
două doamne mai în vârstă, presupun, mai spuse, regăsindu-şi 
amărăciunea obişnuită. 

— Da. 

— Personalități foarte puternice, nu? 

— Foarte, răspunse cu sinceritate Magrat. 

— Mă întreb dacă l-au cunoscut pe bunicul, zise Nebunul. 

— De fapt, sunt de ispravă, spuse Magrat, cu ochii în Jos. 
Numai că, mă rog, o vrăjitoare nu se gândeşte la cei din jur. 
Adică de gândit se gândeşte, dar nu-i pasă de sentimentele 
lor, înţelegi, decât dacă se gândeşte cu adevărat. 

— Dar tu nu eşti aşa, spuse Nebunul. 

— Uite ce-i, mi-aş dori să nu mai fii în slujba ducelui, rosti 
deznădăjduită Magrat. Ştii ce fel de om e. Chinuie oamenii, le 
arde casele şi aşa mai departe. 

— Dar eu sunt Nebunul lui, şi un Nebun trebuie să-i fie 
credincios stăpânului până la moarte. Teamă mi-e că aşa-i 
tradiția, şi tradițiile sunt foarte importante. 

— Dar nici măcar nu-ţi place! 

— Nu-mi place deloc. Dar ce-are a face asta? Dacă e să fiu 
Nebun, măcar s-o fac cum se cuvine. 

— Asta-i o mare prostie, spuse Magrat. 

— Aş prefera „nebunie“. Dacă te sărut, adăugă Nebunul, care 
venise din ce în ce mai aproape de ea, mă preschimb în broscoi? 

Magrat lăsă din nou ochii în jos, privindu-și picioarele, 
care se retraseră sub fustă, stânjenite de toată atenţia care li se 
acorda. I se părea că vede, de-o parte şi de alta, siluetele lui 
Esme Weatherwax şi Gytha Ogg. Granny se uita urât la ea, 
spunându-i: „O vrăjitoare e mereu stăpână pe situaţie“. „Pe 
orice situație“, spunea fantoma lui Nanny Ogg, rânjindu-i larg 
şi fluturându-şi mâinile cu subînţeles. 

— Păi, să vedem, răspunse Magrat. 

Și urmă cel mai impresionant sărut din toată istoria prelu- 
diului amoros. 

Aşa cum spusese cândva Granny Weatherwax, timpul este 
numai o senzaţie. Anii petrecuţi de Nebun în clădirea Breslei 
ținuseră o eternitate, în timp ce ceasurile în care discutase cu 
Magrat pe culme se scurseseră în câteva clipe. Iar undeva sus, 
în ceruri, câteva zeci de secunde de groază şi urlete se lăbăr- 
țară precum caşcavalul prăjit. 

— Gheaţă! strigă Granny. A îngheţat! 

Nanny Ogg o urmă, încercând în zadar să se apropie de 
mătura care se prăbuşea, scăpată de sub control. Flăcări de octa- 
rină trosneau printre nuielele îngheţate, înghițindu-le pe rând. 
Nanny se aplecă şi apucă fusta lui Granny. 

— Ţi-am spus că faci numai prostii! strigă ea. Ai trecut 
prin toată ceața aia umedă, şi apoi te-ai înălțat aici, în ger, 
babă neghioabă! 

— Gytha Ogg, dă-mi drumul la fustă! 

— Mai bine urcă încoace. Ai luat foc acolo, la spate! 

leşiră dintre nori şi începură să urle la unison, când 
pământul acoperit de tufişuri apăru ca din senin şi începu să 
vină drept către ele. 

Și-apoi trecu pe lângă. 

Nanny întoarse capul şi văzu un hău întunecos, pe fundul 
căruia se întrezăreau undele înspumate. Zburaseră peste mar- 
ginea Canionului. 

Din mătura lui Granny ieşeau pale de fum negru, însă ea 
se ținea cu hotărâre, chinuindu-se să întoarcă. 

— Ce naiba faci? tună Nanny. 

— Nu-ţi face griji, pot să merg pe lângă râu, strigă Granny 
Weatherwax, încercând să acopere trosnetul flăcărilor. 

— Urcă aici, auzi ce-ţi spun? Gata, s-a terminat, nu mai 
ai cum... 

La spatele lui Granny se produse o mică explozie, iar mai 
multe mănunchiuri de nuiele în flăcări se desprinseră şi se 
prăbuşiră în adâncurile tunătoare ale canionului. Mătura sări 

în lături. Nanny o prinse pe Granny de umeri, tocmai când o 
pală de foc înghiţi o altă legătură. Cuprinsă de flăcări, mătura 
scăpă dintre genunchii lui Granny, se răsuci în aer şi o porni 
drept în sus, scoțând scântei şi un zgomot asemănător celui 
scos de un deget plimbat pe buza unui pahar cu vin. În urma 
ei rămase Nanny, zburând cu capul în jos, şi Granny care 
atârna de brațul său. Cele două se priviră şi țipară. 

— Nu am putere să te trag! 

— Păi nici eu nu mă pot urca, nu crezi? Respectă-ţi vârsta, 
Gytha! 

Nanny cugetă un pic, apoi îi dădu drumul. 

După trei căsătorii şi o adolescență zbuciumată, ea dobân- 
dise la coapse nişte muşchi cu care putea sparge nucile de 
cocos. Astfel, împotrivindu-se forțelor gravitaționale, sili 
mătura să coboare şi să se răsucească aproape imediat. Undeva, 
în față, o văzu pe Granny care se prăbuşea ca un pietroi, 
ținându-şi pălăria cu o mână, iar cu cealaltă încercând să împie- 
dice gravitația să-i tragă cu ochiul pe sub fustă. Nanny 
îmboldi mătura cu atâta forță încât aceasta începu să scârțâie, 
prinse de mijloc vrăjitoarea căzătoare, se înălță iarăşi şi, în 
cele din urmă, se lăsă moale în loc. Urmă o perioadă de 
tăcere, întreruptă de Granny Weatherwax care spuse: 

— Să nu mai faci vreodată aşa ceva, Gytha Ogg. 

— Promit. 

— Şi-acum întoarce. Trebuie s-ajungem la pod, ce, ai uitat? 

Ascultătoare, Nanny întoarse mătura, frecându-se uşor de 
pereţii canionului. 

— Suntem încă foarte departe, spuse. 

— N-am renunţat, zise Granny. A mai rămas mult din noapte. 

— După capul meu, nu îndeajuns. 

— O vrăjitoare nu ştie ce înseamnă „eşec“, Gytha. 

Ieşiră din nou în loc deschis. La orizont se vedea o dungă 
de lumină aurie. Răsăritul înainta încet de-a curmezişul Dis- 
cului, trecând ca buldozerul peste suburbiile noptii. 

— Esme? spuse, după o vreme, Nanny Ogg. 

— Ce vrei? 

— Înseamnă „nereuşită“. 

Urmară câteva secunde de tăcere îngheţată. 

— Vorbeam la, oarecumiizice, la figurat, spuse Granny. 

— Ah, da? Păi trebuia să zici. 

Dunga de lumină se lățea, devenind din ce în ce mai 
strălucitoare. Pentru prima dată, în mintea lui Granny se strecură 
un sâmbure de îndoială, nedumerită din pricina locurilor cu totul 
necunoscute în care nimerise. 

— Câţi cocoşi or fi în Lancre, mă întreb? spuse ea încetişor. 

— Asta-i una din întrebările alea, cum le-o fi zicând? 

— Nu, pur şi simplu eram curioasă. 

Nanny Ogg se aşeză mai bine. Erau treizeci şi doi de 
cocoşi de vârstă adultă. Ştia asta, pentru că se documentase în 
noaptea precedentă -- de fapt, în noaptea respectivă — şi-i 
dăduse instrucțiuni precise lui Jason. Avea cinsprezece copii, 
oameni în toată firea, nenumărați nepoți şi strănepoți, iar 
aceştia avuseseră aproape toată seara la dispoziţie ca să-şi 
ocupe locurile. Ar fi trebuit să ajungă. 

— Ai auzit? zise Granny. De-acolo, dinspre Culmea Zimţată? 

Nanny privi ingenuu în depărtările ceţoase. La orele aces- 
tea târzii, zgomotele răsunau foarte limpede. 

— Ce? întrebă ea. 

— Un soi de icnet. 

— Nu. 

Granny se răsuci. 

— Acolo, zise. De data asta am auzit clar. Un fel de 
„Ccucuri-hâc“. 

— Eu nu aud nimic, Esme, zise Nanny, zâmbind către cer. 
Uite podul, drept în față. 

— Şi acolo! Acolo jos! Un cârâit, îti spun precis! 

— Pesemne că asta e serenada zorilor, Esme. Uite, mai 
avem doar jumătate de milă. 

Granny o pironi cu privirea în ceafă. 

— Se întâmplă ceva acolo, zise. 

— Păi eu de unde să ştiu, Esme? 

— ŢI se zgâlțâie umerii! 

— Mi-am pierdut şalul. Mi-e cam frig. Uită-te, aproape 
am ajuns. 

Granny se uită înainte, cu fulgere în priviri. Mintea ei era 
un labirint de bănuieli. La momentul potrivit, avea de gând să 
afle totul. Podul din buşteni umezi, principala legătură dintre 
regat şi lumea înconjurătoare, plutea încet dedesubtul lor. 
Dinspre ferma de păsări aflată la jumătate de mulă distanţă se 
înălță un cor de cârâituri, urmat de o bufnitură. 

— Şi acolo? Acolo ce-a fost, mă rog? întrebă Granny. 

— O fi dat uliul. Ai grijă, cobor. 

— Tu îți baţi joc de mine? 

— Nu, Esme. Doar că sunt încântată. Cu asta ai să intri în 
istorie, ştii bine. 

Ajunseră deasupra scândurilor din care era făcut podul. 
Granny Weatherwax păşi cu grijă pe suprafața alunecoasă 
şi-şi netezi rochia. 

— Fi, da, spuse. 

— Mai grozavă decât Aliss cea Neagră, aşa o să zică toți, 
continuă Nanny Ogg. 

— Unii oameni vorbesc vrute şi nevrute, zise Granny, 
uitându-se peste parapet la undele înspumate aflate undeva 
foarte jos, apoi la culmea îndepărtată unde se înălța castelul 
Lancre. Chiar crezi? adăugă ea, aparent nepăsătoare. 

— Ascultă la mine. 

— Hmm. 

— Dar trebuie să termini de rostit vraja, să nu cumva să 
uiţi. 

Granny Weatherwax încuviință. Se întoarse cu faţa spre 
răsărit, îşi ridică braţele şi termină de rostit vraja. 


E aproape cu neputinţă de descris în cuvinte trecerea a 
cincisprezece ani şi două luni. In imagini e mult mai uşor — 
foloseşti un simplu calendar, cu paginile bătute de vânt, sau 

un ceas ale cărui limbi se mişcă din ce în ce mai repede, sau 
nişte copaci care înmuguresc şi fac fructe în câteva secunde... 

Ei, înțelegeţi cum vine. Soarele se transformă într-o 
dungă înflăcărată, pe cer, zilele şi nopţile se aleargă precum 
imaginile dintr-un caleidoscop defect, manechinele din 
vitrina magazinului de haine de peste drum se îmbracă şi se 
dezbracă mai iute decât o stripteuză cu cinci slujbe pe zi. 
Sunt tot felul de modalități de descriere, dar n-o să fie 
nevoie de ele pentru că, de fapt, nu s-a întâmplat nimic de 
soiul ăsta. 

E drept că soarele tremurase uşor, copacii de pe culme 
păreau o idee mai înalți, şi Nanny nu putea scăpa de senzația 
că cineva tocmai se lăsase cu toată greutatea pe ea, o turtise la 
pământ şi apoi o umflase la loc. Asta pentru că regatul nu se 
deplasase, propriu-zis, prin timp — expresie care trimite la suc- 
cesiunile de imagini tremurătoare şi alte asemenea procedee 
fotografice. Mai degrabă, îi dăduse ocol, ceea ce e mult mai 
curat, mai uşor şi te scapă de nevoia de a găsi un laborator 
amplasat peste drum de un magazin de haine care să țină în 
vitrină, vreme de şaizeci de ani, acelaşi manechin — treabă 
care, de-a lungul vremii, s-a dovedit cea mai plicticoasă şi 
costisitoare din întreg procesul. 


Sărutul dură mai mult de cincisprezece ani. 

Nici măcar broaştele nu pot face aşa ceva. 

Nebunul se lăsă pe spate. Avea o expresie mirată. Pe ochi, 
parcă 1 se lăsase un văl. 

— Am simtit că se cutremură lumea. Tu nu? întrebă. 

Magrat privi peste umăr, către pădure. 

— Cred că a făcut-o, spuse. 

— Ce să facă? 

— A, nimic, nimic, o scăldă Magrat. Nu-i cine ştie ce. 

— Să mai încercăm o dată? Cred că nu ne-a ieşit chiar 
cum trebuia. 

Magrat încuviinţă. De data asta, nu tinu decât cincispre- 
zece secunde. Dar i se păru mult mai mult decât înainte. 


Un freamăt străbătu castelul, făcând să se cutremure tava 
de pe care Ducele Felmet mânca, spre mare-i uşurare, păsat 
sărat exact cât trebuia. 

Îl simţiră şi spectrele care se înghesuiau în căsuţa lui 
Nanny Ogg ca o echipă de rugby într-o cabină telefonică. 

Se răspândi către fiecare coteţ din regat şi, drept urmare, 
un număr de braţe se descleştară şi treizeci şi doi de cocoşi 
congestionați răsuflară adânc şi începură să cânte ca apucaţii, 
dar era prea târziu, prea târziu... 


— Eu tot cred că ai făcut tu ceva, zise Granny Weatherwax. 

— Mai ia o ceaşcă de ceai, o îmbie, binevoitoare, Nanny. 

— Să nu cumva să-mi pui ceva în el, ascultă ce-ţi spun, o 
avertiză Granny. Numai din cauza băuturii am făcut ce-am 
făcut astă-noapte. Altfel nu m-aş fi încăpățânat aşa. E de-a 
dreptul ruşinos. 

— Aliss cea Neagră n-a făcut niciodată aşa ceva, spuse 
încurajatoare Nanny. Bun, bun, o sută de ani, da, dar a fost 
numai un castel. Oricine poate muta un castel. 

Granny se mai relaxă puțin. 

— Şi l-a mai lăsat şi acoperit de buruieni, sublinie ea, 
aferată. 

— Chiar aşa. 

— Minunat! spuse entuziast Regele Verence. Tuturor ni s-a 
părut ceva superb! Sălăşluind în planul astral, fireşte, am putut 
observa îndeaproape. 

— Da, toate bune şi frumoase, Înălțimea Ta, spuse Nanny 
Ogg, întorcându-se să tragă cu ochiul la fantomele care se 
înghesuiau în spatele lui şi cărora nu li se oferise privilegiul 
de a şedea la, sau, într-o oarecare măsură, în masa din bucătăne. 
Însă voi, toţi, căraţi-vă îndărăt în privată. Ce mai tupeu! Numa’ 
voi doi, copilaşii, puteți rămâne, adăugă ea. Sărăcuţii de voi. 

— Îmi cer iertare, dar e aşa de bine să scapi din castel, 
zise regele. 

Granny Weatherwax căscă. 

— Oricum, spuse, acum trebuie găsit băiatul. Asta-i 
pasul următor. 

— O să-l căutăm imediat după prânz. 

— Prânz? 

— Am friptură de pui, zise Nanny. Iar tu eşti frântă. Ca să 
nu mai spun că o să ne ia multă vreme până să dăm de el. 

— E în Ankh-Morpork, spuse Granny. Ascultă la mine. Cu 
toții ajung acolo. De-acolo o să începem şi noi. Când e vorba 
de destine, nu mai trebuie să pleci în căutarea oamenilor 
potriviti, îi aştepţi să apară în Ankh-Morpork. 

— Karen a mea s-a căsătorit cu un hangiu de pe-acolo, se 
înveseli Nanny. Nici nu le-am văzut copilul încă. Avem casă 
şi masă pe gratis. 

— Nu e neapărat nevoie să mergem. Ideea e să vină el 
încoace. E ceva cu oraşul ăla, spuse Granny. E ca o cocină. 


— E la cinci sute de mile de-aici! spuse Magrat. O să fu 
plecat o veşnicie! 

— N-am ce face, spuse Nebunul. Ducele mi-a dat ins- 
trucțiuni precise. Sunt omul lui de încredere. 

— Ce să zic! Te duci să mai angajezi soldaţi, probabil. 

— Nu, nu, nimic de felul ăsta. E cu totul altceva, răspunse 
Nebunul, apoi şovăi. De la el aflase Felmet despre universul 
cuvintelor. Oricum, era mai bine decât să taie oamenii în 
bucăţi. Aşa, se câştiga timp. Era mai bine pentru toți, în situa- 
tia dată, nu? 

— Dar nu-i musai să pleci! Nici măcar nu o faci de bună 
voie! 

— Pentru el, asta nu contează. Am promis să-i fiu cre- 
dincios... 

— Da, da, până la moarte. Dar nici măcar nu crezi în vor- 
bele astea! Tocmai îmi spuneai cât de tare îți urăşti Breasla şi 
tot ce are de-a face cu ea. 

— Păi, da, dar tot trebuie să mă duc. Mi-am dat cuvântul. 

Lui Magrat îi veni să bată din picior, dar nu se înjosi 
într-atât. 

— Tocmai când începuserăm să ne cunoaştem! strigă ea. 
Eşti jalnic! 

— Dacă mi-aş călca cuvântul, atunci aş fi jalnic, răspunse 
Nebunul, gânditor. Şi s-ar putea să nu fie o idee prea bună. 
Îmi pare rău. Mă întorc în câteva săptămâni, oricum. 

— Tu nu înţelegi că-ţi cer să nu i te mai supui? 

— Îmi pare rău, ţi-am zis. Oare nu ne mai putem vedea 
până să plec? 

— Trebuie să mă spăl pe cap, spuse ţâfnoasă Magrat. 

— Când? 

— Tot timpul! 


Hwel se pişcă de nas şi se uită posomorât la foaia pătată cu 
ceară. I se împăienjeneau ochii, iar piesa nu merge deloc bine. 

Descrise prăbuşirea candelabrului şi-i făcu loc personaju- 
lui negativ care purta o mască pentru a-şi ascunde obrazul 
schilodit, apoi rescrisese una dintre scenele comice, pentru a 
introduce informația că eroul principal se născuse într-o 
valiză. Numai că iarăşi avea probleme din pricina clovnilor. 
De câte ori se gândea la ei, deveneau alţii. Prefera să fie câte 
doi, aşa cerea tradiția, însă acum, ca din senin, apăruse un al 
treilea, căruia nu putea cu nici un chip să-i inventeze poante. 

Pana alerga, scârțâind, pe hârtie, încercând să imite vocile 
care-i pătrunseseră în vis şi care, la momentul respectiv, 1 se 
păruseră comice. Începu să transpire şi să-şi umezească 
nervos, cu limba, colțurile gurii. 


Aista mi-i Scaunulu, scrise Hwel. Hei, cu aşa un Scaunu 
la Cap, poţi a ajunge Departe. Şi bine-ai face Domnia Ta s-o 
porneşti pe loc. Daca însă nu poți pe loc, încearcă pe Poartă. 
Daca nimic nu te poartă, vezi de mai slăbeşte. I-ascultă la 
mine, ai un Stylo? Sau măcar un pixu cu pastă... 


Hwel se holbă îngrozit. În scris, totul părea absurd, ridi- 
col. Şi totuşi, spectatorii din mintea sa... 

Muie pana în călimară şi încercă să-şi alunge toate gându- 
rile nepotrivite. 


Al doilea Clovnu: Numa” bine, Şefu”. 

Al treilea Clovnu: şface o schmekerie cu o tărtăcutză pe 
bătzţ: Nino, nino. 

Hwel se dădu bătut. Da, era de râs, ştia foarte bine, în 
minte îi răsunaseră deja hohotele nestăvilite ale publicului. Dar 
nu se potrivea. Nu era încă momentul. Poate că momentul nu 
avea să vină niciodată. Şi aceste idei erau aidoma celor despre 
cei doi clovni, unul gras şi unul slab: „În mare Necazu m-ai 
mai băgat Domnia Ta, Stanleigh“. La asta râsese de unul 
singur până ce începuse să-l doară în piept, însă ceilalți din 
trupă îl priviseră uimiţi. Numai în vise era amuzant. Lăsă pana 
jos şi-şi frecă ochii. Pesemne că se apropia de miezul nopții, 
iar instinctul de-o viață îi spunea să economisească lumânările, 
cu toate că, de fapt, de-acum îşi permiteau să consume ori- 
câte, în ciuda dojenilor lui Vitoller. 

Pretutindeni în Ankh-Morpork răsunau gonguri, iar 
străjerii de noapte strigau în gura mare că, într-adevăr, venise 
miezul nopții şi că, în ciuda aparenţelor, totul era bine. Mulți 
dintre ei izbuteau chiar să-şi ducă vorba până la capăt, înainte 
de-a fi tâlhănţi. 

Hwel trase obloanele şi privi oraşul. Mă simt tentat să 
afirm că acesta se afla în cele mai bune momente ale sale, dar 
nu e întru totul adevărat. Era, însă, unul dintre momentele 
tipice. Fluviul Ankh, canal de scurgere pentru jumătate de 
continent, era destul de umflat şi de murdar încă înainte de a 
pătrunde în Ankh-Morpork. La ieşire, nu se mai putea spune 
că ar fi curs, mai degrabă că „se evapora“. Din pricina noroiu- 
lui adunat de secole pe fundul său, în multe locuri trecea peste 
maluri, astfel încât acum, cu toată zăpada topită în el, multe 
dintre cartierele nevoiaşe din Morpork erau inundate — dacă se 
poate spune aşa, ținând cont că lichidul putea fi strâns cu 
uşurinţă cu ajutorul unui năvod. Aşa ceva se întâmpla în fie- 
care an. Ar fi fost mari probleme cu sistemul de canalizare, 
aşa că, la urma urmei. era mai bine că acesta nu era nrea 

dezvoltat. Cei mai mulți locuitori aveau câte o bărcuţă pe care 
o țineau la îndemână, în curtea din spate, şi-şi înăltau, perio- 
dic, locuinţele cu câte un nivel. 

Se spunea că, acolo, traiul era foarte sănătos. Pentru că nu 
supravieţuiau prea mulți microbi. 

Hwel privi de-a curmezişul oceanului de ceață, prin care 
clădirile se întrezăreau ca nişte castele de nisip, la ora fluxului. 
Era un peisaj frumos, cu atâtea lumini înşirate care schpeau prin 
negură — însă atenția lui era atrasă, cu deosebire, de una dintre 
ele, aflată în imediata apropiere. Pe un petic de pământ ceva 
mai înalt, de lângă râu, pe care Vitoller plătise o sumă exorbi- 
tantă, se ridica o clădire nouă. Creştea ca o ciupercă în fiecare zi — 
şi acum se zăreau felinarele care ardeau pe schele, căci meşterii 
tocmiţi, şi chiar unii dintre actori, nu îşi întrerupseseră treaba 
pentru o pricină aşa neînsemnată precum întunericul. Şi nu era 
vorba doar de o nouă clădire — care, şi-aşa, ar fi fost lucru mare 
pentru Morpork — ci de un nou tip de clădire. „Discul“. 

La început, ideea îl îngrozise pe Vitoller, însă tânărul 
Tomjon nu se lăsase. Şi cu toţii ştiau că, odată ce se pornea, 
acesta putea convinge şi râurile să curgă invers. 

— Bine, băiete, dar noi dintotdeauna ne-am plimbat din 
floare în floare, spusese Vitoller, cu disperarea celui care ştie 
că, până la urmă, are să piardă. Doar n-o să mă stabilesc într-un 
singur loc, acum, la vârsta mea. 

— Nu-ţi face bine, răspunsese cu hotărâre Tomjon. 
Nopţile-s reci, dimineţile geroase, iar tu nu mai eşti tânăr. Ar 
trebui să stai într-un loc şi să chemi lumea la tine. Să nu crezi 
că n-au să vină. Ştii ce mulți spectatori avem, de la o vreme. 
Piesele lui Hwel sunt celebre. 

— Nu piesele, spusese Hwel. Actorii. 

— Dar nu mă văd neam șezând undeva, lângă foc, între 
patru pereţi, dormind în puf şi mai ştiu eu ce, încercase Vitol- 
ler, dar apoi prinsese privirea nevesti-sii şi cedase. 

Cât despre clădire... A convinge râurile să curgă invers era 
floare la ureche pe lângă a scoate bani de la Vitoller, însă, la 
urma urmei, Chiar le mergea foarte bine, de când Tomjon ieşise 
din adolescență, i se îngroşase vocea şi putea purta costumele. 


STRANII SURATE 183 


Hwel şi Vitoller, unul lângă altul, priviseră cum se montau 
primele schele. 

— E împotriva firii, se plânsese Vitoller, sprijinit în baston. 
Spiritul teatrului prins şi închis într-o colivie. O să se stingă. 

— Ei, nu ştiu ce să zic, spusese Hwel, prudent. Tomjon îşi 
făcuse bine lecţiile şi petrecuse o seară întreagă cu Hwel, 
înainte să deschidă discuția cu taică-său, iar piticul nu se mai 
putea gândi decât la trape, schimbări de decoruri, culise, aripi 
şi uluitoare mecanisme cu care se puteau cobori zeii din ceruri 
sau scoate la lumină demonii din infern. Nu se putea împotrivi 
acestei noi idei, după cum o maimuţă nu se putea lupta cu 
atracția unei plantaţii de bananieri. 

— Drăcia asta nici nume n-are, spusese Vitoller. Ar trebui 
să-i zică „Mina de auru“, după cât mă costă. De unde o să scoa- 
tem atâţia bani, eu asta vreau să ştiu. 

Şi chiar le trecuseră prin cap multe nume, însă nici unul pe 
placul lui Tomjon. 

— Trebuie să fie ceva care să cuprindă totul, le zisese el. 
Pentru că înăuntru e lumea întreagă. Lumea întreagă pe o scenă, 
cum de nu înțelegeți? 

Şi-atunci, Hwel venise cu o idee despre care ştia, înainte 
să-i dea glas, că era cea mai bună: „Discul“. Acum, clădirea 
era aproape gata, iar el tot nu terminase piesa. 

Închise uşa şi se întoarse la masa de scris, luă pana şi un 
nou teanc de hârtie. Apoi, îi trecu ceva prin minte. Pentru zei, 
lumea chiar era o scenă de teatru... 

Fără întârziere, începu să scrie. 

„Disculu întreg e ca un Teatru. Şi toți bărbaţii şi fomeili 
sunt simpli Actori“. Dar făcu greşeala să se oprească puţin, 
îngăduind unei alte particule de inspirație să-i pătrundă în 
minte, îmboldindu-l într-o cu totul altă direcție. 

Se uită la ce scrisese şi adăugă: „Mai puţin Cei cari vând 
floricele“. 

După o vreme tăie totul, şi încercă altfel: „Precum Scena de 
la Ftiatru îi Lumea, şi pe ea se înşiruie Oamenii ca nişte Actori“. 

Părea ceva mai bine. 

Se mai gândi un pic, apoi continuă conştiincios: „Unul 
intră, altul iese“. 

Nu, ideea îi scăpa printre degete. Avea nevoie de timp, de 
o veşnicie întreagă... 

De alături se auzi un țipăt înfundat, însoţit de o bufni- 
tură. Hwel lăsă pana şi deschise cu grijă uşa. Băiatul era în 
pat, în capul oaselor, alb ca varul. Văzându-l intrând, se mai 
linişti puțin. 

— Hwel? 

— Ce-i, flăcăule? Ai visat urât? 

— Pe zei, a fost îngrozitor! Iar le-am văzut. O clipă, am 
crezut că... 

Hwel, care-l asculta cu o ureche, în timp ce-i aduna hai- 
nele risipite pe jos, se opri brusc. Visele erau pasiunea lui. 
De-acolo îşi lua ideile. 

— Că...? spuse el. 

— Nu ştiu, parcă eram cumva... într-o strachină, şi trei chi- 
puri înfiorătoare se holbau la mine. 

— Zău? 

— Da, şi apoi au spus: „le salutăm...“ şi au început să se 
certe cu privire la numele meu, apoi au zis: „Lasă asta, cine-o să 
ne fie, dar, rege?“. Şi una a spus: „Dar? Dar de la cine?“, iar alta 
i-a ZIS: „Dar şi-atâta, fato, asta tre” să zici în situaţii de-astea, mai 
străduieşte-te şi tu putin“, apoi au venit mai aproape şi alta a zis: 
„Nu prea are carne pe el, pesemne că aia-i dă la masă numai 
prostii“, iar cea mai tânără a răspuns: „Nanny, ţi-am mai spus, 
Thalia nu există“, apoi s-au ciondănit puțin, şi una dintre bătrâne 
a zis: „N-are cum să ne-audă, aşa-i? A cam început să se zvârco- 
Jească“, la care cealaltă: „Esme, doar ştii că n-am putut niciodată 
să prind sunetul cu globul ăsta“, pe urmă iar s-au ciondănit, totul 
s-a înceţoşat, şi apoi... m-am trezit, sfârşi jalnic Tomjon. A fost 
groaznic, pentru că, de câte ori se apropiau de castronul ăla se 
făceau mai mari, de li se vedeau numai ochii şi nările. 

Hwel se aşeză pe marginea patului îngust. 

— Interesantă treabă cu visele astea, zise. 

— Pe ăsta nu l-aş numi „interesant“. 

— Nu, dar uite, astă-noapte am visat un omuleţ crăcănat, 
care mergea pe un drum, spuse Hwel. Avea o pălărioară 
neagră şi păşea de parc-avea ghetele pline cu apă. 

— Aşa? încuviinţă politicos Tomjon. ŞI...? 

— Păi, cam asta. Altceva nimic. Avea un bastonaş pe care-l 
tot răsucea şi, cum să-ţi spun, era teribil de... 

Dar nu mai continuă. Pe chipul lui Tomjon se aşternuse o 
mască de mirare politicoasă şi uşor superioară, bine cunoscută 
lui Hwel, care ajunsese să se teamă de ea. 

— Oricum, a fost foarte amuzant, spuse, ca pentru sine, cu 
toate că știa că nu avea să izbutească să convingă pe nimeni. 
Dacă nu erau budinci pe undeva, i se răspundea că ăla nu era 
umor. Tomjon se dădu jos din pat şi îşi luă pantaloni. 

— Eu de dormit nu mai dorm, spuse. Cât e ceasul? 

— E trecut de miezul nopţii, răspunse Hwel, şi ştii ce zice 
taică-tău despre cei care se culcă târziu. 

— Nu mă culc târziu, ripostă Tomjon, trăgându-şi încăl- 
țările, mă scol devreme, ceea ce-i foarte sănătos. lar acum ies 
să beau ceva — de asemenea foarte sănătos. Poţi să vii şi tu, 
adăugă, să mă supraveghezi. 

Hwel îl privi neîncrezător. 

— Ştii că taică-tău are ceva de zis şi despre băutură. 

— Mda. Mi-a zis că bea de stingea când era tânăr, că 1 se 
întâmpla adesea să dea pe gât bere după bere toată noaptea şi 
să vină acasă la cinci, spărgând ferestre. Cică el era un ade- 
vărat petrecăreţ, nu ca amărâţii ăştia de azi care cad sub masă 
după un pahar. Ştii, Hwel, adăugă Tomjon, potrivindu-şi sur- 
tucul în oglindă, cred că purtările cuviincioase apar odată cu 
vârsta, ca ridurile. 

Hwel oftă. Tomjon era vestit pentru că ținea minte tot ce 
îndrugau ceilalți fără să se gândească. 

— Bine, zise. Dar un pahar şi-atât. Într-un loc decent. 

— Promit, spuse Tomjon, potrivindu-şi pălăria (care avea şi 
o pană). Că veni vorba, cum e asta cu datul pe gât? 

— Am impresia că trebuie să verşi mai mult de jumătate pe 
tine, răspunse Hwel. 

Dacă apele râului Ankh erau ceva mai dense şi cu o perso- 
nalitate mai puternică decât apele unor râuri obişnuite, la fel şi 
atmosfera de la Toba peticită era o idee mai sufocantă decât 
cea obişnuită. Era ca o ceaţă uscată. 

Tomjon şi Hwel avură ocazia s-o vadă revărsându-se în 
stradă. Uşa se dădu de perete şi prin ea trecu un bărbat, cu 
spatele, fără să atingă pământul până ce nu se izbi de un zid, 
de cealaltă parte a străzii. Apăru apoi un trol uriaş, anagajat de 
patroni pentru a menţine, atât cât se putea, ordinea, târând 
două trupuri care atârnau moale, şi pe care le trânti pe dale, 
trăgându-le câteva şuturi în părțile sensibile. 

— Pesemne că-i un adevărat dezmăţ acolo, tu ce zici? 
întrebă Tomjon. 

— Aşa s-ar părea, se cutremură Hwel, care ura cârciumile, 
pentru că oamenii îi aşezau mereu paharele pe creştet. 

Se strecurară iute pe lângă trolul care ținea un betiv leşinat 
cu capul în jos, de un picior, lovindu-l cu capul de pavaj şi 
căutându-l de bani. 

Un om care vine să bea la Tobă este asemenea unuia care 
plonjează într-o mlaştină, numai că aligatorii nu au şi obiceiul 
de a-ți scotoci, mai întâi, buzunarele. Două sute de ochi se întoar- 
seră către perechea care-şi făcu loc până la bar, o sută de guri, 
care tocmai beau, înjurau sau implorau milă, încremeniră şi 
nouăzeci şi nouă de frunţi se încrețiră, din pricina efortului de a 
judeca dacă nou-veniţii intrau în categoria A, oameni de care 
să-ți fie frică, sau B, oameni cărora să le bagi frica în oase. 

Tomjon trecu prin mulţime de parcă era pe moşia lui şi, cu 
avântul tinereţii, bătu cu palma în bar. Numai că, la Toba peti- 
cită, avântul nu era un avantaj. 

— Două halbe cu cea mai bună bere, patroane, spuse 
Tomjon, pe un ton atât de bine găsit încât barmanul, spre 
marea lui mirare, se şi apucă să umple prima halbă înainte ca 
ecourile să se fi stins. 

Hwel ridică ochii. La dreapta lui şedea un bărbat foarte 
masiv, cu veşminte croite din pielea mai multor boi, nu foarte 
MICI, ŞI cu atâtea lanţuri la gât cât să ancoreze la ponton o 

corabie de război. Un chip precum un şantier cu păr pe el îl 
cântări din priviri. 

— Să-mi bag picioarele, zise. Uite şi-o podoabă de grădină. 

Hwel se albi. Cosmopoliţi cum erau, locuitorii din Mor- 
pork aveau o atitudine degajată şi de bun-simţ față de rasele 
non-umane, gen „dă-le-n cap cu o cărămidă şi aruncă-i în 
râu“. Nu era valabil şi pentru troli, fireşte, pentru că e foarte 
greu să ai prejudecăţi rasiale cu privire la nişte făpturi înalte 
de şapte picioare, care pot muşca din perete — sau, dacă le ai, 
nu te țin foarte mult. Însă alte făpturi, de numai trei picioare, 
erau o țintă numai bună pentru discriminare. 

Unaşul îl înghionti pe Hwel pe creştet. 

— Unde ţi-e undiţa, ornament de grădină? întrebă. 

Barmanul le împinse halbele pe tejgheaua umedă şi 
murdară. 

— Poftiti, spuse, rânjind. O halbă şi o juma” de halbă. 

Tomjon dădu să riposteze, dar Hwel îi trase un cot 
zdravăn în genunchi. „Taci şi înghite, taci şi înghite, să ne 
strecurăm afară cât mai repede, e singura cale.“ 

— Şi unde ţi-e pălăriuţa țuguiată? spuse bărbosul. 

Împrejur se făcuse linişte. Că doar venise momentul spec- 
tacolului. 

— N-auzi, Prostilă? Unde ţi-e pălăriuţa? 

Barmanul apucă bâta plină de cuie care-şi făcea veacul pe 
sub tejghea, pentru orice eventualitate, şi-şi drese vocea. 

— AĂăă... 

— Vorbeam cu podoaba asta de grădină, mormăi bărbatul, 
apoi luă halba şi turnă ce mai rămăsese în ea pe creştetul piti- 
cului care tăcea cu încăpățânare. Nu mai vin io să beau aici, 
mormă!, văzând că nici asta nu dădea rezultate. După ce că 
primesc maimuțe, acum şi stârpituri de-astea... 

Tăcerea care se lăsase în cârciumă deveni atât de apăsă- 
toare, încât zgomotul unui taburet împins uşor în spate părea să 
anunțe sfârşitul lumii. Toţi ochii se îndreptară către celălalt 
capăt al încăperii, unde se afla singurul băutor din Toba peti- 
cită care intra în categoria C. Nu era un sac căzut peste tejghea, 
aşa cum crezuse Tomjon, căci, iată, tocmai îşi desfăcea braţele 

şi... celelalte braţe, numai că erau picioare. Un chip trist şi 
foarte mobil se întoarse către bărbatul care vorbise, melancolic 
precum negurile evoluţiei. Buzele sale caraghioase se răsfrân- 
seră, dezvăluind nişte colti câtuşi de puţin caraghioşi. 

— AĂăă, spuse iarăşi barmanul, şi glasul său, care răsună în 
mijlocul acelei teribile tăceri simiene îl sperie până şi pe el 
însuşi. Nu cred că s-a referit la dumneavoastră. Auzi, domnu”, 
aşa-i că nu ai vorbit serios când ai pomenit de maimute? 

— Ce dracu-i asta? şopti Tomjon. 

— Un urangutan, cred, spuse Hwel. O primată. 

— Maimuţa tot maimuţă rămâne, spuse bărbosul, la care 
ma! mulți dintre clienții ceva mai luminaţi ai Tobei începură 
să se îndrepte către uşă. Şi ce-i cu asta? Nu e ca mizeriile 
astea de podoabe de... 

În acel moment, Hwel îl lovi între picioare. 

Piticu sunt cunoscuţi drept luptători neînfricați. O rasă de 
indivizi înalţi de trei picioare, care mânuiesc bine securile 
de luptă şi abordează războiul ca pe o competiţie de tăiat 
copaci devine repede faimoasă. Numai că atâţia ani în care 
preferase pana şi nu ciocanul făcuseră ca pumnii lui Hwel să se 
cam înmoaie, aşa că acea clipă, în care uriașul urlă şi trase 
sabia, i-ar fi putut fi fatală, dacă două braţe delicate şi păroase 
nu i-ar fi smuls celuilalt, fără întârziere, arma din mână, 
îndoind-o apoi, fără mare efort!. Uriaşul mârâi, se întoarse, iar 
un braţ alcătuit, parcă, din două cozi de mătură unite printr-un 
elastic şi acoperite cu blană roşiatică se întinse, cu o mişcare 


l Aici ar putea fi nevoie de o explicaţie. Bibliotecarul care se ocupa de tomu- 
rile vrăjite din biblioteca Universităţii Nevăzute, principalul colegiu de magie 
de pe Disc, se transformase, cu câţiva ani în urmă, în urangutan, din pricina 
unuia dintre multele accidente petrecute în acel lăcaş de învățătură. De-atunci, 
el se împotrivise cu tărie oricăror încercări ale celorlalți de a-l transforma la 
loc în om pentru că, pe de o parte, brațele mai lungi şi degetele extensibile de 
la picioare îl ajutau să se deplaseze mult mai uşor printre rafturi, iar. pe de 
alta, ca primată, nu mai aveai treabă cu nici un fel de angst sau mai ştiu eu ce. 
În plus, Bibliotecarul descoperise, cu încântare, că trupul său, în ciuda faptu- 
lui că arăta precum un sac de cauciuc plin cu apă, îi oferea de trei ori mai 
multă putere și de două ori mai multă dexteritate decât cel vechi. (n.a.) 

complicată, şi-l lovi atât de puternic peste falcă, încât îl aruncă 
în aer şi-l lăsă lat pe tăblia uneia dintre mese. 

Masă care, în momentul respectiv, se lovi de o alta, şi 
răsturnă câteva băncuţe — suficient pentru declanşarea încăierării 
din noaptea aceea, deja mult întârziată, mai ales că uriaşul era 
acolo şi cu ceva prieteni. Dat fiind că nimeni nu se înghesuia 
să-l atace pe urangutan, care, fără să se grăbească, luase o 
sticlă de pe un raft şi-i spărsese fundul, izbind-o de tejghea, cu 
toții începură să dea în cine nimereau, aşa, din principiu — 
lucru absolut corect în contextul unei bătăi la cârciumă. Hwel 
se vâri sub o masă, trăgându-l după el şi pe Tomjon, care 
privea totul cu interes. 

— Deci ăsta-i dezmăţul. Demult voiam să aflu. 

— Cred că ar fi momentul să plecăm, spuse ferm piticul. 
Înainte să avem, ştii tu, vreun necaz. 

Se auzi un zgomot înfundat, însoţit de trosnetul paharelor 
sparte: cineva aterizase pe masă, deasupra lor. 

— Ce zici — să fie un adevărat dezmăţ, sau doar o hărmă- 
laie obişnuită? întrebă Tomjon, rânjind. 

— Măi flăcău, în câteva clipe o să se transforme într-un 
măcel! 

Tomjon dădu din cap, şi ieşi de sub masă. Hwel îl auzi 
lovind cu ceva în tejghea şi cerând să se facă linişte. Cuprins 
de panică, îşi acoperi capul cu brațele. 

— Nu asta voiam să spun... începu piticul. 

Întrucât a încerca să faci linişte în toiul unei încăierări la 
cârciumă era un eveniment rar întâlnit, demersul lui Tomjon 
avu succes. Și numai de un pic de linişte avea el nevoie. Hwel 
tresări, auzind glasul băiatului, plin de încredere, care răsună 
până în cele mai îndepărtate cotloane ale încăperii. 

— „Fraţilor! Oricărui bărbat pot să-i spun aşa, căci în astă 
noapte...“ 

Piticul îşi răsuci gâtul, ca să-l vadă pe Tomjon care se urcase 
pe un scaun, cu un braţ ridicat, aşa cum cerea arta declamaţiei. 
Împrejurul său, cu toții împietriseră cu ochii la el, tocmai când 
se pregăteau să-i dea vecinului un pumn bine meritat. 

Jos, la nivelul mesei, Hwel îşi mişca buzele, în perfectă 
armonie cu vorbele care se revărsau din gura lui Tomjon. 
Discursul îi era extrem de familiar. Îndrăzni să privească din 
nou în jur şi descoperi că bătăuşii se potoliseră, lăsaseră 
braţele jos, îşi aranjau gulerul de la haină şi se priveau pocăiţi 
unul pe altul. Ba chiar văzu că unii luaseră poziția de drepți. 
Până şi el îşi simţea sângele clocotind în vine, cu toate că vor- 
bele erau ale lui. Se chinuise câteva ceasuri bune la ele, cu 
mai mulți ani în urmă, când Vitoller îi spusese că mai aveau 
nevoie de cinci minute în actul III al Regelui din Ankh. 

„Scrie şi tu, acolo, ceva spiritual, îi poruncise. Ştii tu, să 
iasă scântei. Să le punem sângele în mişcare amicilor noştri 
care-nchiriază scaunele cu un bănuţ, şi să-i ndicăm în picioare. 
Şi să ne dea şi nouă răgazul să schimbăm decorul.“ 

La momentul respectiv, îi fusese ruşine cu piesa. Nu era 
prea bun la istorie, dar, din câte bănuia, celebra bătălie de la 
Morpork fusese purtată de două mii de bărbaţi rătăciți printr-o 
mlaştină, într-o zi umedă şi rece, care se trosneau între ei cu 
săbii ruginite. Ce-ar fi putut ultimul rege din Ankh să le spună 
acelor cete de oameni în zdrenţe care ştiau că sunt mai puțini, 
mai prost aşezaţi şi mai prost conduşi decât duşmanii lor? 
Vorbe de duh, ceva care să le dea putere, ceva care să-i însu- 
fleţească, ceva care să fie ca o gură de rachiu pentru un bărbat 
aflat pe moarte. Fără logică, fără explicații, numai nişte vorbe 
care să pătrundă prin creierul unui om ostenit şi să-l tragă în 
picioare, apucându-l de testicule. Și iată, acum, şi efectul. 

I se păru că pereții se prăbuşiseră, că se afla într-o mlaştină 
cețoasă, bătută de un vânt rece, a cărei linişte sufocantă era 
întreruptă numai de tipetele nerăbdătoare ale corbilor. Și de 
acel glas. Şi totuşi, el scrisese replicile, îi aparțineau, nici un 
rege cu mințile aproape rătăcite nu vorbise vreodată aşa. Și o 
făcuse ca să umple un gol, pentru ca un castel făcut din pânză 
de sac, vopsită şi întinsă pe un cadru, să poată fi împins în spa- 
tele unei cortine, iar glasul acesta înghiţea cărbunele cuvintelor 
scrise de el şi revărsa împrejur diamante. „Eu am făurit aceste 
vorbe, se gândi Hwel. Dar nu mai sunt ale mele. Sunt ale lui. 

Uită-te la oamenii ăştia. N-au nici o fărâmă de patriotism în ei, 
dar, dacă Tomjon le-ar cere-o, ar lua cu asalt palatul Patricianu- 
lui chiar în noaptea asta. Şi pesemne că l-ar şi cuceri. Sper ca 
gâtlejul ăsta să nu cadă vreodată în mâinile cui nu trebuie...“ 

După ce ultimele silabe se stinseră, pătrunzând ca o ploaie 
de scântei în minţile tuturor celor prezenți, Hwel se adună, ieşi 
de-a buşilea de sub masă şi-l înghionti pe Tomjon în genunchi. 

— Haide, neghiobule, şuieră el. Până nu trece efectul. 

Îl apucă strâns de braţ, îi dădu barmanului, care rămăsese 
cu gura căscată, câteva bilete gratuite, apoi se grăbi pe scări şi 
nu se mai opri decât după ce se îndepărtară bine de cârciumă. 

— Îmi mergea destul de bine, cred, zise Tomjon. 

— Mult prea bine, după capul meu. 

— Aşa, spuse băiatul, frecându-şi palmele. Acum unde 
mergem? 

— Poftim? 

— Noaptea de-abia începe. 

— Nu, nu, noaptea a murit. Ziua de mâine e pe cale să 
înceapă, spuse în grabă piticul. 

— Fie ce-o fi, eu acasă nu mă duc. Nu ştii vreun loc mai 
prietenos? La urma urmei, nici n-am apucat să bem. 

Hwel oftă. 

— O cârciumă de troli, zise Tomjon. Am auzit de ele. Sunt 
câteva prin mahalaua Umbrelor. Mi-ar plăcea să văd așa ceva. 

— Astea-s numai pentru troli, băiete. Se serveşte doar lavă 
topită, gustări din pietricele cu caşcaval şi fructe glasate, şi se 
ascultă muzică de cavernă. 

— Atunci hai la un bar de pitici. 

— Nu ti-ar plăcea, spuse pe dată Hwel. Şi ar trebui să stai 
numai cu capul plecat. 

— Da” ce-s, aşa, nişte bombe ordinare? 

— Să vedem — cât de mult crezi că ai izbuti să cânţi 
despre aur? 


! Mahalaua Umbrelor este un cartier străvechi din Ankh-Morpork, pe care 
lumea îl consideră mult mai neplăcut şi duşmănos decât restul oraşului, ceea 
ce-i nedumireste profund ne turisti (na) 

„E galben la culoare, zornăie şi poţi cumpăra diverse 
lucruri cu el“, se chinui Tomjon, în timp ce îşi croiau drum 
prin mulțimea din Piaţeta Lunilor Sfărâmate. Vreo patru 
secunde, cred. 

— Tocmai. După cinci ceasuri, ţi se cam taie cheful, replică 
Hwel, lovind posomorât într-o pietricică. Ultima dată când tre- 
cuseră prin Ankh-Morpork, se dusese şi el la câteva cârciumi 
pentru pitici, dar nu-i făcuse nici o plăcere. Din cine ştie ce 
motiv, tovarăşii săi expatriați, care acasă nu făceau decât să 
sape după minereul de fier şi să vâneze animale mici, se sim- 
teau obligați, odată ce ajungeau la oraş, să poarte lenjerie de 
zale, să umble peste tot cu secunle la cingătoare şi să-şi inven- 
teze nume precum Timkin Maţe-Tunătoare. În plus, piticii de 
oraş erau ncîntrecuţi la datul pe gât. Câteodată, nici măcar o 
picătură nu nimerea în gură. 

— Oricum, adăugă Hwel, te-ar da afară pentru că eşti 
prea inventiv. Versurile cântecelor sunt aşa: „Aur, aur, aur, 
aur, aur, aur“. 

— Şi refrenul? 

— „Aur, aur, aur, aur, aur“. 

— Numai de cinci ori, nu de şase? Cred că le-ai încurcat. 

— Pesemne că nu sunt eu croit să fiu pitic. 

— Păi nici nu eşti, măi... ornament de grădină. 

Hwel înghiți în sec, de indignare. 

— lartă-mă, rosti, în grabă, Tomjon. L-am auzit pe tata... 

— Pe taică-tău îl cunosc de multă vreme, spuse piticul. La 
bine şi, să fiu al naibii, mai mult la greu. Îl cunosc dinainte să te 
na... de când trăiam de pe-o zi pe alta, mai bombăni el, încurcat. 
Deci, pe scurt, unele drepturi trebuie să ţi le câştigi singur. 

— Am înţeles, iartă-mă. 

— Vezi tu, numai... începu Hwel, apoi se opri; erau la intra- 
rea unei alei. N-ai auzit nimic? întrebă. 

Se apropiară să tragă cu ochiul, procedând, iarăşi, ca nişte 
oameni de-abia veniţi în oraş. Băştinaşii nu obişnuiesc să tragă 
cu ochiul pe aleile întunecate, când de-acolo se aud felurite 
zgomote. Dacă văd patru siluete care se luptă, primul lor instinct 
nu este nicidecum să sară în ajutor; oricum, nu în ajutorul celui 

care pare să piardă şi se află la mila bocancului altuia. ŞI nici 
nu strigă: „Hei“ şi, mai presus de orice, nu se arată surprinşi 
atunci când atacatorii, în loc s-o ia la goană, plini de 
remuşcări, le pun sub ochi un cartonaş. 

— Ce-i asta? întrebă Tomjon. 

— Un clovn! spuse Hwel. Au tâlhărit un clovn! 

— „Permis de tâlhărie“? se miră Tomjon, ridicând car- 
tonaşul în lumină. 

— Aşa-i, zise şeful celor trei. Numa”, rogu-vă, să nu ne 
cereţi să vă rezolvăm şi pe domniile voastre, că tocmai mer- 
geam acasă. 

— Mda, adăugă altul dintre atacatori. Ne-am făcut aia, cum 
îi zice, raţia. 

— Şi de ce-l loveaţi cu piciorul, mă rog? 

— Alea-s lovituri? Hai să fim serioşi. 

— ÎI înghionteam, aşa, cum să zic... începu al treilea tâlhar. 

— Şi-a meritat-o. I-a tras una lui Ron, de numa’ numa’. 
Aşa-i, băieţi? 

— Mda. Aşa-s unii, nu se gândesc deloc la ce fac. 

— Ticăloşilor, începu Hwel, dar Tomjon îi puse o mână pe 
cap, în semn de avertisment; băiatul întoarse cartonaşul şi 
găsi scris: 


J.H. Boggis „Furişatul“ şi Nepoţii 

Tâlhari la dispoziţia Dumneavoastră 

„Vechea Trupă“ 

(anul înființării AM 1789) 

Orice felu de Tâlhărye îndeplinit cu Profeşionalismu 
şi Disgreţie 

Luăm totulu din casă. Lucrăm non-stopu. Nu ne dăm în 
lături de la nimic. 

DIN CONTRIBUȚIILE DUMNEAVOASTRĂ NE 
FACEM NORMELE. 


— Pare în ordine, spuse Tomjon, fără tragere de inimă. 
— In ordine? ţipă Hwel, care tocmai ajuta sărmana victimă 
ameţită să se ridice în picioare. Furtul? 

— Păi, doar o să-i dăm o chitanţă, nu? zise Boggis. Noro- 
cul lui că a nimerit peste noi, zău aşa. Sunt unii, de-abia intrați 
în pâine, care nici nu stau la discuţiil. 

— Nişte haiduci, încuviință un nepot. 

— Cât aţi furat? întrebă Tomjon. 

Boggis desfăcu punga clovnului, pe care o avea la cingă- 
toare, şi păli. 

— Vai, fir-aş al dracului, zise. Nepoţii îl înconjurară. 

— Am pățit-o, cum s-ar zice. 

— A doua oară pe anul ăsta, unchiule. 

— Păi şi de unde era să ştiu? spuse Boggis, uitându-se urât 
la victima sa. N-aveam de unde. Zău aşa, uitați-vă la el, dom- 
niile voastre cât v-aţi aştepta să-i găsiți prin buzunare? Doi, 
trei bănuți, nu? Nici nu ne-am fi bătut capul, dar ne-a ieşit în 
cale tocmai când mergeam acasă. Încerci să faci un serviciu 
cuiva, şi uite ce se-ntâmplă... 

— Şi, deci, cât e acolo? întrebă Tomjon. 

— Trebuie să fie cam o sută de dolari de argint, gemu 
Boggis, fluturând punga. Aşa ceva nu-i de nasul meu. Eu sunt 
om de rând, cum să mă descurc cu atâţia bani? Ca să fun 


! Mult invidiatul sistem al crimei autorizate, practicat în Ankh-Morpork, se 
datorează, în mare parte, actualului Patrician, Seniorul Vetinari. Acesta a 
înţeles că singura cale de a impune ordinea într-un oraş cu un milion de locui- 
tori era să recunoască existenţa diverselor Bresle şi bande de tâlhari, să le 
acorde statutul de profesionişti, să-i invite pe şefii lor la dineuri generoase, să 
îngăduie un anumit nivel de infracţionalitate şi apoi să-i facă pe şefi 
răspunzători pentru menţinerea sa, altfel urmând a fi jupuiţi de orice privile- 
giu, dar şi de mari porțiuni de piele. Şi a mers. După cum s-a văzut, crimina- 
lii erau numai buni ca organe de menţinere a ordinii publice. De pildă, hoţii 
neautorizaţi descopereau aproape imediat că, în locul unei nopţi petrecute la 
arest, îi aştepta o veşnicie pe fundul râului. 

Cu toate acestea, rămânea problema reglementării nivelului de criminalitate, 
drept pentru care a fost pus la punct un sistem complicat de bugetare anuală, cu 
tot cu chitanţe şi scutiri, care să facă în aşa fel încât: a) profesioniştii să-şi poată 
asigura un trai decent şi b) nici un cetăţean să nu fie tâlhărit de mai multe ori 
decât se convenise. De fapt, mulţi locuitori prevăzători îşi aranjau nivelul 
minim acceptat de tâlhării, atacuri etc., chiar de la începutul anului financiar — 
adesea în propriile case, la căldurică — şi astfel puteau merge oriunde, în deplină 
siguranţă, tot restul timpului. Sistemul funcţiona paşnic şi eficient, demonstrând 
încă o dată că, pe lângă Patricianul din Ankh, Macchiavelli era mic copil. (n.a.) 

atâta trebuie să fii din Breasla Avocaţilor sau pe-acolo. Raţia 
mea e mult, mult mai mică. 

— Păi dă-i înapoi, zise Tomjon. 

— Dar i-am tăiat chitanţă! 

— Şi toate au număr, înțelegeți, le explică nepotul cel mai 
tânăr. Breasla verifică şi, cum să vă spun eu... 

— Ne iertaţi o clipă, îi spuse Hwel tâlharului cuprins de 
panică, apoi îl apucă pe Tomjon de mână şi-l trase de cealaltă 
parte a aleii. Așa. Cine-i nebun? Ei? Eu? Tu? 

Tomjon îi explică sistemul. 

— E legal? 

— Până la un punct. Fascinant, nu? Mi-a povestit şi mie un 
om, într-o cârciumă... 

— Şi ăsta a furat prea mult, adică? 

— Aşa se pare. Cred că regulile Breslei sunt foarte stricte. 

Victima, pe care o sprijineau pe după umeri, gemu şi 
clincăni slab. 

— Ai tu grijă de el, zise Tomjon, şi rezolv eu problema; 
apoi se întoarse către tâlharii care păreau foarte îngrijorați. 
Chentul meu e de părere că situația se poate clarifica dacă-i 
dați banii înapoi. 

— Aşa-a-a, zise Boggis, învârtind ideea pe toate feţele, de 
parcă era o nouă teorie despre facerea lumii. Dar e vorba de 
chitanță, înţelegeți, trebuie să scriem aicea ora şi locul, trebuie 
semnătură şi altele... 

— Clientul meu e de părere că ar fi cu putință să-l jefuiti de, să 
zicem, cinci bănuți de aramă, spuse Tomjon fără să clipească. 

—...Nici nu mă gândesc, 'tu-i mama măsii de treabă! strigă 
Nebunul, care începuse să-şi revină. 

— Adică doi bănuţi suma de pornire, plus cheltuieli de trei 
bănuți pentru deplasare, sporul de zonă... 

— Uzura materialelor, zise Boggis, arătându-şi bâta. 

— Exact. 

— Foarte cinstit, foarte cinstit, spuse Boggis, uitându-se, 
peste capul lui Tomjon, către Nebunul care-şi revenise com- 
plet şi era foarte nervos, apoi adăugă ceva mai tare: Foarte 

corect. Ca un profesionist aţi gândit-o. Vă rămân recunos- 
cător, din suflet. Şi pentru domnia voastră nimic? adăugă, 
coborându-şi privirea către Tomjon. Trebuie doar să ne 
spuneţi. Avem o ofertă specială la VCGl-uri anul ăsta. Practic 
fără durere, nu simţiți mai nimic. 

— Vă atingem doar aşa, uşurel, zise nepotul mai în vârstă. 
Și membrul este la alegere. 

— Nu, mulțumesc, cred că la capitolul ăsta stau bine, spuse 
Tomjon, dintr-o suflare. 

— Ei, bine. Cum doriţi, atunci. Nu-i bai. 

— Rămâne doar să mai discutăm, spuse Tomjon, tocmai când 
tâlhari dădeau să plece, problema onoraniului pentru consultanță. 


Peste Ankh-Morpork se revărsase negura cenuşie şi 
blândă care anunța sfârşitul nopţii. Tomjon şi Hwel şedeau la 
masă, în locuinţa lor, şi numărau. 

— Trei dolari de argint şi optsprezece bănuţi de aramă 
profit, văd eu, zise Tomjon. 

— Uimitor, spuse Nebunul, care tocmai îşi oblojea rana de 
la cap. Nu-mi vine să cred că, după ce le-ai ținut discursul ăla 
despre drepturile omului, s-au oferit să meargă acasă şi să mai 
aducă bani. Şi cel mai tânăr a început să plângă. Uluitor. 

— O să te obişnuieşti, spuse Hwel. 

— Dumneata eşti pitic, nu? 

Asta nu se putea nega. 

— Şi dumneata, pesemne, Nebun, zise Hwel. 

— Mda. Ţi-ai dat seama din cauza clopoţeilor, nu? îngână 
Nebunul, frecându-şi coastele. 

— Da, şi din cauza clopoţeilor, rânji Tomjon, înghiontindu-l 
pe Hwel pe sub masă. 

— Oricum, vă sunt foarte recunoscător, spuse Nebunul, 
ridicându-se şi clipind de durere. Şi aş vrea să vă răsplătesc. 
O fi vreo cârciumă deschisă pe aici? 

Tomjon îl luă cu el la fereastră şi-i arătă strada. 


l! Vătămare Corporală Gravă (n. tr.) 

— Vezi firmele ale toate de cârciumi? întrebă. 

— Da. Măiculiţă. Sunt sute. 

— Aşa. O vezi pe-aia de la capăt, în albastru şi alb? 

— Da, cred că da. 

— Din câte ştiu, aia e singura de pe-aici care se mai şi închide. 

— Atunci, vă rog să-mi îngăduiți să vă fac cinste cu ceva 
de băut. Măcar atât, spuse stânjenit Nebunul. Sunt convins că 
micuțul de-abia aşteaptă să dea ceva pe gât. 

Hwel apucă marginea mesei şi deschise gura, pregătindu-se 
să izbucnească. Apoi se opri. Se uită lung la cei doi. Gura îi 
rămăsese căscată, apoi se închise cu un trosnet. 

— Ai păţit ceva? întrebă Tomjon. 

Hwel întoarse capul. Era obosit, pesemne. 

— M-au înşelat ochii, mormăi. Şi chiar aş bea ceva. Aş da 
pe gât din răsputeri. 

„De fapt, se gândi, ce rost are să mă împotrivesc?“ 

— Aş putea până şi să cânt, adăugă. 


— Care-i verrşşu” urrmătorr? 

— Aurr. Parrcă. 

— Aha. 

Hwel îşi plecă privirile încețoşate în fundul halbei. Avea 
şi beţia avantajele ei — bunăoară, stopa fluxul inspiraţiilor. 

— Şi ai uitat un „aurr“, zise. 

— Unde? întrebă Tomjon care purta pe cap tichia Nebunului. 

— Crred, spuse Hwel, concentrându-se şi cugetând pro- 
fund, că era întrre „aurr“ şşi „aurr“. Șşi crred, începu, apoi se 
uită iarăşi la halbă — era goală şi oferea o privelişte absolut 
întristătoare. Crred, încercă din nou, apoi se dădu bătut şi refor- 
mulă: Crred că mai am nevoie de-o băuturră. 

— Tocmai mă ridicam să mă duc la tejjghea, zise Nebunul. 
Hahaha. Sau, mai bine zis mă coborram. Hahaha. 

Dădu să se ridice în picioare, şi se lovi cu capul de tavan. 
Prin cotloanele întunecate ale cârciumii, o duzină de mâini se 
încleştară pe mânerele securilor de luptă. Acea parte din fiinţa 
lui Hwel care rămăsese trează şi îngrozită la gândul că restul 

erau turtă, îl îmboldi să facă împăciuitor cu mâna, către piticii 
care-i priveau pieziş, cu sprâncenele încruntate. 

— Nu-s probleme, spuse el, adresându-se întregii câr- 
ciumi. E de trreabă, e unn, cum îi zice, un idiot foarrte carra- 
ghioş. Nebun. Nebun foarrte caraghioş, a venit de deparrte, de 
la mama dracului, cum îi ziş€... 

— Lancre, spuse Nebunul şi se aşeză grămadă pe tejghea. 

— Aşa. De deparrte, de-acolo, dintr-un loc cu nume de 
vierme. Nu şştie să se poarrte. Nu cunoaşşte mulți pitici. 

— Hahaha, spuse Nebunul, cu capul în mâini. Prin părţile 
alea, cunosc numai mărimi. 

Hwel simţi o bătaie pe umăr. Se întoarse şi dădu cu 
ochii de un chip ridat şi păros, dedesubtul unui coif de fier. 
Piticul respectiv îşi plimba securea dintr-o mână într-alta, 
cu gesturi grăitoare. 

— Mai bine l-ai convinge pe amicul dumitale să nu mai 
fie aşa caraghios, sugeră el. Altfel o s-ajungă să-i distreze pe 
dracii din Iad! 

— Da’ dumneata cine eşşti? întrebă Hwel, privindu-l cu 
ochii mijiţi, printre aburii de alcool. 

— Grabpot Trăsnetaprig spuse piticul, mângâindu-şi piep- 
tul acoperit de cămaşa de zale. Şi ascultă la mine... 

— Hei, da’ io te şştiu, zise Hwel, privindu-l mai de-aproape. 
Ai o firmă de cosmetice pe Strada Hobfast. Am cumpărat o 
tonă de machiaj de-acolo, mai deunăz... 

— Taci, taci, taci, şopti Trăsnetaprig, aplecându-se către 
el, cuprins de panică. 

— Da, chiar aşa, se cheamă Casa de Parfumuri şi Rujuri 
Fermecate Co., spuse fericit Hwel. 

— Calitatea-ntâi, interveni Tomjon, care încerca din răspu- 
teri să nu alunece de pe băncuţă. Mai ales nr. 19, Verde-Leş. 
Taică-meu se jură că n-a găsit nicăieri ceva mai bun. 

— Păi... începu piticul, jucându-se nervos cu securea. Oh. 
Păi. Da. Ce să zic, mulțumesc. Totul depinde de ce ingre- 
diente foloseşti. 

— Şi cum le mărunţeşşti, spuse nevinovat Hwel, arătând 
securea. Cu aia, cumva? Sau în noaptea asta nu lucrezi? 

Sprâncenele lui Trăsnetaprig fremătară din nou, ca o 
întrunire de omizi. 

— Hei, voi doi nu sunteți de la teatru? 

— Ba chiar aşa, zise Tomjon. Artişti ambulanți. Artişti 
sedentari, de-acum, se corectă. Haha. Artişti prăbuşiţi. 

Piticul lăsă securea jos şi se aşeză pe băncuţă. Se îmblân- 
zise la chip. 

— Am fost şi eu săptămâna trecută, le spuse, plin de entu- 
ziasm. Şi zău că mi-a plăcut. Era ceva cu o fată şi cu un tip, 
numai Că ea era căsătorită cu un moş şi mai era unul de ăilalți 
ziceau c-a murit, iar ea tânjea, şi a luat otravă, dar apoi s-a 
dovedit că ăla era de fapt celălalt, numai că nu putea să-i 
spună din cauză că... Şi, la sfârşit, au murit toți, mai zise 
Trăsnetaprig, după ce se opri puțin să-şi sufle nasul. Foarte 
tragic. Tot drumul până acasă am plâns, vă spun cinstit. Ea era 
aşa de albă la față. 

— Nr. 19 şi un strat de pudră, explică vesel Tomjon. Plus 
puţin rimel maroniu. 

— Poftim? 

— Şi mai multe cârpe pe sub cămaşă. 

— Nu-nţeleg nimic, spuse piticul, cerând, din priviri, ajuto- 
rul celorlalți. 

Hwel zâmbi, cu ochii în fundul halbei. 

— Ia bucură-i tu puţin cu monologul Gretalinei, băiete, zise. 

— Imediat. 

Tomjon se ridică, se lovi la cap, se aşeză la loc apoi, cu titlu 
de compromis, îngenunche pe podea, cu mâna pe locul în care, 
dacă nişte cromozomi s-ar fi combinat altfel, i-ar fi fost sânul. 

— „Minţiţi spunându-i Vară...“, începu. 

Piticii adunaţi împrejur îl ascultară în linişte vreme de 
câteva minute. Unul îşi scăpă securea pe jos, iar ceilalți îi 
făcură semne furioase, cu degetele la buze. 

— „... ȘI neaua s-a topit. Adio-acum!“ sfârşi Tomjon. Bea 
licoarea, cade după creneluri, jos pe scară, dezbracă rochia, ia 
uniforma pentru Străjerul Caraghios nr. 2, aşteaptă semnalul, 
intră la stânga. „Hei, vol...“ 

— Cred că-i de ajuns, spuse încet Hwel. 

Mai mulţi pitici plângeau, cu nasul în coifuri şi-şi suflau 
nasurile la unison. Trăsnetaprig se ştergea în colţul ochiului cu 
o batistă de zale. 

— Ceva mai trist şi mai sfâşietor n-am auzit în viaţa mea, 
spuse, trăgând cu ochiul la Tomjon şi dându-şi, dintr-odată, 
seama de ceva. E bărbat. Lua-m-ar dracii, aproape că m-am 
îndrăgostit de fetişcana aia pe scenă. N-o fi vreun pui de elf, 
nu? întrebă, înghiontindu-l pe Hwel. 

— Om sută la sută, zise acesta. Îl cunosc pe taică-său. 

Și se uită iarăşi lung la Nebun, care-i urmărea cu gura 
căscată, apoi la Tomjon. Nici vorbă, se gândi, e o coincidență. 

— Asta-nseamnă talent, zise. Un actor bun poate fi orice, nu? 

Simţea privirea Nebunului, care-l sfredelea în ceafa scurtă. 

— Mda, dar să se-mbrace-n femeie, asta e cam... spuse 
bănuitor Trăsnetaprig. 

Tomjon îşi scoase încălțările şi îngenunche pe ele, ajun- 
gând astfel la nivelul piticului. Îl cântări din priviri vreo 
câteva secunde, apoi îşi schimbă expresia şi, dintr-odată, 
apărură doi de Trăsnetaprig. E drept că unul stătea în genunchi 
ŞI, din câte se părea, găsise răgazul să se bărbierească. 

— Hei ho, hei ho, spuse Tomjon cu glasul celuilalt. 

Asta se dovedi o poantă dintre cele mai reuşite, pentru 
ceilalți pitici, care nu aveau un simţ al umorului prea subtil. 
Se apropiară cu toții. Tocmai atunci, Hwel simţi o atingere 
uşoară pe umăr. 

— Sunteţi de la teatru? întrebă Nebunul, care aproape că se 
trezise din beție. 

— Da. 

— Înseamnă că tocmai pentru voi am venit. 


Ne aflăm acum, aşa cum ar fi scris Hwel în indicaţiile 
sale de regie, Ceva mai Târziu, în Cursul aceleiaşi Zile. Tea- 
trul Discul se pregătea să iasă din coconul său de schele, iar 
ciocăniturile îi străpungeau fruntea piticului şi ieşeau prin 
partea cealaltă. 

Îşi amintea că băuse, asta era clar. Piticiii îi cinstiseră 
Iarăşi ŞI iarăşi, în timp ce Tomjon îi delecta cu imitaţiile sale. 

Apoi plecaseră cu toţii la un alt bar pe care-l ştia Trăsnetaprig, 
de-acolo la un mic restaurant cu mâncare klatchiană, după 
care totul era în ceaţă... Nu se prea pricepea la datul pe gât — o 
mare parte din băutură ajungea chiar în gâtlej. Şi, judecând 
după gustul de pe limbă, pesemne că înghițise şi vreo făptură 
MICĂ şi incontinentă. 

— Poţi s-o faci? întrebă Vitoller. 

Hwel plescăi din buze ca să-şi alunge gustul. 

— Pesemne că poate, zise Tomjon. După cum ne povestea 
omul ăla, părea interesant. Regele ticălos care domneşte cu aju- 
torul vrăjitoarelor. Furtunile. Pădurile întunecate. Adevăratul 
Moştenitor al Tronului prins într-o luptă pe viață şi pe moarte. 
Tăişul pumnalului scânteiază. Ţipete, sunet de trompete. 
Regele cel ticălos moare. Binele învinge răul. Se trag clopotele. 

— Aş putea să aranjez câteva ploi cu petale de trandafiri, 
spuse Vitoller. Ştiu pe unul care face rost de ele aproape 
pe gratis. 

Tatăl şi fiul se întoarseră către Hwel, care bătea dara- 
bana pe masă, apoi atenţia tuturor se îndreptă, cine ştie de 
ce, către punga cu arginți pe care le-o dăduse Nebunul. 
Suma era, oricum, suficientă pentru a termina Teatrul 
Discul, dar li se promisese încă şi mai mult. Sponsorizarea, 
asta era cheia problemei. 

— Deci ai s-o faci, da? întrebă Vitoller. 

— Sună bine, încuviinţă Hwel. Dar... nu ştiu ce să zic... 

— Nu vreau să-ți forțez mâna, spuse repede Vitoller, apoi 
toate cele trei perechi de ochi se întoarseră către pungă. 

— E, totuşi, ceva la mijloc, recunoscu Tomjon. Nebunul e 
de treabă, nu zic. Dar dacă-l vezi cum povesteşte... e ciudat. 
Buzele rostesc anumite cuvinte, dar ochii lui spun cu totul 
altceva. Şi mi-a făcut impresia că ar prefera să-i credem ochii. 

— Pe de altă parte, se grăbi Vitoller, ce-i rău în asta? 
Importantă e plata. 

— Poftim? îngână Hwel, ridicând capul. 

— Am spus că importantă e arta, zise Vitoller. 

Se lăsă din nou tăcerea, întreruptă doar de pitic care bătea 
cu degetele în masă. Punga cu bani părea să se fi mărit cumva. 
Părea să umple întreaga încăpere. 

— Uite care-i treaba... începu Vitoller, cu glasul mult mai 
puternic decât era nevoie. 

— Uite cum văd eu lucrurile... începu şi Hwel, apoi se 
opriră amândoi. 

— Tu întâi. Scuze. 

— Nu era ceva important. 

— Eu voiam să spun că putem să terminăm Discul şi fără 
banii ăştia, zise Hwel. 

— Mda, pereții şi scena, spuse Vitoller. Dar nu şi toate 
celelalte. Trapele, maşinile pentru coborât zeii din ceruri. Nici 
placa turnantă, nici burdufunile pentru vânt. 

— Cândva ne descurcam şi fără astea, zise Hwel. Ce, ai 
uitat? Aveam numai câteva scânduri şi nişte bucăţi de pânză 
pictată. Dar aveam multă ardoare. Dacă voiam vânt, trebuia să 
suflăm noi înşine. Fireşte, continuă, după ce se mai gândise 
câteva clipe, ar trebui să ne permitem o maşină pentru valuri. 
Una mică. Am o idee despre o corabie naufragiată pe o insulă, 
unde se află un... 

— Îmi pare tare rău, spuse Vitoller, clătinând din cap. 

— Dar vine atâta lume să ne vadă! zise Tomjon. 

— Vine, băiete, vine, dar fiecare plăteşte câte-un bănuț de 
aramă, atât. Artificerii vor argint. Dacă voiam să fim oameni 
bogați... şi pitici, se corectă iute Vitoller, trebuia să ne naştem 
tâmplari. Deja îi datorez lui Chrysophrase trolul mai mult 
decât ar trebui, sfârşi el, stânjenit, lăsându-i pe ceilalți doi cu 
gura căscată. 

— Nu e cel care le smulge oamenilor membrele? întrebă 
Tomjon. 

— Cât îi datorezi? se auzi şi Hwel. 

— Nu vă faceți griji, răspunse Vitoller. Am izbutit să 
plătesc dobânzile la timp. Mai mult sau mai puţin. 

— Da, dar cât vrea de la tine? 

— Un braţ şi-un picior. 

Piticul şi băiatul îl priviră îngroziţi. 

— Cum ai putut să fii aşa de... 

— Pentru voi doi am făcut-o! Tomjon mentă o scenă mai 
bună, că doar n-o să-şi risipească viaţa dormind în căruţe, fără 
să ştie ce-i aia o casă, iar tu, amice, ai nevoie de un loc stabil, 
cu toate maşinile la care visezi, trape... valuri şi altele. Voi m-ati 
convins, m-aţi făcut să vă dau dreptate. Ce, aia era viață? 
Mereu pe drumuri, două spectacole pe zi pentru câte o ceată de 
țărani şi, la sfârşit, mergi cu pălăria printre ei să-ţi scoţi banii? 
M-am gândit că ne trebuie un loc decent, cu scaune comode 
pentru oameni educați, care să nu mai arunce cartofi pe scenă. 
La dracu” cu banii, m-am gândit eu. Voiam doar să... 

— Bine, bine! strigă Hwel. O scriu! 

— Şi eu o joc, zise Tomjon. 

— Nu vă silesc, să ne-nțelegem, zise Vitoller. E alege- 
rea voastră. 

Hwel se încruntă, cu ochii la tăblhia mesei. E drept că erau 
lucruri interesante. Trei vrăjitoare — asta suna bine. Două n-ar 
fi fost de ajuns, patru ar fi fost prea multe. Se amestecau în 
destinele oamenilor şi aşa mai departe. Mult fum şi multe 
luminiţe verzi. Cu trei vrăjitoare puteai face multe. De mirare 
că nu se mai gândise nimeni la aşa ceva... 

— Deci îi spunem Nebunului că primim, da? zise Vitoller, 
cu punga în mână. 

Şi, fireşte, cu o furtună bine simțită mergeai la sigur. Și 
mai era şi povestea cu fantoma, pe care Vitoller o scosese 
din Cum îți convine, spunând că nu-şi permiteau atâta muse- 
lină. Şi, cine ştie, poate găsea loc şi pentru Moarte. Tânărul 
Dafe ar fi numai bun în rol, machiat cu alb şi încălțat cu 
saboți înalți... 

— De unde spunea că vine? Cât e de departe? întrebă Hwel. 

— Munţii Vârfu Berbecului, răspunse şeful trupei. Dintr- 
un regat mărunt de care n-a auzit nimeni, cu un nume ca o 
tuse. 

— O să ne ia câteva luni până ajungem. 

— Oricum, eu aş vrea să merg, zise Tomjon. Acolo 
m-am născut. 

Vitoller se uită în tavan, Hwel în podea, oriunde, numai să 
nu se privească în ochi. 

— Aşa mi-ati spus, continuă băiatul. Că ați umblat prin toți 
munții... 

— Da, dar nu-mi mai amintesc unde, zise Vitoller. Orăşe- 
lele alea mici de munte sunt totuna pentru mine. Ne-am petre- 
cut mai mult timp împingând căruțele prin râuri şi târându-le 
la deal decât pe scenă. 

— Pot să-i iau cu mine pe băieţii mai tineri şi să ne petre- 
cem acolo toată vara, spuse Tomjon. Punem numai piese 
vechi şi faimoase. Până-n toamnă, ne întoarcem. Tu poţi 
rămâne aici, să ai grijă de teatru, apoi venim şi noi pentru 
Marea Deschidere. Le-ar prinde bine, adăugă cu viclenie 
tânărul, rânjind către taică-său. Tu ai spus că unii dintre băieții 
mai noi habar n-au ce-i aia viață de artist. 

— Hwel trebuie să scrie piesa, observă Vitoller. 

Hwel nu zise nimic. Stătea cu ochii pierduţi în gol. După 
o vreme, îşi băgă o mână în buzunarul surtucului şi scoase o 
foaie, apoi, de la cingătoare, o călimară micuță, cu dopul pus, 
şi o legătură de pene. 

Ceilalți doi îl priviră pe pitic care, fără să se uite măcar o 
dată la ei, netezi foaia, destupă călimara, muie pana, o ţinu 
câteva chpe deasupra hârtiei, ca un şoim în aşteptarea prăzii, 
apoi începu să scrie. 

Vitoller îi făcu un semn din cap lui Tomjon. Păşind cât 
puteau de uşor, ieşiră din cameră. 

Puțin după prânz, îi duseră sus o tavă cu mâncare şi un 
teanc de foi. 

La ora ceaiului, tava era încă acolo. Foile dispăruseră. 

Câteva ceasuri mai târziu, un băiat din trupă care trecu pe 
acolo povesti că auzise un strigăt: „Nu merge! E pe dos!“, 
apoi zgomotul unui obiect aruncat de pereţi. Pe la ora cinei, 
Vitoller îl auzi comandând răstit lumânări şi pene. Tomjon 
avu intenția să se culce devreme, însă zgomotele care însoțeau 
procesul de creație din camera alăturată îi uciseră somnul. 
Piticul bombănea ceva despre balcoane şi se întreba dacă 
lumea are, într-adevăr, nevoie de maşinării pentru făcut valuri. 
Restul era tăcere — în afară de scârțâitul persistent al penelor. 
În cele din urmă, Tomjon se cufundă în visare. 

— Bun. De data asta avem de toate? 

— Da, Granny. 

— Aprinde focul, Magrat. 

— Bine, Granny. 

— Aşa. la să vedem... 

— Am scris aici totul, Granny. 

— Ştiu şi eu să citesc, fato, ce să zic. Deci: În ceaun pe târ- 
colite puneţi mate otrăvite!“... Astea ce mai sunt? 

— Jason a tăiat un porc ieri, Esme. 

— Şi ce, sunt de aruncat? Mie mi se par numai bune, 
Gytha. Mănânci pe săturate din aşa ceva. 

— Granny, te implor! 

— Sunt atâţia oameni săraci în Klatch care n-au ce mânca 
şi care n-ar zice nu la bucățelele-astea, atâta voiam să spun. 
Bine, bine, mai departe... Spic de grâu şi nişte linte, să tot 
fiarbă înainte?“ Parcă aici era vorba de o broască râioasă. 

— Granny, te rog frumos, nu te mai tot întrerupe. Ştii că 
Goodie nu era de acord cu experimentele pe animale. Protei- 
nele vegetale pot folosi la fel de bine. 

— Deci nici guşteri, nici şerpi, să înțeleg. 

— Nu, Granny. 

— Nici momiţe de tigru? 

— Poftim, uite-aici. 

— Ce dracu's astea, scuzați-mi vorba proastă? 

— Momiţe de tigru. Wane al meu le-a cumpărat de la un 
negustor venit de departe. 

— Eşti convinsă? 

— Wane s-a interesat în mod special, Esme. 

— După capul meu, arată a momiţe obişnuite. Ei, fie. 
Toarnă-i, toarnă-i, zoru-i mare, foc şi clocot în căld... Magrat, 
de ce nu clocoteşte cazanul, mă rog frumos?“ 

Tomjon se trezi tremurând. În cameră era beznă. Afară, 
câteva stele străpungeau negurile oraşului; când şi când se 


! În acest punct, autorul foloseşte versuri din originalul tragediei shakespea- 
riene Macbeth. Traducerea în română a fost preluată din ediţia Opere Com- 
plete, volumul 7, Bucureşti. Univers. 1988 şi îi aparţine lui Ion Vinea. (n.tr.) 

auzeau fluierele şi paşii tâlharilor care-şi vedeau de treburile 
lor perfect legale. 

Alături era linişte, dar pe sub uşă se vedea lumina de la o 
lumânare. 

Băiatul se culcă la loc. 

Dincolo de apele mâloase ale fluviului, Nebunul se trezise 
şi el. Trăsese la sediul Breslei, nu pentru că aşa ar fi dorit, ci 
pentru că ducele nu-i dăduse bani pentru altceva — drept 
urmare, nu prea putea să doarmă. Pereţii reci îi redeştepta- 
seră o groază de amintiri. În plus, dacă îşi încorda auzul, putea 
să prindă suspinele înfundate şi scâncetele care veneau din 
dormitoarele învățăceilor care se gândeau cu groază la viitor. 

Încercă să-şi mai aranjeze puţin perna tare ca piatra, apoi 
se cufundă într-un somn tulbure. Visând, mai ştii? 

— Faci fiertura grea şi deasă, bine.“ Dar cât de grea şi cât 
de deasă? 

— Goodie Whemper recomandă să o încerci într-o cană cu 
apă rece, ca pe caramel. 

— Mare păcat că nu ne-am gândit să aducem şi aşa ceva, 
Magrat. 

— Hai mai repede, Esme. Mai e puţin şi vine dimineaţa. 

— Numai să nu ziceţi că-s eu de vină dacă nu iese bine, 
atâta spun. Aşaa... Păr de babuin să pună“... La cine-i părul de 
babuin? A, mulțumesc, Gytha, deşi ăsta-mi pare mai degrabă 
păr de pisică, dar n-are a face. Păr de babuin să pună, rădăcini 
de mătrăgună“, şi dacă asta-i chiar mătrăgună să-mi ziceți mie 
cuțu”, suc de morcovi şi-o curea“, mda, am ajuns şi la partea 
umoristică, pare-mi-se... 

— Grăbeşte-te, te rog! 

— Bine, bine. Ţipă buha, bate-un vânt, fierbe tot la 
foc mărunt.“ 

— Ştii, Esme, a ieşit ceva destul de bun la gust. 

— Nu-i de băut, decană neghioabă ce eşti! 

Tomjon se ridică brusc în capul oaselor. Iarăşi ele — 
aceleaşi chipuri, aceleaşi glasuri cârtitoare, distorsionate de 
timp şi spațiu. 

Se uită pe fereastră, la lumina zilei care se revărsa, proas- 
pătă, prin oraş, dar tot mai auzea glasurile care răsunau înfun- 
date, precum tunetele care se pierdeau în depărtări. 

— Mie partea cu cureaua nu mi-a sunat bine. 

— Nu s-a întărit mai deloc. Credeţi că ar trebui să-i punem 
nişte mălai? 

— N-are a face. Ori a mers, ori n-a mers... 

Tomjon se ridică şi-şi dădu cu apă pe faţă. Din camera lui 
Hwel se revărsau valuri de linişte. Băiatul se îmbrăcă pe 
tăcute şi deschise uşa. 

În camera cealaltă părea să fi nins cu fulgi mari şi grei care 
se adunaseră în troiene pe ici şi colo. Hwel şedea la masa lui cea 
joasă, din mijloc, cu capul căzut pe un teanc de foi, sforăind. 
Tomjon dădu ocol încăperii, în vârful picioarelor, şi ridică la 
întâmplare o hârtie mototolită şi aruncată. O netezi şi citi: 


REGELE: Acum pun coroniţa asta aici, în tufiş, ŞI voi o 
să mă anunţaţi dacă încearcă s-o ia cineva, da? 

SPECTATORII CARE STAU ÎN PICIOARE: Da! 

REGELE: Acum, dacă mi-aş găsi şi căluţul... 

(Primul asasin se ițeşte din spatele unei stânci.) 

PUBLICUL: A: grijă în spate! 

(Primul asasin dispare.) 

REGELE: Vă bateţi joc de bietul nea Regele, şme- 
cheraşilor... 


Apoi veneau mai multe rânduri tăiate şi o pată mare de 
cerneală. Tomjon aruncă hârtia şi luă alta, la întâmplare. 


REGELE: E-acesta un rățe: euţit pumnal ce văd inerme 
atăt sub-eeku în faţa-mi, şi-ntors spre pane mâna mea 
eteeut mânerul său? 

PRIMUL UCIGAŞȘ: Pe cinstea mea că nu-i! Nesmie mere! 

AL DOILEA UCIGAŞ: Adevăr grăieşti, Sire. Bedae! 


Judecând după cât era de boțită hârtia, părea să fi fost 
aruncată de pereţi cu deosebită ură. Cândva, Hwel îi explicase 

lui Tomjon teoria sa despre inspirație — după toate aparențele, 
în noaptea trecută avusese loc o adevărată aversă de particule. 
Cu toate acestea, Tomjon era fascinat de prilejul de a trage cu 
ochiul la dedesubturile procesului de creație. Alese o a treia 
vanantă care fusese eliminată: 


REGINA: Vai mie, ce zgomote-n afară? Să fie oare 
soțul meu, întors? Iute, iute, treci în dulap, nu mai zăbovi! 

UCIGAŞUL: Pe cinstea mea, dar papuceii mei sunt încă 
la slujnică! 

SLUJNICA (deschide uşa): Majestatea Voastră, a sosit 
Arhiepiscopul. 

PREOTUL (de sub pat): Vai, Doamne ia-mă! 

(Salve-n cascadă) 


Tomjon se întrebă în treacăt ce-o fi fost cu cascada aceea 
care tot apărea din loc în loc în indicațiile de regie. Nu izbu- 
tise niciodată să-l convingă pe Hwel să-i explice. Poate că era 
un moment în care toţi se salutau şi se-mbrățişau... 

Se apropie de masă şi, cu mare grijă, extrase teancul de 
sub capul piticului adormit, înlocuindu-l cu o pernă. 

Pe prima foaie stătea scris: 


YVerenee Felmnet ApunulNepţii—de Noaptea Cuţiteler 
Purmneteler Regilor, de Hwel, din Trupa lui Vitoller. cere 
die Tragedie în Opt Cinet Sese Fret Nouă Acte. 

Personaje: Felmet, Regele bun. 

Verence, Regele rău. 

Wethewacs, Vrăjitoare Neagră 

Hogg, Vrăjitoare la fel de Neagră 

Magerat, O Zirenă... 


Tomjon dădu pagina. 


Scenă: Ya-Selorn O-cerabie-pe-mere O-tredă-din-Psev- 
depekhs O Luncă Pustie. Intră cele Trei Vrăjitoare... 

Băiatul citi o vreme, apoi se uită la ultima pagină. 


Ci haideţi să ne bucurăm şi regelui viață lungă să-i urăm 
(les cu toții, cântând tra-la-la etc. Plouă cu petale de tranda- 
fir. Sună clopotele. Zeii coboară din ceruri, demonii se înalță 
din iad, mult zgomot cu placa turnantă etc.) Sfârşit. 


Hwel sforăia. 

În visele sale, zeii se înălțau şi cădeau, corăbiile pluteau 
cu meşteşug şi măiestrie pe oceanele de pânză, imaginile 
dănțuiau şi se lipeau una de alta, sclipind uşor; oamenii 
zburau pe frânghii, zburau fără frânghii, nave uriaşe, ferme- 
cate, se luptau în ceruri imaginare, mările se deschideau, 
apăreau femei tăiate în două cu ferăstraiele, mii de ingineri de 
efecte speciale chicoteau şi îşi dădeau coate. El fugea cu 
braţele desfăcute, deznădăjduit, ştiind că nimic din toate aces- 
tea nu exista şi nu avea să existe vreodată şi că nu avea la dis- 
poziție decât nişte scânduri, nişte bucăți de pânză şi nişte 
vopsea cu care să facă să se-ntrupeze tablourile ademenitoare 
care-i umpleau mintea. 

Numai în vise suntem liberi. În rest, depindem de salariu. 


— E bună, zise Vitoller, în afară de povestea cu strigoiul. 

— Nu te-atinge de strigoi, spuse morocănos Hwel. 

— Dar ştii că oamenii încep să huiduie şi să arunce cu tot 
felul de lucruri. Şi e foarte greu, după aceea, să scoţi praful de 
cretă din costume. 

— Nu te-atinge de strigoi. Joacă un rol foarte important 
în piesă. 

— Aşa ai spus şi data trecută. 

— Şi aşa şi era. 

— Și în Cum îți convine, şi în Regele din Ankh, şi în toate 
celelalte. 

— Aşa-mi plac mie strigoii. 

Cei doi stăteau de-o parte, privindu-i pe artificerii pitici 
cum montau maşinăria de făcut valuri, care se alcătuia din 
şase axuri verticale, lungi, legate între ele prin tot felul de 

benzi spiralate de pânză, vopsite în nuanţe de albastru, verde 
şi alb, care se întindeau pe toată lățimea scenei. O înşiruire 
alambicată de roți dinţate şi curele ducea către un mecanism 
rotitor din culise. Când spiralele se mişcau toate odată, oame- 
nii cu stomacul slab erau siliți să-şi întoarcă privirile. 

— Bătălu navale, îngână Hwel cu răsuflarea tăiată. Naufra- 
gii. Tritoni. Piraţi! 

— Rugină şi scârțâituri, prietene, gemu Vitoller, spriji- 
nindu-se mai bine în baston. Cheltuieli de întreținere. Ore 
suplimentare. 

— Pare, într-adevăr, foarte... complexă, recunoscu Hwel. 
Cine a gândit-o? 

— Un cetăţean tare iscusit, de pe Strada Ingenioşilor Artifi- 
ceri, spuse Vitoller. Leonard da Quirm. De fapt, e pictor. Ches- 
tiile astea le face aşa, din pasiune. Am auzit întâmplător că 
lucra la asta de luni întregi, şi-am pus mâna pe ea, de îndată ce 
şi-a dat seama că n-o poate face să zboare. 

Rămaseră cu gura căscată la valurile artificiale care se tot 
legănau. 

— Deci te-ai hotărât să mergi şi tu? întrebă, în cele din 
urmă, Vitoller. 

— Da. Tomjon e încă destul de sălbatic. Are nevoie de 
cineva mai aşezat, pe lângă el. 

— O să-mi lipseşti, prietene. Nu mi-e ruşine să-ți spun că 
mi-ai fost ca un fiu. De fapt, câți ani ai, că nu mi-ai spus 
niciodată? 

— O sută doi. 

Vitoller încuviință posomorât. El avea şaizeci şi artrita 
începuse deja să îl chinuiască. 

— Atunci mi-ai fost ca un tată, spuse. 

— Legea compensației, spuse stingherit Hwel. Jumate”n 
înălțime, de două ori mai bătrân. Se poate spune că, la urma 
urmei, durata noastră de viaţă e la fel de întinsă ca şi 
a oamenilor. 

— Ei, oftă patronul trupei, nu ştiu ce-am să mă fac fără tine 
şi fără Tomjon, crede-mă. 

— E vorba numai de o vară şi-ţi rămân mulți băieți. De 
fapt, cu noi vin mai ales începătorii. Tu singur ai spus că o să 
le prindă bine. 

Vitoller părea trist şi, în atmosfera friguroasă a teatrului, 
pe jumătate terminat, cu mult mai mărunt decât de obicei, ca 
un balon în a doua săptămână de după petrecere. Distrat, lovi 
cu bastonul o grămăjoară de rumeguş. 

— Îmbătrânim, jupân Hwel. Tu mai rău ca mine, se corectă 
el. Am auzit deja gongul bătând miazănoaptea. 

— Aşa-i. Nu-ţi place să-l ştii plecat, nu? 

— La început nu mi-a păsat. Ştii bine. Pe urmă, m-am 
gândit că soarta şi-a vârât coada. Tocmai când ne mergea 
bine, apare soarta, lua-o-ar dracii. Acolo s-a născut el, că doar 
tii minte. Undeva, în munţi. Acum soarta îl cheamă îndărăt. 
N-o să-l mai văd niciodată. 

— O să ţină numai o vară... 

— Nu mă întrerupe, spuse Vitoller, ridicând brațul. Tocmai 
prinsesem momentul dramatic. 

— Scuze. 

Bastonul risipi grămada de rumeguş, aruncând-o cât colo. 

— Ştii doar că nu-i sânge din sângele meu. 

— Dar e totuşi fiul tău, spuse Hwel. Povestea asta cu eredi- 
tatea nu înseamnă nimic. 

— Frumos din partea ta s-o spui. 

— Păi aşa e. Uită-te la mine. Cine-ar fi crezut că am s-ajung 
să scriu piese? Piticii n-ar trebui nici măcar să ştie să citească. 
Eu, unul, nu m-aş îngrijora atât de tare din pricina sorții. Eram 
sortit să fiu miner. De cele mai multe ori, soarta se înşală. 

— Dar tocmai tu ai spus că seamănă la chip cu Nebunul 
ăsta. Şi am văzut cu ochii mei că-i aşa. 

— Numai dacă pică lumina bine. 

— Eu cred că la mijloc e soarta. 

Hwel ridică din umeri. Pe soartă nu te puteai bizui, era 
convins. Nu puteai avea încredere în ea. Adesea nici n-o 
observa. Tocmai când credeai c-ai prins-o, se dovedea a fi 
altceva — o coincidenţă, de pildă, sau providenţa. Îi închideai 
uşa-n nas, apoi o găseai aşteptându-te. Aveai impresia că ai 

bătut-o bine-n cuie când, ce să vezi, ciocanul era de fapt la ea 
în mână. El, unul, se folosea adesea de soartă. Ca artificiu 
literar, era mai bună chiar decât un spectru, era ideală pentru a 
pune intriga în mişcare. Dar era o greşeală să crezi că o poți 
înțelege. Darmite să speri s-o stăpâneşti... 


Granny Weatherwax îşi miji nervoasă ochii, privind în 
globul de cristal al lui Nanny Ogg. Unealta nu era de calitate — 
o simplă plută din sticlă verde, pe care unul dintre fui lui 
Nanny o adusese de undeva, de la mare. Totul se vedea tul- 
bure, inclusiv — din câte bănuia Granny — adevărul. 

— E pe drum, asta-i clar, spuse în cele din urmă. Într-o 
căruţă. 

— Ar fi fost mai bine să apară pe un armăsar alb, spuse 
Nanny Ogg. Ştiţi voi — cu căpăstrul împodobit cu pietre 
scumpe... 

— Are sabia magică, da? întrebă Magrat, întinzându-şi 
gâtul ca să vadă ma! bine. 

Granny Weatherwax se lăsă pe spate. 

— Mi-e ruşine cu voi, să ştiţi, zise. Zău aşa... armăsari 
vrăjiţi, săbii împodobite. Vă dați ochii peste cap ca două sluj- 
nicuţe. 

— Sabia magică e importantă, spuse Magrat. Fără ea nu se 
poate. De ce nu-i făurim noi una? Din fier lovit de trăsnet, 
adăugă, plină de entuziasm. Vraja o ştiu eu. Se ia nişte fier lovit 
de trăsnet şi... — aici şovăi putin — se făureşte o sabie din el. 

— Nu mă-mpac cu prostiile astea de demult, zise Granny. 
Trebuie să aştepţi zile întregi până vine furtuna, iar apoi eşti 
în primejdie să rămâi fără un braţ. 

— Şi un semn din născare, în formă de căpşună, zise 
Nanny Ogg, fără să ia seama la întrerupere; celelalte două o 
priviră nedumerite. O pată de forma unei căpşuni, repetă ea. 
Se numără printre acele lucruri obligatorii pentru un prinţ 
venit să-şi recâştige regatul. Ca să ştie toată lumea. Ce nu-nţeleg 
eu... de unde află toţi că-i o căpşună? 

— Nu suport căpşunile, spuse Granny, cam pe lângă 
subiect, cercetând din nou cristalul, în străfundunile căruia un 
Tomjon minuscul îşi săruta părinții, apoi dădea mâna sau îi 


STRANII SURATE 213 


îmbrăţişa pe ceilalți membri ai trupei şi se urca în prima 
căruță din şir. 

„Pesemne că a mers, îşi spuse Granny. Altfel, n-ar veni 
încoace, nu? Şi toţi ăilalți trebuie să fie ceata lui de tovarăşi de 
încredere. La urma urmei, e de bun-simţ. Urmează să străbată 
cinci sute de mile, prin nişte locuri neprielnice. Se poate 
întâmpla orice. Iar armura şi săbiile trebuie să fie în căruță — 
sunt convinsă.“ 

Îşi descoperi o undă de îndoială şi se forță s-o înăbușe pe 
dată. „Dacă nu din pricina asta, atunci de ce să vină? E lim- 
pede. Vraja ne-a ieșit perfect. Mă rog, ingredientele n-au fost 
chiar bune. Nici versurile. Și pesemne că nici n-am făcut-o 
când trebuia. Unde mai pui că Gytha a dus acasă cât a putut, 
ca s-o dea la pisică, ceea ce înseamnă... Dar băiatul e pe drum. 
Ce-i în mână nu-i minciună.“ 

— Acoperă-l cu pânza aia după ce termini, Esme, spuse 
Nanny. Mereu mi-e teamă să nu tragă cineva cu ochiul la 
mine când fac baie. 

— E pe drum, zise Granny, cu glasul atât de ferm încât 
puteai măcina porumb cu el, apoi acoperi globul cu o husă din 
catifea neagră. 

— Drumul e lung, o preveni Nanny. Nu-i chiar ca de la 
mână la gură. Poate să dea peste tâlhari. 

— O să-l veghem noi, spuse Granny. 

— Nu se cuvine. Dacă e să fie rege, atunci ar trebui să se 
descurce singur, rosti Magrat. 

— Da, dar să nu-şi istovească puterile. Asta nu vrem, spuse 
ingenuu Nanny. Ar trebui să ajungă aici proaspăt ca o floricică. 

— După care o să-l lăsăm să se descurce singur, cum poate, 
sper, zise Magrat. 

— Exact aşa, confirmă Granny, ca şi cum tocmai ar fi 
încheiat un târg. Însă numai dacă pare să iasă învingător. 

Întâlnirea avusese loc acasă la Nanny Ogg. Pe la revăr- 
satul zorilor, Granny plecă, dar Magrat găsi un pretext să mai 
rămână, chipurile ca s-o ajute pe gazdă să strângă. 

— Parcă nu trebuia să ne băgăm nasul, nu? zise. 

— Adică? 

— Ei, Nanny, ştii ce vreau să spun. 

— Asta nu înseamnă că ne băgăm nasul, încercă Nanny, 
cam stânjenită. Dăm şi noi o mână de ajutor. 

— Nu zău! 

Nanny se aşeză şi începu să se joace cu o pernă. 

— Vezi tu, în mod normal e uşor să nu-ţi bagi nasul unde 
nu-ţi fierbe oala, zise. Mai ales atunci când nu e musai. Eu, 
una, trebuie să mă gândesc şi la copii. Jason a şi sărit la bătaie, 
o dată sau de două ori, din pricina a ceea ce i-au auzit ure- 
chile. Shawn a fost dat afară din armată. Când vom avea un 
nou rege, n-ar fi rău să ne fie un pic îndatorat, după părerea 
mea. Aşa-l cinstit. 

— Dar n-a trecut mai mult de-o săptămână de când spu- 
neai... începu Magrat, apoi se opri, şocată de oportunismul 
celeilalte. 

— Când e vorba de magie, o săptămână înseamnă mult, 
grăi Nanny. Vreo cincisprezece ani, de pildă. lar Esme e 
hotărâtă şi eu n-am chef să mă împotrivesc. 

— Cu alte cuvinte, spuse cu răceală Magrat, a făgădui că 
nu ai să te-amesteci e ca şi cum ai jura că nu vei înota nicio- 
dată. Ai să-ţi respecţi cu sfinţenie jurământul, dacă, nu cumva, 
te trezeşti aruncată în apă. 

— Păi, decât să te înec... zise Nanny, apoi se întinse către 
policioară şi luă o pipă de lut, care aducea cu un puț de smoală 
în miniatură; o aprinse cu un tăciune, sub privirile atente ale 
lui Greebo, încolăcit pe perna sa. 

Cufundată în gânduri, Magrat ridică husa de pe glob şi se 
uită urât la el. 

— Nu cred că am să înțeleg vreodată ce înseamnă cu 
adevărat vrăjitoria, spuse. Când am impresia că am priceput 
ceva, se schimbă totul. 

— Oameni suntem, rosti Nanny, învăluită într-un nor de 
fum. Suntem oameni cu toții. 

— Îmi dai voie să împrumut puţin globul? întrebă, dintr-odată, 
Magrat. 

— Cum să nu, răspunse Nanny, rânjind pe ascuns. Nu 
cumva te-ai certat cu drăguţul? 

— Zău că nu înţeleg despre ce vorbeşti. 

— Nu l-am mai văzut de câteva săptămâni. 

— Păi, ducele l-a trimis în... începu Magrat, apoi se gândi 
mai bine şi zise:... L-a trimis cu o treabă. Nu că mi-ar păsa. 

— Mda, clar. Să nu cumva să uiţi globul. 

Magrat se simti fericită să ajungă acasă. Chiar dacă nimeni 
nu ieşea noaptea prin pădure, în ultimele două luni situația se 
înrăutățise. Vrăjitoarele începuseră să fie privite cu ochi răi, 
dar, dincolo de asta, cei câțiva oameni din Lancre care aveau 
legături cu exteriorul începuseră să-şi dea seama că fie a) se 
întâmplaseră mult mai multe lucruri decât ştiau ei, fie b) 
timpul o luase razna. Nu era uşor de dovediti, însă puţinii 
neguțători care urcaseră pe cărările de munte, după sfârşitul 
iernii, păreau ceva mai bătrâni decât s-ar fi cuvenit. 
Întâmplările inexplicabile fuseseră dintotdeauna în Lancre 
ceva mai mult sau mai puţin normal (din pricina acumulării de 
magie), însă era pentru prima dată când dispăreau, peste 
noapte, câțiva ani întregi. 

Magrat încuie uşa, trase obloanele şi aşeză, cu mare grijă, 
globul cel verzui de cristal pe masa din bucătărie. Se concentră... 


l Din pricina faptului că în diversele state, regate şi oraşe, timpul era măsurat 
în felurite moduri. La urma urmei, atunci când, pe o arie de o sută de mile 
pătrate, anul poartă denumiri atât de diferite precum cel al Puiului de Liliac, 
al Maimuţei Prevestite, al Norului Rătăcitor, al Vacilor Grase, al celor Trei 
Armăsari Iscusiţi, precum şi cel puţin nouă numere care se raportează la 
momentele în care tot felul de regi, profeţi sau evenimente stranii au fost* 
încoronați, s-au născut sau au avut loc, şi când fiecare an are alt număr de 
luni, iar unii nu au săptămâni şi, într-un caz, nu folosesc ziua ca unitate de 
măsură, nu poţi fi sigur decât de un singur lucru: nici un act sexual cu 
adevărat plăcut nu ține cât ar trebuii! 


* Cu toate că Teocraţia din Muntab socoteşte nu anii care-au trecut, ci pe cei 
care-au mai rămas. Nimeni nu ştie până când, dar pesemne că nu-i o idee 
strălucită să aştepţi să afli. 


\ Singura excepţie de la această regulă o reprezintă, fireşte, tribul Zabingo, 
din regiunea Marelui Rift. 

Nebunul moțăia sub o copertină, la bordul unei barje care 
urca în susul fluviului Ankh, cu o viteză constantă de două 
mile pe oră. Nu era un mijloc de transport prea grozav, dar, în 
definitiv, te ducea la destinație. 

Părea să fie în siguranță, doar că se zvârcolea în somn. 

Magrat se întrebă cum era să-ți petreci viaţa făcând ceva ce 
nu-ți convenea. Ca şi cum ai fi murit, pesemne, numai că era şi 
mai rău — de vreme ce rămâneai în viaţă, să te chinui. În ochii 
ei, Nebunul era un om slab, prost îndrumat şi care avea mare 
nevoie de o infuzie de curaj. De-abia aştepta să-l vadă întors, 
ca să poată, din nou, să-şi dorească să nu-l mai vadă niciodată. 


O lungă vară fierbinte... 

Nu se grăbiră. Era mult de mers, din Ankh-Morpork şi 
până în munţii Vârfu Berbecului. Şi Hwel se văzu silit să 
recunoască faptul că se distrase bine, expresie cu care piticii 
nu erau, în general, foarte familiarizati. 

Cum îți convine avusese succes, ca întotdeauna. Ucenicii 
întrecuseră orice aşteptări — uitau replici, făceau glume. Astfel, 
în Sto Lat, întregul act trei din Gretalina şi Melias se jucase cu 
decorul pentru actul al doilea din Războaiele magicienilor, dar 
totul mersese înainte, de parcă nimeni din public nu observase 
că cea mai mişcătoare scenă de dragoste din istoria universală 
se jucase pe fundalul unui val seismic, prăvălindu-se peste un 
continent. Poate că şi din cauză că Tomjon o juca pe Gretalina. 
Le ieşise ceva atât de neobişnuit şi stimulativ încât, la specta- 
colul următor — care avusese loc într-un hambar închinat — 
Hwel îl pusese pe băiat să încerce celălalt rol, şi rezultatul îi 
înfiorase iarăşi pe toţi spectatorii, mai ceva ca o zi întreagă de 
mers prin viscol, cu toate că în rolul Gretalinei evoluase 
tânărul Winsloe, care era cam nătâng, se bâlbâia şi... mă rog, 
poate că, într-o bună zi avea să scape totuşi de coşuri. 

În ziua următoare, într-un târguşor fără nume pierdut într-un 
ocean de varză, piticul îi dăduse lui Tomjon să-l joace pe 
Bătrânul Miskin în Cum îți convine, rol în care Vitoller avu- 
sese de la bun început un mare succes. Nu puteai să-l dai 

cuiva care nu împlinise încă patruzeci de ani, decât dacă voiai 
un Miskin cu o pernă strecurată pe sub surtuc şi cu ridurile 
aplicate pe față cu vopsea. 

Hwel nu se considera bătrân. Taică-său scotea mai bine de 
trei tone de minereu pe zi la vârsta de două sute de ani. Atunci 
însă, se simţise împovărat de ani. Îl urmărise pe Tomjon 
târşâindu-şi picioarele pe scenă şi, vreme de o clipă, înţelesese 
cum era să fii un bătrân gras, cu trupul îmbuibat de vin, pur- 
tând războaie de care nimănui nu-i mai păsa şi agăţându-te cu 
îndârjire de crestele vârstei mijlocii, din teama de a nu te 
prăbuşi în senilitate, însă doar cu o mână — cu cealaltă făcând 
semnul deochiului, pentru a ține Moartea la distanţă. Fireşte, 
atunci când scrisese piesa, îşi cunoscuse personajul. Dar nu-l 
înțelesese cu adevărat. 

Piesa cea nouă, pe de altă parte, nu avea acelaşi farmec. 
O puseseră de câteva ori, ca să vadă cum mergea. Publicul 
urmărise totul cu atenţie, apoi plecase acasă. Nimeni nu se 
obosise nici măcar să arunce cu ouă. Nu că li s-ar fi părut 
proastă. Nu li se păruse în nici un fel. 

Dar avea tot ce-i trebuia, nu? Prin lume circulau tot felul 
de poveşti despre tirani care-şi primeau pedeapsa meritată. 
Când apăreau vrăjitoare, succesul era garantat. Moartea era 
un personaj minunat construit, cu nişte replici excelente. Iar 
toate laolaltă... parcă se anulau reciproc, preschimbându-se 
într-o adunătură de prostii menite să umple scena pentru 
câteva ceasuri. 

Noaptea, târziu, când trupa dormea, Hwel obişnuia să 
vegheze într-o căruţă, revizuindu-şi înfrigurat opera. Aranja 
scenele în altă ordine, tăia, adăuga replici, introducea câte un 
clovn, poate şi vreo luptă, şi şlefuia efectele speciale. Dar 
nimic nu părea să dea rezultate. Piesa era precum o pictură 
extrem de complexă care, de aproape, era o adevărată comoară 
de nuante, iar de la distanță — o simplă pată de culoare. 

Când particulele de inspiraţie îl copleşeau, încerca inclu- 
siv să schimbe stilul. Cei care se trezeau devreme se obiş- 
nuiseră deja să găsească fructele unor experimente ratate, 

presărate pe iarbă, împrejurul căruţelor, precum nişte ciuperci 
foarte bine realizate artistic. 
Tomjon îşi păstrase una dintre încercările cele mai stranii: 


PRIMA VRĂJITOARE: A întârziat. 

(Tăcere) 

A DOUA VRĂJITOARE: A spus că avea să vină. 

(Tăcere) 

A TREIA VRĂJITOARE: A spus că avea să vină, dar 
n-a venit. lată ultima mea şopârlă. O păstram pentru el. 
Dar nu a venit. 

(Tăcere) 


— Cred, spusese Tomjon ceva mai târziu, că ar trebui s-o 
laşi mai moale. Ai făcut ce ţi s-a cerut. Nimeni nu ţi-a pretins 
să scrii o capodoperă. 

— Dar aş putea, să ştii. Numai să găsesc tonul potrivit. 

— Şi eşti chiar convins că e nevoie de strigoi? întrebase 
Tomjon, iar din tonul pe care-o spusese se înţelegea că el, 
unul, nu era. 

— Nu strigoiul e problema, se răstise Hwel. Scena cu stri- 
goiul este printre cele mai bune pe care le-am scris vreodată. 

— Mda, mă întrebam doar dacă asta-i piesa potrivită pentru 
aşa ceva. 

— Lasă strigoiul în pace, băiete, şi hai să mergem. 


La două zile după această discuţie, când deja munții 
Vârfu Berbecului începuseră să se ridice la orizont, înspre 
Centru, ca un zid alb şi albastru, trupa se trezi atacată, însă 
fără prea mult dramatism: tocmai trecuseră căruțele printr-un 
vad şi se odihneau la umbra unui desiş, din care, deodată, 
înflori o ceată de tâlhari. Hwel cercetă din priviri cele şase 
săbii pătate de rugină. Posesorii lor păreau cam nesiguri pe 
ce-aveau de făcut mai departe. 

— Avem pe undeva o chitanţă... începu. 

— Nu par să facă parte din Breaslă, şopti Tomjon, înghion- 
tindu-l. Sunt aproape sigur că lucrează pe cont propriu. 

Ar fi frumos de spus că şeful tâlharilor era o brută uriaşă, 
cu barba neagră, purtând o basma roşie, cu un cercel de aur 
într-o ureche, şi cu o bărbie aspră, de puteai curăța oalele cu 
ea. De fapt, ar fi practic obligatoriu ca el să fie descris astfel. 
Și, că veni vorba, chiar aşa arăta. Hwel se gândi că piciorul de 
lemn era puţin exagerat, însă era limpede că omul îşi studiase 
cu atenție rolul. 

— Ei, ei, strigă şeful tâlharilor. Cine-mi sunteţi şi aveţi 
ceva bani? 

— Suntem actori, zise Tomjon. 

— Şi, cu asta, am răspuns şi la a doua întrebare, spuse Hwel. 

— Lăsaţi-o mai moale cu vorbele de duh, se răsti tâlharul. 
Am fost şi io la oraş, să ştiţi. Şi ştiu şi io ce-i aia o vorbă de 
duh şi chiar... — iar aici se întoarse către tovarăşii săi, ridicând 
dintr-o sprânceană ca să le semnaleze că replica următoare 
trebuia să fie amuzantă — pot să vă dau şi io nişte răspunsuri 
tare înțepătoare, dacă mă supăraţi. 

Lipsa de reacţie a celorlalți îl sili, până la urmă, să facă un 
gest de nerăbdare cu sabia. 

— Aşa, continuă, pe un fundal de râsete lipsite de convin- 
gere. Şi-acum, vă poftesc să ne daţi banii, obiectele de preţ, 
mâncarea şi hainele pe care le-aveţi. 

— Pot să spun şi eu ceva? întrebă Tomjon. 

Actorii din trupă se traseră înapoi. Hwel zâmbi, cu ochii 
în pământ. 

— Ai de gând să implori milă, aşa-i? spuse tâlharul. 

— Chiar aşa. 

Hwel îşi îndesă mâinile în buzunare şi se uită în sus, spre 
cer, fluierând în surdină şi încercând să nu rânjească larg, ca 
un om cu minţile rătăcite. Îşi dădu seama că şi ceilalţi actori 
se uitau plini de nădejde la Tomjon. O să le recite monologul 
milei din Povestea unui trol, se gândi... 

— Ce-aş vrea să spun acum... începu Tomjon, apoi îşi 
schimbă uşor poziția, glasul i se îngroşă, iar braţul drept 1 se 

ridică într-un gest grandios, este că „Un om nu-l preţuieşti 
prin faptele sale de arme, nici prin aprigele pofte ale...“ 

„O să fie ca atunci în Sto Lat, cu omul ăla care-a încercat 
să ne jefuiască. Dacă ajung să ne ofere săbiile lor, ce naiba 
facem cu ele? E aşa de jenant când îi vezi că încep să 
plângă...“ Ajuns cu gândurile în acest punct, piticul văzu 
că toți din jurul său se înverziseră uşor la față şi i se păru că 
aude alte glasuri, în depărtare. 

— Uite nişte oameni cu săbu, Granny! 

— ...distrug cu armele lor sclipitoare minunile lumii... 
spuse Tomjon. 

— Cum adică? Regele meu nu cerşeşte nimic de la nimeni, 
se auzi un glas de la hotarele imaginației. Dă-mi cana cu 
lapte, Magrat. 

—... Sămânţa compasiunii, sărutul... continuă Tomjon. 

— Pe ăsta l-am primit cadou de la mătuşa mea. 

— ... Piatra cea mai prețioasă, cununa cea mai sclipitoare 
dintre toate. 

Se lăsă tăcerea. Unul sau doi tâlhari începuseră să plângă 
încet, cu faţa în mâini. 

— Gata? întrebă şeful. 

Pentru prima dată în viaţa lui, Tomjon rămase cu gura 
căscată. 

— Păi, da, spuse. Păi... vreţi să-l mai spun o dată? 

— Bun monolog, recunoscu şeful. Dar nu văd ce-are de-a 
face cu mine. lo sunt un om cu picioarele pe pământ. Scoate 
banii. Iar voi, ăştilalți, continuă el, ducându-i lui Tomjon sabia 
la beregată, nu mai staţi acolo ca proştii. Mai repede, sau 
băiatul o păţeşte. 

Ucenicul Winsloe ridică timid braţul. 

— Ce-i? întrebă tâlharul. 

— S-sunteţi s-sigur că ați as-scultat cu atenție, nu vă supăraţi? 

— Nu mă faceți să mă repet! Ori aud clincănitul banilor, ori 
o să-i auziți voi sângele gâlgâind! 

De fapt, nu se auzi decât un şuierat ascuţit, undeva sus, 
apoi trosnetul unei căni cu lapte, îngheţate bocnă din pricina 

straturilor de aer rece, care se prăvăli din cer drept pe coiful 
țuguiat al tâlharului. Tovarăşii săi contemplară o clipă efec- 
tele, apoi o luară la sănătoasa. Actorii rămaseră cu gura 
căscată la bărbatul doborât. Hwel lovi uşor cu piciorul o 
bucată mare de lapte înghețat. 

— Măi, măi, măi, îngână. 

— Nici nu m-a luat în seamă, şopti Tomjon. 

— Un critic înnăscut, spuse piticul. Cana era albastră cu 
dungi albe. Ciudat cum, în astfel de momente, îţi săreau în 
ochi tot felul de amănunte. Părea să mai fi fost spartă de 
câteva ori, până atunci, căci bucăţile fuseseră lipite cu grijă. 
Cineva îndrăgise din cale afară cana aceea. 

— Asta s-a-ntâmplat, spuse Hwel, adunându-şi câteva 
zdrenţe de logică, din pricina unei tornade rătăcite. E limpede. 

— Dar nu se-ntâmplă foarte des ca din cer să cadă căni cu 
lapte, spuse Tomjon, ca o perfectă demonstrație a talentului 
oamenilor de a nega lucrurile evidente. 

— Nu ştiu ce să spun, am mai auzit de peşti, broaşte, pietre, 
zise Hwel. De ce nu şi vase? Un fenomen neobişnuit şi cu 
asta, basta. Pe aici se întâmplă mereu, n-avem de ce să ne 
mirăm prea tare. 

Se întoarseră la căruţe şi o porniră mai departe, într-o tăcere 
nefirească. Tânărul Winsloe adună toate bucăţile de cană pe 
care le găsi şi le puse bine, în cutia pentru recuzită, petrecându-şi 
restul zilei cu ochii la cer, nădăjduind să cadă o zaharniță. 


Căruţele urcau cu greu pe pantele prăfuite ale munţilor, ca 
nişte punctuleţe neclare profilate pe sticla tulbure a globului. 

— Sunt bine? întrebă Magrat. 

— Umblă din loc în loc, zise Granny. Or fi buni să joace în 
piese, dar mai au câte ceva de învăţat despre călătorii. 

— Era o cană minunată, spuse Magrat. Azi nu se mai fac 
unele aşa de bune. Dacă-mi spuneai ce ai de gând, îţi ofeream 
fierul ăla de călcat de pe raft. 

— Viaţa nu constă numai în căni de lapte. 

— Avea margarete pictate pe buză! 

Granny n-o mai băgă în seamă. 

— Cred că a venit momentul să ne uităm mai de-aproape la 
regele ăsta nou, zise, apoi râse spart şi aspru, ca o cotoroanţă. 

— Granny, ai râs spart şi aspru, ca o cotoroanță, spuse 
sumbră Magrat. 

— Nici vorbă! Am, începu Granny, căutând cuvântul potri- 
vit, chicotit. 

— Pun rămăşag că aşa râdea şi Aliss cea Neagră. 

— Ai grijă să nu sfârşeşti ca ea, spuse Nanny, de la locul ei 
de lângă foc. Înainte să moară devenise cam... ciudată. Numai 
cu gândul la mere otrăvite şi mai ştiu eu ce. 

— Şi asta numai pentru că am chicotit ceva mai... răguşit, 
pufni Granny, simțindu-se stânjenită că protesta atât. ŞI, 
oricum, ce-i rău în asta? Nimic, cu condiţia să nu exagerez. 


— Cred că ne-am rătăcit, zise Tomjon. 

Hwel privi pajiştile mlăştinoase, arse de soare, care-i 
împrejmuiau, întinzându-se până către piscurile uriaşe ale 
munţilor. Chiar şi în miezul verii, pe culmile cele mai înalte 
fluturau flamuri de zăpadă. Era un peisaj de o frumusețe cu 
totul descriptibilă. Albinele bâzâiau, ocupate cu tufişurile de 
Jlămâiţă — sau încercând măcar să lase impresia că erau ocu- 
pate din cale-afară. Peste pajiştile de munte pluteau umbrele 
norilor. Erau împrejmuiţi de o tăcere adâncă, măreaţă — 
tăcerea unui peisaj care nu doar că nu conține nici o ființă 
omenească, dar nici n-are nevoie de aşa ceva. 

Şi nici de indicatoare. 

— Ne-am rătăcit încă de-acum zece mile, spuse Hwel. Cred 
că ar trebui să găsim un alt cuvânt pentru situaţia de faţă. 

— Ai spus că în munţi e plin de mine de-ale piticilor, zise 
Tomjon. Ai spus că piticii nu se rătăcesc niciodată pe aici. 

— Pe sub pământ, asta am spus. Acolo te-ajută straturile şi 
formațiunile de roci. Nu şi deasupra, unde te incomodează tot 
peisajul ăsta. 

— Ce-ar fi să-ți săpăm o groapă? sugeră Tomjon. 

Dar era o zi frumoasă, iar drumul şerpuia printre desişuri 
de brazi pitici Şi de pini, străjerii de la porțile pădurii, astfel 
încât era foarte plăcut să laşi catârii să meargă la pas. Drumul 
trebuia să ducă undeva, se gândi Hwel. 

Această gogoriță geografică a provocat moartea multor 
persoane. Nu e musai ca drumurile să ducă undeva, doar să 
aibă un loc din care să pornească. 

— Chiar ne-am rătăcit, nu? întrebă Tomjon, după o vreme. 

— Sigur că nu. 

— Atunci unde suntem? 

— În munţi. Aş putea să-ţi arăt locul în orice atlas. 

— Ar trebui să ne oprim şi să cerem îndrumări. 

Hwel se uită împrejur. Undeva, în depărtare, se auzi țipătul 
unui ploier mare, sau poate al unui viezure — nu se descurca 
prea bine cu aspectele vieţii rurale, cel puţin cu cele care aveau 
loc dincolo de nivelul solului. Pe nicăieri, însă, nici un om. 

— De la cine, mă rog frumos? întrebă sarcastic. 

— Uite, de la bătrâna cu pălăria caraghioasă, spuse Tomjon, 
arătând cu degetul. Am urmărit-o de ceva vreme. Când are 
impresia că am zărit-o, se ascunde în spatele unui tufiș. 

Hwel se întoarse şi se uită la un tufiş de grozamă, care 
fremăta. 

— Cu plecăciune, măicuță, spuse. 

Din tufiş răsări un cap cât se poate de indignat. 

— A cui măicuţă? grăi capul. 

— Era un fel de-a spune, şovăi Hwel, doamnă... domnişoară... 

— Jupâneasă, se răsti Granny Weatherwax. Sunt o biată 
bătrână care adună vreascuri, adăugă ea sfidător, apoi îşi drese 
vocea. Of, suflețelul meu. Ce m-ai mai speriat, domnişorule. 
Vai de inimioara mea. 

În căruţe se lăsă liniştea. În cele din urmă, Tomjon spuse: 

— Poftim? 

— Ce? zise Granny. 

— Ce-i cu inimioara dumneavoastră? 

— Cum adică ce-i cu inimioara mea? întrebă Granny, care 
nu era obişnuită să joace rolul de bătrână neajutorată şi avea 

un repertoriu de replici foarte limitat. Numai că tradiția cerea 
ca tinerii moştenitori porniţi în căutarea sorții să dobândească 
ajutor de la nişte bătrâne misterioase care adună vreascuri, iar 
ea nu avea de gând să se pună cu tradiția. 

— Aţi pomenit-o, atâta tot, spuse Hwel. 

— Ei, n-are a face. Sufleţelul meu. Pesemne că vă îndrep- 
taţi către Lancre, spuse hotărâtă Granny, nerăbdătoare să 
treacă la treabă. 

— Păi, da, zise Tomjon. De o zi întreagă. 

— Aţi ajuns prea departe, zise Granny. Mergeţi înapoi vreo 
două mile şi apucaţi-o pe cărare la dreapta, dincolo de desişul 
de pini. 

Wimsloe îl trase pe Tomjon de cămaşă. 

— Când întâln-n-neşti în d-d-drum o b-b-bătrână miste- 
rioas-s-să, e m-m-musai să-i oferi c-c-ceva de mâncare. Sau 
s-o ajuţi s-s-să treacă r-r-râul. 

— Zău? 

— D-d-dacă nu, o să ai p-p-parte de mari necaz-z-zuri. 

Tomjon îi zâmbi politicos lui Granny. 

— Vă putem invita la prânz cu noi, măi... băt... dragă 
doamnă? 

— Ce-aveţi? întrebă Granny, cam nehotărâtă. 

— Pastramă de porc. 

— Nu, mulţumesc, spuse Granny, scuturând amabilă din cap. 
Mă balonează. 

Apoi se întoarse pe călcâie şi se îndepărtă printre tufişuri. 

— Dacă doriți, vă putem ajuta să treceţi râul, strigă Tomjon 
în urma el. 

— Ce râu? zise Hwel. Uită-te unde suntem, pe aici nu 
există râuri. 

— D-d-dar trebuie să le at-t-tragi de partea ta, zise Wims- 
Joe. Te pot ajut-t-ta. 

— Poate trebuia să-i cerem să aştepte până găseam noi un 
râu pe undeva, spuse acru Hwel. 

Ajunseră la răspântie. Cărarea aleasă îi conduse către o 
pădure, străbătută de o sumedenie de urme, precum curtea 

unui abator, genul de pădure în care mintea îţi şopteşte că toti 
copacii se întorc după tine, când treci, iar cerul pare undeva 
foarte departe. În pofida căldurii, printre copaci plutea o 
negură umedă, de nepătruns, care se aduna pe cărare de parcă 
voia s-o şteargă de pe faţa pământului. În scurtă vreme se 
rătăciră iarăşi, ajungând cu toții la concluzia că a te rătăci 
printr-un loc în care habar nu aveai unde te găseai era cu mult 
mai rău decât a te rătăci în câmp deschis. 

— Putea să ne dea indicaţii mai amănunțite, zise Hwel. 

— De pildă, întrebaţi la cotoroanța următoare, răspunse 
Tomjon. la uită-te acolo. 

Și se ridică în picioare, pe capră. 

— Cu plecăciune, bătrână... măicuţă... încercă. 

Magrat îşi dădu şalul jos de pe cap. 

— Sunt o femeie sărmană care adună vreascuri, se răsti ea, 
şi le arătă, drept dovadă, o crenguţă — aşteptase câteva ceasuri 
bune, fără alți tovarăşi de vorbă decât copacii, aşa că acum era 
cam nervoasă. Wimsloe îl înghionti pe Tomjon, care dădu din 
Cap şi-şi aşternu pe buze un surâs mieros. 

— Nu mâncaţi ceva cu noi, doamnă... măic... domnişoară? 
zise. Deşi, teamă mi-e că n-avem decât pastramă de porc. 

— Carnea face foarte rău la stomac, zise Magrat. Dacă ați 
putea vedea ce-aveţi în colon, v-aţi înspăimânta. 

— Cred şi eu, îngână Hwel. 

— Ştiaţi că un bărbat adult cară cu sine, în intestine, mai 
bine de două kilograme de carne macră, nedigerată? întrebă 
Magrat, ale cărei prelegeri pe teme de nutriție făcuseră ca o 
mulțime de familii să se ascundă în pivniţă, aşteptând-o să le 
plece din casă. În schimb, seminţele de pin, de floarea soare- 
lui... 

— Nu există nici un râu peste care să vă ajutăm să treceti, 
nu? spuse, deznădăjduit, Tomjon. 

— Ei, ce prostie mai e şi asta, zise Magrat. Sunt o femeie 
sărmană care adună vreascuri, of, suflețelul meu, cât poate 
duce, ŞI, cine ştie, îi mai ajută pe călătorii rătăciți în drum 
spre Lancre. 

— Aha, rosti Hwel. Mă gândeam eu că o să ajungem şi la asta. 

— Mai mergeţi puţin, apoi stânga la răspântie şi dreapta 
când ajungeţi la o stâncă mare şi crăpată, n-aveţi cum s-o 
scăpaţi, spuse Magrat. 

— Perfect, mârâi Hwel. Păi să nu vă mai reținem. Sunt con- 
vins că mai aveţi o groază de lemne de adunat şi alte treburi. 

Îmboldi catârii, mormăind pe înfundate. Un ceas mai 
târziu, când poteca se pierdu printr-un loc pustiu şi plin de 
bolovani uriaşi, lăsă frâiele jos şi-şi încrucişă braţele. 

— Ce faci acolo? îl întrebă Tomjon, privindu-l cu gura 
căscată. 

— Aştept, spuse morocănos piticul. 

— Dar în curând o să se-ntunece. 

— N-o să dureze mult, zise Hwel. 

În cele din urmă, Nanny Ogg se dădu bătută şi ieşi din 
spatele unui bolovan. 

— Numai pastramă de porc avem, da? spuse aspru Hwel. 
Vreti, bine, nu vreți, iarăşi bine. Acum — încotro e Lancre? 

— Drept înainte, stânga când ajungeţi la râpă, apoi e o cărare 
care vă scoate la un pod, n-aveţi cum să-l scăpaţi, răspunse 
prompt Nanny. 

— Aţi uitat suflețelul, spuse Hwel, apucând frâiele. 

— Futu-i. Iertare. Of, sufleţelule. 

— Pesemne că sunteți o femeie sărmană care adună vreas- 
curi, continuă Hwel. 

— Chiar aşa, flăcău, zise Nanny, voioasă. Tocmai mă 
pregăteam să încep, că veni vorba. 

Tomjon îl înghionti pe pitic. 

— Râul, râul, îi şopti, iar Hwel îl privi pieziş. 

— Ah, da, mormăi, ce-ar fi să ne-aşteptaţi aici până 
mergem să găsim un râu? 

— Ca să v-ajutăm să-l treceţi, adăugă, nesigur, Tomjon. 

— Păi este şi un pod acolo, spuse Nanny Ogg, zâmbindu-i 
larg. Dar, dacă vreți să mă luaţi în căruță, n-aş zice nu. la dă-te 
mai încolo. 

Spre iritarea lui Hwel, Nanny Ogg îşi suflecă fustele şi se 
cățără pe capră, instalându-se între Tomjon şi pitic, apoi 


STRANII SURATE 227 


răsucindu-se precum un cuțit de desfăcut stridii, până ce 
ajunse să ocupe jumătate de banchetă. 

— Ziceaţi ceva de pastramă, spuse. Nu cumva aveţi şi 
muştar? 

— Nu, zise Hwel, posomorât. 

— Nu suport pastrama fără niscaiva condimente, le îm- 
părtăşi Nanny. Dar, oricum, daţi-o încoace. Fără să comen- 
teze, Wimsloe îi oferi coşul în care se aflau merindele pentru 
cină. Nanny îl desfăcu şi îl examină cu un ochi critic. Brânza 
asta e cam vechişoară, spuse. Trebuie mâncată repede. Ce-i în 
plosca de piele? 

— Bere, răspunse Tomjon, cu o fracțiune de secundă 
înainte ca Hwel, mai cu picioarele pe pământ, să aibă răgazul 
să spună: „Apă.“ 

— Hmm, nu-i prea tare, constată după o vreme Nanny şi se 
scotoci în buzunarul şorțului, de unde scoase punga cu tutun. 
Are cineva un foc? întrebă; doi dintre actori îi oferiră chibri- 
turi, ea le mulțumi şi puse punga la loc. Perfect, spuse. Acum, 
are cineva tutun? 

O jumătate de ceas mai târziu, căruțele trecură hurdu- 
căindu-se podul Lancre, apoi străbătură câteva ogoare şi 
păduri, care reprezentau o bună parte din regat. 

— Asta-i tot? întrebă Tomjon. 

— Ei, nu Chiar tot, răspunse Nanny, care se aşteptase la 
ceva mai mult entuziasm. Mai e mult, uite acolo, dincolo de 
munte. Aici sunt locurile drepte. 

— Astea-s drepte? 

— Aproape drepte, recunoscu Nanny. Dar aerul e plăcut. 
Acolo e palatul — dac-aţi şti ce frumos se văd împrejurimile de 
sus, de la ferestre. 

— Adică pădurile. 

— O să vă placă aici, spuse încurajator Nanny. 

— E cam strâmt locul. 

Nanny cugetă. Îşi petrecuse aproape întreaga viaţă între 
acele hotare şi fusese dintotdeauna de părere că regatul era 
exact cât trebuia de mare. 

— Păi, asta-i grozav. Se ajunge uşor oriunde. 

— Unde oriunde? 

— Oriunde în apropiere, spuse Nanny, dându-se bătută. 

Hwel nu comentă nimic. Aerul era într-adevăr plăcut, aşa 
cum venea, în valuri, pe pantele de neatins ale munţilor, ca o 
baie pentru sinusuri, condimentată cu ceva turpentină din 
păduri. Trecură printr-o poartă şi ajunseră într-un loc care, 
pesemne, prin partea locului, era numit oraş. Aşa cosmopolit 
cum devenise, piticul se gândi că jos, la câmpie, ar fi putut 
trece, la rigoare, drept un maidan. 

— E şi un han, constată Tomjon, cam şovăielnic. 

— Mda, spuse Hwel, urmărindu-i privirea. Mda, cred că aşa-l. 

— Când ţinem spectacolul? 

— Nu ştiu. Cred că trebuie să trimitem vorbă la castel că 
am ajuns, răspunse Hwel, scărpinându-şi bărbia. Nebunul a 
spus că regele, sau ce-o fi, o să vrea să vadă textul. 

Tomjon privi oraşul Lancre. Părea un loc foarte paşnic, 
deci nu existau prea multe şanse ca actorii să fie dați afară la 
căderea nopții. Câteva persoane în plus nu-i stricau deloc. 

— Asta-i capitala regatului, spuse Nanny Ogg. Străzi bine 
croite, dacă observați. 

— Străzi? se miră Tomjon. 

— Mă rog, o stradă, se corectă Nanny. Casele sunt în bună 
stare, la o azvârlitură de băț de râu... 

— Azvârlitură? 

— Dacă nu-l arunci prea tare, admise Nanny. Uită-te ce 
ordonate sunt grămezile de bălegar, şi ce multe... 

— Doamnă, am venit să distrăm oraşul, nu să-l cumpărăm, 
o informă Hwel. 

Nanny Ogg se uită lung la Tomjon. 

— Voiam numai să vă explic cât e de plăcut aici, zise. 

— Asemenea mândrie de cetăţean vă face cinste, fu de 
părere Hwel. Dar o să vă rog să coborâți din căruță. Nu mă 
îndoiesc că mai aveți ceva vreascuri de cules. Of, sufleţelule. 

— Foarte mulţumesc pentru gustare, spuse Nanny, dân- 
du-se jos. 

— Ospăţ, o corectă Hwel. 

— Fii şi tu mai politicos, îl înghionti Tomjon. Nu se ştie 
niciodată. Mulţumim, măic... începu, întorcându-se către 
Nanny. Ah, a plecat. 


— Au venit să dea un spectacol, o informă Nanny pe Granny 
Weatherwax, care curăța fasole afară, la soare şi, spre marea iri- 
tare a celeilalte, nu se întrerupse. Ei? Nu zici nimic? Uite ce de 
lucruri am aflat eu. Informaţii. N-am stat degeaba să fac supă. 

— Tocană. 

— Că n-o fi acelaşi lucru, pufni Nanny. 

— Ce fel de spectacol? 

— N-au spus. Ceva pentru duce, cred. 

— Da” ce-are el cu spectacolul? 

— Nici asta nu mi-au spus. 

— Pesemne că-i o şmecherie, ca să intre în castel, zise 
Granny, sigură pe sine. Foarte bine gândit. Ai mai văzut ceva 
acolo, în căruţe? 

— Lăzi, boccele şi altele. 

— Tre” să fie pline cu arme şi armuri, ascultă la mine. 

Nanny Ogg nu părea convinsă. 

- Nu prea aduceau a soldaţi. Erau foarte tineri şi plini 
de coşuri. 

— Nu-i rău. Pesemne că în mijlocul spectacolului, regele 
îşi va dezvălui soarta, în văzul tuturor. Îmi place. 

— Mai e ceva, spuse Nanny, luând o teacă şi începând s-o 
mestece. Nu cred că-i place prea mult aici. 

— Ei, auzi la tine. Are regatul în sânge. 

— L-am adus pe drumul cel mai drăguţ, dar nu părea 
impresionat. 

Granny şovăl. 

— Pesemne că nu avea încredere în tine, conchise, lăsând 
jos fasolea şi uitându-se gânditoare la copaci. Cred că era 
mult prea emoţionat, de nici nu mai putea vorbi. Ia ascultă, 
mai ai neamuri care lucrează la castel? 

— Shirl şi Daff dau o mână de ajutor la bucătărie, de când 
bucătarul a luat-o razna. 

— Bun. O să dau o raită pe la Magrat. Cred că trebuie să 
vedem şi noi piesa asta. 


— Perfect, spuse ducele. 

— Mulţumesc, replică Hwel. 

— Aţi nimerit-o perfect în povestea acelui groaznic acci- 
dent, zise ducele. De parc-aţi fi fost de față. Ha, ha. 

— Dar nu aţi fost, aşa-i? spuse Lady Felmet, aplecându-se 
către pitic şi privindu-l pieziş. 

— Nu, doar mi-am folosit imaginaţia, se grăbi să răspundă 
Hwel. Ducesa îl privea de parcă i-ar fi spus că imaginaţia lui 
se putea considera fericită că nu o înşfăcase nimeni s-o ducă 
în curte, pentru a da explicaţii de faţă cu patru armăsari 
nărăvaşi şi un lanţ. 

— Chiar aşa, chiar aşa, spuse ducele, răsfoind paginile cu o 
singură mână. Este exact, dar exact, ceea ce s-a petrecut. 

— Se va fi petrecut, se răsti ducesa. 

Ducele dădu pagina. 

— Uite, eşti şi tu aici, zise. Uluitor. Aşa am s-o ţin şi eu 
minte, cuvânt cu cuvânt. Văd că apare şi Moartea. 

— Spectatorilor le place, spuse Hwel. Şi de-abia aşteaptă 
să-o vadă. 

— Cât de repede puteţi s-o jucaţi? 

— S-o punem în scenă, îl corectă Hwel, apoi adăugă: Păi, 
deja am repetat-o, deci când doresc Domniile Voastre. 
„Șl-apoi putem să plecăm, îşi spuse, departe de ochii matale 
ca două ouă stricate şi de muntele ăsta de femeie cu rochie 
roşie, şi de castelul ăsta care parcă-i un magnet pentru vân- 
turi. Asta n-o să rămână în istorie ca una dintre cele mai 
bune piese de-ale mele, ştiu.“ 

— Cât am spus că urmează să vă plătim? întrebă ducesa. 

— Parcă aţi pomenit ceva de încă o sută de arginti, răs- 
punse Hwel. 

— Face toti banii. 

Hwel plecă în grabă, înainte ca ducesa să poată începe 
tocmeala, cu toate că ar fi fost multumit să şi plătească ceva, 
numai să scape de-acolo. „E grozav, se gândi. Pe zei, cum poate 
cineva să iubească regatul ăsta?“ 


Nebunul aştepta pe pajiştea de lângă lac, contemplând, 
nostalgic, cerul şi întrebându-se pe unde naiba umbla Magrat. 
Era locul lor de taină, îi spusese ea. Faptul că, pe moment, 
erau pe-acolo şi câteva zeci de vaci nu părea să însemne nimic. 

Până la urmă, apăru — într-o rochie verde şi prost diapusă. 

— Ce-i povestea asta cu piesa? întrebă. 

Nebunul se lăsă moale pe un buştean de salcie. 

— Nu te bucuri că mă vezi? încercă el. 

— Ei, ba da, sigur. Ia zi, cum e cu piesa... 

— Stăpânul meu vrea să-i convingă pe toți că el este regele 
de drept în Lancre. Pe sine însuşi, în primul rând, pare-mi-se. 

— De-asta te-ai dus în oraş? 

— Da. 

— E dezgustător! 

— Ai prefera soluția ducesei? întrebă Nebunul, şezând 
liniştit la locul lui. Ea e de părere că ar trebui să-i omoare pe 
toți. La asta se pricepe. Iar apoi s-ar isca lupte şi mai ştiu eu 
ce... Oricum, ar muri mulți oameni. Aşa ar putea fi mai uşor. 

— Of, unde ţi-e dârzenia, omule? 

— Poftim? 

— N-ai vrea să mori cu cinste pentru o cauză nobilă? 

— Aş prefera să trăiesc în linişte. Voi, vrăjitoarele, puteți să 
faceţi ce vreți, numai că eu sunt mai strâmtorat, zise Nebunul. 

Magrat se aşeză lângă el. „Află ce-i cu piesa asta, îi 
poruncise Granny. Du-te şi vorbeşte cu băieţaşul ăla cu 
clopoței.“ „E un om foarte loial, răspunsese ea. Nu ştiu dacă o 
să-mi dezvăluie ceva.“ „Nu-i timp de pierdut, spusese atunci 
Granny. Dacă trebuie, i te arunci de gât.“ 

— Şi când o să aibă loc piesa? întrebă, venind mai aproape. 

— Pe cinstea mea, zău că n-am voie să-ți spun, zise Nebu- 
nul. Ducele mi-a zis, fii atentă: „Nu cumva să le spui vrăjitoa- 
relor că e mâine seară.“ 

— Atunci n-ar trebui să-mi spui, încuviință Magrat. 

— La opt. 

— Aşa. 

— Dar lumea vine pe la şapte, să închine un păhărel, iaca. 

— Pesemne că n-ar trebui să-mi spui nici cine sunt invitații, 
zise Magrat. 

— Aşa-i. Aproape toți fruntaşii din Lancre. Înţelegi, sper, 
că n-ai aflat de la mine. 

— Bine, zise Magrat. 

— Dar cred că aveţi dreptul să ştiţi cam ce n-ar fi trebuit să 
vă spună nimeni. 

— Mare dreptate ai. Mai există portița aia din spate, care dă 
la bucătărie? 

— Cea care rămâne adesea nepăzită? 

— Da. 

— Nu stă mai nimeni pe-acolo, de la un timp încoace. 

— Crezi că ar putea fi cineva de strajă acolo, mâine pe la opt? 

— Păi, poate eu. 

— Bun. 

Nebunul dădu la o parte botul umed al unei vaci curioase. 

— Ducele se-aşteaptă să fiți acolo, adăugă. 

— Păi, parcă n-ar fi trebuit să aflăm. 

— Aşa mi-a spus. Dar a mai spus şi că: „Oricum o să vină, 
aşa sper.““ Tare ciudat. Părea foarte bine dispus când am discu- 
tat. Aăă... după spectacol, nu cumva ne putem vedea? 

— Altceva n-a mai spus? 

— Ba da, ceva cum că vrăjitoarele o să-şi cunoască viito- 
rul. Nu pricep. Zău că mi-ar face plăcere să ne întâlnim după 
spectacol, ştii. Am adus... 

— Cred că s-ar putea să mă spăl pe cap, răspunse Magrat, 
cu gândurile aiurea. Acuma, mă ierti, chiar trebuie să plec. 

— Da, dar ţi-am adus un ca... începu Nebunul, privind-o 
cum se îndepărta. Magrat dispăru printre copaci, iar el lăsă 

capul în jos şi privi colierul pe care-l ținea strâns între dege- 
tele sale nervoase. Era ceva de un prost-gust evident, trebuia 
să recunoască, dar era şi genul de lucru care-i plăcea ei, din 
argint, cu cranii. Şi-l costase ochii din cap. 

Indusă în eroare de tichia cu coarne, o vacă îl linse în 
ureche. „E perfect adevărat, se gândi Nebunul. Câteodată, 
vrăjitoarele chiar le fac unora mult rău.“ 


Veni şi mâine-noapte, iar vrăjitoarele se apropiară de 
castel pe o cale ocolită. Nu erau foarte entuziaste. 

— Dacă ăla vrea să ne vadă acolo, cred că e de rău, spuse 
Granny. Pesemne că pune ceva la cale. Ne ia cu mintologia. 

— Ceva nu-i în ordine, zise şi Magrat. Astă-noapte, oame- 
nii lui au dat foc la trei căsuțe din satul meu. De câte ori face 
asta, înseamnă că se simte mulțumit de sine. Iar noul sergent 
de-abia aşteaptă să scapere chibritul. 

— Daff a mea mi-a zis că i-a văzut pe actoraşii ăia repe- 
tând, azi-dimineaţă, spuse Nanny Ogg, care avea cu ea o 
pungă cu alune şi o ploscă din care ieşea un miros puternic şi 
pătrunzător. Cică erau numai țipete, lupte, după care toţi se-ntre- 
bau cine-o fi făcut-o şi mai erau şi scene lungi în care vorbeau 
în sinea lor, cu glas tare. 

— Actori, spuse cu un dispreţ suveran Granny. Lumea-i și- 
aşa plină de istorie. Ce nevoie avem să mai şi inventăm? 

— Şi cică ţipă şi tare. Nu te mai poți înțelege cu nimeni, 
zise Nanny, care mai ducea, în buzunarul şorțului, şi o piatră 
bântuită. Regele avea să intre la spectacol pe gratis. 

Granny încuviinţă. „Dar o să merite“, se gândi. Habar nu 
avea ce punea Tomjon la cale, dar simţul său dramatic înnăscut 
îi spunea limpede că băiatul avea să facă ceva măreț. Se întrebă 
dacă avea să sară de pe scenă şi să-l înjunghie pe duce, apoi îşi 
dădu seama că spera din tot sufletul să asiste la aşa ceva. 

— Cu plecăciune şi alte cele, spuse în surdină, ţie care, dar, 
vei fi aicea rege. 

— Hai mai repede, zise Nanny. O să se termine toată băutura. 

Nebunul aştepta amărât dincolo de portiță. Văzând-o pe 
Magrat, se lumină la față, apoi pe chip i se aşternu o expresie 
de uimire respectuoasă, la vederea celorlalte două. 

— N-o să iasă necazuri, da? spuse. Nu vreau să se-ntâmple 
nimica rău. Vă rog. 

— Nici măcar nu înțeleg ce spui, zise, trufaşă, Granny, 
strecurându-se pe lângă el. 

— Salutare, clopoţaş, zise Nanny, înghiontindu-l în coaste. 
Sper că n-ai făcut-o pe fata noastră să-şi piardă nopțile aiurea, 
pe coclaulri. 

— Nanny! îngăimă, tulburată, Magrat. Nebunul rânji îngro- 
zit şi intimidat, ca orice tânăr din lume care are de-a face cu 
femei mai în vârstă şi indiscrete, care-i foarfecă viaţa privată. 

Vrăjitoarele bătrâne trecură mai departe. Nebunul o apucă 
pe Magrat de mână. 

— Ştiu eu un loc de unde se vede foarte bine, spuse şi, 
văzând-o că şovăie, adăugă în grabă: Nu te teme. Ai să fii în 
deplină siguranţă cu mine. 

— Da, chiar aşa, zise Magrat, încercând să privească pe 
lângă el, ca să vadă unde dispăruseră celelalte. 

— Piesa se joacă afară, în curtea cea mare. Din turnurile de la 
poartă se vede perfect. N-o să mai fie nimeni acolo. Am dus şi 
nişte vin, şi altele. Şi, adăugă Nebunul, văzând că încă n-o con- 
vinsese pe deplin, e acolo şi un bazin cu apă şi o vatră pe care o 
folosesc, uneori, gărzile. Dacă vrei cumva să te speli pe cap. 


Castelul era plin de oameni adunați în grupuri ici şi colo 
cu aerul acela timid şi politicos al celor care se văd în fiecare 
ZI, iar acum tocmai s-au văzut iarăşi, însă în circumstanțe 
neobişnuite — cum ar fi la o petrecere de-a companiei. Vrăji- 
toarele trecură complet nebăgate în seamă şi-şi găsiră locuri 
pe una dintre banchetele din curtea cea mare, aranjate în faţa 
scenei amenajate în grabă. 

Nanny Ogg îşi flutură punga cu alune către Granny. 

— Nu vrei şi tu? întrebă. 

Un consilier din Lancre se strecură pe lângă ea şi arătă, 
politicos, către locul din stânga ei. 

— Stă cineva acolo? 

— Da, răspunse Nanny. 

Consilierul privi distrat către restul locurilor, care se 
ocupau cu repeziciune, apoi se întoarse către spațiul evident 
gol pe care-l avea în față, şi-şi suflecă roba cu un aer hotărât. 

— Mi-e teamă că, dat fiind că piesa porneşte să înceapă, 
prietenul domniilor voastre va trebui să-şi găsească alt loc, 
când soseşte, zise, apoi se aşeză. 

Nu trecură mai mult de câteva secunde şi păli, începu să 
clănțăne din dinţi, se apucă de stomac şi gemu.] 

— Da” ţi-am spus doar, zise Nanny, văzându-l cum se 
îndepărta chircindu-se de durere. De ce mai întrebi, dacă tot nu 
asculti? O alună? mai spuse ea, aplecându-se către locul gol. 

— Nu, mulţumesc, răspunse Regele Verence, fluturându-şi 
braţul transparent. Nu le pot ţine-n stomac, înțelegeți? 

— „Cinstiţi boieri, ci, vorba-mi ascultați...“ 

— Ce-i asta? şopti Granny. Cine-i ăsta în izmene? 

— Prologul, zise Nanny. Trebuie să apară cineva la început 
să explice, ca lumea să înțeleagă despre ce e vorba. 

— Nu pricep ce zice, mormăi Granny. Ce-s ăia „boierci“? 

— Un fel de viermi, răspunse Nanny. 

— Frumos, ce să zic. „Salutare, viermilor, bine-aţi venit la 
spectacol“. Pesemne că lumea e încântată să audă aşa ceva. 

Toată lumea din jur le făcu semn să tacă. 

— Alunele astea sunt tari ca piatra, zise Nanny, scuipând 
una în palmă. P-asta va trebui s-o sparg cu pantoful. 

Granny se cufundă într-o tăcere nefirească şi îngrijorată, 
încercând să asculte prologul. Teatrul o tulbura. Avea şi el 
vrăjile lui, vrăji pe care ea nu le cunoştea şi nu le stăpânea. 
Schimba lumea şi prezenta lucrurile altfel decât erau de fapt. 
Și, lucru şi mai grav, astfel de vrăji nu erau făcute de oameni 


l Cei înzestrați cu spirit de observaţie îşi vor da seama că asta se întâmplă din 
pricină că regele şedea deja acolo. nu pentru că omul tocmai folosise, cu 
sânge rece, expresia „porneşte să înceapă” — deşi aşa ar fi trebuit. 

înzestrați, ci de unii de rând, care nu cunoşteau regulile şi care 
voiau să schimbe lumea, pentru că aşa le suna mai bine. 

Ducele şi ducesa şedeau în două jilţuri, drept în faţa scenei. 
Tocmai când Granny îi sfredelea cu privirile în ceafă, ducele se 
întoarse pe jumătate. Zâmbea. 

„Vreau ca lumea să fie iarăşi cum era, se gândi Granny. 
Vreau ca trecutul să revină la locul lui. Pe vremuri era mult 
mai bine decât acum.“ 

Apoi, instrumentele răsunară puternic. 

Hwel trase cu ochiul pe după un stâlp şi le făcu semn lui 
Wimsloe şi Brattsley, care intrară cu paşi mărunți şi chinuiti în 
cercul de lumină al torţelor. 

BĂTRÂNUL (un Cetăţean): Ce s-a-ntâmplat în ţară? 

BĂTRÂNA (o Cotoroanţă): Ne-a lovit urgia... 

Piticul privi câteva minute din culise, mişcându-şi buzele 
fără să scoată vreun sunet, apoi se întoarse în garnizoana unde 
se aflau ceilalți, care încă nu terminaseră să-şi pună costu- 
mele, şi scoase un strigăt de furie — în buna tradiţie a directo- 
rului de scenă. 

— Haideţi odată! le porunci. Soldaţii regelui, treceţi încoace! 
Și vrăjitoarele — unde sunt vrăjitoarele, dar-ar toti dracii să dea? 

Trei ucenici se apropiară de el. 

— Mi-am pierdut negul. 

— Cazanul ăsta e plin de mizerii. 

— Prin peruca mea viermuieşte ceva! 

— Limişte, linişte! zbieră Hwel. La premieră o să fie totul 
bine! 

— Acum e premiera, Hwel. 

Piticul luă în grabă un pumn de cremă de pe masa de 
machiaj, din care făcu un neg mare cât o portocală, îndesă 
peruca în chestiune, cu tot cu vieţuitoarele sale, pe capul neferi- 
citului posesor şi cercetă pe fugă cazanul, declarând că mize- 
riile dinăuntru erau numai bune, nimeni n-avea dreptul să se 
plângă de aşa mizerii. 

În scenă, un străjer scăpă scutul din mână, se aplecă să-l 
ridice şi-şi scăpă sulița. Hwel îşi dădu ochii peste cap şi înălță 
o rugăciune fără cuvinte către toți zeii care se aflau prin 

preajmă. Începuse cu stângul. E drept că și la repetiţii avuse- 
seră anumite probleme, însă Hwel văzuse câteva dezastre 
absolute la viaţa lui şi avea impresia că spectacolul din noaptea 
aceea era pe cale să devină cel mai mare eşec. Actorii se foiau 
ca leii în cuşcă. Cu urechile sale pricepute, piticul auzi că dia- 
logul din scenă se împotmolise şi se duse iute în culise. 
„... răzbună crunta moarte-a tatălui...“, şopti, apoi se întoarse 
pe dată la cele trei vrăjitoare tremurânde. Gemu. Salve-n 
cascadă. Amărâţii ăştia trei înspăimântau, chipurile, regatul. 
Mai avea la dispoziţie cam un minut. 

— Aşa! spuse, încercând să se adune. Deci, ce-mi sunteți? 
Scorpii bătrâne, da? 

— Da, Hwel! răspunseră sugrumat cei trei. 

— Spuneţi-mi ce sunteţi, le porunci. 

— Suntem scorpii bătrâne, Hwel. 

— Mai tare! 

— Suntem Scorpii Bătrâne! 

Hwel se plimbă de la unul la altul, apoi se întoarse brusc 
pe călcâie. 

— Şi ce urmează să faceţi? 

Cea de-a Doua Vrăjitoare se scărpină în creştet, prin 
peruca foşgăitoare. 

— Să aruncăm blesteme? încercă ucenicul. Aşa zice în text... 

— Nu V-AUD! 

— O să aruncăm blesteme! strigară ei în cor, luând poziţie de 
drepți, cu ochii aţintiți înainte, ca nu cumva să-i prindă privirea. 

Hwel se plimbă printre ei cu paşi apăsați. 

— Ce sunteți? 

— Scorpii, Hwel! 

— Ce fel de scorpii? 

— Suntem scorpii spurcate şi vrăjmaşe! urlau ucenicii, 
încălzindu-se. 

— Ce fel de scorpii spurcate şi vrăjmaşe? 

— Scorpii spurcate, vrăjmaşe şi bătrâne! 

— Sunteti viclene? 

— Da! 

— Sunteţi misterioase? 

— DA! 

Hwel se întinse cât era de lung. Nu prea mult, dar ce 
să-i faci. 

— Ce-mi-sunteţi? zbieră. 

— Suntem viclenele scorpii misterioase, vrăjmaşe spurcate 
ŞI bătrâne! 

— Aşa! rosti, mulțumit, piticul, apoi le arătă scena cu 
degetul, cobori glasul şi, tocmai în clipa aceea, o particulă de 
inspiraţie veni în picaj, se lovi de lobul său creativ şi-l făcu să 
spună: Vă cer să vă duceti acolo şi să sloboziți iadul asupra 
lor! Nu pentru mine. Nici pentru căpitan, lua-m-ar dracii să 
mă ia! — Moment în care îşi plimbă un ciot de trabuc inexis- 
tent dintr-un colț al gurii în celălalt, îşi dădu pe ceafă cascheta 
iluzorie şi continuă răguşit: Ci pentru Caporalul Walkowski 
şi cățeluşul său. 

Cei trei îl priveau cu gura căscată. 

Tocmai la fix, cineva scutură o foaie de tablă, făcând vraja 
să se rupă. 

Hwel îşi dădu ochii peste cap. Crescuse în munți, unde fur- 
tunile se deplasau din creastă în creastă pe picioare de trăsnet. 
Văzuse la viaţa lui furtuni care dădeau munţilor o altă formă şi 
culcau la pământ pădun întregi. Parcă o foaie de tablă nu era 
chiar acelaşi lucru, oricât ar fi fost de viguros scuturată. 

„Măcar o dată, se gândi. Te implor, fă să-mi iasă bine 
măcar o dată!“ 

Deschise ochii şi se uită urât la vrăjitoare. 

— Ce-ati rămas aşa, înţepeniţi? zbieră. Marş pe scenă, 
la blesteme! 

Îi privi cum alergau stângaci prin culise, apoi Tomjon îl 
bătu uşor pe creştet. 

— Hwel, nu mai sunt coroane. 

— Ce? mormăi piticul, care se tot gândea cum să facă rost 
de nişte maşinării pentru tunete şi fulgere. 

— Nu mai sunt coroane, Hwel. Îmi trebuie o coroană. 

— Ei, cum să nu mai fie? la-o pe aia mare, cu bucățele de 
sticlă roşie, foarte frumoasă şi impozantă, am folosit-o în 
oraşul ăla cu piaţa uriaşă... 

— Cred că acolo am şi lăsat-o. 

Răsună încă un tunet de tinichea, dar, chiar şi aşa, acea 
parte din Hwel care urmărea piesa cu sufletul la gură auzi pe 
scenă un glas care se bâlbâia. Se grăbi să sară în ajutor. 

— ... În leagăn prunci am sugrumat..., şopti, apoi se întoarse 
în goană. Caută alta, atunci, îi spuse lui Tomjon, cu gândurile 
în altă parte. Din cutia cu recuzite. Regele cel Rău nu poate s- 
apară fără coroană. Şi mai iute, băiete, că trebuie să intri în 
câteva minute. Improvizează ceva. 

Tomjon se întoarse la cutie. Crescuse printre coroane, 
coroane uriaşe, aurii, făcute din lemn și tencuială, împodobite 
cu cioburi de sticlă. În copilărie, îşi tocise primii dinţi rozând 
la borurile Puterii. Însă cele mai multe rămăseseră în Ankh- 
Morpork. Scoase din cutie pumnale false, a căror lamă intra la 
loc în plăsele, cranii, vaze, toate depunerile acumulate acolo 
de-a lungul anilor, până ce, tocmai la fund, dădu de un 
lucruşor subțire şi rotund, la care nu râvnise nimeni niciodată 
pentru că nu se potrivea deloc cu ideea de coroană. Ar fi 
frumos să spunem că obiectul vibră uşor, la atingerea lui. 
Poate că aşa a şi fost. 


Granny şedea nemişcată ca o statuie, şi aproape la fel de 
rece. Începuse să-şi dea seama cu groază şi scârbă de ce 
se petrecea. 

— Alea suntem noi, zise. Cu cazanul ăla caraghios. Gytha, 
cică alea am fi noi. 

Nanny Ogg, care tocmai ducea la gură o alună, se opri să 
asculte cuvintele. 

— Dar n-am provocat niciodată naufragii! spuse. Auzi la 
ele! N-am făcut așa ceva în viaţa mea! 

Sus, în turn, Magrat îl înghionti în coaste pe Nebun. 

— Pudră verde, spuse, cu ochii la Cea de-a Treia Vrăji- 
toare. Eu nu arăt aşa. Nu? 

— Nicidecum, zise Nebunul. 

— Şi cu părul ăla! 

Nebunul trase cu ochiul printre creneluri, precum un 
gargui peste măsură de entuziast. 

— Cred că-s paie, zise. Şi nu prea curate. 

Apoi şovăi, pipăind pietrele acoperite de licheni. Înainte 
să părăsească oraşul, îi ceruse lui Hwel câteva replici potrivite 
pentru discuţia cu o domnişoară, şi le învățase pe de rost în 
timp ce călătorea spre casă. Acum ori niciodată... 

— Spune-mi, te rog, dac-aş putea... să te asemăn cu o zi de 
vară. Pentru că... întelegi, pe 21 iunie a fost foarte plăcut 
afară, şi... Ah, ai plecat... 


Regele Verence îşi încleştă braţele pe marginea banchete. 
Degetele îi pătrunseră în lemn. Pe scenă tocmai apăruse, 
împleticindu-se, Tomjon. 

— El e, nu? E fiul meu! 

Aluna, încă intactă, alunecă din mâna lui Nanny Ogg 
şi căzu pe jos. Vrăjitoarea încuviinţă din cap. Verence îşi 
întoarse spre ea chipul răvăşit şi transparent. 

— Dar ce face? Ce spune? 

Nanny clătină din cap. Regele asculta, cu gura căscată, 
cum Tomjon, care şontâcăia pe scenă ca un crab, îşi începu 
magnificul monolog. 

— Cred că dumneata ar trebui să fii ăla, spuse Nanny, 
distantă. 

— Dar eu nu am mers niciodată aşa! Şi de ce are o cocoaşă 
în spate? Ce-a pățit la picior? spuse regele, apoi ascultă mai 
departe şi adăugă, îngrozit: Iar una ca asta nu am făcut în 
viața mea, jur! Nici asta! Ce l-a apucat să vorbească aşa? 

Îi aruncă lui Nanny o privire care implora milă. Ea ridică 
din umeri. Regele îşi înălță brațul, luă de pe frunte coroana 
spectrală şi o privi. 

— Uite, poartă chiar coroana mea. Uite-o aici! Şi spune că 
am făcut toate..., începu, apoi se opri o clipă, ascultă ultimul 
distih şi spuse: Mda. Asta poate c-am făcut. Am dat si eu foc la 

câteva case. Dar aşa fac toți. Şi, oricum, e un lucru bun pentru 
industria construcţiilor. De ce spune atâtea minciuni despre 
mine, scânci Verence, punându-şi coroana la loc pe cap. 

— Asta-i arta, zise Nanny. Cum era vorba aia? Oglin- 
deşte viaţa. 

Granny întoarse încet capul, uitându-se la spectatori. 
Urmăreau spectacolul cu gura căscată, impresionați la culme, 
fără să mişte un deget, iar cuvintele se revărsau în valuri peste 
ei. Era aievea. Ceea ce vedeau era mai real decât realitatea. 
Era istorie. N-o fi fost adevărat, dar asta nu avea importanţă. 

Granny nu avusese niciodată prea mult răgaz pentru 
cuvinte. Erau atât de lipsite de substanță. Acum însă, îşi dori 
să fi găsit răgazul cuvenit lor. Substanţă, e drept, nu aveau, 
erau moi ca apa, dar şi puternice, ca unda unui fluviu, iar 
acum se năpusteau peste spectatori, muşcând din malul veridi- 
cității şi luând trecutul cu ele. 

„Alea suntem noi, se gândi Granny. Cu toții ştiu cine 
suntem, de fapt, dar în minte o să le rămână altceva — trei 
babe smintite cu pălării ţuguiate pe cap. Nimic din ce-am 
făcut, din ce-am fost, nu va mai exista.“ 

Privi către fantoma regelui. „La urma urmei, nu fusese 
mai rău decât ceilalți regi. Ei, da, mai punea din când în când 
foc la o căsuţă, de parcă nu i-ar fi păsat, dar numai când îşi 
ieşea din fire, şi nu s-ar fi putut spune că treaba asta îi plăcea 
cu adevărat. Rănile provocate lumii de mâna lui erau dintre 
cele care se puteau vindeca. 

Autorul acestui Teatru ştia să se folosească de magie. Până 
şi eu cred în ceea ce se-ntâmplă, cu toate că ştiu precis că nu-i 
adevărat. Asta-i Arta care oglindeşte Viaţa. Tocmai de-aia totul 
e fix invers decât ar trebui. Am pierdut. Dacă facem ceva 
pentru a ne împotrivi, o să ajungem exact cum se spune acolo.“ 

Nanny Ogg o înghionti puternic în coaste. 

— Ai auzit? spuse. Una dintre ele a zis că punem 
pruncuşori în cazan. Ce vorbe rele pe seama mea! N-am de 
gând să stau cu braţele încrucişate şi să le las să zică de mine 
că arunc pruncuşori în cazan! 

Și dădu să se ridice. Granny o apucă de şal şi o trase la loc. 

— Stai potolită! îi şopti. O să încurci totul şi mai rău. 

— „Deştul unui prunc fătat, într-un şanţ la scăpătat“, cică. 
O fi vorba de fata aia, Millie Hipwood, care n-a îndrăznit să-i 
spună maică-sii şi a plecat să adune vreascuri. M-am chinuit o 
noapte întreagă cu ea, bombăni Nanny. Şi ce fetiță frumoasă a 
făcut! Vrute şi nevrute! Că veni vorba, ce-i ăla scăpătat? 

— Vorbe, spuse Granny, ca pentru sine. Atâta a mai 
rămas. Vorbe. 

— Uite şi unul cu o trompetă. Ăsta ce mai face? Ah. Sfâr- 
şitul Actului I, zise Nanny. 

„Cuvintele nu vor fi uitate, se gândi Granny. Au putere. În 
felul lor, sunt dintre cele mai bune.“ 

Se auzi iarăşi un tunet, care sfârşi cu un zgomot puternic, 
precum cel scos, bunăoară, de o foaie de tablă scăpată din 
mâna cuiva Şi lovită de perete. 

În lumea de dincolo de scenă, arşiţa te apăsa ca o pernă, 
storcând şi ultimele fărâme de viaţă din aer. Granny văzu un 
servitor aplecându-se la urechea ducelui. Nu, n-o să oprească 
piesa. Sigur că nu. Asta şi vrea — s-o lase să-şi facă efectul. 

Pesemne că ducele îi simţise privirea sfredelindu-i ceafa. 
Se întoarse, o văzu şi îi aruncă un zâmbet slab, ciudat. Apoi îi 
făcu semn nevesti-sii şi se hliziră amândoi. 

Granny Weatherwax se înfuria des, ceea ce, în opinia el, era 
un mare avantaj. Adevărata furie se număra printre cele mai 
importante forțe creatoare din lume. Dar trebuia să înveți s-o 
controlezi — adică să n-o laşi să se scurgă, picătură cu picătură. 
Trebuia să-i pui zăgaz, cu mare grijă, chiar în locul potrivit, 
să-i îngădui să inunde văi întregi ale minții şi apoi, tocmai când 
întreg, edificiul stătea să se prăbuşească, să deschizi un robinet 
micuţ, aflat la bază, şi să laşi potopul de neoprit al mâniei să 
pună în mişcare turbinele răzbunării. Granny simţea pământul 
de sub picioare, chiar şi prin mai multe straturi de temelie, 
lespezi, unul de piele şi două de ciorapi. Regatul aştepta. 

— Carne din carnea mea, sânge din sângele meu, îl auzi pe 
rege spunând. De ce să-mi facă una ca asta? Mă duc să-i cer 
explicaţii! 

— Haide, Gytha, zise Granny, apucând-o uşor de mână pe 
Nanny Ogg. 


Seniorul Felmet se lăsă pe spătarul jilțului şi aruncă 
împrejur un surâs larg, de nebun. În momentul respectiv, se 
bucura din plin de viaţă. Lucrurile mergeau mai bine decât 
îndrăznise să spere vreodată. Simţea cum trecutul se topea în 
urma sa, ca pojghiţele de gheață la începutul primăverii. 
Brusc, chemă servitorul înapoi. 

— Du-te la căpitanul străjii, spuse, şi zi-i să le găsească pe 
vrăjitoare şi să le aresteze. 

— Nu ţii minte ce-ai pățit data trecută, neghiobule? pufni 
ducesa. 

— Ba da, pentru că am lăsat două dintre ele să-şi facă de 
cap, zise ducele. De data asta punem mâna pe toate. Opinia 
publică e de partea noastră, iar asta le afectează pe vrăji- 
toare, crede-mă. 

Ducesa îşi trosni degetele, arătându-şi părerea despre 
opinia publică. 

— Comoara mea, trebuie să recunoşti că experimentul pare 
să funcţioneze. 

— Aşa s-ar zice. 

— Ei, vezi? Haide, omule, ce-ai rămas aşa? Spune-i căpita- 
nului să fie gata până se termină piesa. Vreau toate vrăjitoa- 
rele puse bine, la păstrare. 


Moartea îşi aranjă craniul de carton, în faţa oglinzii, îşi 
potrivi mantia, dându-i o formă corespunzătoare, se dădu cu 
un pas înapoi şi contemplă rezultatul. Era prima dată când 
avea replici, şi voia ca totul să iasă perfect. 

— „O, oameni slabi, nevolnici, zise, sunt Moartea! La 
pământ cad lacătele-n... lacătele-n...“ Hwel, „cad lacătele-n...?* 

— Of, Dafe, zău aşa! „Cad lacătele-n fața-mi; oriunde eu 
pătrund.“ Nu pot să înțeleg cum de-ţi vine atât de greu 
cu...invers, invers, idioților! strigă Hwel şi se îndepărtă în grabă 
prin hărmălaia din culise, pe urmele a doi nefericiți slujitori. 

— Aşa, deci, spuse Moartea, ca pentru sine, apoi se întoarse 
din nou către oglindă. „Cad lacătele-n faţa-mi... Pa-pam, 
Pa-pam, Pa... pund“, continuă el, cam încurcat, apoi gesticulă 
cu coasa, căreia îi căzu tăişul; încercând să-l pună la loc, 
întrebă: Ce zici, sunt îndeajuns de fioros? 

Tomjon, care şedea pe Jos şi încerca să bea nişte ceai, îi 
făcu un semn încurajator cu capul. 

— Fireşte, amice, spuse. Mai bine să treacă Moartea însăşi 
pe la mine, nu tu. Poate, totuşi, încerci să găseşti un ton ceva 
mai răsunător. 

— Cum adică? 

Tomjon lăsă ceaşca jos. Chipul păru să i se cufunde în 
umbre; ochii i se adânciră în orbite, buzele i se răsfrânseră, 
pielea i se întinse şi păli... 

- DUPĂ TINE AM VENIT, ACTOR FĂRĂ PIC DE 
TALENT CE-MI EȘTI, rosti, şi fiecare silabă căzu la locul 
său precum cuiele dintr-un coşciug; apoi redeveni el însuşi şi 
adăugă: Uite, cam aşa. 

Dafe, care se lipise de perete, înfricoşat, se linişti oarecum 
şi chicoti nervos. 

— Pe zei, nu înţeleg cum faci, zise. Zău aşa, n-am să ajung 
niciodată la fel de bun ca tine. 

— Nu-i mare scofală. Hai, du-te. Hwel e şi aşa în culmea 
furiei. 

Dafe îi aruncă o privire plină de recunoştinţă, apoi dădu 
fuga să ajute la schimbarea decorului. Tomjon sorbi din ceai, 
simțindu-se uşor tulburat. Hărmălaia din culise îl împrejmuia 
precum un nor de ceaţă. Era neliniştit. Hwel îi spusese că totul 
era în ordine cu piesa, mai puțin textul, iar Tomjon începuse, 
de la o vreme, să creadă că piesa însăşi încerca să se trans- 
forme. În minte îi răsunau mereu alte cuvinte, numai că erau 
prea slabe şi nu izbutea să le înţeleagă, de parcă trăgea cu 

urechea la discuţia altora. Trebuia să ridice glasul, ca să-şi 
înăbuşe țiuitul din urechi. Nu era normal. Odată scrisă, o piesă 
era... în sfârşit, era scrisă. N-ar fi trebuit să prindă viaţă şi 
să înceapă să se zvârcolească aşa. 

Nu era de mirare că toți actorii se încurcau. Piesa se tot 
zbătea în mințile lor, încercând să se preschimbe. Pe zei, 
de-abia aştepta să scape din castelul ăsta sumbru şi de ducele 
cel dement. Se uită în jur, observând că mai era vreme până să 
înceapă actul următor, şi plecă să se plimbe, căutând să iasă 
la aer curat. 

Găsi o uşă care rămăsese neferecată şi ieşi pe un parapet. 
Închise uşa în urma lui şi zgomotele de pe scenă se stinseră, 
înlocuite de o tăcere de catifea. Soarele era vânăt, stând să 
amurgească, întemnițat îndărătul norilor, dar văzduhul era 
nemişcat precum iazul morii şi fierbinte ca un cuptor. Dede- 
subt, în pădure, se auzi strigătul unei păsări de noapte. Tomjon 
traversă parapetul şi se uită în jos, în adâncurile nemăsurate 
ale canionului. Acolo, apele râului clocoteau, acoperite de 
veşnicele ceţuri. 

Se întoarse şi păşi printr-un strat de aer atât de rece încât 
gemu de durere. 

Adieri nefireşti i se strecurau printre haine. În ureche îi 
răsuna un murmur bizar, ca şi cum cineva încerca să-l vor- 
bească, dar nu nimerea viteza potrivită. O clipă, rămase 
împietrit în loc, răsuflând adânc, apoi fugi pe uşă. 


— Dar noi nu suntem vrăjitoare! 

— Şi-atunci de ce arătați aşa? Legaţi-le mâinile, băieți. 

— Da, iertare, dar nu suntem cu adevărat vrăjitoare, asta 
voiam să spun. 

Căpitanul străjii le cercetă, pe rând, chipurile. Observă 
pălăriile ţuguiate, părul răvăşit care mirosea a căpiță udă, 
tenul verde, bolnăvicios şi cirezile de negi. Slujba pe care o 
avea nu oferea cine ştie ce perspective pe termen lung oame- 
nilor înzestrați cu mult spirit de inițiativă. I se ceruseră trei 
vrăjitoare, iar astea păreau numai bune. Căpitanul nu mergea 

niciodată la teatru. Pe când se zbătea în ghearele adolescenței, 
se înspăimântase cumplit din pricina unui spectacol de mario- 
nete, iar de atunci făcuse tot ce putuse pentru a evita dis- 
tracțiile organizate şi se ținuse departe de orice situaţie în care 
ar fi putut fi implicaţi crocodili. Acum, tocmai petrecuse un 
ceas în camera străjilor, bând liniştit un păhăruţ. 

— V-am spus să le legaţi mâinile, nu? se răsti el. 

— Să le punem şi căluş, dom” căpitan? 

— Da” vă rog, ascultaţi-ne, suntem de la teatru. 

— Da, spuse căpitanul, înfiorându-se. Puneţi-le căluş. 

— Vă rugăm... 

Căpitanul se aplecă şi se uită lung la cele trei feţe înspăi- 
mântate, tremurând. 

— De-acum, spuse, n-o să mai mâncaţi cârnaţi altora. 

Îşi dădu seama că soldaţii începuseră să-i arunce şi lui 
priviri bănuitoare. Îşi drese glasul şi se adună. 

— Ei, asta înseamnă, dragi vrăjitoare teatrale, spuse el, că 
v-aţi făcut treaba, iar acum a venit momentul pentru aplauze. 
În lanţuri cu ele, sfârşi, făcându-le un semn oamenilor săi. 


Alte trei vrăjitoare stăteau ascunse în penumbra din spa- 
tele scenei, cu ochii ațintiţi în gol. Granny Weatherwax făcuse 
rost de o copie a textului, pe care o cerceta din când în când, 
ca şi cum căuta noi idei. 

— „Salve-n cascadă şi trâmbiţe“, citi ea, cam şovăielnic. 

— Asta-nseamnă că se întâmplă o groază de nenorociri, 
spuse Magrat. Apare mereu în piese. 

— Cascadă şi ce? întrebă Nanny Ogg, care nu ascultase 
cu atenţie. 

— Trâmbiţe, răspunse Magrat, răbdătoare. 

— O, da? zise Nanny Ogg, înveselindu-se puţin. Urmează 
dansurile, nu? 

— Ei, taci din gură, Gytha, spuse Granny Weatherwax. 
Astea nu-s pentru tine. Sunt pentru ăia de sar în cascadă ca 
să-şi dea bineţe, că doar aşa scrie şi-aici. 

— Nu putem îngădui aşa ceva, interveni Magrat pe dată. cu 
glas puternic. Dacă se duce vorba, vrăjitoarele vor rămâne pe 
vecie nişte scorpii bătrâne, cu pudră verde pe obraji. 

— Şi care se amestecă în treburile regilor, spuse Nanny, 
ceea ce noi nu facem niciodată, după cum bine se ştie. 

— Nu asta mă deranjează, zise Granny Weatherwax, cu 
bărbia în palmă, ci faptul că se amestecă pentru a face rău. 

— Şi că se poartă urât cu animalele, mormăi Magrat. Toate 
prostiile alea despre ochi de câine şi urechi de broască. 
Nimeni nu foloseşte aşa ceva. 

Granny şi Nanny se foiră stânjenite, fără să se privească. 

— Şi scăpătatul! spuse cu amărăciune Nanny Ogg. 

— Nu aşa-s vrăjitoarele, şi cu asta basta, zise Magrat. Noi 
trăim în armonie cu marile cicluri ale Naturii şi nu facem rău 
nimănui, şi e o ticăloşie din partea lor să spună aşa ceva. Ar 
trebui să le turnăm plumb topit în oase. 

Celelalte două o priviră cu uimire, dar şi cu un soi de 
admiraţie. Magrat se făcu roşie la față, şi NU verde, şi lăsă 
ochii în jos. 

— Avea Goodie Whemper o reţetă, mărturisi. E uşoară. Nu 
trebuie decât să iei nişte plumb, iar apoi... 

— Nu cred că s-ar cuveni, rosti încet Granny, după o 
mică luptă cu sine însăşi. Oamenii ar putea rămâne cu o 
impresie greşită. 

— Dar nu pentru multă vreme, spuse, cu entuziasm, Nanny. 

— Nu, aşa ceva nu se poate, repetă Granny, ceva mai tare. 
S-ar duce vorba peste tot. 

— De ce nu schimbăm cuvintele? întrebă Magrat. Când se 
întorc pe scenă, putem arunca asupra lor un farmec, ca să uite 
ce au de spus, iar apoi să le suflăm alte cuvinte. 

— Mda, că doar tu te pricepi de minune la vorbele astea de 
la teatru, nu? ripostă ironică Granny. Trebuie să sune bine, 
altfel lumea o să intre la bănuieli. 

— Ei, şi ce mare greutate, spuse cu dispreţ Nanny Ogg. 
Am ascultat cu atenţie, nu trebuie decât să-ți iasă pa-PAM 
pa-PAM pa-PAM. 

Granny căzu pe gânduri. 

— Nu cred, trebuie să fie şi altele la mijloc, spuse. Unele 
versuri erau dintre cele mai reuşite. De-abia dac-am înţeles 
jumătate din ce se spunea. 

— Nu-i nici o şmecherie, insistă Nanny Ogg. Şi-aşa, 
aproape toți uită ce au de zis. O să fie uşor. 

— Adică să le şoptim alte cuvinte? zise Magrat. 

— Mă rog, poate nu neapărat, spuse Nanny Ogg. Oricum, 
însă, putem să-i facem să le uite pe cele vechi. 

Amândouă o priviră lung pe Granny Weatherwax, care 
ridică din umeri. 

— Mda, poate că ar merita, recunoscu ea. 

— Vrăjitoarele viitorului au să ne mulțumească, spuse cu 
ardoare Magrat. 

— Vai ce bine! rosti Granny. 

— În sfârşit! Ce-i în capul vostru? V-am căutat peste tot! 

Cele trei se întoarseră şi dădură cu ochii de un pitic furios 
care încerca să le intimideze cu prezența lui. 

— Noi? întrebă Magrat. Dar nu suntem din... 

— Ba da, sunteţi, ați uitat? Am modificat textul săptămâna 
trecută. Actul doi, în fundul scenei, împrejurul cazanului. Nu 
trebuie să spuneți nimic, sunteți acolo pentru a simboliza forțele 
oculte care lucrează. Numai să arătați cum nu se poate mai fio- 
roase. Haideţi, haideţi, băieţi. Până acum v-aţi descurcat. Îmi 
place tenul tău, Wilph, spuse Hwel încurajator, trăgându-l lui 
Magrat o pălmuţă la fund. Dar, ce naiba, foloseşte şi tu mai 
multe straturi de cârpe, că tot nu arăţi cum trebuie. Dar negii tăi 
sunt minunati, Billem, trebuie să recunosc, adăugă, trăgându-se 
puţin mai în spate. Sunteţi cea mai urâcioasă gaşcă de coto- 
roanțe cu putință. Bravo. Păcat de peruci. Acu’, la treabă. 
Într-un minut, cortina. Să le rupeţi gura. 

Îi mai trase o palmă răsunătoare lui Magrat, lovindu-se 
destul de rău la mână, apoi se îndepărtă în grabă, să tipe la alții. 
Nici una dintre vrăjitoare nu îndrăznea să deschidă gura. Magrat 
şi Nanny Ogg se treziră privind-o, din instinct, pe Granny. 

Aceasta pufni. Ridică ochii. Privi în jur. Privi la scena bine 
luminată din spatele său. Îşi lovi palmele cu un zgomot puter- 
NIC, care răsună în tot castelul, apoi şi le frecă una de alta. 

— Bine aşa, spuse, cu un aer sumbru. Atunci s-o facem 
chiar aici. 

Nanny se uită urât în urma lui Hwel. 

— Ţie ţi-aş rupe gura, bombăni. 

Hwel se afla în culise. Dădu semnalul pentru ridicarea 
cortinei. Și pentru tunet. Acesta nu se făcu auzit. 

— Tunetul, şuieră el, în auzul a jumătate dintre spectatori. 
Hai mai repede! 

Din spatele stâlpului alăturat, un glas se jelui: 

— Să vezi ce-am făcut, Hwel, am îndoit tunetul. Acum 
face numai fâss-fâss. 

O vreme, Hwel rămase pe loc, numărând. Actorii îl pri- 
veau, loviți de uimire dar, din păcate, nu şi de trăsnet. În cele 
din urmă, îşi ridică braţele către cer şi spuse: 

— Voiam o furtună! Doar atât, o furtună. Nici măcar una 
mare. Orice furtună. Acum, vă rog, ascultați-mă cu MARE 
ATENȚIE! M-AM SĂTURAT! Vreau un tunet IMEDIAT! 

Drept răspuns, un fulger se prăvăli din cer, preschimbând 
umbrele felurit colorate ale castelului în pete de un alb orbitor 
sau negre ca abanosul, urmat de un tunet care răsună exact la 
momentul potrivit. Hwel nu auzise niciodată până atunci un 
zgomot atât de puternic. Părea să ia naştere înăuntrul craniului 
său, croindu-şi apoi drum în afară. ŞI tună, şi tună, până ce 
fiecare piatră din care era clădit castelul începu să se clatine. 
Praful căzu în valuri. Un turnuleţ mai îndepărtat se frânse 
încet, ca un balerin, apoi, rostogolindu-se prin aer, se prăvăli 
uşor în adâncurile flămânde ale defileului. 

După ce totul se termină, se lăsă o linişte care răsună 
precum un clopot. 

Hwel privi în sus, către cer. Pe deasupra castelului pluteau 
nori negri care ascundeau stelele. 

Se întorsese furtuna. 

Ani şi ani de zile tot studiase. Apoi petrecuse aproape la fel 
de mult ascunzându-se prin felurite văioage. Exersase ore în şir 
în faţa unui ghețar. Învăţase de la marile furtuni din trecut. Își 
perfecționase meşteşugul. Iar acum, în faţa unui public evident 
avizat, care-o aştepta, avea să-i ia pe toți... cum să zicem, pe sus. 

Hwel zâmbi. Poate că zeii, totuşi, ascultau. Acum îşi 
dorea să fi cerut şi o maşinărie bună pentru vânt. Îi făcu un 
semn febril lui Tomjon. 

— Haide odată! 

Băiatul se supuse şi îşi începu monologul. 

— „De-acum ni-l stăpânirea întărită...“ 

În spatele lui, pe scenă, vrăjitoarele se aplecară asupra 
cazanului. 

— Poftim, e de tinichea, şuieră Nanny. ŞI e plin de mizerii. 

— Şi focul e făcut din hârtie roşie, şopti Magrat. De sus 
de-acolo părea aşa real, şi totuşi e de hârtie! Ia uitaţi, pot 
să-mi bag degetul prin el... 

— N-are a face, spuse Granny. Faceţi-vă că trebăluiți şi 
aşteptaţi să vă chem. 

Regele cel Rău şi Ducele cel Bun îşi începură confrunta- 
rea care avea să ducă la agitata scenă a Duelului. Apoi, încet, 
încet, îşi dădură seama că în spatele lor se întâmpla ceva; din 
când în când, spectatorii chicoteau. După ce auzi un hohot de 
râs cu totul nelalocul lui, Tomjon îşi luă inima-n dinți şi trase 
cu ochiul peste umăr. 

Una dintre vrăjitoare rupea focul în bucăţi. Alta încerca 
să curețe cazanul. A treia şedea cu braţele încrucişate, pri- 
vindu-l urât. 

— „Regatul urlă, cere libertate...“, spuse Wimsloe, apoi îi 
Zări chipul lui Tomjon şi-l urmări privirea. Amuţi. 

— „Şi-mi strigă să-l răzbun cum se cuvine“, îi suflă 
Tomjon, îndatoritor. 

— D-dar... şopti Wimsloe, încercând să-i arate pe furiş, 
cu pumnalul. 

— Nici moartă n-aş folosi un cazan ca ăsta, spuse Nanny 
Ogg, într-o şoaptă care ajunse până în fundul curții. Cu nisip, 
cu un burete de sârmă, şi tot îți ia două zile să-l cureti. 

— „Şi-mi strigă să-l răzbun cum se cuvine“, şuieră 
Tomjon; cu coada ochiului îl văzu pe Hwel, în culise, încre- 
menit într-un gest de furie mută. 

— Cum l-or fi făcând să sclipească? se întrebă Magrat. 

— Ia tăceți din gură, zise Granny. Supăraţi lumea. Dă-i 
bătaie, tinere, îi spuse lui Wimsloe, scoțându-şi pălăria în 
semn de salut. Nu ne băga în seamă. 

— Ceee? zise acesta. 

— Aha, regatul îti strigă să-l răzbuni cum se cuvine, 
spuse deznădăjduit Tomjon. Şi cerurile îți urlă să mă pedep- 
seşti, pesemne. 

Ca la un semnal, furtuna scăpă un trăsnet care frânse 
vârful unui alt turnuleț... Ducele se ghemui în jilt; chipul său 
era o adevărată panoramă a groazei. Întinse ceea ce fusese 
cândva un deget. 

— Uite-le acolo, îngăimă. Ele sunt. Ce caută în piesa mea? 
Cine le-a zis că au voie să facă parte din piesa mea? 

Ceva mai puţin înclinată spre întrebări retorice, ducesa îi 
făcu semn celui mai apropiat străjer. Pe scenă, Tomjon asuda 
sub povara textului. Wimsloe nu mai ştia să spună nimic, iar 
acum Gumridge care, împopoţțonat cu o perucă de in, juca 
rolul Ducesei celei Bune îşi pierduse şi el darul vorbirii. 

— „Aha, îmi spui că sunt un rege ticălos, cu toate că 
şopteşti uşor, să nu te-audă nimeni în afară de mine“, spuse 
Tomjon, răguşit. „Şi ai chemat şi gărzile, pesemne că printr-un 
semnal de taină, ce nu mai are nevoie de cuvinte.“ 

Un străjer apăru pe scenă, împleticindu-se, mai-mai să 
cadă din pricina brânciului dat de Hwel. Rămase cu gura 
căscată la Granny Weatherwax. 

— Hwel întreabă ce naiba se-ntâmplă! şuieră. 

— Poftim? strigă Tomjon. Nu cumva te-am auzit spunând: 
„Sosesc, stăpână?“ 

— Cică să le dai pe alea afară! 

Tomjon veni în faţa scenei. 

— „Vorbeşti în dodii, omule. Ţi-e braţul slab, de suliță mă 
pot feri uşor.“ Am spus că ţi-e braţul slab, de suliță mă pot 
feri uşor. Suliţa, mă! Că doar o ai în mână, fir-ar dracu-al 
dracu-al dracului. 

Străjerul îi aruncă un zâmbet strâmb, deznădăjduit. 
Tomjon şovăi. Cei trei actori din jurul său se uitau cu gura 
căscată la vrăjitoare. De neoprit, precum o scrisoare din partea 
Fiscului, se apropia momentul unei lupte în care, pesemne, 
avea să trebuiască să-şi pareze singur loviturile şi să se înjun- 
ghie mortal. 

Se întoarse către cele trei. Deschise gura. 

Și, pentru prima dată în viață, memoria sa uluitoare îl lăsă 
baltă. Nu găsea nimic de spus. 

Granny Weatherwax se ridică şi veni în faţa scenei. Publi- 
cul şedea cu sufletul la gură. Granny ridică braţul. 

— „Sfârşit e vicleşugul, a minţii-nnegurare, şi iată Ade- 
vărul“ — aici şovăi puţin — „pa-PAM, pa-PAM, apare.“ 

Tomjon se simți cuprins de un fior. Şi ceilalți se treziră 
la viață. 

Din străfundurile cugetelor amuţite se înălțară cuvinte 
noi, vorbe roşii ca sângele, vorbe de răzbunare, vorbe care 
răsunaseră cândva din piatră în piatră, vorbe păstrate în sili- 
con, vorbe care se doreau auzite, vorbe care îşi luau zborul de 
pe buzele lor cu atâta forță încât orice încercare de a le stăvili 
le-ar fi mutat fălcile din loc. 

— „Şi-acum ţi-e frică de el?“ spuse Gumridge. „Acum, 
când e ametit de băutură? a-i pumnalul, bărbate, numai tăişul 
lui te mai desparte de-un regat.“ 

— „Nu îndrăznesc“, spuse Wimsloe, uimit, încercând cu 
disperare să-şi vadă buzele. 

— „Dar cine-o să ştie?“ continuă Gumridge, fluturându-şi 
brațul către public; era rolul vieţii sale. „Uite, în jur e beznă 
nepătrunsă. Ia azi pumnalul, mâine regatul. Şi înfige-l până-n 
plăsele, omule.“ 

Braţul lui Wimsloe tremura. 

— „Uite-l, nevastă. E-acesta un pumnal ce văd în fata-mi?“ 

— „Nu fi tâmpit, sigur că-i un pumnal. Hai, fă-o. Cei slabi 
nu merită îndurare. O să le spunem că a căzut pe scări.“ 

— „Dar oamenii au să bănuiască!“ 

— „Și ce, nu există temniţă? Nu există menghină? Dreptul 
de proprietate e sfânt, bărbate, mai ales când posezi un aseme- 
nea pumnal.“ 

Wimsloe îşi retrase brațul. 

— „Nu pot! A fost blândeţea-ntruchipată pentru mine!“ 

— „Şi-acum poţi fi şi tu pentru el Moartea-ntruchipată...“ 


Dafe auzea glasurile răsunând în depărtare. Îşi potrivi 
masca, se mai uită o dată în oglindă să vadă cât era de mortal, 
apoi, singur în penumbra din culise, trase cu ochiul la text. 

— „O, oameni slabi, nevolnici, sunt Moartea, la pământ 
cad lacătele-n fața-i...“ 

— „ÎN FAȚA-MI.“ 

— O, mulțumesc, spuse distrat băiatul. „Cad lacătele-n 
fața-mi, pe unde...“ 

— „ORIUNDE.“ 

— „Oriunde eu pătrund. În astă... în astă...“ 

- „ÎN ASTĂ NOAPTE-A REGILOR VENIT-AM SĂ-MI 
CER BIRUL.“ 

Dafe se pleoşti. 

— Tu te pricepi mult mai bine. Ai un glas potrivit, ţii minte 
toate cuvintele, gemu el şi se întoarse. Sunt numai trei versuri 
şi Hwel o să mă... jupoaie... de viu... 

Apoi încremeni. Făcu ochii mari, ca două farfurioare de 
groază, la care Moartea pocni din degete drept sub nasul lui. 

- UITĂ TOT, îi porunci, apoi se întoarse şi se îndreptă 
neauzit spre scenă. 

Craniul său fără ochi cercetă costumele şi rămăşiţele de 
ceară de pe masa de machiaj. Nările goale adulmecară miro- 
surile amestecate de naftalină. unsoare şi transpirație. Era 
acolo ceva aproape zeiesc, se gândi. Oamenii îşi construiseră 

o lume ceva mai mică, în care cea mare se oglindea precum 
un munte într-o picătură de apă. Şi totuşi... şi totuşi... 

Înăuntrul acestei lumi minuscule, înghesuiseră, trudind 
din greu, toate lucrurile de care ar fi fost normal să vrea să 
scape, precum ura, teama, tirania şi aşa mai departe. Asta îl 
intriga. Oamenii pretindeau că se află acolo pentru a uita, şi 
totuşi toate artele pe care le născoceau nu făceau decât să 
le-aducă aminte. Era fascinant. 

Se afla acolo pentru un scop clar şi precis. Trebuia să ia cu 
el un suflet. Nu avea timp de fleacuri. Dar, la urma urmelor, 
ce era timpul? Picioarele sale începură să dănţuiască uşor pe 
lespezi, ca de la sine putere. Singur printre umbrele cenuşii, 
Moartea bătea step. 

„ŞI-A DOUA SEARĂ, ÎN CABINŢ-ŢI PUN 
O STEA...“ 

Apoi reveni cu picioarele pe pământ, îşi potrivi coasa şi 
aşteptă în tăcere semnalul. De când se ştia, nu întârziase nicio- 
dată. 

Se pregătea să urce pe scenă să le rupă gura. 


— „Poţi fi şi tu pentru el Moartea-ntruchipată. Fă-o!“ 

Moartea intră în scenă, clincănind uşor. 

— „VOI OAMENI SLABI, NEVOLNICI, SUNT MOAR- 
TEA, LA PĂMÂNT CAD LACĂTELE-N FAŢA-M.I... 
ÎN FAŢA-MI...“ 

Șovăi. Pentru prima dată în existenţa sa eternă, şovăi. 
Căci, cu toate că Moartea Lumii Disc avea de-a face, în fie- 
care zi, cu milioane de persoane, în acelaşi timp fiecare 
moarte era o afacere privată şi foarte personală. 

Nu se întâmpla prea des să fie zărit — nu puteau s-o facă 
decât cei înclinați către paranormal şi clienţii înşişi, şi asta 
din următorul motiv: creierul uman este îndeajuns de deştept 
pentru a tăia din peliculă imaginile mult prea înfricoşătoare. 
Aici însă, era o problemă: mai multe sute de persoane se 
aşteptau, erau pregătiți să vadă Moartea şi, în consecinţă, 
chiar izbuteau să o facă. 

Moartea se întoarse încet pe călcâie şi zări sute de priviri 
aţintite asupra sa. 

Chiar dacă se zvârcolea, prins în ghearele Adevărului, 
Tomjon recunoscu un tovarăş aflat la ananghie şi se chinui 
să-şi recapete controlul asupra buzelor. 

—... „Oriunde“..., şopti el, printre dinţii încremeniţi într-un 
rictus. 

Moartea rânji ca o dementă, pradă tracului. 

— POFTIM? şopti, cu un glas ca o nicovală lovită de un 
ciocănel de plumb. 

—... „oriunde eu“..., spuse încurajator Tomjon. 

- „ORIUNDE EU“... Aăă..., repetă Moartea cu disperare, 
urmărindu-! buzele. 

—... „pătrund!“ 

- „PĂTRUND.“ 

— „Nu. Nu pot s-o fac 
E cineva acolo Jos, în sală.“ 

— „Nu e nimeni!“ 

— „Îi simt privirea 

— „Idiotule. Neputinciosule! Vrei s-o fac eu? Uite, e chiar 
pe prima treaptă!“ 

Chipul lui Wimsloe se schimonosi de spaimă şi de nesigu- 
ranță. Ridică brațul... 

— Nu! 

Strigătul se auzi din public. Ducele se ridicase pe jumătate 
din jilt, ducându-şi mâna jupuită la gură. Sub ochii tuturor, 
porni către scenă, târşâindu-şi picioarele. 

— Nu! N-am făcut-o eu! Nu a fost aşa! Nu puteţi pretinde 
că ar fi fost aşa! Nu eraţi acolo! strigă el, apoi dădu cu ochii de 
chipurile întoarse către el, lăsă umerii în jos şi chicoti: Și nici 
eu nu eram. La momentul acela dormeam adânc, ştiţi. Ţin 
minte perfect. Era sânge pe pereţi, sânge pe podea, am încercat 
să-l curăţ, dar n-am putut, însă aşa ceva nu trebuie investigat. 
Nu pot să îngădui discutarea acestor chestiuni care țin de sigu- 
ranţa națională. A fost doar un vis şi, când m-am trezit, mâine, 
el va fi în viaţă. Şi mâine nimic din toate-acestea nu se va fi 

întâmplat, pentru că nu a fost aşa. Şi mâine veți putea spune că 
nu am ştiut nimic. Şi că nu mi-am amintit nimic. Ce mai 
zgomot a făcut, când a căzut! Putea să scoale şi morții din 
morminte... Cine-ar fi crezut că avea atâta sânge-n el? 

Între timp, se urcase pe scenă şi le zâmbea larg actorilor 
adunați împrejur. 

— Sper că totul se va rezolva, zise. Ha. Ha. 

Se lăsă tăcerea. Tomjon deschise gura să rostească ceva 
potrivit momentului, ceva liniştitor, dar descoperi că nu era 
nimic de spus. Însă o altă personalitate pătrunse în fiinţa lui, îi 
luă buzele în stăpânire şi vorbi astfel: 

— Chiar cu pumnalul meu, nenorocitule! Ştiam că tu ai 
fost! Te-am văzut acolo, în capul scărilor, cu degetu-n gură! 
Te-aş ucide chiar acum, dar n-am chef să-mi petrec veşnicia 
ascultându-ți jelanuile. Eu, Verence, fost Rege în... 

— Ce mărturie mai e şi asta? spuse ducesa, care apăruse în 
faţa scenei, înconjurată de şase soldați. Sunt numai bârfe. Şi 
un pui de trădare. Aberaţiile unor actori cu mințile rătăcite. 

— Am fost Rege în Lancre, fir-ar a dracului de treabă! 
zbieră Tomjon. 

— Înseamnă că dumneata ești pretinsa victimă, spuse 
liniştită ducesa. Şi nu poți vorbi în sprijinul acuzării. Aşa ceva 
nu s-a văzut niciodată. 

Trupul lui Tomjon se întoarse către Moarte. 

— Şi tu ai fost acolo! Ai văzut totul! 

- MI-E TEAMĂ CĂ NU AȘ FI CONSIDERAT UN 
MARTOR POTRIVIT. 

— Deci nu există dovezi, şi fără dovezi nu există crimă, 
zise ducesa, făcând semn soldaților. Halal experiment, adăugă, 
adresându-se soțului său. Cred că metoda mea e mai bună. 

Apoi privi în jur şi dădu cu ochii de vrăjitoare. 

— Arestaţi-le, zise. 

— Nu, spuse Nebunul, ieşind din culise. 

— Po-oftim? 

— Am văzut totul cu ochii mei, spuse, simplu, Nebunul. În 
noaptea aceea, eram înăuntru. Domnia Voastră l-aţi omorât 
pe rege. 

— Nici vorbă! urlă ducele. Nu erai acolo. Nu te-am văzut! 
Îţi poruncesc să nu fi fost acolo! 

— Şi n-ai avut îndrăzneala să afirmi aşa ceva înainte? zise 
Lady Felmet. 

— Nu, doamnă. Dar acum o am. 

Ducele se uită la el, tremurând. 

— Mi-ai jurat credință până la moarte, Nebunule, şuieră. 

— Da, stăpâne. Îmi pare rău. 

— Te omor! 

Şi ducele smulse un pumnal din mâna moale a lui Wims- 
loe, se năpusti spre Nebun şi i-l înfipse în inimă până la 
plăsele. Magrat ţipă. 

Nebunul se legănă de câteva ori înainte şi-napoi. 

— Slavă Cerului că s-a terminat, spuse, când Magrat îşi croi 
drum printre actori şi-l strânse la sânul ei — deşi e puţin prea 
mult spus. Nebunului îi trecu prin cap că nu mai privise nicio- 
dată un sân de la aşa mică distanţă, decât în frageda pruncie. şi 
că era o mare cruzime din partea lumii să-i hărăzească o aseme- 
nea experiență numai când era pe moarte. Îndepărtă uşor brațul 
lui Magrat şi-şi dădu jos de pe cap odioasa tichie cu coame. 
aruncând-o cât mai departe de el. Îşi dăduse seama că nu mai 
trebuia să facă pe Nebunul şi nici să se preocupe de jurăminte şi 
altele. Dacă punea la socoteală şi faptul că era strâns la sânul 
unei femei, moartea părea ceva de-a dreptul minunat. 

— N-am făcut-o eu, spuse ducele. 

„Nu simt nici o durere, se gândi Nebunul. Ce straniu. Pe 
de altă parte, de ce să mai simţiţi durerea după ce mori? N-ar 
folosi la nimic.“ 

— Aţi văzut cu toţii că n-am făcut-o eu, spuce ducele. 

Moartea îi aruncă Nebunului o privire mirată, apoi se sco- 
toci în robă şi scoase o clepsidră împodobită cu clopoței. O 
scutură uşor, iar aceştia clincăniră. 

— N-am poruncit nimănui să facă aşa ceva, spuse ducele, 
calm. Glasul său venea de departe — pesemne că rătăcea pe 
cine ştie unde, împreună cu mintea. 

Cu toţii se uitau în tăcere la el. Nu era cu putinţă să 
urăşti aşa un om, ci numai să te simţi teribil de prost atunci 

când te aflai în apropierea sa. Până şi Nebunul, care era 
mort, părea jenat. 

Moartea lovi încet clepsidra, apoi se uită mai de-aproape, 
să vadă dacă se stricase. 

— Mințiţi cu toţii, spuse liniştit ducele. E urât să mintiți. 

Apoi înjunghie câţiva actori, cu mişcări blânde, visătoare, 
şi ridică pumnalul. 

— Vedeţi? spuse. Nu e sânge! Nu am fost eu de vină. 

Se uită la ducesă, care se apropiase amenințătoare de el, 
precum un val seismic de culoare roşie deasupra unui sătuc 
de pescari. 

— Ea e de vină, spuse ducele. Ea a făcut-o. 

O înjunghie de vreo două ori, aşa, din principiu, apoi se 
auto-înjunghie şi lăsă pumnalul să-i cadă din mână. După 
câteva clipe de gândire, cu un glas mult mai apropiat de hota- 
rele sănătăţii mintale, zise: 

— De-acum nu mai aveţi ce-mi face. Oare o să apară vreo 
cometă? continuă, întorcându-se spre Moarte. E musai să fie 
comete pe cer, când moare un prinț. Mă duc să văd, ce zici? 

Se îndepărtă. Publicul începu să aplaude. 

— Trebuie să recunoaşteţi că era un adevărat cap încoronat, 
spuse, după o vreme, Nanny Ogg. E clar: capetele încoronate 
se smintesc cu mult mai frumos decât una ca mine sau ca vol. 

Moartea ridică clepsidra, părând de-a dreptul confuză. 
Granny Weatherwax luă pumnalul şi-i încercă tăişul cu dege- 
tul. Acesta intră în plăsele fără nici un efort, scârțâind uşor. 

— Uite-ţi sabia magică, spuse Granny, trecându-i cuțitul 
lui Nanny Ogg. 

Magrat se uită şi ea, apoi îl privi iarăşi pe Nebun. 

— Eşti mort sau nu? întrebă. 

— Pesemne că sunt, zise Nebunul, cu glasul cam înfundat. 
Cred că sunt în ral. 

— Nu, zău, acuma serios... 

— Nu ştiu. Dar aş vrea să răsuflu. 

— Atunci trebuie că eşti viu. 

— N-a murit nimeni, spuse Granny. ăsta nu-i pumnal 
adevărat. Pesemne că nu poți încredința aşa ceva unui actor. 

— La urma urmelor, ăştia nici cazanul nu ştiu să-l curete, 
îşi aminti Nanny. 

— Că aţi murit, că n-aţi murit, pentru mine e totuna, spuse 
ducesa. Eu sunt stăpâna, aşa că decizia îmi revine. E limpede 
că bărbatu-meu şi-a pierdut minţile. Şi poruncesc... începu ea, 
întorcându-se către soldați. 

— Acum! şuieră Regele Verence în urechea lui Granny. 
Acum! 

Granny Weatherwax îşi umflă pieptul. 

— Taci, femeie! rosti. Adevăratul Rege din Lancre e aici, 
în faţa ta! 

Și-l bătu pe Tomjon pe umăr. 

— Cine, ăsta? 

— Cine, eu? 

— E caraghios, spuse ducesa. Asta-i un fel de saltimbanc. 

— Aici are dreptate, don'şoară, zise Tomjon, care începuse 
să intre în panică. Tatăl meu conduce un teatru, nu un regat. 

— El e adevăratul rege. Putem s-o dovedim, zise Granny. 

— A, nu, se împotrivi ducesa. Așa ceva nu înghit. În rega- 
tul ăsta nu există moştenitori misterioşi, apăruţi de cine ştie 
unde. Străjeri — luaţi-o! 

Granny Weatherwax ridică braţul. Soldaţii se foiau, nesi- 
guri, de pe un picior pe altul. 

— Dânsa e vrăjitoare, nu-i aşa? încercă unul dintre ei. 

— Fireşte, spuse ducesa. 

Străjerii se înfiorară. 

— Am văzut că dânsele preschimbă oamenii în şopârle, 
spuse unul. 

— Şi-apoi îi fac să naufragieze. 

— Da, da, şi-apoi îi aruncă în cascadă. 

— Da. 

— Cred că trebuie să discutăm puţin despre porunca asta. 
Pentru vrăjitoare, ar merita crescută puţin solda. 

— Poate să ne facă cine ştie ce. Uitaţi-vă, se apropie 
scăpătatul. 

— Nu mai spuneți prostii, rosti ducesa. Nici o vrăjitoare nu 
poate face aşa ceva. Astea-s numai poveşti pentru speriat lumea. 

— Mie mi s-au părut foarte convingătoare, spuse un străjer, 
clătinând din cap. 

— Păi, fireşte, aşa şi trebuia... explică ducesa, apoi oftă şi 
smulse sulița din mâna unui soldat. Vă arăt eu acuma ce 
putere au vrăjitoarele, zise, şi azvârli arma în Granny. Aceasta 
îşi ridică mâna cu o viteză fulgerătoare, prinzând-o chiar de 
sub vârf. 

— Aşadar, spuse, am ajuns şi aici, da? 

— Nu mi-e frică mie de voi, stranii surate, se sumeți 
ducesa. 

Granny o privi în ochi vreo câteva secunde şi mormăi, 
surprinsă. 

— Aşa e, spuse. Chiar nu-ţi e, pare-se. 

— Credeţi că nu v-am urmărit? Magia voastră înseamnă 
numai prefăcătorii şi iluzii, care să tulbure mințile nevolnice. 
Pe mine nu mă sperie. N-ai decât să-mi faci ce poți tu mai rău. 

O vreme, Granny o cântări din priviri, apoi răspunse: 

— Ce pot eu mai rău? 

Magrat şi Nanny se dădură într-o clipă la o parte din calea 
ei. Ducesa râse. 

— De deşteaptă, eşti deşteaptă, asta da, zise. Şi rapidă. 
Haide, cotoroanţo, cheamă-ţi broaştele şi demonii. Am să... 

Apoi se opri, închizând şi deschizând gura pe neauzite, 
fără să scoată vreo vorbă. Buzele i se desfăcură într-o gri- 
masă de groază, privirea i se înțepeni undeva, dincolo de 
Granny, dincolo de lume. Îşi astupă gura cu dosul unei mâini 
și scânci slab. Îngheţase, precum un iepure care-a zărit o 
vulpe şi ştie, fără nici o îndoială, că va fi ultima vulpe pe 
care-o mai vede vreodată. 

— Ce i-ai făcut? întrebă Magrat, prima care îndrăzni să 
vorbească. 

— Of, mintologia! chicoti Granny. Cu aşa ceva, nu mai ai 
nevoie de Aliss cea Neagră. 

— Bine, dar ce i-ai făcut? 

— Nimeni nu ajunge ca ea fără să-şi ridice ziduri în minte, 
spuse Granny. I le-am dărâmat. Am eliberat toate tipetele, 
toate rugămințile, toți fiorii de vinovăţie, toate remuşcările. 
Toate deodată. E o mică şmecherie. O să ţi-o arăt cândva, 
dacă vrei, sfârşi, zâmbindu-i superior lui Magrat. 

— Dar e groaznic, spuse Magrat, după ce se gândise puţin. 

— Ei, aiurea, zâmbi Granny, fioroasă. Cu toții vor să afle 
cine sunt ei cu adevărat. Poftim, ea a aflat. 

— Uneori trebuie să fii bun ca să fu crud, aprobă Nanny Ogg. 

— Oare i se poate întâmpla cuiva un lucru mai rău de-atât? 
îngăimă Magrat, în timp ce ducesa se legăna înainte şi-napol. 

— Fii serioasă, fato, foloseşte-ți imaginația, zise Granny. 
Sunt şi altele mult mai rele. Acele vârâte pe sub unghii, de 
exemplu. Cleştii... 

— Cutite fierbinți înfipte... ştu tu unde, completă Nanny 
Ogg. Cu mânerul în sus, ca să te tai la degete dacă încerci să 
le scoţi afară. 

— Însă eu, una, numai atât am putut să fac, spuse Granny, 
cu multă satisfacţie. Şi am făcut exact ce se cuvenea. Vezi tu, 
aşa trebuie să se poarte o vrăjitoare. Nu-i nevoie de gesturi 
mărețe. De cele mai multe ori, magia are de-a face cu gându- 
rile. E mintologie. Iar acum, poate... 

De pe buzele ducesei scăpă un zgomot, precum o scurgere 
de gaze. Ea îşi dădu brusc capul pe spate, deschise ochii, clipi 
şi se uită la Granny, cu o ură cumplită întipărită pe chip. 

— Străjeri! strigă. V-am spus să puneţi mâna pe ele! 

— Poftim? îngăimă Granny, nevenindu-i să creadă. Dar... 
dar tocmai ţi-am arătat cine eşti cu adevărat... 

— Şi asta ar trebui să mă tulbure? şuieră ducesa, apropiindu-şi 
chipul de cel al lui Granny, pe care soldații o prinseseră cu 
sfială de braţ, sprâncenele ei groase se împreunaseră exprimând 
o ură triumfătoare. Ar trebui, oare, să mă târăsc pe podea? En, 
bătrâno, află că acum ştiu cine sunt cu adevărat, şi sunt mândră 
de asta! Aş lua totul de la capăt, cu şi mai mare zel. Tot ce-am 
făcut, am făcut de plăcere şi pentru că aşa pofteam! urlă, 

bătându-se pe pieptul voluminos. Tâmpiţilor! Sunteţi atât de 
nevolnici. Chiar aveţi impresia că oamenii sunt, în străfundunile 
fiinţei lor, cumsecade?! 

Mulțimea de pe scenă se trase înapoi, la vederea unei ase- 
menea desfăşurări de forţe. 

— Ei, eu am privit în străfunduri, continuă ducesa. Ştiu 
ce-i pune pe oameni în mişcare. Frica. Frică pură, bine 
ascunsă. Tuturor vă e groază de mine, pot să vă fac să vă 
scăpaţi pe voi de spaimă, iar acum am să... 

În acel moment, Nanny Ogg o lovi în cap, pe la spate, cu 
cazanul. 

— Nu-i mai tăcea gura, nu credeți? spuse ea, liniştită, după 
ce ducesa se prăbuşi. După părerea mea, e cam dusă cu pluta. 

Se lăsă o tăcere lungă şi jenantă. Granny tuşi, apoi le 
aruncă soldaţilor care-o ţineau un surâs larg, prietenos, şi 
arătă cu degetul recent apărutul morman de ducesă de pe Jos, 
poruncindu-le: 

— Luaţi-o şi duceţi-o undeva, într-o temniţă. 

Soldaţii se grăbiră să-i dea ascultare, o săltară pe ducesă 
de braţe şi o ridicară, cu destulă greutate. 

— Dar cu blândeţe, vă rog, preciză Granny, apoi îşi frecă 
palmele şi se întoarse către Tomjon, care privea scena cu gura 
căscată. Ascultă, băiete, şuieră. De-acum nu mai ai de ales. 
Eşti Rege în Lancre. 

— Dar nu ştiu să fiu rege! 

— Te-am văzutără cu toții! Te-ai descurcat minunat, inclu- 
siv cu strigătele. 

— Dar jucam un rol! 

— Păi, joacă-l şi mai departe. A fi rege înseamnă... începu 
Granny, apoi şovăi şi îi făcu un semn lui Magrat. Cum le zice 
la alea care-s mereu o sută în orice lucru? 

— Procente, adică? îngăimă Magrat, uluită. 

— Astea, da, încuviință Granny. După părerea mea, a fi 
rege înseamnă, în cele mai multe procente, a juca un rol. Deci, 
ar trebui să te pricepi. 

Tomjon căută din priviri ajutor în culise, unde ar fi trebuit 
să se afle Hwel. Şi, într-adevăr, piticul era acolo, dar nu le 
dădea nici o atenție. Luase textul şi-l rescria furibund. 


- DAR VĂ GARANTEZ CĂ NU SUNTEŢI MORI. 
CREDEŢI-MĂ. 

Ducele chicoti. Găsise pe undeva un cearşaf şi se 
înfăşurase în el, iar acum se furişa pe coridoarele cele mai 
pustii ale castelului. Din când în când, cu glasul înfundat, 
făcea „uuu-uuu'“. Moartea se nelinişti. Era obişnuită cu oame- 
nii care pretindeau că nu muriseră, pentru că totul se întâmpla 
pe neaşteptate şi mulți întâmpinau greutăți în a accepta ideea. 
Dar oameni care să pretindă sus şi tare că muriseră erau ceva 
nou şi tulburător. 

— Am să mă năpustesc asupra lor, spuse ducele, visător. 
Am să-mi scutur oasele la ceas de noapte, am să mă cuibăresc 
pe acoperiş şi am să vestesc moartea celor dinăuntru... 

- ASTA-I TREABĂ DE BANSHEE, NU DE STRIGOI. 

— Dacă am chef, am s-o fac, spuse ducele, cu o urmă din 
vechea sa încăpățânare. Şi am să trec prin ziduri, am să smu- 
cesc mesele şi am să picur ectoplasmă pe trupurile celor care 
nu-mi sunt pe plac. Ha, ha! 

— NU ŢINE. OAMENILOR ÎN VIAŢĂ NU LE ESTE 
ÎNGĂDUIT SĂ FIE STRIGOI. ÎMI PARE RĂU. 

Ducele încercă, fără succes, să treacă printr-un zid, se dădu 
bătut şi deschise o uşă care ducea spre un parapet prăbuşit. 
Furtuna se mai domolise, iar în spatele norilor se profila cornul 
subțire al lunii, precum un bişniţar de bilete pentru Veşnicie. 
Moartea apăru în spatele lui, păşind printr-un zid. 

— Uite ce-i, zise ducele. Dacă nu am murit, mătăluță ce 
cauţi aici? 

Sări pe marginea zidului şi începu să-şi fluture cearşaful. 

— AŞTEPT. 

— N-ai decât, băi, cap de oase! strigă victorios ducele. Am 
să plutesc prin lumea crepusculară, am să găsesc nişte lanţuri 
de scuturat, am să... 

Făcu un pas înapoi, îşi pierdu echilibrul, căzu grămadă 
pe zid şi apoi alunecă. Vreme de câteva secunde, încercă, fără 
folos, să se prindă de o piatră, cu rămăşiţele mâinii sale 
drepte, apoi dispăru. 

Este evident că Moartea se poate găsi oriunde, în orice 
clipă, aşa că, într-un fel, e la fel de adevărat să spunem că era 
pe ziduri, curățând, cu un aer absent, închipuite particule de 
metal schpitor de pe lama coasei sau că era cufundată până la 
brâu în undele înspumate şi pline de stânci ale râului Lancre, 
căutând cu privirea sa calcaroasă în sus şi în jos, până ce găsi 
un loc în care torentul era foarte puţin adânc, iar fundul său 
era alcătuit dintr-un covor de pietricele ascuţite. 

După o vreme, ducele se ridică, transparent, în undele fos- 
forescente. 

— Am să bântui pe coridoare şi am să le suflu noaptea pe 
sub uşi, spuse, cu un glas din ce în ce mai slab, aproape înecat 
de mugetul neîncetat al râului. Stai să vezi ce-o să mai 
scârţâie balansoarele... 

Moartea rânji. 

— EI, AŞA-I MAI BINE. 

Începu să plouă. 


Ploaia care cade în munții Vârfu Berbecului are o 
neobişnuită putere de penetrare, făcând ploaia din alte părți să 
pară aproape aridă. Cădea torențial peste acoperişurile caste- 
lului şi, cine ştie cum, parcă se strecura prin țiglă şi umplea 
Sala cea Mare de un abur fierbinte, umed şi neplăcut!. Jumă- 
tate din populaţia din Lancre se adunase acolo. Zgomotul 
ploii izbutea să înăbuşe până şi mugetul râului. Apa inunda 
scena. Vopselele curgeau şi se amestecau pe fundalul pictat, 
iar una dintre cortine se desprinse de la locul ei şi se prăbuşi 
cu un sunet melancolic într-o băltoacă. 

În sală, Granny Weatherwax tocmai termina de vorbit. 

— A1 uitat de coroană, şopti Nanny Ogg. 


l Ca Bognor. 

— Ah, da, coroana, zise Granny. O poartă pe cap, vedeţi? 
Am ascuns-o printre celelalte când au plecat actorii, motivul 
fund că nimeni n-ar fi putut s-o caute acolo. Vedeţi ce bine i 
se potriveşte. 

Toţi căzură de acord că i se potrivea perfect — şi asta 
numai datorită extraordinarei puteri de convingere a lui 
Granny. De fapt, singurul care nu era de acord era însuşi 
Tomjon, care ştia foarte bine că, dacă n-ar fi avut urechi, ar fi 
purtat coroana ca un colier. 

— la gândiţi-vă ce-o fi simţit când a pus-o pentru prima 
oară pe cap, continuă Granny. Pesemne că a fost scuturat de 
un fior eteric... 

— De fapt, a fost cam... începu Tomjon, dar nimeni nu-l 
asculta, aşa că ridică din umeri şi se aplecă spre Hwel, care tot 
mai scria de mama focului. Eteric înseamnă neplăcut? şopti. 

— Poftim? zise piticul, privindu-l ca prin ceaţă. 

— Te-am întrebat dacă eteric înseamnă neplăcut. 

— Ce? A, nu. Nu, nu prea cred. 

— Atunci ce înseamnă? 

— Habar n-am. Alungit, cred, zise Hwel şi se întoarse la 
foile lui, ca atras de un magnet. Nu cumva ţii minte ce-a spus 
după toate frazele alea cu „mâine, mâine, mâine“? Nu l-am 
mai putut auzi bine. 

— Ce te-o fi apucat să le spui tuturor că am fost... adoptat? 
întrebă Tomjon. 

— Păi, aşa a fost, răspunse neatent piticul. Şi, în astfel de 
privinţe, e cel mai bine să spui adevărul. Acuma spune, a şi 
înjunghiat-o, sau doar a dat vina pe ea? 

— Dar nu vreau să fiu rege! şopti răguşit Tomjon. Toată 
lumea spune că îi calc pe urme lui tata! 

— Ciudată treabă, ereditatea asta, îngână piticul. Adică, 
dacă eu i-aş fi călcat pe urme lui taică-meu, acum aș fi sub 
pământ, săpând în stâncă, în timp ce... 

Glasul i se stinse. Rămase cu ochii la vârful penei, de 
parcă ar fi fost vrăjit. 

— În timp ce...? 

— Poftim? 

— Nici măcar nu mă asculți! 

— Ştiam că nu era bună încă de când am scris-o, ştiam că a 
fost exact pe dos... Ce? A, da. Fii rege. E o slujbă bună. 
Oricum, pare-se că sunt mulți doritori. Sunt foarte fericit 
pentru tine. Ca rege, poti să faci ce vrei. 

Tomjon privi feţele notabilităţilor din Lancre, adunate în 
jurul mesei. Îl priveau lung şi scrutător, ca la un iarmaroc de 
vite. Îl cântăreau. Îşi dădu seama că, odată ajuns rege, putea 
face ce voia. Cu condiţia să vrea să fie rege. 

— Ai putea să-ți construieşti un teatru, spuse Hwel, înflă- 
cărându-se. Cu oricâte trape şi costume uluitoare. Ai putea să 
joci în fiecare seară o piesă nouă. Păi, pe lângă aşa ceva, 
Discul ar fi doar o cocioabă. 

— Şi cine să vină să mă vadă? întrebă Tomjon, lăsându-se 
moale în scaun. 

— Cu toţii. 

— Poftim? În fiecare noapte? 

— Al putea să le porunceşti să vină, zise Hwel, fără să 
ridice ochii. 

„Ştiam că asta o să spună, se gândi Tomjon. Cu toate că 
precis nu vorbeşte serios. E preocupat de piesă. În clipa asta, 
nici nu se află în lume, aici, cu noi.“ 

Îşi dădu jos coroana şi o răsuci în mâini. Nu avea prea 
mult metal, dar părea grea. Se întrebă cât avea să devină de 
grea dacă o purta în fiecare zi. În capul mesei se afla un jilt 
gol, pe care şedea, din câte i se spusese, fantoma adevăratului 
său tată. Ar fi fost frumos să poată spune că, atunci când se 
făcuseră prezentările, simţise ceva mai substanțial decât un 
fior rece, însoțit de un tluit slab. 

— Poate l-aş ajuta pe tata să plătească Discul, spuse. 

— Da, ar fi frumos, da, zise Hwel. 

Tomjon răsucea coroana în mâini, ascultând posomorât 
discuţiile care aveau loc în jurul său. 

— Cincisprezece ani? se miră starostele din Lancre. 

— N-am avut de ales, zise Granny Weatherwax. 

— Mi s-a părut mie că brutarul a sosit cam devreme 
săptămâna trecută. 

— Nu, nu, spuse, agasată, vrăjitoarea. Nu despre asta-i 
vorba. Nimeni n-a pierdut nimic. 

— După socotelile mele, spuse omul care era, în acelaşi 
timp, aprod, grefier şi săpător de morminte în Lancre, am 
pierdut cu toţii cinscisprezece ani. 

— Nu, i-am câştigat, spuse starostele. Păi, uite. Timpul e ca 
un drum din ăsta plin de ocoluri, iar noi am apucat-o peste 
câmp, pe scurtătură. 

— Nicidecum, spuse grefierul, luând o foaie de hârtie. Ia 
fu atent... 

Tomjon lăsă disputa academică să continue şi se întoarse 
la gândurile sale. Cu toții îl voiau rege. Nimeni nu se întreba 
dacă era şi el de acord. Părerea lui nu conta. Da, asta era. Nu 
pe el, neapărat, îl voiau rege. Era o soluţie la-ndemână. Aurul 
nu rugineşte, cel puţin la modul propriu, însă Tomjon simți că 
rotocolul sclipitor din mâinile sale ascundea secrete nu prea 
plăcute. Stătuse pe prea multe frunți măcinate de griji. Dacă-ţi 
plecai urechea, se auzeau până şi tipetele. 

Simţi o privire scrutătoare şi înflăcărată aţintită asupra lui, 
ca o lampă de sudură asupra unei acadele. Ridică ochii. Era 
cea de-a treia vrăjitoare, cea tânără... nu atât de în vârstă. 
adică, cea cu chipul grav şi cu coafura gen lizieră. Şedea 
alături de Nebun, de parcă deținea pachetul majoritar de 
acțiuni în fiinţa lui. 

Nu-i cerceta faţa, de fapt, ci trăsăturile. Ochii ei i se plim- 
bau de la ceafă la nas precum un şubler. Tomjon îi surâse slab, 
dar ea nu-l băgă în seamă. La fel ca toți ceilalți. Numai Nebu- 
nul îl observă şi-i răspunse, printr-un rânjet de regret şi o flu- 
turare conspirativă din degete care spunea: „Ce facem noi, 
oameni de bun-simţ, aici?“ Femeia îl privi iarăşi, ba pe-o 
parte, ba pe alta, cu ochii mijiţi. Trăgea cu ochiul la Nebun, 
apoi la Tomjon. În cele din urmă, se întoarse către vrăjitoarea 
cea mai în vârstă, singura persoană din acea încăpere fier- 
binte şi umedă care găsise, cine ştie de unde, o halbă cu bere, 
ŞI începu a-i şuşoti ceva la ureche. 

Între ele se încinse o discuţie animată, pe şoptite. Tomjon 
se gândi că era ceva tipic feminin. Astfel de discuţii se purtau 

de obicei în pragul uşii, şi toate participantele stăteau cu 
braţele încrucişate pe piept; dacă vreo altă persoană avea 
îndrăzneala să treacă pe acolo, toate tăceau şi o urmăreau cu 
privirea până ce se îndepărta îndeajuns de mult. Îşi dădu 
seama că Granny Weatherwax terminase de vorbit şi că toată 
lumea îl privea, aşteptând. 

— Bună ziua? încercă el. 

— Cred că ar fi de dorit ca încoronarea să aibă loc mâine, 
spuse Granny. Regatului nu-i e bine fără rege. Nu-i place. 

Se ridică, îşi dădu scaunul în spate, apoi veni lângă 
Tomjon şi-l luă de mână. Băiatul se tinu ascultător după ea. 
Străbătură sala, urcară cele câteva trepte care duceau la tron 
şi, odată ajunşi, Granny îi puse mâinile pe umeri şi-l împinse 
uşor, făcându-l să se aşeze pe pernele roşii şi uşor destrămate 
de pluş. Se auzi un scrâşnet de băncuţe şi scaune. Tomjon 
privi în jur, cuprins de panică. 

— Acum ce se-ntâmplă? întrebă. 

— Nu te-ngijora, îl încurajă Granny. Cu toții vor să vină să-ţi 
jure credință. Tu doar dă binevoitor din cap şi întreabă-i pe 
fiecare cu ce se ocupă şi dacă le place. A, şi cred c-ai face 
bine să le dai coroana înapoi. 

Tomjon şi-o dădu pe dată jos de pe cap. 

— Dar de ce? întrebă. 

— Ca să ţi-o aducă. 

— Dar o am deja, spuse disperat Tomjon. 

Granny oftă resemnată. 

— Numai la modul, cumiizice, propriu. Ceremonialul 
e altceva. 

— Ceva ne-adevărat, adică. 

— Da, spuse Granny. Dar mult mai important. 

Tomjon apucă braţele tronului. 

— Adu-mi-l pe Hwel, zise. 

— Nu, trebuie să faci cum spun cu. Aşa cere regula, 
înţelegi, întâi primeşti... 

— Ţi-am poruncit să-mi aduci piticul. Nu m-ai auzit, 
femeie? rosti Tomjon şi, de astă dată, nimeri exact tonul şi 
intensitatea cuvenită, însă Granny ripostă magistral. 

— Cred că nu prea îți dai seama cu cine vorbeşti, tinere, 
spuse. 

Tomjon se ridică pe jumătate de pe tron. Jucase mulți regi 
la viața lui, dar aproape nici unul nu fusese genul care să 
strângă binevoitor mâinile oamenilor şi să-i întrebe dacă le 
plăcea ce făceau. Cei mai mulți erau genul de regi care-şi 
puneau soldații să atace la cinci dimineaţa, într-o zi geroasă, 
convingându-i chiar că era mai bine acolo decât în patul lor 
de-acasă. Amintindu-şi de toți aceştia, o combătu pe Granny 
Weatherwax cu o mostră de trufie, fală şi aroganță regească. 

— Credeam că Maiestatea Noastră vorbeşte cu un supus, 
zise. Acum fă ce ţi-am poruncit! 

Granny rămase de piatră câteva secunde, cântărind ce-avea 
de făcut în continuare. Apoi zâmbi ca pentru sine, încuviință 
fără să mai comenteze şi se duse să-l ia pe sus pe Hwel, care 
încă nu terminase de scris. Piticul îi făcu lui Tomjon o 
plecăciune ţeapănă. 

— Termină cu asta, se răsti tânărul. Acum ce fac? 

— Nu ştiu. Vrei să-ți scriu un discurs de încoronare? 

— Ţi-am zis că nu vreau să fiu rege! 

— Mda, ăsta ar putea fi un impediment pentru discurs, 
încuviinţă piticul. Te-ai gândit bine? Rolul de rege e foarte 
important. 

— Da, dar altul n-o să mai pot juca niciodată. 

— Hmm. Păi atunci spune-le „nu“. 

— Atâta tot? O să meargă? 

— Merită să încerci, oricum. 

O ceată de notabilități din Lancre se apropiau, cu coroana 
aşezată pe o pernă. Pe chip li se citea un respect uşor consti- 
pat, însoțit de o urmă de mulţumire de sine. Duceau coroana 
ca pe un Dar pentru un Băiat Cuminte. Starostele tuşi uşor. 

— Pentru o adevărată ceremonie de încoronare vom mai 
avea nevoie de ceva timp, dar acum voiam să... 

— Nu, spuse Tomjon. 

— lertăciune? zise starostele, şovăielnic. 

— Nu primesc. 

Starostele șovăi iarăşi, mişcând din buze şi cu privirea 
uşor rătăcită, de parcă 1 se tăiase firul pe undeva. Se hotărî că 
era mai bine s-o ia de la capăt. 

— Pentru o adevărată... încercă. 

— Nu şi nu, zise Tomjon. Nu vreau să fiu rege. 

Starostele dădea din buze ca un peşte pe uscat. 

— Hwel? îl rugă Tomjon deznădăjduit. Tu te pricepi la vorbe. 

— Problema cu care ne confruntăm acum, zise piticul, este 
că s-ar părea că atunci când ţi se oferă o coroană, nu ai opțiunea 
de a spune „nu“. Să încercăm cu „poate“? 

Tomjon se ridică, luă coroana şi o ridică deasupra capului 
ca pe o tamburină. 

— Ascultaţi-mă cu toții, zise. Vă mulţumesc pentru propu- 
nere, este o mare onoare. Dar n-o pot accepta. Am purtat la 
viața mea o sumedenie de coroane, dar singurul regat pe care 
ştiu să-l conduc este cel de dincolo de cortină. Îmi pare rău. 

Se lăsă o tăcere mormântală. Pesemne că nu acestea erau 
vorbele potrivite. 

— Mai e o problemă, spuse netulburat Hwel. De fapt, nu 
prea ai de ales. Tu eşti regele, înţelegi? E o slujbă pentru care 
al fost menit încă de la naştere. 

— Dar n-aş fi bun de nimic! 

— Asta nu contează. Nu trebuie să fii bun de rege, trebuie 
să te naşti ca atare. 

— Să nu cumva să mă lăsaţi aici! În jur nu sunt decât păduri! 

Tomjon simţi din nou fiorul rece, sufocant, şi urechile 
începură iarăşi să-i zbârnâie. O clipă i se păru că întrezăreşte, 
în faţa lui, silueta înceţoşată a unui bărbat înalt şi trist, care 
întindea braţele către el, cu un gest de implorare. 

— Îmi pare rău, şopti băiatul. Zău că-mi pare rău. 

Dincolo de silueta transparentă le zări pe vrăjitoare care-l 
priveau fix. 

— Singura ta şansă, spuse Hwel, ar fi să mai existe un 
moştenitor. Nu-ţi aduci aminte să fi avut frați ŞI surori, nu? 

— Nu-mi aduc aminte nimic! Hwel, cred că... 

Vrăjitoarele începură iarăşi să se certe aprig, apoi Magrat 
dădu la o parte brațul lui Granny Weatherwax care încerca s-o 

rețină şi străbătu cu paşi mari sala, venind, venind, venind, ca 
un val seismic, ca sângele care ți se urcă la cap, îndreptându-se 
către tron ca un piston şi trăgându-l pe Nebun după ea. 


— Nu vă supăraţi! 

— Ăăă, aloooo! 

— Nu vă supăraţi, iertare, ne aude şi pe noi cineva? 

Deasupra, castelul era plin de zarvă şi de veselie generală, 
aşa că nu mai avea cine să audă vocile respectuoase şi frene- 
tice care răsunau pe coridoarele temniţei, din ce în ce mai res- 
pectuoase şi mai frenetice pe măsură ce trecea timpul. 

— Alo, nu vă supăraţi! Iertare! Billem are o mare problemă 
cu şobolanii, dacă ne înțelegeți. Heeeiiii. 

Și-acum, cu camera din ochii minţii, să ne plimbăm încet 
de-a lungul coridoarele străvechi şi slab luminate, observând 
ciupercile atârnânde, lanțurile ruginite, mucegaiul, umbrele... 

— Ne aude cineva? Zău aşa, asta-i prea de tot. A fost o 
greşeală de toată jena, uitaţi-vă, ne putem scoate pe dată 
perucile. 

Iar acum, ecourile plângăcioase încep să se piardă printre 
cotloanele acoperite cu pânze de păianjen şi tunelurile bân- 
tuite de şobolani, până ce nu rămâne din ele decât o şoaptă 
răguşită, de-abia perceptibilă. 

— Nu vă supăraţi! Nu vă supăraţi, iertare, ajutor! 

Trebuie să mai coboare şi pe-acolo cineva, într-o zi sau două. 


După o vreme, Magrat îl întrebă pe Hwel ce părere avea 
despre angajamentele pe termen lung. Piticul, care tocmai 
încărca o căruță,! căzu pe gânduri. 

— Să nu ţină mai mult de-o săptămână, spuse într-un târziu. 
Și cu matinee, fireşte. 


Trecu o lună. Primele adieri de pământ reavăn ale toamnei 
pluteau peste lunca acoperită cu catifeaua nopții. Pe cer, stelele 


l Sau, mai bine zis, supraveghea încărcarea. l-ar fi venit cam greu să dea 
ajutor, pentru că în ziua precedentă alunecase pe ceva şi se lovise tare la 
bărbie, rupându-şi gura. (n.a.) 

sclipeau apoase, iar jos, pe pământ, scânteia un foc. Monolitul 
se întorsese la locul său, dar era pregătit s-o ia la fugă dacă 
apărea cineva care ar fi putut să-l vadă. Vrăjitoarele şedeau 
tăcute şi preocupate. Soborul din noaptea aceea nu avea să se 
numere printre cele mai interesante o sută ale tuturor timpuri- 
lor. Dacă le-ar fi văzut Mussorgski, noaptea de pe muntele 
pleşuv s-ar fi terminat până la vremea ceaiului. La un moment 
dat, Granny Weatherwax spuse: 

— Mi s-a părut un ospăț reuşit. 

— Mai că nu mi s-a făcut rău, se făli Nanny Ogg. Iar Shirl 
a mea a dat o mână de ajutor la bucătărie şi mi-a adus şi acasă 
câteva resturi. 

— Am auzit, zise Granny cu răceală. Cică au dispărut o 
juma” de porc şi trei sticle cu vin din ăla cu bule. 

— Drăguţ din partea unora că se mai gândesc şi la cei de 
vârsta a treia, răspunse Nanny Ogg, fără urmă de ruşine. Uite, 
am primit şi o ceaşcă de la încoronare, continuă, arătându-le-o. 
Cică „Viva Verence II Rex“. Nu ştiam că-l cheamă şi Rex. 
Dar, din păcate, poza nu-i prea bună. Nu-mi amintesc să aibă 
o toartă ieşindu-i din ureche. 

Urmă un alt răgaz foarte lung de tăcere politicoasă. 

— Ne-am cam mirat că n-ai venit şi tu, Magrat, spuse apoi 
Granny. 

— Credeam că ai să stai în capul mesei, aşa ceva, zise 
Nanny. Gândeam că te-ai şi mutat acolo sus. 

— N-am fost invitată, spuse, încet, Magrat, uitându-se fix 
la propriile picioare. 

— Fi, asta-i bună, făcu Granny. Nici noi n-am fost invitate. 
Nimeni nu trebuie să se obosească să le invite pe vrăjitoare, 
pentru că toți ştiu că apărem oricum, dacă poftim. Şi ne fac şi 
loc, aproape imediat, adăugă, cu o oarecare satisfacţie. 

— A fost foarte ocupat, înțelegeţi, vorbi Magrat către 
picioare. A pus totul în ordine. Ştiţi, e foarte deştept. De fapt. 

— Mda, un băiat foarte sobru, încuviință Nanny. 

— Oricum, în seara asta e lună plină, adăugă repede 
Magrat. Şi în astfel de seri trebuie să participi la sobor, oricâte 
alte treburi presante ai mai avea. 

— Şi a mai..? începu Nanny Ogg, dar Granny o înghionti 
zdravăn în coaste. 

— E foarte bine că se agită atât ca să readucă lucrurile pe 
făgaşul normal, o consolă Granny. Asta demonstrează că are 
respectul cuvenit. Pesemne că o să le facă el pe toate, mai 
devreme sau mai târziu. A fi rege e o treabă foarte 
pretențioasă. 

— Da, spuse Magrat, într-o şoaptă aproape de neauzit. 

Tăcerea care se lăsă era aproape solidă. O sparse Nanny, 
cu un glas vesel şi sclipitor ca un țurțure de gheaţă. 

— Ei, am adus cu mine o sticlă de vin din ăla cu bule, 
spuse. În caz că el... în caz... în caz că ni se face chef să bem 
ceva, găsi ea soluția, şi flutură sticla prin aer. 

— Eu nu vreau, zise, posomorâtă, Magrat. 

— Ia bea un pahar, fato, spuse Granny Weatherwax. 
E răcoare. O să-ți facă bine la piept. Apoi se uită la ea mai 
îndeaproape, când luna ieşi de după un nor. la ascultă, părul 
tău arată cam neîngrijit. Parcă nu te-ai mai spălat pe cap de o 
lună încheiată. 

Magrat izbucni în lacrimi. 


Aceeaşi lună strălucea pe deasupra târguşorului, de altfel 
cu totul neînsemnat, numit Rham Nitz, la vreo nouăzeci de 
mile Lancre. 

La sfârşitul Trolului din Ankh, Tomjon părăsi scena într-un 
ropot de aplauze. O sută de oameni aveau să plece acasă în 
seara aceea, întrebându-se dacă trolii erau chiar atât de răi pe 
cât crezuseră până atunci, cu toate că, fireşte, aveau să-i pri- 
vească şi în continuare cu aceiaşi ochi răi. Băiatul se aşeză la 
masa de machiaj şi începu să-şi dea jos stratul de pastă 
cenuşie care trebuia să-l facă să arate ca o stâncă ambulantă. 

— Bravo, spuse Hwel, bătându-l pe spate. Scena de amor ţi-a 
ieşit exact cum trebuia. lar când te-ai întors şi-ai urlat la vrăjitor, 
cred că n-a mai rămas nici un scaun uscat în toată sala. 

— Ştiu. 

Hwel îşi frecă palmele. 

— În seara asta ne permitem să mergem la o cârciumă. Așa 
că hai să... 

— Dormim în căruțe, spuse ferm Tomjon, încercând să se 
vadă într-un ciob de oglindă. 

— Dar ştii cât de mulți bani ne-a dat Neb... Regele! Am 
putea să dormim în puf cu toții, de-aici şi până acasă. 

— O să ne mulțumim cu saltele de paie şi cu un profit 
frumuşel, zise Tomjon. Şi cu asta ai să-ți cumperi zeii din ceruri 
şi demonii din iad, vântul, valurile, şi câte trape pofteşti, dragul 
meu ornament de grădină. 

Mâna lui Hwel îi strânse o clipă umărul. Apoi, piticul zise: 

— Ai dreptate, şefu”. 

— Sigur că am. Cum merge piesa? 

— Poftim? Care piesă? întrebă nevinovat Hwel. 

— Ştii tu, spuse Tomjon, scoțându-şi cu grijă osul proemi- 
nent al frunții, făcut din tencuială. Aia. Regele din Lancre. 

— A, aia? Merge, merge. O să o nimeresc eu cândva, rosti 
Hwel, apoi schimbă iute subiectul. Ştii, putem să coborâm la 
râu, oprindu-ne pentru încă nişte spectacole, apoi să luăm o 
corabie spre casă. Ar fi frumos, nu? 

— Sau putem merge pe Jos, ca să mai strângem bani. Asta ar 
fi şi mai frumos, nu? rânji Tomjon. Am adunat o sută şi trei 
bănuţi în seara asta. Am numărat fețele, în timpul monologului 
Judecăţii. Dacă scădem cheltuielile, înseamnă aproape un argint. 

— Chiar că eşti fiul lui taică-tău, ce să zic, făcu Hwel. 

Tomjon se lăsă pe spate şi se privi în oglindă. 

— Da, spuse. M-am gândit că aşa ar fi cel mai bine. 


Lui Magrat nu-i plăceau pisicile şi ura cursele de şoareci. 
Fusese dintotdeauna de părerea că ar trebui să fie cu putinţă să 
ajungi la o înţelegere cu făpturi precum şoarecii, astfel încât 
toată mâncarea disponibilă să fie împărțită spre folosul fiecărei 
părți. Era o teorie foarte umanitară şi, tocmai de aceea, nu era 
agreată de şoareci. Motiv pentru care podeaua bucătăriei sale 
luminate de lună era toată o viermuială — dar când răsună o 


STRANII SURATE 275 


bătaie în uşă, păru să se scurgă către pereți. Trecură câteva 
secunde, apoi se auzi o altă bătaie. Din nou linişte. Apoi o 
bătaie puternică, ce făcu uşa să se clatine în balamale. 

— În numele regelui, deschideţi! zbieră un glas. 

— Ce țipi aşa? se auzi un al doilea glas, plin de mâhnire. De 
ce ai tipat? Nu ţi-am poruncit să țipi aşa. Bagi lumea în sperieți. 

— Scuze, sire! Aşa-mi cere datoria! 

— Mai bate o dată. Dar ceva mai blând, te rog. 

Încă o bătaie, într-adevăr, o idee mai blândă. Şorţul lui 
Magrat căzu din cuiul său, bătut în uşă pe dinăuntru. 

— Eşti convins că nu pot face eu însumi asta? 

— Nu se cuvine, sire, ca regii să bată la uşile unor astfel de 
căsuțe. Mai bine lăsaţi-mă pe mine. DESCHIDEȚI ÎN... 

— Sergent! 

— Iertare, sire, m-am zăpăcit. 

— Ia încearcă de clanţă, poate e deschisă. 

Din ce se auzea, părea că prima persoană era foarte 
potrivnică acestei idei. 

— Ştiu şi eu, sire? spuse sergentul nevăzut. Ar putea fi peri- 
culos. Dacă-mi permiteți să vă dau un sfat, poate ar fi mai 
bine să dăm foc la acoperiş. 

— Să dăm foc? 

— Damaiestate. Aşa facem mereu dacă nu ni se răspunde 
la uşă. Să vedeţi cum ies... 

— Nu cred că se cuvine, sergent. Dacă n-ai nimic împo- 
trivă, mai bine încerc uşa. 

— Mi se rupe inima să vă văd făcând aşa ceva, sire! 

— Ce să zic, îmi pare rău. 

— Măcar puteaţi să-mi daţi voie să sparg ușa. 

— Nu! 

— Dar dacă aş da foc la privată? 

— În nici un caz! 

— Coteţul ăla de-acolo pare numai bun pentru... 

— Sergent! 

— Sire? 

— Du-te îndărăt la castel. 

— Cum adică, şi să vă las aici singur? 

— E o situaţie dintre cele mai delicate, sergent. Sunt convins 
că eşti un om de mare ispravă, dar sunt momente în care şi un 
rege trebuie să fie singur. E vorba de o domnişoară, înţelegi. 

— Aha. Priceput, sire. 

— Mulţumesc. Te rog, ajută-mă să descalec. 

— Da, sire, iertare. Ce lipsă de tact din partea mea. 

— Nu-i nici o problemă. 

— Dacă aveţi nevoie de ajutor la aprins focul... 

— Te rog frumos, sergent, întoarce-te la castel. 

— Da, sire. Dacă aşa porunciţi, sire. Mulţumesc, sire. 

— Sergent? 

— Da, sire? 

— O să am nevoie de cineva să-mi ducă tichia şi 
clopoțeii îndărăt la Breasla Nebunilor din Ankh-Morpork, 
ținând cont că nu mai fac parte din ea. Mi se pare că dum- 
neata eşti omul potrivit. 

— Mulţumesc, sire. Sunt recunoscător. 

— Cum s-ar spune... arzi de dorinţa de a fi de ajutor, nu? 

— Da, sire. 

— Ai grijă să-ți dea una dintre camerele de oaspeți. 

— Da, sire. Mulţumesc, sire. 

Se auzi trapul unui cal care se îndepărta. După câteva 
clipe, uşa se deschise şi Nebunul se strecură înăuntru. 

E nevoie de mult curaj pentru a intra pe întuneric în 
bucătăria unei vrăjitoare, dar pesemne că nu mai mult decât 
pentru a purta o cămaşă mov, cu mâneci de catifea, dantelate 
la capete. Era, totuşi, şi o parte bună — nu avea clopoței. 

A dusese o sticlă de vin cu bule şi un buchet de flori, dar 
ambele îşi pierduseră prospețimea în timpul drumului. Le 
puse pe masă, iar el se aşeză lângă vatră. Se frecă la ochi. 
Fusese o zi lungă. Nu era un rege bun, aşa credea, dar îşi 
petrecuse o viaţă întreagă îndeletnicindu-se cu ceva care nu 1 
se potrivea, aşa că persevera. Din câte înțelesese, nici unul 
dintre predecesorii săi nu se chinuise prea tare. Atâtea lucruri 
de făcut, de reparat, de organizat... 

ŞI, colac peste pupăză, problema cu ducesa. Se simţise dator, 
cine ştie de ce, să-i dea o celulă plăcută, într-un turn, la aer curat. 

La urma urmei, era văduvă şi cu văduvele trebuia să te porți 
frumos. Dar cu ducesa asta nu părea să ducă la nimic. Femeia 
nu-l înţelegea şi-l considera, pur şi simplu, nevolnic. Îi era de-a 
dreptul groază că avea să se vadă silit să pună să i se taie capul. 
Nu, a fi rege nu era lucru de şagă. La acest gând, Verence 
se înveseli. Uite, ăsta era un avantaj. 
Și, după o vreme, adormi. 


Ducesa, pe de altă parte, nu dormea. Tocmai ajunsese pe la 
jumătatea zidurilor castelului, coborând pe o funie făcută din 
cearşafuri înnodate. Ziua precedentă şi-o petrecuse 
îndepărtând cu grijă mortarul dimprejurul barelor de la fereas- 
tra ei, cu toate că, la urma urmei, dintr-un castel ca acela puteai 
evada fie şi numai folosindu-te de o bucată de brânză. Tâmpi- 
tul! Îi dăduse tacâmuri şi o groază de aşternuturi. Aşa făceau 
oamenii de soiul ăsta — îşi lăsau temerile să gândească în locul 
lor. Le era frică de ea, chiar dacă se făleau că au luat-o prizonieră 
(dar cei puternici nu sunt niciodată, cu adevărat, în puterea celor 
slabi). Ea, pe de altă parte, dacă s-ar fi aruncat pe sine însăşi într- 
o temniţă, ar fi găsit o cale să se facă să regrete ziua în care se 
născuse, şi s-ar fi simțit teribil de mulțumită. Dar ăsta îi dăduse 
pături şi-şi făcea griji pentru ea. 

Nici o problemă, într-o bună zi avea să se întoarcă. Lumea 
era mare, iar ea ştia cum să tragă sforile pentru ca oamenii să-i 
facă pe voie. De data asta, nu avea să se mai împovăreze cu un 
soţ. Ce nevolnic! Era cel mai slab dintre toți, nu avea curajul să 
fie aşa de rău pe cât ştia că era de fapt, în străfundul sufletului. 

Ateriză cu zgomot pe iarbă, se opri să-şi tragă sufletul, apoi, 
cu pumnalul în mână, se strecură pe lângă zidurile castelului şi 
pătrunse în pădure. 

Avea de gând să ajungă la hotare şi să treacă râul înot, sau 
poate să-şi facă o plută. Până dimineaţă avea să ajungă prea 
departe pentru a mai putea fi ajunsă — de altfel, se îndoia că 
avea s-o caute cineva. 

Nevolnicii! 

Străbătea pădurea cu o viteză surprinzătoare. La urma urmei, 
erau tot felul de cărări, îndeajuns de largi pentru o căruță, iar ea 

poseda un simţ de orientare foarte bun. În plus, nu trebuia decât 
să meargă la vale. Dacă găsea defileul, avea s-o ia pe firul apei. 

Apoi, dintr-odată, i se păru că împrejur erau prea mulți 
copaci. Cărarea încă se mai vedea şi mergea, mai mult sau mai 
putin, în direcția cea bună, însă copacii de pe ambele laturi erau 
plantați ceva mai aproape decât te-ai fi aşteptat. Când dădu să se 
întoarcă, observă că, în spatele ei, cărarea dispăruse fără urmă. 
Se învârti de câteva ori pe loc, foarte repede, aşteptându-se 
parcă să vadă copacii mişcându-se, însă aceştia rămâneau pe 
loc, răbdători, bine înfipți în stratul de muşchi. 

Nu era vânt, însă crengile foşneau. 

— Bine, spuse ducesa cu glas scăzut. Bine. Oricum plec. 
Vreau să plec. Dar am să mă-ntorc. 

În clipa aceea, cărarea ajunse într-un luminiş care nu 
fusese acolo în ziua precedentă şi nu avea să mai fie acolo a 
doua zi, un luminiş în care, în bătaia razelor de lună, sclipeau 
felurite coarne, colți şi rânduri dese de ochi scăpărători. 

Chiar dacă nu dădea doi bani pe cei nevolnici, nici măcar 
atunci când se-nfrățeau, ducesa îşi dădu seama că problema cea 
mai stringentă, la momentul respectiv, era alianța celor puter- 
nici. O vreme, nu se auzi nici un zgomot, în afara unui gâfâit 
slab, apoi ducesa rânji, înălță cuțitul şi se năpusti spre duşman. 

Rândurile din faţă ale uriaşei adunări de animale ale 
pădurii se desfăcură, lăsând-o să treacă, apoi se închiseră la 
loc. Până şi iepurii luau parte. 

Regatul respiră adânc. 


Pe pajiştea aflată chiar în umbra crestelor, răsunătoarea 
simfonie a naturii pe timp de noapte se stinsese. Greierii 
amuțţiseră, bufniţele se reduseseră una pe alta la tăcere, iar lupii 
aveau alte treburi. 

Numai un cântec răsuna din creastă în creastă, în susul 
văilor ascunse, provocând avalanşe în miniatură. Se strecura 
prin tunelele de taină de sub ghețari, pierzându-şi orice înțeles 
pe măsură de se îndepărta printre pereții de gheaţă. 

Ca să afli ce se cânta, de fapt, ar fi trebuit să te întorci 
hăt-departe, până la focul care mocnea alături de monolit. 

Acolo se afla punctul de pornire al tuturor ecourilor — o 
femeie micuță, în vârstă, care flutura prin aer o sticlă goală. 

— ss... ȘI Chiar cu un melc, de-o iei cu-ncetinelul, ariciu- 
lui, însă...“ 

— Are un gust mai bun la fundul sticlei, nu? spuse Magrat, 
încercând să acopere refrenul. 

— Aşa-i, zise Granny, golindu-şi ceaşca. 

— Mai e? 

— Din ce aud, cred că Gytha l-a terminat. 

Şedeau toate trei pe iarba parfumată şi se holbau la lună. 

— Ei, de-acum avem rege, zise Granny. Şi cu asta, basta. 

— Tu şi cu Nanny ați făcut totul, de fapt, spuse Magrat 
şi sughiță. 

— De ce? 

— Dacă nu mă sprijineaţi şi voi, nu m-ar fi crezut nimeni. 

— Am spus ce-am spus, numai pentru că am fost întrebate, 
rosti Granny. 

— Da, dar toată lumea ştie că vrăjitoarele nu mint, asta-i 
important. Sigur că toți îi vedeau cât de mult seamănă, dar 
putea fi o coincidenţă. Ştii, roşi Magrat, am căutat ce înseamnă 
droit du seigneur. Goodie Whemper avea un dicționar. 

Nanny Ogg se opri din cântat. 

— Ei, da, spuse Granny Weatherwax. Ei, da. 

Magrat îşi dădu seama că ceva era în neregulă. 

— E adevărat ce-ați spus, da? zise. Sunt într-adevăr frați, sper. 

— A, da, spuse Gytha Ogg. Fără-ndoială. Am fost acolo 
când s-a născut iubi... noul rege. Și când s-a născut tânărul 
Tomjon, iar regina mi-a spus al cui e copilul. 

— Gytha! 

— Scuze. 

Cu toate că vinul i se urca la cap, rotițele din mintea lui 
Magrat continuau să se învârtă. 

— Ia staţi niţel, zise. 

— ÎI ţin minte pe tatăl Nebunului, spuse Nanny Ogg, vor- 
bind încet şi hotărât. Un tânăr foarte bine văzut, zău. Nu prea 
se înțelegea cu taică-său, vedeţi voi, dar tot mai venea în 
vizită din când în când. Să-şi revadă vechii prieteni. 

— Se împrietenea uşor, spuse Granny. 

— Mai ales cu doamnele, încuviință Nanny. Era foarte atle- 
tic, nu? Sărea zidurile într-o clipă, parc-aşa se spunea. 

— La curte era mereu bine primit, asta ştiu, grăi Granny. 

— A, da. De regină, în orice caz. 

— Regele era mai mereu la vânătoare, zise Granny. 

— Cu dreptul ăla al lui... făcu Nanny. Tot umbla cu el pe 
coclauri. Noaptea nu era aproape niciodată acasă. 

— Ia staţi niţel, repetă Magrat. 

Celelalte o priviră. 

— Da? făcu Granny. 

— Voi două le-aţi spus tuturor că Verence e fratele mai 
mare al lui Tomjon. 

— Exact aşa. 

— Şi i-ati lăsat pe toți să creadă că... 

Granny Weatherwax îşi strânse şalul pe lângă corp. 

— Suntem obligate să spunem adevărul, zise. Asta 
nu-nscamnă că trebuie să fim şi cinstite. 

— Nu, nu, ce înțeleg eu este că Regele din Lancre nu e, 
de fapt... 

— Voiam să spun, şi te rog să m-asculți, o întrerupse 
hotărâtă Granny, că acum avem un rege care nu-i mai rău ca 
alții, ba e mai bun ca mulți, şi cu capul pe umeri... 

— Chiar dacă s-a născut cum s-a născut, spuse Nanny. 

—... Iar fostul rege se poate odihni în pace, a avut loc înco- 
ronarea, care-a fost foarte izbutită, unele persoane au dobân- 
dit căni la care de altfel nu aveau dreptul, că erau numai 
pentru copilaşi, şi, una peste alta, lucrurile stau mult mai bine 
decât s-ar fi putut. Asta spun. Ce ar trebui, sau ce ar putea, sau 
ce ar fi drept să fie nu contează. Important e ce este! 

— Dar nu e rege cu adevărat! 

— Ar putea fi, spuse Nanny. 

— Dar tocmai ce-ați spus că... 

— Cine ştie? Răposata regină nu era pricepută la calcule. 
Oricum, el nu ştie că nu-i de spiță regească. 

— Iar tu n-ai de gând să-i dezvălu. da? spuse Grazz> 
Weatherwax. 

Magrat se uită la luna învăluită de câțiva non. 

— Nu, zise. 

— Perfect, rosti Granny. Oricum, ia gândeşte-te aşa. Şi 
spița regească trebuie să înceapă de undeva. De ce nu cu el? 
Pare hotărât să ia totul în serios, ceea ce e cu mult mai mult 
decât ar face alții. O să fie numai bun. 

Magrat ştia că pierduse partida. Cu Granny Weatherwax 
pierdeai mereu, singurul lucru interesant era cum. 

— Dar zău că mă mir de voi două, spuse. Sunteţi vrăji- 
toare. N-ar trebui să vă pese de lucruri precum adevărul, 
tradițiile, destinul? 

— Uite, vezi, aici tu ai înţeles totul greşit, spuse Granny. 
Destinul e important, sigur că e, dar oamenii greşesc crezând 
că el îi controlează. De fapt, e invers. 

— la, la naiba cu destinul, încuviință Nanny. 

— La urma urmei, doar n-ai crezut că e uşor să fii vrăji- 
toare, nu? spuse Granny, ţintuind-o cu privirea pe Magrat. 

— Încep să-mi dau seama, răspunse aceasta, apoi privi în 
depărtare; la orizont apăruse o dungă subțire anunțând zorii. 
Cred că ar trebui să mă duc acasă. Se face devreme. 

— Şi eu, spuse Nanny Ogg. Shirl a mea se agită dacă nu 
sunt acasă când vine să-mi aducă micul dejun. 

Granny înăbuşi cu grijă rămăşiţele focului. 

— Când ne-om mai vedea tustrele? întrebă. Hmmm? 

Se priviră una pe alta, uşor stânjenite. 

— Luna viitoare sunt cam ocupată, spuse Nanny. Tot felul 
de aniversări. Mda. Şi cu toată harababura asta, au rămas o 
groază de treburi nefăcute. Ştiţi voi. Ca să nu mai spun că 
trebuie să am grijă de toate fantomele. 

— Credeam că le-ai trimis îndărăt la castel, zise Granny. 

— Păi, n-au vrut să plece, răspunse, fără alte amănunte, 
Nanny. Şi, să fiu cinstită, m-am obişnuit cu ele acolo. Îmi ţin 
de urât seara. Nici nu prea mai ţipă, să ştiţi. 

— E1, drăguţ, rosti Granny. Dar tu, Magrat? 

— Sunt atâtea lucruri de făcut la vremea asta, nu credeți? 
zise aceasta. 

— Chiar aşa, încuviință Granny Weatherwax, pe un ton 
firesc. Nu-i bine să ai tot timpul program, nu? Haideţi să 
lăsăm deschisă problema, ce ziceţi? 

Încuviinţară. Şi, cum noua zi invada peisajul — fiecare 
cufundată în gândurile sale, fiecare fiind acum o vrăjitoare 
independentă — plecară acasăl. 


SFÂRŞIT 


l Există o şcoală de gândire care spune că vrăjitoarele şi vrăjitorii nu pot 
ajunge niciodată, cu adevărat, acasă. Ale noastre, totuşi, au ajuns. (n.a.) 

seria LUMEA DISC 


cartea a şaptea 


PIRAMIDE 


Lumea Disc — aflată la capătul îndepartat al oricărei 
curbe probabilistice, atât de aproape de destrămare încât 
se întâmplă, adesea, ca de dincolo de perdeaua fragilă a 
realităţii să se strecoare — sau să dea năvală — felurite 
creaturi cărora nimeni nu le duce dorul. 

Teppic, fiu de rege, actualmente pe cale de a-şi 
desăvârşi educaţia în Breasla Asasinilor, în uriaşul şi 
mizerabilul Ankh-Morpork, focar de civilizaţie şi de 
corupţie, nu ştie ce-l aşteaptă odată ce se va întoarce 
acasă, în... Djelybaby. Piramidele — câte morminte 
somptuoase, tot atâtea depozite de vechi credinţe, 
mituri şi divinităţi aflate adesea în conflict. Atenţie! 
Un scarabeu gigant este pe cale să devoreze Soarele! 


În nopţile furtunoase, prin văile tăinuite 
din munţii Vârfu Berbecului, zeii Lumii Disc 
joacă la zaruri soarta muritorilor, pe o tablă 
de Sus-Jos în care o simplă săgeată face să 
Nu Primeşti Transcendenţa, ci să te Duci Direct 
în Uitare. Un rege asasinat. O coroană pierdută. 
O trupă de actori ambulanți. Un Nebun 
cu clopoței la pălărie. O vrajă prin care timpul 
trece de cincisprezece ori mai repede. 
lar în spatele scenei, cele trei vrăjitoare; 
Magrat Garlick, cu flori în păr, multe 
idei bune, dar prea puţină experienţă, 
Nanny Ogg, mamă şi soacră tiranică, “$ 
şi Jupâneasa Granny Weatherwax, pentru care 
mintologia este mai importantă decât orice vrajă. 
Să fie Shakespeare? Nu! E Terry Pratchett, 
cel mai crud şi mai viclean magician al literaturii 
fantastice contemporane. 

DIN SERIA LUMEA DISC — CEA MAI AMUZANTĂ 
SERIE FANTASTICĂ A TUTUROR TIMPURILOR. 

